Fekete Péter
(Írói álnevem)
Szerencsejáték életre-halálra


Előszó

A könyv írójával kb. nyolc éve találkoztam először. Egy rádióinterjúban beszéltem a játékszenvedélyről, és ott említettem meg a Gambler’s Anonymoust (GA), a Névtelen Szerencsejátékosok szervezetét, amit klubként nevesítettem. A mûsor után pár nappal kaptam egy levelet, mellékelve benne néhány prospektust a GA-ról. A levél írója arra kért, hogy máskor ne nevezzem klubnak a GA-t, hiszen az annál sokkal komolyabb dolog. Éreztem, hogy akaratomon kívül valakit nagyon megbántottam. Ez még nem lett volna elég ahhoz, hogy felvegyem vele a kapcsolatot, de megéreztem, hogy az illető számára ez nagyon fontos ügy. Olyan ügy, amibe szívét-lelkét beleadja. Az első találkozásunk alkalmával tudtam, hogy nem akárki az illető. Őszinte volt és hiteles személyiség. Elmondta, hogy a gyógyszerek semmit sem érnek, az orvosok pláne, ez alól csak egy kivétel van (ez természetesen nem én voltam, hanem Kelemen Gábor dr.). Ha valami segít, akkor az a GA, a 12 lépéses program. Szimpatikus volt a nyíltsága, az elkötelezettsége, függetlenül attól, hogy másképp gondolkodtam a betegség eredetéről, az örökösödési hajlam szerepéről és az agyi biokémiai folyamatokról. Pár hónap múlva felkértem egy előadás megtartására pszichiáter szakorvosoknak szervezett tanfolyamon. Sok főorvos is részt vett az ötnapos kurzuson, amely a pszichiátria legújabb eredményeit foglalta össze. A kóros játékszenvedélyről szóló előadást pár mondattal bevezettem, majd bemutattam Fekete Pétert, mint aki a legtájékozottabb ebben a kérdésben. Már az is formabontó volt, hogy tudományos rendezvényen nem az adott téma legtudományosabb vezető személyisége ad elő, hanem olyan ember, aki ráadásul nem is orvos és legjobb indulattal is csak egy gyógyult betegnek titulálható személy, aki rögtön azzal indított, hogy ebből nincs is gyógyulás, legfeljebb tünetmentesség. A siker frenetikus volt. Persze, nem vállaltam nagy kockázatot (látszik, hogy nem vagyok szerencsejátékos). Tudtam, hogy a pszichiáterek a többi orvosi szakmához képest toleránsabbak, és sokkal jobban veszik a váratlan fordulatokat, valamint „hivatalból” is empátiásak. Tudtam, hogy Fekete Péterben sem fogok csalódni. Nemcsak azért, mert hiteles személy, hanem mert van előadói rutinja. Az antimedicinális szemlélete pedig kitûnő alkalmat teremthet a konstruktív vitára. Az előadás végén óriási ünneplésben részesült Fekete Péter, és számosan gratuláltak nekem, hogy nem én tartottam meg az előadást. Természetesen nem ez volt az utolsó eset, amikor Fekete Péter szakmai közönség előtt beszélt a betegségéről. Mindig sikere volt, de minden fellépése után szorongva kérdezte meg: „Nem voltam nagyon rossz? Nem mondtam valami hülyeséget?” Minden előadása nagyszerû volt, ahogyan a könyve is az.
Dr Németh Attila
Pszichiáter főorvos, kandidátus

I. Előjáték

Köszöntelek, Kedves Olvasó!

Ki vagy Te?
Egy sokat szenvedett játékos, aki érzi már, hogy valami irgalmatlan baj van vele és az úgynevezett játékával, de mégis képtelen vagy kiszállni, abbahagyni, mert az ezerszer elátkozott rulettasztalokhoz, játékautomatákhoz visszakényszerülsz, nem ismervén a lelki fájdalmak és kínok csillapításának egyéb módját? Üdv Néked! Jó könyvet vettél. (Vetted? Volt még rá pénzed? Vagy inkább kölcsönkaptad? Az orrod alá dörgölték? Jószándékú ismerősök juttatták el reménykedve, hogy belekapaszkodsz ebbe a szalmaszálba? Vagy egy régi „megmentőd” nem bírja már tovább pénzelni az őrületeidet, és evvel a könyvvel szeretné kivásárolni magát az örökös bankár szerepéből? MINDEGY! Teljesen mindegy. Ha megpróbálod elfogadni a segítséget, létezik a számodra is segítség! Nem kell belehalni, öngyilkosságba menekülni! Vékony ösvényen, de van kiút. Néhányan már tapossuk – évek óta. Nem játszunk! Se keveset, se sokat, se semennyit!)

Ön netalán egy szintén sokat szenvedett ember, akinek valamelyik közeli hozzátartozója már évek óta talicskával hordja a pénzt a játéktermekbe, kaszinókba, kocsmai nyerőgépek (inkább nyelő-gépek!?) telhetetlen torkába, égre-földre esküdözve, hogy „soha többet”, csak most még egyszer húzza ki a csávából/adósságból?

Ön is jó könyvet vett! Ezt is abba lehet hagyni. Nem szükségszerû eljutni addig, hogy elárverezzék a házat a feje fölül!

Ön esetleg, mondjuk, egy érdeklődő szakember? Sőt, egyenesen orvos? Netán ráadásul pszichiáter? És ebbéli minőségében is képtelen felfogni ezt az őrületet: „Miért van az, hogy az én kedves-aranyos páciensem még ennyi veszteség után is újfent elkezdi az önámítást, és megint és megint, újra meg újra visszaesik?”

Reményeim szerint Ön is jó könyvet vett, bár előre bocsátom: viszonylag kevés értekezést fog ebben a könyvben találni az agy biokémiai vonatkozásairól. Egyrészt, mert nem értek hozzá, másrészt, nekem az a véleményem, sőt, egyenesen a meggyőződésem, hogy a játékbetegség egy lelki eredetû probléma, és nincs az a kémiai csodaszer, ami elmulasztaná.

Mindazonáltal egyáltalán nem vagyok orvosellenes... sőt: ki merem jelenteni, hogy számos barátom, lelki támogatóm és jó ismerősöm van a pszichiáterek között... Mégis fontos tudni: ez nem egy orvosi könyv! E könyvet egy nyolc esztendeje játékmentes, önmagát ma józan játékosnak definiáló ember írta, aki ráadásul egy alkohológiai osztályon dolgozik mint konzultáns (tanácsadó), és remélhetően rövidesen végezni fog az Egészségügyi Főiskola addiktológiai szakán. (Az orvosi latin nyelv szerelmesei számára nincsenek jó híreim: minden erőmmel azon leszek, hogy magyar nyelven írjam ezt a könyvecskét!)

Az érdeklődő szakemberek tágabb köre a körzeti orvosoktól a hajléktalanszállókon dolgozó szociális munkásokig terjedhet.

Marad még az én Drága Olvasóimnak azon köre, akik sem nem érintettek, sem nem érintett szakemberek; ők nem fogják megvenni ezt a könyvet!

(Ha Ön mégis ellenállhatatlan, vagy legalábbis erős vágyat érez ennek a könyvnek az elolvasására, az azt jelenti, hogy mégiscsak érintett: vagy a múltjából (felmenő ági rokonok) vagy a jelenéből következendően.)

Nemcsak játékbeteg, hanem alkoholista is vagyok... „Más baj nincs?” – kérdezhetné Ön teljes joggal... De! Van! 24 évig cigiztem, helyenként láncdohányozva, a kávéfüggőségemtől a mai napig sem tudtam igazából megszabadulni... arról már nem is beszélve, hogy jószerivel mindent csak végletesen tudok csinálni: vagy szenvedélyesen, vagy sehogy... ez vonatkozik munkára, szerelemre, vitatkozásra, aggódásra, bizakodásra, csüggedésre, bármire... Szenvedélybeteg vagyok! Minden hátrányával és igazán nem sok áldásával együtt. Ez azt jelenti, hogy „gyárilag” hiányzik belőlem az arany középút, a ballaszt, az egyensúly. Egész életemre szóló feladat keresgélni és őrizgetni ezt a bizonyos középutat. Kivéve a kémiai szerek fogyasztását és a játékot. Ott a „nulla bevitel”, „nulla megoldás” az, ami biztosítja a továbbélésemet, középút nem létezik!

(Woody Allennek van egy olyan aranyköpése, hogy „Minden, ami jó az életben, az erkölcstelen, hízlal vagy rákot okoz a kísérleti patkányokban”. Az én esetemben ez úgy módosul, hogy „Ha bármit, ami egy kicsit is ártalmas, és kettőnél többször csinálom, arra már rá is szokom...”)

A „Fekete Péter” álnév. Gyermekkorom kedvelt kártyájából kölcsönöztem. E sorok írásakor a 43. évemben vagyok. Isten kegyelméből és a sorstársaim segítségével közel 9 éve vagyok absztinens az alkoholt illetően, 8 éve a játék tekintetében, és csaknem 5 éve már, hogy nem dohányzom.

Szenvedélybeteg voltam, vagyok és leszek! Józan, felépült szenvedélybeteg. De ma is beteg vagyok. Csak éppen tünetmentes. Nem gyógyultam meg! Soha nem fogok meggyógyulni! Egy szenvedélybeteg számára tragikus, amikor azt gondolja, hogy ő meggyógyult! Ugyanis az azt jelenti az ő speciális szótárában, hogy „meggyógyultam – tehát mehetek játszani!” (Inni, dohányozni stb.) Ezért használom a „felépült” kifejezést, és kerülöm a „meggyógyult” szót.

Az addiktológusok (a szó jelentését ld. hátul) többsége ma már azt az álláspontot képviseli, hogy az egyszer már kialakult szenvedélybetegséget nem lehet olyan értelemben „meggyógyítani”, hogy az illető „kicsiben” játsszon (illetőleg „jókor” hagyja abba – ez a játékosok szótárában azt jelenti, hogy nyerésben), vagy a kémiai szereket illetően: egy függő alkoholista drogos nem fog szociálisan inni vagy „éppen hogy” csak drogozni. Bár kétségtelen: nagyon is sokáig ez minden szenvedélybeteg álma-vágya-illúziója; a „nyerésben abbahagyni” üggyel az a baj, hogy egy játékos – a dolog természetéből következően – mindig azt gondolja, hogy talán éppen most fog véget érni a vesztő széria, illetve, hogy éppen most még tovább fog tartani a nyerő széria. És a dolgot ez teszi tragikussá: egy játékbeteg sem nyerőben, sem vesztőben nem képes abbahagyni, csak akkor, ha éppen kimerülnek az anyagi lehetőségei...

Néha lehet ugyan olvasni „gyógyszerekről”, vagyis afféle csodaszerekről, amiben a gyógyszergyári ügynökökön kívül elsősorban a naiv hozzátartozók hisznek, és a kevéssé tájékozott orvosok egynémelyike. A száraz igazság az, hogy jelenleg nem ismer a tudomány olyan orvosságot, amellyel meg lehetne gyógyítani bármilyen szenvedélybetegséget. Segédszerek persze léteznek, ilyen lehet például a nikotinos tapasz, és a játékosok esetében pl. a sokat vitatott „szerotonin-újrafelvételt meggátoló gyógyszerek”. (Erről később még kicsivel bővebben írok.)

A cél nem az, hogy egy játékos, aki beteg, megtanuljon „kicsiben” játszani, hanem az, hogy ne legyen belső, lelki szükséglete a játék. És így ne játsszék.

Kedves Olvasó! Ha éppenséggel Te is játékbeteg vagy, nehogy azt hidd, hogy meg tudsz gyógyulni ettől a könyvtől; ez súlyos és drága tévedés lenne. Igazából talán még sohasem fordult elő, hogy egy játékos felépült volna egymaga egy könyv segítségével. A jólinformáltság nem jelenti azt, hogy abba tudod hagyni a játékot. Gondolj csak például a dohányzó kardiológusokra, tüdőgyógyászokra (ha nem is sokan, te tényleg vannak ilyenek is), ők aztán tényleg úgyszólván mindent tudnak, aztán mégis... A szenvedélybetegségek nem racionális dolgok, így hát a felépülést sem lehet kizárólag és teljességgel racionális alapokra helyezni. De nem ám; ott van kőkeményen a lelki tényező is!

Kedves Olvasó! Nem akartam ilyen könyvet írni. De nem akartam szenvedélybeteg lenni se! Belesodródtam ebbe is, abba is. Persze, igaz, ami igaz: én már csak olyan belekeveredős-féle ember vagyok... nem is tudom, hogy hol veszett el a tudatosságom: Anyám nem engedett felnőni... „szocialista hazám” szintén gyermeknek tekintett életem első harminc évében... A lelketlen, faarcú tanárok, a nyomor... nem folytatom. Egy biztos: irtó nehéz volt visszaszerezni ezt a bizonyos tudatosságot. Naná: halálraítélt alkoholista-játékos zombiként tengődtem évekig... de ne egy szőrös, árokparti alaknak képzeljen el ám a T. Olvasó! Egy óra alatt úgy ki tudtam borotválkozni-józanodni-öltözni, hogy senki nem mondta volna meg, hogy mekkora bajban vagyok... Még a legközelebbi emberek se sejtették, egész a végkifejletig. Továbbmegyek: az én önámításom is olyan erős volt, hogy iszonyú dolgoknak kellett bekövetkezni ahhoz, hogy feladjam...

Eredeti szakmám szerint elektronikai mûszerész lennék, de ebben a szakmában egy percig sem dolgoztam, inkább elmenekültem a mûszerészség elől a Tanítóképző Főiskolára... szóval, én egy tanító bácsi volnék. Ezer más dologba is belekaptam még, hol a nyomor elől, hol az idegölő pedagógusviszályok elől, de leginkább magam elől menekülve. Aztán mindig bezárult a kör, és én visszakényszerültem tanítónak, kifizetetlen SZTK-járadékok, idióta maszek főnökök elől visszahúzódva az icipici biztonságot nyújtó közalkalmazotti fedezékbe...

Természetesen az italos években nem tanítottam; valahogy nem vitt volna rá a lélek, és egyébként is: ezekben az években állandóan mindenféle zavaros ügyletekbe és üzletekbe keveredtem. A pénz természetesen kifolyt a kezemből: ha kevés volt, akkor is, ha nagy ritkán több, akkor is. A szenvedélybetegségeim következtében irányíthatatlanná és lényegét tekintve kiszámíthatatlanná vált az életem. Hogy egyáltalán életben maradtam, még az se az én „érdemem”. Elég sok mindet elkövettem annak érdekében, hogy idő előtt meghaljak. Mondják, hogy az alkoholizmus lassú öngyilkosság. A játék is, csak éppenséggel nem olyan lassú...

Mikor két éves alkoholabsztinens és egy éves játékmentes lettem, visszamentem pedagógusnak. Megbékéltem a hivatásommal, a sorssal, az örökös nyomorgással és kilátástalansággal. Örültem, hogy újra hallottam a madárcsicsergést, láttam a fû zöldjét, élveztem a gyerekek szeretetét; minden napot plusz ajándéknak tekintettem. Mint amikor valakinek mégis megkegyelmeznek, noha korábban úgy volt, hogy halálra ítélik... Jó napközis tanító voltam: türelmes, megértő, vicces és vidám; amilyen tanítóm nekem sose volt, és amilyenre mindig is vágytam... de az addiktológia „elcsábított”...

1998-ban már megjelent ennek a könyvnek az elődje. Szégyellem, de bevallom, akkor azzal a céllal kezdtem el írni, hogy létrehozok egy brosúrát, és az érdeklődő (és többnyire kétségbeesett) hozzátartozókat majd attól kezdve ennek a brosúrának az elküldésével rázom le..., mert hogy addigra már kézen-közön elterjedt, hogy van egy játékos, aki abbahagyta, sőt, csoportot is szervezett a játékosoknak. Ez voltam én.

Aztán, ahogy lenni szokott, az ellenkező hatást érte el a könyv: kezdtem amolyan szakértőfélévé válni, és egyre több helyre hívtak, újból lett önsegítő csoport, s két közkórházzal is (ahova relatíve sok játékos került) kezdett kialakulni baráti-szívélyes kapcsolatom, de hangsúlyozottan civilként.

Szép lassan, szinte magam sem vettem észre, az addiktológia a hobbimmá vált. Egyre több ilyen jellegû könyvet olvastam, és a szabadidőm jelentős részét olyan emberekkel töltöttem, akik szintén érintettek voltak szenvedélybetegség-ügyben: vagy mint felépülő betegek, vagy mint hozzátartozók, s gyakran mint szakemberek, s néha e három speciális kombinációjaként. Aztán beiratkoztam levelezőn az Egészségügyi Főiskola addiktológia szakára, s ezután nem sokkal állást ajánlottak a szigetvári kórház alkohológiai osztályán. Ez nagy megtiszteltetés volt, de bevallom, az is szerepet játszott az állás elfogadásában, hogy lakás híján, tanítóként az utolsó két évet egy sufniban húztam le, s télen bizony néha megfagyott a ruhám, amikor nem volt elég pénzem fûteni. Itt viszont van egy helyem a nővérszállón, központi fûtéssel, amit igazán csak az tud értékelni, aki végigfagyoskodott már egy-két telet.

Azt szoktam mondani, kicsit viccesen, de azért mégis komolyan, hogy nem annyira én választottam az addiktológiát, hanem inkább az addiktológia választott engem. Meg kell mondjam, szép szakma, sok szép perccel, sikerélménnyel, s persze, szomorúsággal, amikor egy-két sorstárs elbukik.

Szerencsém van, mert igazából Magyarországon itt, Szigetváron található az egyetlen komoly terápia alkoholisták számára, és én itt dolgozhatom! Nagyon komoly és eredményes a módszer: az ide kerülők többsége józanul, egy új életmódot elsajátítva, tele tervekkel és reményekkel hagyja el az osztályt, mintegy három-négy hónapnyi ittlétet követően. Máshol jobbára csak gyorstalpaló elvonók vannak, ahol a felépüléssel, rehabilitációval nem foglalkoznak: a testi elvonást elvégzik, az elvonási tüneteket megszüntetik, aztán mehet az illető, amerre lát. Lelki változás nincs: a legtöbben már egy-két nap után (ha ugyan nem a kórház melletti kricsmiben) újra isznak... Nem szeretnék ilyen helyen dolgozni.

Itt, a mostani munkahelyemen nincs gyógyszeres kezelés: lelki újjászületés van! Hogyan? Kőkemény munkával: könyvek, filmek elemzése, feladatok, szigorú napirend, csoportos és egyéni pszichoterápia... Álmom, vágyam, hogy egyszer játékosok számára is legyen ilyen terápia... és ha lehet, esetleg ott dolgozhassak. Van rá halvány remény, ígéret. Türelem kérdése.

Mielőtt igazán belevágnánk ebbe a kis könyvecskébe, szeretném kifejezni a hálámat és köszönetemet néhány embernek:

dr. Szikszay Petronella osztályvezető főorvosasszonynak és dr. Tóth Miklós főorvos úrnak, addiktológusoknak, akik a főnökeim, s akik munkát-lehetőséget adtak az osztályukon dolgozni, s akiktől rengeteget tanultam;

dr. Németh Attilának, kandidátusnak, a Nyírő Gyula Kórház osztályvezető főorvosának, mentoromnak, aki megismerkedésünk első pillanatától támogat, biztat és rengeteg segítséget nyújtott eddig is;

dr. Csorba Csillának, aki pszichiáterként a legteljesebb módon együttmûködik a szerencsejátékosok önsegítő csoportjaival;

dr. Kelemen Gábor pszichiáternek, a Leo Amici Alapítvány munkatársának (róla bővebben is szó lesz a későbbiekben);
dr. Gáspár Judit pszichiáternek, aki helyet-lehetőséget adott az első játékos önsegítő csoport megalakulásának a Jász utcai drogambulancián; valamint egykori munkatársainak, akiktől rengeteg lelki támogatást kaptam: mindenek előtt Gittának és Katinak.

Monspart Saroltának, jó barátomnak és mindenkit lelkesítő egészségmegszállottnak, aki a könyv első kiadásának anyagi hátterét biztosította, mint a Nemzeti Egészségvédő Intézet munkatársa;

Gyuris Tamásnak, a Pro Domo hajléktalanszálló egykori igazgatójának, aki az első kiadás managere volt;

P. Kiss Zsuzsának, aki a Magyar Rádió munkatársaként állandóan készen állt riportot-mûsort készíteni játékügyben;

Kiss Magdolnának és Lengyel Nagy Annának, akik szintén a Magyar Rádió riportereiként lelkiismeretes és komoly mûsorokat készítettek a tárgykörben;

Pesty Lászlónak, a neves tévés személyiségnek, aki remek mûsort készített a szerencsejátékról;

M. Péternek, N. Lajosnak és H. Tamásnak, akik társaim voltak a G. A. (Gamblers Anonymous = Névtelen Szerencsejátékosok) csoportjainak a megalapításában; és végül, de nem utolsó sorban a hitelezőimnek, akik megértették, hogy képtelen vagyok gyorsan visszafizetni az összes adósságomat, és a legtöbbet adták, amit adhattak még: haladékot...

II. Miért???

Miért lesz valaki betege a játéknak? Miért folytatja, ha látja, hogy mindig csak veszít? Miben reménykedik? Miért nem hagyja abba, és miért kezdi el újra?

Sokat töprengtem, hogyan is lehetne leírni ezt a folyamatot úgy, hogy a laikus kívülállók is megértsék.

Képzeljük el, hogy fáj valakinek a foga. De úgy istenigazából. És ez a valaki be van zárva egy lakásba, és nem tud eljutni a fogorvoshoz, mindazonáltal otthon sincs fájdalomcsillapítója.

Mit fog tenni az emberünk? Fel-alá járkál. Hideg tárgyakat, jeget szorít az arcához. Leguggol, kínjában vicsorog, tárgyakat tesz a szájába, a kézfejét harapdálja, még az is lehet, hogy egy kilincshez madzagot vezet, a madzag végére megpróbálja rákötözni a fogát, és bevágja az ajtót... pálinkákat iszik, masszírozza a fejét, esetleg a falat üti az öklével...

Ha nem tudjuk, hogy fogfájásról van szó, és némafilm gyanánt felvesszük a jeleneteket videóra, majd lejátsszuk, akkor a közönség azt gondolná, hogy az illető őrült...

Ha a történetben szereplő fájós fogat behelyettesítjük fájós lélekkel, és elhisszük, hogy a  játék érzéstelenítheti a lelki fájdalmakat, minekutána a jelentős összeg kockáztatása nagyon erős inger (háborúban az adrenalin eget verdeső szintje miatt sokan nem veszik észre, hogy ellőtték a lábukat, és a játék nagyon jelentősen emeli az adrenalinszintet!), és ezáltal eltereli a lelki problémák okozta fájdalmakat, átmenetileg megszünteti a magányt, a csalódottság-érzést, a félelmet, az önbizalomhiányt, az elhagyatottságot (állami gondozottak hihetetlen nagy arányban lesznek szenvedélybetegek, így játékosok is!). A játék sok tekintetben tehát hasonlóan hat-mûködik, mint az alkohol, vagy még inkább mint a stimuláns drogok.

Kevesen gondolnák, hogy a heroinistákhoz hasonlóan a játék betegei kezdetben azért játszanak, hogy jobban érezzék magukat, egy bizonyos idő után pedig azért, hogy ne érezzék magukat rosszul. (Szent meggyőződésem, hogy a játékszenvedély az érzések manipulációjáról szól, és nem a pénzről. A pénznek az adrenalinszint feltornászásában van szerepe. Ez a magyarázata, hogy minél gazdagabb valaki, annál többet kockáztat; és hogy gyakorlatilag minden játékos a reális lehetőségeit meghaladó pénzben játszik.)

Ezt a jelenséget talán senki sem írta le még jobban, mint Sain-Exupéry A kis herceg címû könyvében:

„... A következő bolygón egy iszákos lakott. Ez a látogatás nagyon rövid ideig tartott, de nagyon elszomorította a kis herceget.

A kis herceg ott találta az iszákost egy sor üres, meg egy sor teli palack előtt.

– Hát te mit csinálsz itt? – kérdezte tőle.

– Iszom – felelte gyászos képpel az iszákos.

– Miért iszol? – kérdezte a kis herceg.

– Hogy felejtsek – felelte az iszákos.

– Mit? – tudakolta a kis herceg, mert máris megsajnálta.

– ‑Azt, hogy szégyellem magam – felelte az iszákos, és lehajtotta a fejét.

A kis herceg szeretett volna segíteni rajta.

– Miért szégyelled magad? – kérdezte.

– ‑Mert iszom – vágta el a további beszélgetést az iszákos, és mélységes hallgatásba süllyedt.”

Fura dolog a szenvedélybetegség, belátom: mint mikor valaki nagykalapáccsal akarná gyógyítani a lábtörését... (Ön szerint mit csinál egy aktív dohányos, ha az orvosa megfenyegeti, hogy le fogják vágni érszûkület miatt a lábát, ha nem hagyja abba a dohányzást?

Úgy van, bizony: rágyújt félelmében és idegességében...!)

A szakirodalom szerint három összetevő szükséges ahhoz, hogy valaki függővé váljon:

I.,  Genetikai hajlam;

II. ‑A környezeti hatások (más szóval szociokulturális hatások) kedvezőtlen megléte: ide tartozik elsősorban és mindenek felett a család, de tágabb értelemben az adott társadalomban uralkodó értékek, hiedelmek, minták is;

II. ‑A szer (esetünkben a játékgép vagy a kaszinó) elérhetősége.

Ha a fenti tényezők közül bármelyik hiányzik, nem alakul ki függőség. A genetikai hajlam kapcsán leginkább a már emlegetett szerotonin anyagcserezavarát szokták felhozni. De, hogy azért ez az egész jó komplikált legyen, a szerotoninhoz tartoznak receptorok is: ezek nyelik el ezt a fura anyagot, de ezek a fránya receptorok úgy mûködnek, mint az esernyő: ha sok szerotonin jön („esik”), keveset engednek be, ha kevés, akkor meg szinte mindet.

Én személy szerint kisebb jelentőséget tulajdonítok a genetikai hajlamnak, mint a szociális környezetnek. Ugyanakkor még az is igaz, hogy bizonyos embereknek nagyobb, míg másoknak kisebb az öröklött hajlamuk a szenvedélybetegségekre. Az a határozott véleményem, hogy a balhés, hideg-rideg gyermekkor, a gyermek szülők általi elhagyása (akár fizikailag, akár „csak” lelkileg), nevelőintézeti lét, a szülők nemtörődömsége vagy éppenséggel túlzott rátelepedése (ami egyúttal a gyermek természetes önállósodásának, felnövekvésének megakadályozását is jelenti, s ami az én esetemben is megtörtént: az anyám nem engedett felnőni, az apám pedig jószerivel nem törődött velem hétéves korom után) mind-mind nagyobb súlyú esemény a szenvedélybeteggé válás szempontjából, mint a genetikai hajlam. (Érdekességként megemlíteném, hogy egyes szakemberek a kontrollvesztő jellegû alkoholizmusnál, tehát amikor az egyén nem iszik nap mint nap, ha viszont „beindul”, akkor aztán nem lehet tudni, hol lesz a „végállomás”; nos, ennél a típusú alkoholbetegségnél feltételezik az örökletes tényezők erősségét, illetve elsődlegességét.)

A genetikai hajlamot nagyon nehéz kutatni, komplikált bárminek is a bizonyítása: többnyire egypetéjû ikrek életének a nyomon követése által zajlik, ami hát nagyon is bonyolult dolog. Hagyjuk is a genetikát a szakemberekre és a szakkönyvírókra!

Nézzük, milyen egy tipikus játékos?

(Amikor „játékos”-t írok, mindig szerencsejátékost értek rajta, aki pénzt kockáztat: ennek a kis dolgozatnak nem témája a számítógépes játékoktól való függőség!)

Nos: a játékosok zöme általában 25–50 év közötti férfi, aki a betegség végkifejlete előtti időszakig viszonylag jól tudja álcázni a betegségét a külvilág elől. (Néhány évig általában a saját családja elől is sikerül eltitkolnia.) Gyakran a játékos az átlagosnál jóval gyorsabb észjárású, kiváló üzleti érzékkel megáldott ember, aki sok dologhoz tehetséggel fog hozzá, ám már gyermekkorától jellemző az, hogy szinte soha, vagy a lehető legritkábban képes véghezvinni egy tervet az elejétől a végéig.

A legtöbb játékos sportolt, vagy nagyon erősen vonzódik a sporthoz. Sokuk „arany pofa”, és bárkivel hamar tud kontaktust teremteni, jó a rábeszélőképességük. (Erre a kölcsönök felvételekor égető szükségük is van...)

Bármilyen szakmájuk lehet, az üzleti érzék egyáltalán nem azt jelenti, hogy csak „üzlettel” kapcsolatos szakmájuk van. A legeslegtöbben jó szakemberek, s kellően hiúak is ahhoz, hogy általában viszonylag magas megbecsültséget vívjanak ki maguknak a szakmájukban-munkahelyükön. Szeretnek dolgozni, gyakran a munka a másik szenvedélybetegségük, és felváltva „használják” ezt a két addikciót: amikor éppen nem játszanak, akkor őrült módon munkálkodnak... Ez egyben a felépülés legnagyobb akadálya-gátja, de erről részletesebben később. A terápiára is (részben) azért van szükség, hogy ne tudjanak elkezdeni „ezerrel” dolgozni.

A játékosoknak általában van feleségük-élettársuk, aki a legtöbbször egy helyes-kedves, túlaggódó, csökkent önbizalmú, de az esetek döntő többségében csinos hölgy. A játékosok többsége vagy túl durva, vagy túl nyámnyila apával és túlkontrolláló, aggodalmaskodó, a családfői szerepet magára vállaló anyukával rendelkezik, akik a „tipikus” esetben megnehezítik fiacskájuk önállósulását, és törekszenek beleszólni annak életébe. „Cserébe” mindig megmentik a gyereket anyagilag – imigyen hozzájárulva a játék fennmaradásához.

A játékosok nagy százalékánál az apa alkoholista. (Az én esetemben is.) Szerintem ez sokkal inkább hajlamosító tényező, mint az olyan családi legendák, hogy „a nagyapád/dédapád is nagy kártyás volt, biztos tőle örökölted ezt a vért”.

A játékosoknak mintegy kétharmada maga is rendelkezik alkoholproblémával, egy részük kifejezetten alkoholista, vagyis olyan, mint én. Szerintem az összes játékos kb. 30%-a alkoholista, és egy másik 30–40% pedig ún. „kóros ivó”. (A kifejezés azt jelenti, hogy még nem függő, azaz nem alkoholista az illető, de már nem is szociális fogyasztó. Itt szeretném megjegyezni, hogy játékügyben is vannak ún. problémás játszók. Ők még nem függők, de már több-kevesebb rendszerességgel játszanak, és ez valamelyest problémát is okoz. Az az igazság, hogy aki már majdnem függő, az ritkán áll le, és rövidesen tényleg az lesz, tehát túl nagy gyakorlati jelentősége nincs ennek a kérdésnek. A továbbiakban én csak a függőkkel, tehát a már betegekkel foglalkozom.)

Ha a játékfüggő, aki egyben kóros ivó – mondhatjuk egyszerûen úgy is: rendszeres ivó –, és abbahagyja a játékot, az szokott történni, hogy a nemjátszás alatt fokozódik az ivás, és az egyik jelentősebb piálás alatt bekövetkezik a játékba való visszaesés is. Ha valaki egyaránt függő mind játék, mind alkohol vonalán (mint jómagam), akkor bármelyik szenvedély újrakezdése szinte biztosan magával vonja, hogy a másik baj is újjáéled. Ezekben az estekben mindkét problémát egyszerre kell kezelni.

Nagyon ritkán, de előfordul a játékfüggőség plusz drogfüggőség, ebben az esetben is mind a kettőt egyszerre célszerû kezelni. Ismerek is egy-két olyan embert, aki mindkét szenvedélyből absztinens lett.

Örökzöld kérdés, hogy a játékosok hány százaléka lehet nő. Szerintem 3–4%, de vannak, akik magasabb arányszámot becsülnek. Azt biztosan lehet mondani, hogy az evészavar (anorexia, bulémia) inkább a nők betegsége, míg a játék a férfiak sajátossága... Hogy összesen mennyi a magyar játékbeteg? Megbecsülhetetlen, és soha nem is készült felmérés, legalábbis tudtommal. A szakirodalom általában a felnőtt lakosság 1–3 százalékában adja meg a játékosok arányát, de persze nem szokták írni, hogy a „kóros játékosok” is benne vannak-e, vagy csak a függők.

Tavaly (2002-ben) kb. 50 milliárd forintot dobtak be Magyarországon nyerőgépbe, ami azt jelenti, hogy fejenként 5 ezret. Úgy értve, hogy ha minden magyar játszott volna, beleértve a csecsemőket is. Ha egy átlagos játékbeteg évi veszteségét 1 milliónak vesszük, akkor e szerint a számítás szerint ezer emberből öt játékbeteg, ami 0,5%-ot jelent, vagyis hozzávetőleg ötvenezer embert. Én úgy becsülöm, hogy a függők aránya kb. ennek a fele lehet, és van mellé vagy kétszer ennyi kóros játékos, de kérem, ezt senki ne vegye készpénznek – mindez egyszerû, íróasztal melletti okoskodás.

Nézzük, mi a helyzet a szer (= játékgép, rulett) elérhetőségével kapcsolatban!

Katasztrofális.

Magyarországon azért válhatott népbetegséggé a „gépezés”, mert a jogszabályok 1990-től megengedték, hogy a vendéglátóipari helyiségekben lehessenek nyerőautomaták. A magyar játékbetegeknek legalább 65 százaléka automatás, és ezek nagyobbik fele nem játéktermekben, kaszinókban, hanem kocsmai lebujokban „vérzik el”. A játéktermek száma is egyre csak nő. A FIDESZ uralkodása idején, ha jól emlékszem, még 1999-ben született egy törvényjavaslat, hogy semmilyen vendéglátóhelyen ne lehessenek gépek. A Parlament soha nem tárgyalta meg ezt a javaslatot...

Ráadásul azóta megjelentek az ún. rulettautomaták is: ezen több milliót lehet veszíteni egyetlen nap alatt. Nincs krupié, a szerkezet sûrített levegő segítségével pörgeti a golyót. Az egész gépezet lényegében számítógép, tehát nincs esély ellene.

A mindenfajta gépek üzemeltetőinek Magyarországon meglehetősen könnyû kijátszaniuk a szabályokat, de igazából erre nem is nagyon szorulnak rá, mert a szabályok betartását jóformán senki sem ellenőrzi. Kivéve a kaszinókat: azokat viszont agyba-főbe ellenőrzi az állam: talán bizony így akarják egyesek megnyugtatni a lelkiismeretüket... A kaszinók aztán tényleg minden szabályt gondosan betartanak, hanem itt az a gond, hogy gyakran lebzselnek a kaszinókban és környékükön olyan uzsorások, aki heti 100 százalékos (!) kamatra adnak kölcsönt, s fedezetül autót-lakást kérnek..., sokan bukják így el a gépkocsijukat vagy az ingatlanjukat.

Szegényebb, reménytelen helyzetû régiókban, kisebb falvakban a kocsmai nyerőgépek kergetik gyakran vészhelyzetbe a családokat; nem ritkán a munkanélküli segély is belefolyik pár óra alatt ezekbe a gépekbe: olykor a becsületesebb lelkû kocsmárosok könyörögnek a törzsjátékosaiknak (!), hogy hagyják abba, mert rossz nézni, inkább nem kell a pénzük..., bizony, van ilyen is, én is átéltem egyszer-kétszer, bármilyen hihetetlen.

Ráadásul ez az egész játékgépőrület nem áll meg a határoknál, hanem a környező országokban is elharapódzott – legalább is így vagyok informálva.

Jellemző, hogy Amerikában, a liberalizmus őshazájában sokáig a legtöbb államban tilos volt a szerencsejáték, kivéve Nevadát (itt található Las Vegas), illetve Atlantic City-t. Az már egy más kérdés, hogy sok-sok kaszinóhajó indul útjára (pl. Floridában) esténként, és a parttól negyven mérföldnyire már nem szólhat bele egyetlen állam sem abba, hogy mit csinálnak a hajón... Maga a játékgép amerikai találmány, és a jackpot „feltalálása” volt az, ami lehetővé tette a robbanásszerû elterjedését az 1920-as években. A jackpot az egy olyan szupernyeremény, amely ritkán adódik, de a gépezők ennek a bûvöletében (is) játszanak. Talán a laikusok számára a totó 13+1-éhez lehetne hasonlítani, ahol általában a +1-es szelvények a többszörösét érik a sima 13-asnak. (A kaszinós jackpoton tényleg meg lehet gazdagodni, de egy kaszinóban általában évente egyszer, vagy maximum kétszer van ilyen szuperjackpot: a kaszinó közepén egy nagy, futó fényreklám írja ki az aktuális összeget. Egy sima kocsmai gépen is van jackpot: ez általában néhány ezer forintot fizet. Összehasonlításul: az utolsó nagy kaszinós jackpot-nyeremény 2002-ben Budapesten 80 ezer dollárt ért, egy dél-koreai illető nyerte.)

A jackpot-bûvölet miatt ezrek dobták be az utolsó kis megtakarított pénzüket Amerikában a nagy gazdasági világválság idején (1930–33). Tulajdonképpen innen datálódik a nyerőgépek rossz híre, és ez vezetett oda, hogy pl. New York államban örök időkre betiltották a nyerőgépezést: maga a polgármester állt az élén annak a „kommandónak”, amelyik nagykalapáccsal törte össze a gépeket, illetve hajókról dobálta azokat az óceánba...

(Mindazonáltal Amerikában sem maradtak lehetőség nélkül a játékbetegek: elsősorban lóversenyre, agárra fogadnak. Néhány éve megjelentek azon a nonstop kábeltévé-csatornák, amelyek 24 órán keresztül lóversenyt sugároznak – például Hong-Kongban vannak nonstop, azaz napi 24 órában üzemelő lóversenypályák –, és on-line lehet fogadni számítógéppel, ha a gép össze van kötve a bankszámlával. Könnyen megjósolható, hogy az on-line fogadás lesz a jövő vezető játékbetegség-formája, vagyis sokan bele fognak esni ebbe a csapdába is.)

A játék veszélyességét máshol is felismerték már. Ilyen ország (többek között) Izrael. Jellemző, hogy komoly esély van arra, hogy Izraelben legálisan lehessen marihuánát birtokolni és fogyasztani, de szó sincs arról, hogy engedélyeznék a szerencsejátékokat! A törökök is betiltották a nyerőautomatákat, illetve számûzték azokat Ciprusra: akinek nagyon játszhatnéka van, az kénytelen elutazni ide... Néhai Molnár Dani barátom (a neves sportriporter) mindig hangsúlyozta, hogy a törököké a „jó” megoldás, hiszen, az ő szavaival élve: „Nem állíthatunk minden játékos mellé egy terapeutát”...

Van benne valami.

A Mónika-show-t, a Jakupcsek-show-t és a Fókusz nevû mûsort leszámítva Magyarországon még gyakorlatilag nem néztek szembe a játékbetegség méreteivel, veszélyeivel és kezelési szükségességével sem a jogalkotók, sem az egészségügyi illetékes szakemberek. Talán a közgondolkodás se igazán, mert a legtöbben nem is tartják igazi betegségnek. A drogfüggőséget talán igen. Még olykor az alkoholizmust is betegségnek tekintik az emberek, de a játékfüggőséget nem. (Hallottam olyan pszichiáterről is, aki azt a „jó tanácsot” adta a játékbetegnek, hogy „menjen el krupiénak, hátha akkor nem fog játszani”... Elég, ha valakinek van egy csöppnyi józan, paraszti esze, és beláthatja, hogy ez egy marhaság. Egy másik játékbetegnek egy másik pszichiáter azt a „nagyszerû” gyógymódot javasolta, hogy „kérje meg a házastársát, hogy zárja be a lakásba, hátha akkor nem fog tudni játszani”. No comment.)

A szakemberképzésben jószerivel nem szerepel semmilyen ismeret a játékbajról; pl. a háziorvosok többségének fogalma sincs erről az egészről. Azon a kifejezetten addiktológiai segítőket képző szakon, ahová most járok, szintén nem esett eddig egyetlen szó sem a játékról.

A közgondolkodás általában „az akaraterő hiányához” köti a játékbajt. Szerencsére ma már a szakemberek egy része legalább annyit tud erről, hogy semmi köze nincs az akaraterőhöz, ill. annak hiányához. (Ugyanúgy, ahogy pl. ha valaki cukorbeteg, akkor hiába van erős akarata, akkor is cukorbeteg marad.) Aki egyszer szenvedélybeteg lett, az örök életre az marad. Persze, ez óriási teher, és lassan, türelmesen szükséges elmagyarázni még magának a szenvedélybetegnek is ahhoz, hogy megértse és elfogadja. Különösen az elfogadja szón van igen nagy hangsúly. A szenvedélybetegek megmenekülése ugyanis mindig ezen a szón-fogalmon múlik: elfogadja-e a betegséget, vagy sem. (A sem az azt jelenti, hogy tagadja, de a tagadásról rögtön, jó bőséggel írok még.)

A játékosok nagyobbik része nem bûnöző, úgyhogy maradjunk inkább az olyan szavaknál, hogy elfogadja, felismeri, belátja a betegségét, és lehetőleg ne mondjuk azt, hogy bevallotta. (Ha ön netán riporter, ne kezdjen úgy mondatokat, hogy „Most egy szenvedélybeteg fog vallani magáról...” – ez is olyan, mint egy börtönlátogatás. Remélem, ezt a könyvet sem „vallomásnak” érzékeli, hanem inkább beszámolónak egy bizarr világban tett utazásról!)

De lassacskán térjünk rá a miértekre, külön hangsúlyozván, hogy hibás, torz minden olyan elképzelés, mely szerint „ha rájövünk, hogy miért játszik a játékos, akkor abba fogja hagyni”. Ez nincs így! Az analitikus (vagy inkább csak analizálgatós) terápiák hatástalanok a játékosokat illetően. Sőt: jól el lehet bújni mögéjük. Gyakori eset például, hogy a rokonság haditanácsot tart, és azt a döntést hozza, hogy kifizeti a játékos egy éppen aktuális és tetemes adósságát, de azzal a feltétellel, hogy a játékos felkeres egy szakembert. Szerencsétlen esetben ilyenkor az történik, hogy a játékos tényleg felkeres (de leginkább elcipelik) egy szakembert, aki valóban szakember ugyan – pl. jó pszichológus –, de fogalma sincs a játékbetegségről, ám valami miatt mégis elhiteti magával, hogy ért hozzá, és akkor elkezdi analizálgatni a játékost („Milyen is volt a maga gyerekkora?” „Miért is játszik maga igazából?” stb.). Alapesetben ilyenkor a játékos azonnal rájön, hogy „szabad a pálya”, talált egy balekot – esetünkben a pszichológust –, aki az analizálgatással gyakorlatilag felvállalta a játékos helyett a felelősséget. Hamar elkezd hát játszani a játékosunk, a rokonság majd nagyot néz három hónap múlva, mikor megint újabb anyagi katasztrófákra derül fény, az önhitt szakember pedig majd jól megállapítja: „A játékosok már csak ilyen reménytelen esetek.” Ilyen analizálgatós „tiszteletkört” sok játékbeteg megtesz a pszichiátriai-pszichológusi szakmában.

Egy komoly, valódi terápia lényege: nem olyan fontos megtudni, hogy miért-hogyan lett valaki játékos. A legfontosabb alapvetése egy modern terápiának, hogy egy játékos azért játszik, mert ez a betegsége!!! A lényeg pedig az, hogy hogyan lehet abbahagyni, illetve nem újrakezdeni, vagyis megtanulni-kialakítani egy játékmentes életstílust. Más szavakkal: nem annyira az számít, hogy hogyan estél bele egy gödörbe, hanem inkább arra koncentrálj, hogy hogyan mászol ki belőle!

A fenti tényekből következően a világ fejlettebbik felében nem egyénileg, hanem inkább csoportokban kezelik a játékosokat. De nem úgy értve, mint a magyar pszichiátriákon, hogy mindenféle elmebetegekkel és egyéb pszichiátriai betegekkel összekeverve őket, hanem kifejezetten csak játékosok vannak együtt, akik az élet újratanulása során tudnak egymással azonosulni, és bátorítani-biztatni egymást. Igazán egy játékost csak egy másik játékos ért meg; és a tisztán játékos környezetben nem mûködik a minden fejlődést blokkoló szégyenézet sem.

(Szorosan a témához tartozik, hogy az efféle terápiákon a hozzám hasonlóan egykor aktív, de mára már „megszelídült”, tehát felépült szenvedélybetegeket, akik ráadásul szakmailag is képzettek, egyenesen égi áldásnak tekintik, és úgy is kezelik őket... Itt, a mostani munkahelyemen négy felépült alkoholista található a kb. húsz főnyi személyzetben! De jószerivel ez az egyetlen ilyen hely az országban... Nem tudok róla, hogy máshol is alkalmaznának felépült alkoholistákat, vagy játékosokat.)
III. Egy kis orvososdi

Tulajdonképpen a „Miért-ek 2.” fejezetcímet is adhattam volna, ami miatt azonban mégis az előbbiektől elválasztva olvasható eme fejezet, az az, hogy most gyakorlatilag az én véleményemtől mentesített, tőlem független elméleteket, orvosi megközelítéseket szeretnék a T. Olvasó figyelmébe ajánlani.

Mielőtt a pszichodinamikai (lelki folyamatokból következő) magyarázatokat elővenném, szólni kell néhány szót arról a biokémiai magyarázatról, amely nem bizonyított ugyan, de meglehetősen elterjedt.

Arról van szó, hogy megfigyelték, hogy a szerotonin anyagcserezavar nagy számban fordul elő pszichiátriai betegeknél – például a depresszió esetében –, és ez a fokozott előfordulási gyakoriság a játékosoknál is tapasztalható. (Itt azonban érdemes felvetni azt a kételyt, hogy esetleg éppenséggel a gyakori játék és az ezt követő veszteség lehet az oka ennek a szerotoninos rendellenességnek. Hiszen a játékosok mindig már csak problémás állapotban kerülnek orvoshoz: nem tudni, mi volt előbb: a tyúk vagy a tojás, illetve a játszás vagy a szerotonin-probléma...)

Most a latin nyelvû magyarázat következik: magyar anyanyelvû és nem orvos olvasóimat megnyugtatom, hogy rövidesen érthető változatot is mellékelek.


Szóval:

A preszinaptikus idegsejt a felelős a szerotonin nevû neurotranszmitter felszabadulásáért, amely normális esetben átjut a szinaptikus (idegsejtek közötti) résen, és a posztszinaptikus idegsejt receptoraihoz kapcsolódik. Egy idő után azonban a preszinaptikus sejt újra felveszi a szinaptikus résben maradt szerotonint, ami így már nem képes hatni. Ezt akadályozzák meg a szerotonin újrafelvételének szelektív gátlói (rövidítve SSRI gyógyszerek), amelyek így meghosszabbítják a szerotonin hatóidejét. (Ilyen gyógyszer például a Prozac, a Fevarin, a Zoloft, a Seropram, a Seroxat.)

És akkor következzék az általam kreált, magyar nyelvû verzió:

Képzeljünk el egymás mellett két idegsejtet, mintha két kosárlabdázó lennének. Az egyiknek az a határozott feladata, hogy átpasszolja a labdát (a labda legyen a szerotonin) a másikhoz, hogy elkapja. Rossz esetben (depressziósok, játékosok) az történik, hogy az elkapó idegsejt nem tudja elkapni a labdát (illetve sok-sok labdát), és azok egy darabig középen pattognak, aztán „Ja, ha nektek nem kell!” felkiáltással a dobó idegsejt visszaveszi a labdákat (a szerotonint). Nomármost, a gyógyszer éppen ezt a visszavételt akadályozza meg; inkább pattogjon a labda középen, előbb-utóbb majd csak felveszi a kapó idegsejt. Egyébiránt van olyasfajta gyógyszer is (pl. a Coaxil), amelyik arra „biztatja” a kapó-sejtet, hogy vegye már magához a labdát, sőt, még olyan gyógyszer is létezik, amelyik megakadályozza, hogy a labda idő előtt elkopjon, illetve – kicsit visszatérve az orvosi nyelvhez – blokkolja a szerotonint elbontó enzimet. (Ez a gyógyszer az Aurorix.)

Ezennel búcsút intünk a biokémia világának, és átevezünk – szerintem – kicsivel izgalmasabb vizekre, nevezetesen a lelki folyamatokat szem előtt tartó magyarázatokhoz.

A következő oldalak egy kiváló pécsi orvosnak, dr. Kelemen Gábornak (aki egyébiránt számos könyv, szakcikk szerzője) a valamikori Szenvedélybetegségek c. folyóiratban (II. évfolyam 5. szám, 324–332. old.) publikált cikkéből származnak. (A szerző engedélyezte a cikkének felhasználását.)

Személyesen sokat köszönhetek ennek a cikknek. Gyakorlatilag innen szereztem be az első érdemleges információkat a játékszenvedély lényegéről. Az elolvasása után már csak egy-két alkalommal játszottam. Természetesen nem a cikk szoktatott le: akkor már jártam az AA-ba (AA = Anonymous Alcoholics, vagyis Névtelen Alkoholisták), és ennek következtében kezdtem kicsit őszintébben szembenézni önmagammal, mint addig... már nehéz volt tagadni, hogy milyen sok pénz folyik el játékra, s hogy ez egy régóta létező, de az alkoholizmusom miatt kicsit árnyékban maradt problémája az életemnek... Kelemen Gáborral később személyesen is összebarátkoztam, s noha ritkán találkozunk, a mai napig megmaradt a jó kapcsolatunk. Játék-ügyben viszont nem érdemes őt keresni, „beszippantotta” őt a drogprobléma kezelésének a világa, játékbetegekkel nem foglalkozik orvosként.

Játékszenvedély dolgában gyakorlatilag nincs, illetve rendkívül kevés szakirodalom található magyarul, mondhatni, ezidáig talán Kelemen Gáboré a legjelentősebb. Itt említeném meg, hogy dr. Veér András írt ugyan könyvet a játékszenvedélyről, de az inkább a kultúrhistóriai részét domborítja ki a szenvedélynek, s kevésbé magát a betegséget. Következzen hát dr. Kelemen Gábor tanulmánya, némileg rövidített formában.

Kelemen Gábor dr.: 
A kóros játékszenvedély pszichológiája és kezelése

[...] A kóros játékszenvedélyt (patologiás gambling) a kezelésével foglalkozó szakemberek [...] az addikciók körébe sorolják [...] a világ egyes részein járványszerûen megjelenő kóros játékszenvedély az utóbbi néhány évben érte el hazánkat [...] Noha már a szocialista időszakot is a materializmus, vagyis az anyagi javak hajszolása és az anyagias gondolkodás jellemezte, a rendszerváltás után a fogyasztói társadalom értékrendjének uralomra jutását immár ideológiai gátak sem korlátozták [...] a jó élet jelzője a pénz és a gazdagság [...] az önbecsülés, a beérkezettség alapja a sikeres és tökéletes fogyasztói lét. Minthogy a vagyon alapja indifferens, természetes, hogy az emberek keresik a pénzszerzés könnyû és gyors útjait. Kevés olyan iparág van, amelyik olyan látványosan fejlődött az utóbbi években, mint az emberek játszási, kockázatvállalási és izgalmi vágyára hivatkozó szerencseipar. Különösen a pénzbedobós játékautomaták terjedtek el. Az első, kóros játékszenvedély okán jelentkező pácienseink is a „félkarú rablók”-ért borzongók közül kerültek ki. (Az elnevezés onnan ered, hogy a 30-as években, amikor Amerikában bevezették, egy indián vagy cowboyfigura karját kellett meghúzni a játékban.) „A szerencse vak, lehet, hogy éppen feléd fordítja bőségszaruját a keveseket magához emelő istennő” – hirdetik a szerencseipar reklámszakemberei. S a kártyalap, a kocka vagy a rulettgolyó nem csupán a peremhelyzetû emberek számára ígéri Fortuna istennő kegyét, de a magyar történelmi tapasztalat is az ilyen típusú meggazdagodás eshetőségét tekinti a leginkább elérhetőnek.

Ahogy a magyar tőkés már a múltban is – amint ezt Mikszáth Kálmán regényhőse (A Noszty-fiú esete Tóth Marival), Tóth Mihály esetében is láthatjuk – külföldről érkezik, s ott szerzi vagyonát, úgy manapság is sokkal inkább a külföldi vállalkozóhoz kapcsolódik a bank- vagy ipari tőke gyarapítási képessége, mint a Magyarországon élő emberekéhez.

A honi magyar emberről a fantasztikus vagy nem becsületes úton való pénzszerzést vagyunk hajlamosabbak feltételezni. Nem csoda, hogy a 90-es évek elején a fél országot lázba hozták a pilótajátékok. A szerencsejátékokban „megütni a főnyereményt”, ez az egy csapásra történő meggazdagodás fantasztikus és romantikus módja. Nem véletlen tehát a szenvedélyes szerencsejáték-ûzés elterjedése nálunk. Mindez természetesen önmagában még se nem jó, se nem rosz. Mindenesetre a szerencsejáték bizonyos mértékû elterjedése szükséges ahhoz, hogy a kóros szerencsejáték betegei egyáltalán megjelenhessenek. Intézetünkben 1992-ben jelentkezett az első olyan páciens, akinek fő problémája a kóros játékszenvedély volt. Munkanélküli segélyét nyelték el rendre, az utolsó fillérig a játékautomaták. A következő évben már hárman kértek segítséget emiatt. [...]

Az első, tudományos vizsgálódásra is ihlető, gyakorta idézett, játékszenvedéllyel foglalkozó mû F. M. Dosztojevszkij „Egy játékos naplója” címû, 1867-ben írt regénye.

Ha a regény pszichológiai motivációról szóló megállapításai (nyerési vágy) túlságosan egyszerûek is, a kóros nyereségvágyó testi-érzelmi állapotának, gondolkodásmódjának leírásai nagyon találóak:

(„Én magam is játékos voltam: ezt abban a pillanatban erősen éreztem. Kezem, lábam reszketett, fejem szédült”; „rettenetes erőt vett rajtam a kockáztatás szomja”; „De miért ne tudnék újjászületni! Csak egyszer életemben legyek számító és türelmes – és minden megvan! Csak egyszer legyen erős akaratom, és egy óra alatt alaposan megváltoztatom a sorsomat! Fő dolog az erős akarat!”)

Amint a regényből megtudható, a játékos élete nem „igazi”, nem az „itt és most”-ban, nem a jelenben zajló, hanem csak készülődés az eljövendőre, az igazira. Mint ismeretes, Dosztojevszkij azután kezdett el szenvedélyesen rulettezni, hogy elhagyta őt Polina Szuszlova, a nihilista diáklány. Először háromszor egymás után nyert, mégpedig igen jelentős összeget. Ezt még aznap el is vesztette, sőt, szinte mindenét. Attól fogva mindig vesztesen állt fel az asztaltól, ahányszor csak játszott. Anna Dosztojevszkaja visszaemlékezéseiből további adatok ismerhetők meg. Megtudhatjuk belőle, hogy a játékszenvedély az író bátyjának a halála után hatalmasodott el. Több helyen is olvashatók utalások arra, hogy mennyire bízott Dosztojevszkij a saját kidolgozott „játékszisztémájában”, amely szerinte tökéletesen helytálló, és a biztos sikerhez vezetett volna, ha kevésbé idegesen, lobbanékonyan és szélsőségesen alkalmazza. A biztos nyerésre hivatkozva végül mindent, amit csak lehetett – felesége bundáját, az egykori nászajándékokat, stb. – kockára tett. Az emlékiratokból az is nyomon követhető, hogy az asszony a kontrolláló és a bevonódó magatartástól (pl. könyörgött, hogy ne menjen el játszani, férjét szobafogságra ítélte, stb.) eljut az egészséges feladásig:

(„Rájöttem, hogy ez nem egyszerû akaratgyengeség, hanem mindent elnyomó szenvedély, valóságos elemi csapás, amellyel még erős jellem sem bír megküzdeni. Ebbe bele kell törődni, a játékszenvedélyt olybá kell venni, mint egy súlyos betegséget, ami ellen nincs orvosság.”)

Éppen ez a megértő, ám sem a kontrollt, sem a felelősséget átvenni nem akaró hozzáállás az, amelyet manapság a szakemberek is ajánlanak a hozzátartozók számára. Azt hiszem, ennek a hozzáállásnak fontos szerepe volt abban, hogy az író, több mint tíz év után, képes volt véglegesen szakítani a játékkal.

(Makk Károly csodálatos filmet forgatott Dosztojevszkij A játékos címû mûvéből – Fekete Péter megjegyzése.)

A kóros játékszenvedély lélektanával elsőként a pszichoanalitikusok foglalkoztak behatóan. Edmound Berger szerint a betegség fő motívuma a tudattalan vesztési vágy. Ennek a kórhátterében a gyermek „mindenhatósági vágyainak” akadályoztatása áll: a „realitáselvvel” megbirkózni nem tudó gyermek felnőtté válva szerencsejátékokat ûzve nem tudatosan, de tiltakozik a logika, az értelem, a mértékletesség, az erkölcs és a lemondás ellen. A szerencsejáték kelti életre nála a régi, gyermekkori nagyzolási és mindenhatósági fantáziálásokat. [...]

[...] Egy másik pszichoanalitikus, Greeson szerint a kóros szerencsejátékos tudatos szinten rendíthetetlenül hisz abban, hogy neki győznie kell. (Ez inkább a rulettozókra igaz, a nyerőgépesekre kevésbé – Fekete Péter.) Minden játékos kidolgoz egy időről időre változó, biztos győzelmet ígérő, látszólag logikus, valójában babonás „szisztémát”, amelyet ráadásul soha nem képes követni. E szisztémák könnyen alátámaszthatók különféle „aranyigazságokkal” (pl. „A legnagyobb kockázat az, ha semmit sem kockáztatsz!”; „Nagy és emlékezetes tett nincs kockázat nélkül!”; „Csak az nyerhet, aki kockáztat!”). Ez az okoskodás az önsajnálatból fakadó erkölcsi jogcímmel párosulva biztosít aztán alibit a játék folytatására.

A problémát elsősorban elméletileg megragadó pszichoanalitikusok csak szórványosan kezeltek patológiás szerencsejátékosokat, és speciális kezelési rendszer kiépítését sem vetették fel. E feladat megoldására először az 1957-ben Los Angelesben alapított Gamblers Anonymous (GA) spirituális önsegítő mozgalom vállalkozott.

A GA felfogása szerint a kóros játékszenvedély elsősorban érzelmi probléma. A kényszeres szerencsejátékos jellegzetes vonásai közé tartozik a valósággal való szembenézés képtelensége, a valóság elől a játék álomvilágába való menekülés, az érzelmi biztonság hiánya (jószerivel csak játék közben jó a közérzete), s a felelőtlen, éretlen, nagyobb erőfeszítéseket nem vállaló viselkedés. A szenvedélyes szerencsejátékos gyakorta fantáziál arról, hogy majd nyer, és „fejes”, „nagykutya” válik belőle, s akkor majd nagy emberbaráti tetteket visz majd végbe. Ezek az álmok teszik lehetővé számára az élet elviselését. A GA-mozgalomban felhalmozódott tapasztalatok arról tanúskodnak, hogy hiába játszik csak periodikusan a játékos, gondolkodása és érzelmi állapota a szünetek ideje alatt sem tekinthető normálisnak, Amikor nem játszik, akkor sem konstruktív a gondolkodása, s akkor is ingerlékeny, ideges, feszült, határozatlan, amivel tovább rontja az amúgy is elrontott kapcsolatait.

A Betegségek Nemzetközi Osztályozásának (amerikai változata) szerint évek óta fennálló kedvezőtlen személyes, szociális, családi, pénzbeli és munkahelyi következményekhez vezető, a játék akadályoztatása esetén nyugtalansággal, ingerlékenységgel járó, ismételten visszatérő mértékvesztő szerencsejáték-ûzés előfordulása esetén diagnosztizálható patológiás játékszenvedély. A kórisme kimondásához az alábbi kilenc tünetből legalább négynek a fennállása szükséges:


I.
‑Gyakori belemerülés a játékba, vagy a játékra való pénzszerzés kérdéseibe.


II.
‑Gyakori játék a tervezettnél nagyobb összegben vagy hosszabb ideig.


III.
‑A kívánt izgalom eléréséhez a tét emelésére, vagy gyakoribb fogadásra van szükség.


IV
‑Nyugtalanság és ingerlékenység a játék akadályoztatása esetén.


V.
‑Ismételt pénzvesztések a játékban, s visszatérések másnap, visszanyerni az elvesztettet („Ûzöttség”).


VI.
Ismételt erőfeszítések a játék mérséklésére vagy abbahagyására.


VII.
‑Társadalmi vagy foglalkozási elvárások, követelmények esetében fokozódik a játék.


VIII.
‑A játék kedvéért néhány fontos szociális, foglalkozási vagy rekreációs tevékenység feláldozása. (Rekreáció = szabadidős, feltöltődést szolgáló tevékenység.)


IX.
‑A játék által kialakult, a beteg által ismert jelentős szociális, foglalkozási problémák vagy törvénybe ütköző cselekvések, s az adósságok visszafizetésének képtelensége ellenére tovább folytatja a beteg a játékot.

Nincs kizárólag csak a kóros játékszenvedélyre jellemző személyiségstruktúra vagy tipikus pszichodinamika, de megállapíthatóak jellegzetes pszichológiai sajátosságok. Martin C. McGurrin szerint ezt az addikciót az extrém önbizalom és a mély kétely váltakozása, az intim kapcsolatok kialakításának és fenntartásának a fogyatékossága (beleértve ebbe a csökkent szexuális aktivitást is), és néhány vonatkozásban speciális gondolkodási beállítódás jellemzi.

Mark D. Griffths úgy véli, hogy a patologiás szerencsejátékosok hajlamosak lebecsülni a késleltetett jutalmazás révén elérhető eredményeket. Szerinte a játékosok gondolkodásmódja abban a tekintetben torzult, hogy illúziót táplálnak a játék irányíthatósága iránt, s azt hiszik, az eredmény az ő ügyességüktől függ. Emiatt készek magyarázatokkal szolgálni arra, hogy miért nem sikerül nyerniük. Önsajnálatukat a „Majdnem nyertem!” beállítódással mélyítik, ami egyúttal jogcím a játék folytatására.

[...]

Pedig abból a tényből, hogy a szerencsejátékok a valószínûség módszereivel tárgyalhatók, következik, hogy a játékosoknak semmilyen befolyásuk nincs a játék kimenetelére.

[...]

Kenny R. Coventry és Iain F. Brown az izgalmat kereső késztetést tartják a kóros játszás központi vonásának. Úgy vélik, hogy a játékos a korai életéveiből származtatható haragot és szorongást szeretné kompenzálni a játék örömteli izgalmával. Állításukat kérdőíves vizsgálattal is igyekeztek igazolni.

[...]

Henry R. Lesieur a kóros játék pszichodinamikájában a játékos önmaga ellen fordított agressziójának szerepét hangsúlyozza. A magyarázat lényege: A játékos képtelen igazi autonómiára, arra, hogy felelősséget vállaljon a saját vágyaiért és szükségleteiért, ám arra sem képes, hogy elismerje függőségi igényét. Kamaszkorában megtanult úgy manipulálni, hogy ártalmas, szüleit bántó viselkedéssel hívja fel magára a figyelmet. Így megőrizte az autonómia látszatát, ugyanakkor nem kellett teljesen leválnia a szüleiről. Felnőtté válva más tekintélyfigurák vagy maga a játék is megtestesíthetik számára a lázadásra késztető szülőket. A játék, melyben egyszerre vannak jelen a személyesség és a személytelenség, az előreláthatóság és a kiszámíthatatlanság, a szabályos és a véletlen mozzanatai, kedvező alkalmat ad a passzív-agresszív késztetések, a neheztelés megjelenítésére és az elköteleződés halogatására.

Durand F. Jacobs általános addikcióelmélete szerint minden szenvedélybeteg alapvető törekvése egy megváltozott én-állapot elérése. A szenvedélyrendszer vagy a szenvedélyviselkedés révén a szenvedélybeteg önmaga által gerjesztődött, átrendeződött és a mindennapi valóságtól eltávolodott állapotba kerül. Ez az én-érzékelés (mivel távol van a fájdalmas, hétköznapi valóságtól – Fekete Péter) pozitív az addikt személy számára, és megfelel az idealizált énképének. Mindazok számára, akik gyenge önbizalommal és negatív énképpel rendelkeznek, az addiktív tevékenység által elért, átrendeződött lelki állapot (disszociatív állapot) drámai önképjavuláshoz vezet. E hatás miatt ragaszkodnak aztán mindenáron a szenvedélybetegek a szenvedélyszerhez vagy a szenvedélyviselkedéshez, pl. a szerencsejátékhoz.

__________________________
A megváltozott identitásállapot (önkép) rendszeres, zavartalan elérését főképpen a tagadás énvédő mechanizmusa biztosítja. A tagadás egy olyan pszichológiai elhárító mechanizmus, amelyet az jellemez, hogy a páciens a tények és bizonyítékok ellenére sem hiszi el, vagy cáfolja azt, hogy problémái vannak. A tagadás problematikáját elsősorban az alkoholizmus esetében vizsgálták behatóan. Az alábbiakban az alkoholizmus tekintetében tett megállapításokat törekszem kiterjeszteni és alkalmazni a patologiás játékszenvedély esetére. A játékos tagadásán túl igyekszem azt is bemutatni, ahogy a probléma tagadása a mindennapi élet szinte minden területére, annak szerves részét képezve, kiterjed.

A tagadás állandósulását, „bevésődését” kettős megerősítés, részben a folytatólagos veszteség, részben a játék irányításának az illúziója teszi lehetővé. Mint ismeretes, a tagadás mindig része a hirtelen stressz hatására bekövetkező pszichológiai változásoknak. Elizabeth Kübler-Ross vizsgálatai óta közismert, hogy a jelentős veszteségek (halál, válás, elbocsájtás, súlyos baleset stb.) mindig először tagadást, elutasítást váltanak ki, amit normálisan a harag, az alkudozás, a depresszió és végül a belenyugvás stádiumai követnek. A tagadást negatív érzelmek (félelem, merevség, bizalmatlanság, elkeseredettség) kísérik. A játékszenvedély rabja folyamatosan veszít, sőt, egyre többet. A szüntelen veszteség pedig folytonos tagadást tart fenn nála. Mivel pedig tagadja a betegsége tényét, így küzdeni sem képes ellene. A veszteség a tagadás megerősítésének a negatív összetevője. A másik összetevő a kontroll (ellenőrzés–irányítás) érzése. A játékos játék közben, amint már említettem, izgalmat, pozitív önképváltozást él át, amihez a kedvezően megváltozott közérzet és hangulat társul. Ezzel rátalált a közérzet-szabályozás egy új módjára, a saját érzései szabályozásának mámorító érzésére. Igaz, az utóhatás negatív (a veszteség miatt), tehát a kontroll mégsem teljes, de a játék hat. Ezért újra keresi a játékot, a pozitív hatást, míg a negatív eseményeket külső tényezőkkel magyarázza. A veszteségek miatt mind lejjebb csúszik a lejtőn, s magára maradva egyre inkább a játék kezdi átvenni számára a bizalmas jóbarát szerepét... A végén már soha nem érzi jól magát, de a játék így is hat, és segít abban, hogy legalább enyhüljön a rossz közérzet. Ahogy élete egyre szomorúbb fordulatokat vesz, már szinte csak a játéktól remél átmeneti enyhülést, s kapaszkodik is bele, mint a fuldokló a szalmaszálba.

Robert Lefever kategorizálása a vezető pszichológiai folyamatok számbavételén alapul. Segítségével nemcsak a szerencsejátékos tagadása, de a hozzátartozókat, munkahelyeket, az egészségügyet és a társadalmat (önkormányzatok) szintén jellemző tagadás is jól szemléltethető.

A tagadás főbb formái a játékbeteg esetében:

1. Egyszerû tagadás:

Ebben az esetben kereken elutasítja azt az állítást, hogy neki bármiféle, akár szerencsejátékkal kapcsolatos, akár attól független gondjai lennének. „Megoldom én a gondjaimat!” – mondja elutasítóan a páciens.


2. Kicsinyítés:

Elismeri ugyan a probléma létezését, ám ezeknek nem tulajdonít nagyobb jelentőséget, s azt sem fogadja el, hogy gondjai szükségképpen a játékszenvedélyével függnek össze. „Aki igazán betege a játéknak, az többet játszik, s többet veszít, mint én!” – állítja.


3. Vádlás:

Elismeri, hogy jelentős nehézségei vannak, de bármi mást hajlandó ezért felelőssé tenni és vádolni, csak a szerencsejátékot nem. „Ha szeretnél engem...” – hibáztatja pl. a házastársát, elhárítva ezzel magától a felelősséget.


4. Racionalizálás:

Elismeri, hogy sokat játszik, s ebből problémái is adódnak, de erre különféle mentségeket, kifogásokat, alibiket keres. „Legközelebb majd jobban csinálom!” – csapja be magát s másokat.
5. Intellektualizálás:

Elismeri a problémáit, s azt is, hogy sokat játszik, de a gondok átélése helyett inkább csak elméletileg foglalkozik a kérdéssel.

„Mi is az a kóros játékszenvedély egyáltalán?”

„Létezik-e ilyen?”

„Lehet-e definiálni voltaképpen?”

„Megnevezhető-e az ok” stb. felvetésekkel, és „igen, de...” fordulatokkal zárkózik el attól, hogy érzelmileg is megérintse őt a gond. Kérdéseivel és beszédmódjával kiválasztja azt a töredékes, csak az egyes részletekre koncentráló látásmódot, ahogy ő látni szeretné a dolgokat.

6. Elterelés:

A játékszenvedély és annak a következményei helyett valami más tárgyra próbálja terelni a figyelmet. „Az az én igazi bajom, hogy...” mondhatja, egy másik problémát állítva a beszélgetés fókuszába.


7. Ellenségesség:

A játékszenvedély és következményeinek bármiféle összefüggésben történő említése esetén nagyon ingerültté, dühössé és támadóvá válik. Elég ehhez csak kiejteni a „játék”, „tét” stb. szavakat.

A tagadó hozzátartozó esetében is nyomon követhető a tagadás előbb említett hét formája. Egy család életében természetesen nemcsak a szerencsejáték szerepét lehet tagadni, hanem sok más dolgot, így például az életciklusok szükségességét, az új fejlődési szakasz kihívásait is. Ám azokban a családokban, ahol az egyik tag szerencsejátékos, rendszerint éppen ennek a tagadása a fejlődést akadályozó, elsődleges gond. (Szándékosan nem fogalmazok úgy, hogy szerencsejátékban „szenved”, mert ez a megfogalmazás elkendőzi azt a tényt, hogy a páciens, ahogy a másféle szenvedélybeteg is, az adott magatartása következtében kapja meg ezt a kórt.)

A hozzátartozók közül a házastárs tagadását egy háromszögû mechanizmus is fokozza. Amint ez a családterápia gondolatköréből jól ismert, a páros kapcsolatok (értsd: kétszemélyes) nagyon ingatagok, labilisak. Megerősödésüket gyakran egy harmadik stabilizáló tényező teszi lehetővé. A bevont harmadik komponens védi a párt attól, hogy a konfliktusai a felszínre törjenek és kiszélesedjenek, s így tönkretegyék a viszonyt. Ez a harmadik tényező adott esetben lehet a szerencsejáték. Csakhogy a játékos szenvedélybetegségének kifejlődésével egy döntő súlypont-áthelyeződés következik be. Amíg eleinte az alapvető kapcsolat a pár két tagja között húzódott, addig a későbbiekben egyre inkább a játékos-játék viszonya válik lényegessé.

Ahogy a játékos-játék kapcsolat és a játszás negatív következményei egyre nyilvánvalóbbakká válnak, a kapcsolat (mármint a játékkal való kapcsolat!) megőrzése érdekében mind jobban szükség van egy stabilizáló harmadikra. Ekkor már nem más, mint maga a házastárs tölti be a kiegyensúlyozó harmadik szerepét. Mindez akkor válik nyilvánvalóvá, amikor a házastárs képessé válik az elhatárolódásra, a háttérbe húzódásra. Ezzel ugyanis sokkal láthatóbbá válik a játékos-játék viszonyának súlyos, de elhárított konfliktusa.

A szerencsejátékot ûzők hozzátartozói is gyakran folyamodnak a perceptív (a tagadás egyszerû formája) elhárításhoz: „A mi családunkban nincs ilyen probléma!”; a minimalizáláshoz (kicsinyítés): „Elég erő van a mi családunkban, hogy megoldjuk ezt!”; az externalizáláshoz (külső okok keresése): „A munkanélküliség, a kormány, a szegénység stb. az oka”; vagy esetleg saját magukat vádolják a családtag játéka miatt. Racionalizálva is elháríthatnak: „Rossz társaságba keveredett!”; de intellektualizálva is tagadhatnak: apró különbségek keresése, melyek nem illenek rá egy „igazi” szerencsejátékosra; fordulhatnak az eltereléshez: „A mi családunkban egészen más a valódi probléma” és a hosztilitáshoz (szinte kikel magából, mint aki nagyon meg van sértve): „Hogy képzeli?!”

A munkahely tagadásának egyszerû formája az, amikor a vezetők egyszerûen elzárkóznak a probléma tudomásulvétele elől, azt állítva, hogy ez teljesen a privát szférába tartozó kérdés. „A munkáját ellátja, nem ránk tartozik, hogy mit csinál a szabad idejében!” – mondhatják, hozzátéve, hogy „Végül is a munkahelyi kasszához, a kávépénzhez nem nyúl hozzá!”. A kicsinyítés példája az a hozzáállás, hogy „Tudunk róla, hogy kölcsönkér, és eljátssza azt is, de mi ebbe nem szólhatunk bele, egyébként sem a munkahely dolga ezt megoldani, vannak fontosabb dolgaink is!”

A „Ki tudná ezt – pl. a nehéz munkahelyi helyzetet – játék nélkül elviselni?” „Nincs akaratereje!”; „Nehéz gyerekkora volt!” – ez már a racionalizáló tagadási-elhárító mechanizmus gyakori munkahelyi megjelenési formája.

A „Jó, de ki lesz a felelős a megbélyegzésért, ha kiderül, hogy téves a játékszenvedély-diagnózis?”-kérdés mintázhatja a munkahely intellektualizáló hozzáállását. Másfelől arra is lehet hivatkozni, hogy pl. az alkoholisták esetében előfordulhat másnaposság vagy munkahelyi ittasság, amellyel szemben tényleg el kell járni, de a játékos esetében nincsenek ilyen fellépést indokló tünetek.

Az elterelő elhárítás egyik módja lehet a kezeléssel járó bonyodalmakra, a jövedelemkiesésre való hivatkozás. S végül, ellenséges viszonyulást jelez az, amikor a munkahelyi vezetés – főként, ha az maga is hazardíroz a cég javaival
– „a vállalat lejáratásának szándékát” látja a szerencsejáték problematikájának a felvetésében.

Számos megnyilvánulása van az egészségügy tagadásának is. Sem maga a kóros játékszenvedély, sem pedig az összefüggései nem szerepelnek a szakemberek képzésében. Nem csoda, ha a szakemberek így nem is ismerik fel a problémát. Ám, ha mégis felismerik és megpróbálják kezelni, akkor sem jobb a helyzet. A szerencsejátékosok ugyanis, ahogy az addiktok általában, elutasítják a szakembert. Az elutasított szakember pedig vagy lemond a segítségnyújtásról, vagy pedig tagadja azt, hogy egyéni erőfeszítéseinek gyakorlatilag alig van valami értelme. Meglehet, hogy egy kedvenc, külön elmélete is van a játékszenvedélyről, amely esetleg azt is magában foglalja, hogy nem lehet „igazi” beteg az, aki magának okozza a bajt. De felmentheti magát az „időnyomásra” hivatkozva is a probléma reális érzékelésének és a valóban segítséget adó beavatkozások megismerésének feladata alól. Végezetül pedig hozzáállhat ellenségesen is a jelenséghez; például úgy, hogy igyekszik megszabadulni minden olyan pácienstől, aki a játékszenvedély foglya.

A társadalmi hozzáállást tükröző és kifejező önkormányzatok tagadásának is számos megnyilatkozása ismeretes. Egyfelől nem ritkán hajlamosak tévesen azt feltételezni, hogy minden csavargó, hajléktalan és munkanélküli, aki a gépek előtt, ácsorog, az „betege” a játéknak. Másfelől a kollegáik és a hozzátartozóik között a képviselő-testület s különféle bizottságok tagjai nem ismerik fel a játékszenvedélyt. Találkoztam már olyan kijelentéssel is, hogy „A mi vidékünkön csak a máshonnan idejött alakok félkarúznak!” Sajátos kettősséget tükröz az, amikor a testületi üléseken éles kritikák hangzanak el a játékautomaták és a játéktermek üzemeltetői ellen (valóban sok az illegális nyerőautomata), ugyanakkor a bírságolásra hivatott önkormányzatok, különösen a kisebb településeken, vonakodnak a maximális büntetés kiszabásától, illetve az automaták elkobzásától. Mindamellett időnként azt képviselik a döntésre illetékesek, hogy jár az embernek az ilyenféle „kikapcsolódás”. Az viszont fel sem merül, hogy olyan szakembert is meg kellene hallgatni, aki speciális tudással és tapasztalattal rendelkezik ezen a területen.

Úgy tûnik, az emberek gyakorta „hivatalból” szakértőnek tekintik magukat a játékszenvedély kérdésében, s ennek megfelelően felkészültség híján is bátran nyilatkoznak a tévének, a rádiónak, újságoknak stb. a jelenség sajátosságairól. S természetesen előfordul agresszív hozzáállás is, amikor pl. azt mondja a hivatal képviselője: „Szóval, maga szerint mi szerencsejátékra verjük el a pénzünket! Minden élvezetről mondjunk le talán?”

Noha nem minden szakember tartja a tagadást az addikciók alapvető mechanizmusának, mégis ez a kategória tûnik egy olyan értelmező keretnek, amely nemcsak a szenvedélybetegről szóló adatok ésszerû elrendezését teszi lehetővé, de a terápia irányát s haladását is világosan megmutatja.

Miután a tagadás széltében-hosszában áthatja a beteg körüli szûkebb és tágabb környezetet, a kezelésnek is átfogónak, többféle módszert-technikát egyszerre alkalmazónak kell lennie. A páciens egyénre szabott, de több dimenziós és szükségképpen közösségben folyó terápiája mellett fontos a család támogatása, valamint a munkahely érzékenységének a felkeltése a szerencsejátékot ûző dolgozói segítése iránt. Lényeges továbbá a társadalom informálása a probléma reális súlyáról, az állam által támogatott vagy tolerált szerencsejátékok következményeiről és a kívánatos politikai lépésekről. Ezen felül szükség van a családvédő szolgálatok, a fiatalok nevelésében érintett intézmények és a büntető-bûnmegelőző szervezetek dolgozóinak speciális képzésére, hogy segíteni tudjanak talpra állni a beteges mértékben játszóknak.

A páciensek kezelését célszerû egy megfelelő programmal és szakemberekkel rendelkező fekvőbeteg-intézményben kezdeni. A tagadás miatt ugyanis a játékosok csak abban az esetben ismerik el, hogy segítségre szorulnak, amikor már nemcsak egyéni, de családi, munkahelyi és anyagi vonatkozásban is egyaránt csődbe jutottak.

Ahogy a mély krízisig lépcsőfokokon át érkeztek el, úgy a felépülésnek is megvannak a maga stádiumai. Az egyre súlyosbodó kórfolyamat első lépcsőfoka a rövid ideig tartó nyerés, a második a vesztés, a harmadik pedig a reménytelenség, mely utóbbi aztán a teljes összeomlásba torkollik. A krízisállapotba jutott játékos szorong, depressziós, öngyilkossági késztetései vannak, és gyakran folyamodik alkoholhoz vagy kábítószerhez. Emiatt kerül kórházba. S ez a pillanat a megfelelő alkalom arra, hogy az intenzív, illetve akut ellátás után speciális addiktológiai részlegre küldjék. R. L. Custer dinamikus felépülési modellje szerint a talpraállás az átmenet kritikus fázisával kezdődik, amit a korai újraépítés szakasza követ, majd később a növekedés fázisa zárja a sort. Minden felépülési fázishoz sajátos, megoldandó feladatok tartoznak. A feladatok egy része a játékkal, másik része elrendezésre váró életproblémákkal, a harmadik része pedig az attitûd (beállítódás, gondolati és viselkedésbeli hozzáállás) változásával kapcsolatos.

A felépülés felé vezető átmenetben természetesen a játék abbahagyása jelenti a határkövet. Ettől azonban még nem jön rendbe az elrontott családi élet, s nem tér vissza a munkában az elvesztett jó hírnév sem. A szerencsejátékot abbahagyó szinte annyi gondoskodásra és törődésre szorul, mint egy újszülött. Intenzív külső támasz nélkül nem volna képes önmegtartóztatásra. Ezt biztosítja eleinte a kezelő intézmény sokoldalú és sok szakmából verbuválódott szakembergárdája, majd később egyre nagyobb mértékben egy spirituális (a lelki értékek fontosságát hirdető) önsegítő közösség (pl. a G. A.). Ebben az időszakban nagyon fontos a biztonságos, s ugyanakkor a beteg manipulációinak elejét vevő világos keretek kijelölése és tartása. A legdöntőbb változás valószínûleg az attitûd terén indul el. Az új attitûdöt a játék feletti kontroll elvesztésének a beismerése, az értelmetlen küzdelem feladása, a felépülés programjának s egyfajta szenvedélybeteg-identitásnak kezdődő elfogadása jellemzi. Gregory Bateson szerint a valódi felépülésben egy olyan újfajta személyes ismerethalmaz felmerüléséről van szó, amely alapján az egyén már nem az élettel párhuzamosan versenyt futó egyén, hanem inkább a Világmindenség részeként szemléli önmagát.

[...]

A felépülés programjának, elveinek követése, a mellette történő elköteleződés nem más, mint a tudatosan kifejezett, új attitûd (hozzáláás). David Berenson úgy véli, hogy az attitûdváltozás igazi indikátora (jelzője) az, hogy a páciens kapcsolatba került-e a „Felsőbb Erő”-vel, vagyis az isteni dimenzióval, s érzékeli-e a mindig elérhető, megértő „isteni sugallat”, „támasz” jelenlétét...

[...]

A szenvedélyes szerencsejátékos, miközben kontrollálni akarta a kontrollálhatatlant, nemcsak a játék, de az élete felett is elvesztette a befolyását. A felépülés újraépítési szakaszában a fő terápiás törekvés: helyreállítani a felelősséget életének ama területein, melyek valóban tőle függenek. Mivel pénz nélkül, amely a játéknak is kelléke, aligha lehet élni, újra kell tanulnia a pénzzel való bánásmódot. Először mintegy „ki kell tanulnia” a rossz pénzkezelési szokásaiból, s a „Nem tudok a pénzzel bánni, s ezt tudom magamról” pozícióból kiindulva meg kell szereznie a jártasságot. E tanuláshoz hozzátartozik a pénzzel összefüggő célok felállítása és értékelési képességének elsajátítása is. (pl.: reálisak-e, elérhetők-e, motivált vagyok-e, megéri-e nekem, ártok-e vele másnak, mikorra akarom elérni, stb.).

Meg kell tanulni megkülönböztetni rövid és hosszú távú célokat, az elsőrendûség megadását egy célnak, s újratanulni a szükségletek és a vágyak közti különbségtételt. A megtanultakat aztán az elrendezetlen adósságok kiegyenlítésének lehetőségeit felmérve nyomban alkalmazni is kezdi a felépülőben lévő. Egy másik fontos tanulási feladat a játékra felszólító ingerek (helyek, személyek) szándékos kikerülése, s a határozott (asszertív, azaz önérvényesítő) nem-et mondás gyakorlása. (Pl.: Nézd, nekem nagyon nehéz nemet mondanom, de mégis: NEM!)

Az érzelmekkel történő foglalkozás, az érzéskifejezés tanulása terén hangsúlyos szerepet kap a „dühmunka”. (Pl.: agresszívan „eldobálni” a rossz megoldásokat és szokásokat, erre alkalmas tárgyat ütve kikiabálni „ami a szívét nyomja”, stb.)

A bentfekvő kezelés során a második héten a pácienstől különválasztva – informáló, tudatosító és kapcsolatépítő céllal – szokás behívni a közeli hozzátartozókat. A harmadik héten ellenben már kérik őket, hogy a páciensekkel együtt vegyenek részt a csoportterápiás üléseken. Ezeken az üléseken, megfelelő előkészítés után – Joanna Franklin és Donald Thoms tapasztalatai szerint – gyakran derül fény családi titkokra, elrendezetlen veszteségekre, esetleg olyanokra is, melyek metaforikus (a valóságot modellező) jelentést kölcsönöznek a játékos vesztő magatartásának. Nem ritkán a játékot erősítő, családi szabályokra derül fény (pl. „aki veszít, az a nyertes”). A hozzátartozó bevonása nem csupán e rejtett szabályok miatt lényeges, hanem azért is, hogy jobban megértse azt a nagyfokú belső változást, amelyen a felépülőben lévő átmegy. Ha ez nem történik meg, akkor nagy a veszély a kapcsolat elhidegülésére.

A szerencsejátékhoz a „cinkelés” is hozzátartozik. Ellentétben a más lapjaiba belenéző csalóval és szélhámossal, a patológiás játékos mintha „a sors kockáit” akarná rázogatni, hogy kontrollt gyakoroljon a jövő és a véletlenszerû jelenségek felett. A felépülés lelki feladata az is, hogy megbékéljen akarata korlátaival. A mitológia nyelvén fogalmazva ez annyit jelent, hogy a páciens tanulja meg tisztelni a véletlent megszemélyesítő Tükhét és a sors fonalát kézben tartó Moirákat is, nehogy elvakuljon, ha Fortuna mégis felkarolná.

Az átmenet és az újraépülés fázisán túljutott, s a növekedés stádiumába érkező páciens élete ekkor már új ismeretrendszerben, új hozzáállás (attitûd) alapján áll, melyet egy új kapcsolatrendszer „építménye” tesz bensőségessé, biztonságossá és azonosíthatóvá. A szerencsejátékos most már egy a korábbitól döntően különböző értékrendet, gyakorlatot és ehhez tartozó nyelvhasználatot követ...

[...]

Amennyiben a páciens és a családja nem képes egyenrangú párbeszédre épülő viszonyra jutni és együtt fejlődni, úgy a közös identitásuk (énképük, önazonosságuk) is kétségessé válik. A család számára éppen a páciensnek az élethez való gyökeresen megváltozott, új hozzáállása kelt nagyfokú bizonytalanságot. A családterápia eshetősége és feladata ilyenkor segíteni a családot a bizonytalanság elviselésében, ami esélyt ad arra, hogy mûködését aztán magasabb szinten – új, közösen vallott jelentéseket, nyelvet, s végső soron rendszert is létrehozva – szervezheti újra. A családnak sokszor csak egy megfelelő „lökésre” van szüksége ahhoz, hogy aztán képes legyen meggyógyítani önmagát. Hiszen a legtöbbször a kezelést is maga a család presszionálta. (Igaz, nem ilyenfajta, az egész rendszert megbolygató „földindulásra” gondolt, amely kihat a család többi tagjára is.)

Johan Huzinga a játék ismertetőjeleit a következőkben határozza meg: „Olyan cselekvés, amely bizonyos idő, tér és értelmi határokon belül játszódik le, látható rendben, önként vállalt szabályok szerint, az anyagi haszon vagy szükségesség légkörén kívül.”

A szerencsejátékos az anyagi haszon és a kényszeresség motívumát is bevonva a játékba válik az igazi játék elrontójává. Az angol nyelvben nem is nevezik ezt már játéknak (play), hanem fogadásra, kockáztatásra utaló játszmának (game). Jóllehet a kóros játékos számára a szerencsejátékoktól való tartózkodás életreszólóan ajánlott, magát a játékot, amit valaha, még kisgyerekként tudott, újra megtanulhatja... és József Attilával szólva újra elmondhatja, hogy „tudom, mint a kisgyerek, csak az boldog, ki játszhat”.

–––––––––––––––––

Eddig a szakcikk, hálás köszönet dr. Kelemen Gábornak, hogy hozzájárult a közreadásához! Talán a laikusok számára érdemes egy nagyon kicsit megvilágítani, hogy van az, hogy „a tagadás énvédő mechanizmus”. Hiszen látszólag a tagadás minden baj forrása egy játékos esetében.

Nos, az énvédő (más néven védekező) mechanizmusok védik meg az embert attól, hogy elborítsa őt a szorongás a szituációkhoz való alkalmazkodás esetében. A védekező mechanizmus normális jelenség, amely a tudattalan szintjén fejti ki a hatását. Anna Freud és más ego-pszichológusok finomították-munkálták ki S. Freudnak a védekezési mechanizmusokra vonatkozó elképzeléseit. A legfontosabb védekezési mechanizmusok közé tartoznak az alábbiak:


Elfojtás:

Ez az a mechanizmus, amellyel az ego akaratlanul kizár a tudatából minden nem kívánt vagy fájdalmas gondolatot, érzést, emléket és impulzust. Az elfojtás a legalapvetőbb védekezési mechanizmus, erre épül rá a többi.


Kivetítés – projekció:

E mechanizmus révén az ember másnak tulajdonít egy nem kívánt érzelmet vagy jellegzetességet, tagadni igyekezvén, hogy az a bizonyos érzelem vagy jellegzetesség az övé. Pl. valaki azt mondhatja, hogy „dühös rám a főnök”, pedig igazából az a valaki dühös a főnökére.


Reakcióképzés:

Az a mechanizmus, melynek segítségével a szorongást keltő gondolatokat, érzéseket vagy impulzusokat elnyomjuk, és helyettük azok ellentétét fejezzük ki, mint például, amikor a háziasszony az utált vendéget figyelmességekkel halmozza el.


Eltolás:

Az a mechanizmus, melynek révén az energiát egy tárgyról (a pszicho-analízis sajátos szóhasználatában „tárgy”-nak minősülnek a személyek is – Fekete P.) egy alternatív, azaz biztonságos célpontra irányítunk át. Ez történik, amikor például valaki, akinek nehéz napja volt a hivatalában, hazamegy, és belerúg a kutyájába. Az áttolás pozitív formáját szublimációnak nevezzük, amelynél a mozgatóerő, amit nem tudunk közvetlenül kifejezni, konstruktív tevékenységekben jelentkezik. Ilyen például, amikor valaki valamilyen okból nem tudja magát szexuálisan megvalósítani, s helyette pl. gyermeket gondoz. Freud szerint a szublimáció a civilizáció felépítésének fontos eszköze.


Regresszió:

Az a mechanizmus, melynek révén az ember viszatér a fejlődés egy korábbi szakaszába, például egy gyermek stressz hatására ismét elkezd ágyba vizelni. Bizonyos mértékû nyomás hatására gyakorlatilag mindenki regrediál.


Racionalizáció:

Az a mechanizmus, amellyel az ember ésszerû magyarázatot talál ésszerûtlen vagy elfogadhatatlan magatartásformákra, hogy azokat logikusnak és elfogadhatónak tekinthesse. (Szenvedélybetegek – így játékosok is – gyakran alkalmazzák.)


Tagadás:

Az a mechanizmus, melynek révén egy kellemetlen vagy traumatikus eseményt vagy szituációt tudatosan nem veszünk tudomásul. Az embert a tagadás megvédi attól, hogy egy fájdalmas tapasztalattal szembe kelljen néznie. A tagadás kezdetben segíthet az embereknek bizonyos szituációk kezelésében, de ha folyamatosan mûködik, végül pusztítóvá válik. (Ez történik a szenvedélybetegek esetében is.)


Azonosulás:

Az a mechanizmus, amelynek révén az ember felveszi másnak a tulajdonságait. Az azonosulás azt szolgálja, hogy megszüntesse egy másvalaki iránt érzett félelmünket, és általa új magatartási formára legyünk képesek. Ily módon azonosulhat pl. egy gyermek a szülővel, akitől fél. Az azonosulás, akárcsak a szublimáció, abban különbözik a többi védekező mechanizmustól, hogy valós módon képes segíteni az embernek a problémái megoldásában.


––––––

35. o 
Forrás: ‑Fejezetek a konzultáció pszichológiájának témaköréből 33–ld. 
Kiadja a Bárczi Gusztáv Gyógypedagógiai Tanárképző Főiskola.

IV. Szenvedélybetegségem története

1960-ban születtem, egyke gyerekként, egy középiskolai tanár és egy titkárnő fiacskájaként.

1963–1967: Nem járok óvodába, egy-két napos ott-tartózkodás után otthon tartanak, mert sokat sírok, nehezen illeszkedem be. Mindezt hisztivel érem el, anyám továbbra is otthon marad velem. Igazából mindössze két kisfiúval ismerkedem össze a környéken életem első hét évében. A szüleim a világtól meglehetősen elzárva élnek.

Bár apám tanár, szinte sohasem játszik velem, még focizni sem hajlandó, számomra máig ismeretlen okból, a közelben lakó nagyapám azonban hajlandó velem kártyázni, hatéves koromban már tökéletesen tudok römizni, ez az egyetlen olyan játék, amibe olykor sikerül szüleimet is bevonnom.

Nagyszüleimtől gyakran eltiltanak, nem az én viselkedésem, hanem a felnőttek „háborúskodása” okozta „mosolyszünetek” miatt. Megtanulom, hogy a legtöbbször önmagamat kell lefoglalnom. Rendkívül jó a memóriám és a számolási készségem. Ötéves koromban már azzal kápráztatom el a felnőtteket, hogy képes vagyok egyedül bevásárolni a helyi közértben. Szinte sohasem nevetek, így a környéken minden felnőtt rendkívül komoly kisfiúnak tart (ezt bóknak szánják), amit apukám tanár mivoltának tudnak be. (Micsoda hülyeség!)

Szinte tökéletes kis gép vagyok.

Anyám igen nehezen viseli, ha valamely utasítását nem tartom be. Nem túl gyakran, de azért jó néhányszor megver amiatt, hogy nem eszem meg az ebédet vagy a vacsorát, ez lelkileg mindig nagyon megvisel.

Az iskolát nagyon várom, de egy kicsit szorongok is, hiszen még sohasem voltam gyerekek között, kivéve az óvodában és a mandulamûtétem során eltöltött két-két napot. Mindkét élményem meglehetősen szörnyû.

1967: Az iskolakezdésem éve. Az első tanítási nap iszonyú, a mögöttem lévő padban ülő két kislány órákon át húzkodja a hajamat, én pedig semmit nem merek csinálni, mert otthon azt mondták, hogy az iskolában sem árulkodni, sem verekedni nem szabad. Dühös sem merek lenni, mert anyám soha nem engedte meg nekem – így ezt az érzelmi állapotot nem „tanultam” meg a korábbi években.

Az első héten a legrosszabb gyereket az iskola után elüti a busz, amiből azt a következtetést vonom le, hogy tényleg nem szabad rosszalkodni.

Az elvárás szerint mindent tökéletesen teljesítek, csak ötöseim és piros pontjaim vannak, rosszalkodni soha nem merek. A harmadik osztályban kezdek egy kicsit feloldódni, megnyugodni, ekkor viszont az a csapás ér, hogy szüleim – megkérdezésem nélkül – beíratnak egy másik iskolába. Azért döntenek így, mert anyám a másik iskolában lesz titkárnő, és azért kerülök oda, hogy szem előtt legyek...

1970: Újból nehézségeim vannak a beilleszkedés terén, de még mindig ugyanolyan jók a tanulmányi eredményeim. Egyetlen barátom van, aki ráadásul lány, ezért titokban kell tartani kapcsolatunkat, hiszen fiú osztálytársaim rögtön kigúnyolnának, ha fény derülne barátságunkra. A kislány – hozzám hasonlóan – nagyon zárkózott és jó tanuló. (Ha ma visszagondolok rá, úgy tûnik, hogy a kislány magányossága valószínûleg szülei bigott vallásosságának volt betudható.) Az is közös bennünk, hogy mindketten „koravének” vagyunk, tízévesen regényeket olvasunk. Egyedül ez a kislány tud legyőzni malomjátékban, amiért nagyon tisztelem.

Az iskolában sokat csúfolnak különös nevem miatt, de nem merek elégtételt venni, mert az rosszalkodásnak számít. A legnagyobb bajom az, hogy folyton unatkozom ott, a tananyag túl könnyû számomra.

1972–1973: Apám egyre gyakrabban nyúl a borospohárhoz, szüleim között sûrûsödnek az összetûzések, velem lényegesen kevesebbet foglalkoznak, mint azelőtt. Bődületes erőfeszítéseket teszek azért, hogy apám felfigyeljen rám és elismerjen, például több ezer darabos rovargyûjteményt „állítok elő”. (Apám szakmája szerint biológiatanár.) Ennek ellenére apám semmiért nem dicsér meg életem során, annál inkább szeret dicsekedni velem idegenek előtt, ezt rettenetesen utálom, bár ennél is jobban gyûlölöm, amikor hétvégeken nekem kell borért járnom egy helyi zugmérésbe.

Nagyapámmal kezd kialakulni valamiféle érzelmi kapcsolat, ugyanis együtt járunk moziba. Ő szintén magányos, rossz a házassága, úgy érzi, hogy nem szeretik a gyerekei.

1974: Januárban, a téli szünetben eldöntöm, hogy mostantól vége a stréberségnek, jófiúságnak. Senki sem szeret, egyetlen barátom sincs (a malmozós kislány rég a múlté), és még mindig a nagyapámmal járok moziba.

Nem éri meg jónak lenni.

Annyi fájdalom- és magányosságérzet van bennem, hogy nem érdekelnek a következmények. Mindenben részt veszek, ami tiltott, szinte provokálom az intőket és a büntetéseket. Ennek meg is lesz az „eredménye”: osztálytársaim kezdenek észrevenni, szóba állni velem és bevonni játékaikba. Első intőmet köpőcsövezésért kapom, amire nagyon büszke vagyok, hiszen tartozom valahová (ekkor már a fél osztály köpőcsövezik).

Többé – soha – nem tanulok orosz szavakat, és nem írok otthon házi feladatot. Év végére nyolc tizedet sikerül rontanom; begyûjtök négy-öt intőt, azonban lesz két-három barátom – immár velük járok moziba –, és befogad az osztály. Életemben először vagyok elégedett önmagammal, szüleim a változásból semmit nem vesznek észre, leginkább egymással, illetve apám munkahelyi gondjaival vannak elfoglalva.

Nyáron másfél hónapra önkéntes munkát vállalok egy közértben, ekkor szokom rá a cigarettára. (Dolgozó ember lettem, nem igaz?) Fizetéskor az egyik nagyfiúval, aki tizenhét éves, elmegyünk egy kocsmába, ahol – akárcsak ő – én is megiszom három sört, mivel nem akarok kis pisisnek látszani. Még nyolcadikos sem vagyok, ez az első alkalom, hogy alkoholt fogyasztok, az ital egy kicsit a fejembe is száll.

Ősztől már az osztály egyik hangadójává válok: balhés, arrogáns gyerek leszek, nagy a szám, feleselek a tanárokkal is.

1975: Sportolni kezdek, leigazol egy másodosztályú, ifjúsági kézilabdacsapat, ettől még inkább nagyfiúnak érzem magam.

Tavasztól már pénzem, sőt motorom is van, mert hétvégenként egy kőmûvesnek segítek dolgozni.

Életem első iskolai lógása a Fradi–Liverpool focimérkőzés miatti, mert ezt a meccset „muszáj” élőben látnom. A meccs délután egy órakor kezdődik, jegyünk ugyan nincs rá, de egy félliteres pálinkás üveg van nálunk, amikor elindulunk a barátommal.

Időnként, napközben, amikor a szüleim dolgoznak, házibulikat rendezek, persze, alkohol kíséretében.

Ősszel már igazi romlott fiúként kerülök a középiskolába, az első héten majdnem kicsapnak. Minden szünetben cigizem, az összes Fradi-meccsen jelen vagyok, gyûlölöm az iskolát, a tanárokat és a tantárgyakat. Gátlástalanul csalok és puskázom, élvezem a tiltott dolgokat. Szabad időmet focizással, ultizással és moziba járással töltöm, otthon igyekszem minél kevesebbet tartózkodni, mert a szüleim mindig kitalálnak számomra valami munkát, többnyire a legalkalmatlanabb időben. Persze, folyton veszekszenek is velem.

Szilveszter előtt eldugok egy csomó italt, s mialatt a szüleim vigadnak, én teljesen egyedül jól leiszom magam, ez életem első komolyabb lerészegedése.

1976–1978: Rászokom a Vidám Park játéktermének látogatására, ahol van két nyerőgép is. Az egyiken csalni is lehet, de ehhez két ember kell, hogy az egyik figyelje a teremőrt. Rengeteget flipperezem, bizonyos gépeken ott is tudok csalni.

A kézilabdacsapatot otthagyom, az iskolát továbbra is gyûlölöm, ott is akarom hagyni, de anyám nem engedi. Éjjel-nappal vagy a helyi grundon, vagy a játéktermekben, vagy a mûjégpályán vagyok. Késő este járok haza, az éjszaka első felét olvasással töltöm. Jack Londont, Rejtő Jenőt és Moldova Györgyöt tekintem „pótszüleimnek”. (Az igaziakat egy kissé szégyellem.) Bérletem van a Fradi-pálya állóhelyes részére, ezek a délutánok, amelyeket itt töltök, életem ünnepnapjai. Csak a szerelemhez hasonlíthatóak a Fradihoz kötődő érzelmeim.

A szüleimmel való érintkezés minimálisra csökken. A társalgás valahogy így néz ki:

– Hová mégy?

– El.

– Mikor jössz?

– Majd.

Apám minden este ittas, alig kommunikálunk, „öregnek” szólítom. A velük való együttélésben az a legborzasztóbb, hogy az én szobámon keresztül vezet át az út az övékbe. Megpróbálom magam elszeparálni, de ez csak 20 éves koromban sikerül.

Két ellenőrzőkönyvem van, az egyik az igazi, abba én írok alá a szülők helyett, a másikba pedig a tanárok helyett írok be ezt-azt, például osztályzatokat.

Nem tanulok, rettenetes, úgynevezett „csöves” ruhákban kezdek járni. Egyedül a bukást igyekszem megúszni, más célom nincs, a jövővel nem törődöm. Szombatonként, iskola után úgy zárjuk a hetet néhány osztálytársammal, hogy veszünk egy-két liter almabort, és megisszuk a helyi közért mögött (persze ez is tilos).

Tizenhét éves koromban próbálok meg először leszokni a dohányzásról, ami nem sikerül, naponta egy dobozzal szívok el.

1976-ban az osztály Csehszlovákiába megy kirándulni, ahol ivóversenyt szervezek, amely kis híján balul üt  ki, mivel jó néhány osztálytársam – köztük én is – iszonyatosan berúg, és nagyon rosszul lesz, emiatt bûntudat gyötör.

A legnagyobb problémának azt érezzük, hogy fiúiskolába járunk, és az osztályunkból szinte senkinek nincs barátnője, így aztán a szexről fogalmam nincs, voltaképpen nem is tudom, hogy pontosan mit kell csinálni.

1979: Az érettségi előtti napon meglehetősen leiszom magam, mert félek, azonban pici és közepes puskázásokkal, de jól sikerül. A banketten többen is nagyon lerészegedünk, akkor érzem először azt, hogy talán jobban kellene vigyáznom az alkohollal. (Az ezt megelőző – tizennyolcadik – születésnapon annyira leittam magam, hogy másnap képtelen voltam iskolába menni. 8 dl triple secet ittam meg akkor.) Tizennyolc éves koromtól harmincnégy éves koromig törzsvendég vagyok a helyi presszóban, ami heti min. 2–3 alkalmat jelent.

Az érettségi előtti hónapokban megrettenek attól, hogy a „tanult” szakmámban kellene dolgoznom. Ezt elkerülendő és a felnőtté válást elodázandó, jelentkezem az egyik pedagógiai főiskolára, ahová – csalás nélkül – fel is vesznek. (Alkalmassági vizsga nincs. A mai eszemmel nem venném föl az egykori önmagamat.)

A főiskola első napját lógással kezdem, az egyik osztálytársammal be is rúgok. Itt már rengeteg a lány, úgyhogy végre-valahára elveszítem a szüzességemet.

Ha nehezen is, de sikerül valamelyest beilleszkednem, továbbra is nagy a szám. Amolyan közösségi buzgó ember leszek (KISZ-tag stb.), csak hogy ne kelljen otthon lennem.

A barátnőm teherbe esik, abortuszra megy, ez meglehetős bûntudatot kelt bennem, s szinte minden este leiszom magam a helyi presszóban.

Az első félév végén – tizenkét éves korom óta először – komolyan tanulok, sikerül is bent maradnom a főiskolán.

1980–1982: Könnyebb évek következnek, ismét elkezdek sportolni, ami jól is megy és örömet is ad. Az ital kezd eltûnni az életemből, szinte csak szociális ivó leszek. Fél évre még a cigarettát is sikerül letennem. A főiskolán sok új dologgal ismerkedem meg, a meglehetős számú beszûkült szakközepes iskolatárs után üdítően hat, hogy megérint az értelmiségi lét szellője.

A nagy berúgások megszûnnek, bár egy reménytelen szerelem miatt újfent az italhoz nyúlok, amely hetekig tart. Játéktermekbe nem járok, mert gyermeteg dolognak tartom a flipperezést. Mindazonáltal meglehetősen gyakran csalok, puskázom a vizsgákon. Bûntudatomat azzal próbálom mérsékelni, hogy az esetek nyolcvan százalékában úgyis elavult vagy fölösleges ismereteket oktatnak. (Ezt tulajdonképpen ma is így gondolom.) Rájövök, hogy a KISZ-es főbuzgók között sok, hozzám hasonló ember található, akik szintén nem találják a helyüket családjukban és a világban. Fő KISZ-es leszek, sőt még az MSZMP is megkörnyékez.

Meghal a nagyapám, a temetése után annyira leiszom magam, hogy életemben először, de nem utoljára több napig másnapos vagyok.

1982 nyarán tanítóvá avatnak, ősszel dolgozni kezdek. Józan életet élek, de most a munkába menekülök, hogy ne kelljen hazajárnom. Imádnak a gyerekek, csakúgy, mint ahogy én őket.

1983–1985: Élettársi kapcsolatot létesítek egy lánnyal, elköltözöm otthonról, mert anyám meg a későbbi feleségem nem jönnek ki egymással.

Bevisznek katonának, a bevonulás előtti éjjelen annyira leiszom magam, hogy utána csaknem fél évig nem nyúlok a pohárhoz. A leszerelés előtti időszakban állandóan részeg vagyok, az utolsó kimenőmön szégyenszemre civil emberektől kell útbaigazítást kérnem a laktanyához.

1985–1987: Férjként sokat kell küzdenem az egzisztenciánkért, a felszínen maradásért. Ritkán iszom sokat, de kezdek ingerlékennyé válni, mert túl sok munkát vállalok, a feleségemmel szemben is túlságosan nagy elvárásaim vannak, elég sokat veszekszünk. Nagyon rosszul tûröm, hogy ha a feleségem ellentmond nekem, bármiről legyen is szó. Némely dologban kezdek anyámhoz hasonlítani, pl. átveszem azt a lelkileg sérült családokban szokásos mintát, hogy úgy akarom elérni a céljaimat a feleségemnél, hogy egy-egy veszekedés után napokig duzzogok, nem szólok hozzá.

1986-ban betérek egy játékterembe, ahol hatszáz forintot veszítek, ez elég nagy traumát, szégyent és bûntudatot okoz, ezért ezt követően évekig nem játszom.

1987-ben elhagyom a feleségemet és visszaköltözöm a szüleimhez, baleset ér (józan állapotban), hirtelen – önhibámon kívül – munkanélkülivé, majd mindennapos ivóvá válok, ami azt jelenti, hogy 1987 őszétől 1992 őszéig legalább heti kétszer be is rúgok.

1988: Olyan munkahelyem van, ahol sokat kell dolgoznom és az eszemet is használnom kell. Italozásomat próbálom mérsékelni, mert az esti alkoholfogyasztások komoly nehézségeket okoznak a munkám során. Állandóan fáradt vagyok, így hát jobbára hétvégeken „engedem el” magamat.

Van egy gyönyörû barátnőm, akivel sokat iszunk, tulajdonképpen egy közös italozás hoz össze bennünket, mindketten szeretjük a mámort, az álmodozást, a verseket és talán egymást is, de sajnos ő férjnél van. A munkahelyemet végül otthagyom, mert túl sokat kell dolgoznom.

1989: Mindig is nagyon érdekelt a politika, ez egy mámoros év. Életemben először Nyugat-Európába is eljutok. A rendszerváltáshoz hasonlatosan a magánéletem is felgyorsul: váltogatom a munkahelyeket, a szexpartnereket, az albérleteket... Időnként nagyon berúgok, de ott még nem tartok, hogy reggelente innom kellene a talpra álláshoz.

Az életem minden téren kezd „megcsusszanni”. Sokat vagyok munka és pénz nélkül, jelentkeznek az első potenciazavarok is, de ezt még magam előtt sem ismerem be. Szépséges barátnőmet is elveszítem.

1990: Életem első igazán hosszú munka nélküli szakasza. Megjelennek az első, öntudatlan bepisilések, ájult részegen való alvás közben. Jó néhány megalázó helyzet és hosszú idő után az első év, amikor egyáltalán nincs partnerkapcsolatom. Állandó pénztelenség és rengeteg kocsmában töltött idő – nihilizmus.

1991–1992: Egy régi barátommal üzletileg megcsípjük a „Nagy Lehetőséget”, és fényes karrier elé nézünk. Barátom nem akarja velem folytatni, szétválnak útjaink, időnként azonban mégis együtt dolgozunk, ilyenkor elég sok pénzt keresek. A két pénzkeresés közötti időszakot ivással, kocsmázással töltöm. 1991-ben a törzskocsmámba meghozzák az első nyerőgépet, ettől kezdve, 1995 tavaszáig tart mélyrepülésem a játékban.

1991 tavaszán sok hiányzásom miatt (másnaposan rengetegszer nem mentem be dolgozni) felmondanak abban az általános iskolában, ahol dolgozom (teljes joggal). Elszakad az utolsó fék is.

Bekövetkezik az első, italozás miatti komoly balesetem: részegen cipóra vernek. A verekedést én kezdeményezem egy nyerőgépes vita végén, a bunyó következményeként eltörik a bokám is. Orvoshoz azonban – a szégyen miatt – nem megyek el, inkább „kihordom” lábon a törést. Még ugyanebben az esztendőben majdnem meg is halok, ugyanis fejjel előre beleesem egy hat négyzetméteres kocsmai ablaküvegbe, de a mutatványt karcolás nélkül megúszom.

Egyre több alkalommal játszom órák hosszat, de még nincsenek tartozásaim. Törzshelyeimen csak 1992-ben jelennek meg a rettenetes „pókerautomata” nyerőgépek.

1992 ősze: Beismerem, hogy súlyos alkoholproblémával küszködök, orvoshoz kerülök (egy híres professzorhoz), aki kezelésként Antaethyl tablettál ír fel. Mondják ugyan, hogy erre a gyógyszerre nem szabad alkoholt inni, de én kipróbálom (kis híján belehalok kíváncsiságomba: pulzusom kétszáznegyvenre ugrik). Pszichiáterhez is járnom kellene, de csak kétszer megyek el hozzá, valahogy nincs rám hatással az egész, bár talán még nem vagyok „érett” a józanságra.

Karácsonykor kőkeményen visszaesem, ettől kezdve mindig játszom is, ha elkezdek inni. A régi üzlettársam mégis visszavesz maga mellé, de már nem tudok leállni: periodikus ivó és játszó leszek, vagyis nem iszom és játszom nap mint nap, de ha elkezdem, időnként napokig nem tudok szabadulni az alkoholtól és a játéktól.

1993: Az ismételt erőfeszítések ellenére újra és újra elkezdek inni, közben növekednek az adósságaim. Elérem a mélypontot az alkohollal kapcsolatban, elismerem, hogy alkoholista vagyok, és hogy rajtam csak az absztinencia segít, ekkor abbahagyom az ivást.

1994: Januárban részt veszek, életemben először, a Névtelen Alkoholisták gyûlésén.

Képtelen vagyok abbahagyni a játékot, és emiatt, végső elkeseredettségemben, még egyszer visszajutok az alkoholhoz. Három napig játszom és iszom egyfolytában, amely életem egyik legnagyobb veszteségét hozza (száztízezer forintot), de ekkor részegedek le utoljára.

1994. április 18-a óta nem ittam alkoholt.
1994 ősze: Kezembe kerül dr. Kelemen Gábor cikke, amiből megtudom, hogy a játék is betegség. G. A. tesztje alapján sikerül beazonosítanom magam (18 IGEN-em van!) Ettől kezdve már csak három-négy alkalommal játszom. Elér az a fajta „végzet”, ami már az alkoholnál is utolért: hiába játszom, valahogy keresztültörnek a játékon az érzéseim: a lelki fájdalmak, a magány, az élet kilátástalansága, a borulátás...– már nem hat a játék, egy percig sincs eufória, „másállapot...”

1995 márciusa: Az utolsó időszak, amikor játszom, teljesen elfogadom, hogy betege vagyok a játéknak, és a nyerési esélyem teljesen kizárt. Feladom a gépek elleni értelmetlen harcot.

1995 októbere: Budapesten megalakul az első G. A. csoportocska, fél évig csupán ketten vagyunk a tagjai, de később egyre többen leszünk. Sajnos, 1997 őszén mindenki visszaesik rajtam kívül. Néhány hónapig egyedül járok a gyûlésekre, aztán beszüntetem a „mûködést”.

1995: Végképp elfogy a pénzem, és már tetemesnek mondható adósságaim is vannak. Közben rájövök, hogy már csak akadályozzuk egymást a régi üzlettárssal, nincs tovább, elválnak útjaink. Ettől viszont végképp kilátástalan anyagi helyzetbe kerülök. Alkalmi munkákból élek és nyomorgok. Tanítónak még nem merek visszamenni, mert úgy érzem, még nem jöttem annyira rendbe lelkileg, hogy alkalmas lennék rá. Másfél év nemivás, valamint félév nemjátszás után elérem az anyagi mélypontomat: vissza kényszerülök költözni – újfent – a szüleimhez, mert a még viszonylag olcsó, baráti alapon bérelt lakást sem tudom tovább fizetni. Egykori élettársam egy nővérszállóra költözik, bár ekkoriban már csaknem egy éve nincs köztünk intim kapcsolat. Én időközben átesem egy lelkileg nagy terheket jelentő szerelmi kapcsolaton: gyakorlatilag fél évig üldözök a szerelmemmel egy nőt, aki hol lefekszik velem, hol meg nem, szinte az őrületbe kergetve így engem. Ma már tudom, hogy arról volt szó, hogy „szenvedélyt váltottam”, és az ital meg a gépek helyét a szenvedélyes szerelem és a beteges fantáziálás és még betegesebb levélírási késztetések (10–20 oldalas levelek!) töltötték ki...

Az anyámmal egy szobában vagyok kénytelen lakni, mert időközben az apám beköltözött az én gyerekszobámba. Ahogy nézem, a szüleim kapcsolatát részben a gyûlölet tartja össze, részben pedig az, hogy egyik sem képes elengedni a közös vagyon sehányad részét.

Nagyon nehezen élem meg, hogy csak alkalmi munkáim vannak, és, hogy az anyámmal egy szobában alszom... ezt úgy „oldom meg”, hogy szinte minden éjjel elmegyek autózni: cél nélkül bolyongok az éjszakában, felhangosított zenével, és kényszeresen morfondírozom a kitörési pontokon... de nem találom. Egy tanítói fizetés ekkoriban kb. 20 ezer Ft, egy normális albérlet pedig 25 ezer körül kezdődik... gyakorlatilag minden nap járok AA-gyûlésre, igazándiból ez tart életben... rengeteget cigizem: napi 2 dobozzal. Soha ennyit nem szívtam...

1996 nyarán eladni kényszerülök az egyébként már meglehetősen viseltes, 16 éves autómat. Mindeközben – talán, hogy balsorsomat lerázzam, vagy igazából egy finomított és rejtett öngyilkossági formaként, megváltoztatom a nevemet... (Nem Fekete Péterre). Aztán két év múlva visszacsinálom... fura egy érzés volt: mintha illegalitásba vonultam volna...

1996 tavaszán párkapcsolatba kezdek egy AA-s sorstárssal. Az ilyesmik mindig balul szoktak kiütni, de én azt gondolom (mint már annyiszor az életben), hogy én kivétel vagyok. Nem vagyok kivétel. A hölgy többször visszaesik, de nem emiatt hagyom el: rájövök, hogy nem vagyunk egymáshoz valók. (Manapság is jár az AA-ba, és már több éve nem iszik.)

1996 őszén visszamegyek tanítónak. Nagyon nehéz, elszoktam tőle, ráadásul az egyik kolleganő, akivel nap mint nap együtt kellene mûködni, zugivó alkoholista, ezen felül férfigyûlölő, amit nem rejt véka alá... Isten némiképp jogos büntetésének tekintem, hogy ezt a nőt „rendelte” mellém. Hősiesen kibírom az egy évet, egyetlen egyszer sem hozom szóba a nőnél az italozást... úgy érzem, nincs rá jogom, pont nekem. Örülök, hogy én magam tiszta vagyok. Időnként már imádkozni is képes vagyok, de még nagyon fogcsikorgatós a józanságom. „Összeszedek” egy aktívan ivó alkoholista nőt, egy régi szerelmemet, de képes vagyok két hét alatt lezárni a kapcsolatot.

1997: Otthagyom az iskolát. A gyerekek egy része rém rossz, az én idegeim pedig még mindig nem olyan szuperek, mint egykor. Abban reménykedem, hogy az új, frissiben indult kereskedelmi tévéknél el tudok helyezkedni, hiszen van egy kis forgatókönyv-írói múltam. Egy frászt: nálam nagyobb menőknek sem sikerül elhelyezkedni, az új tévék nem is alkalmaznak egyáltalán forgatókönyvírókat, hanem külső gyártókkal dolgoztatnak, mert az olcsóbb. Naivitásom még mindig határtalan... Mindenkit – függetlenül attól, hogy felépülőben levő szenvedélybeteg vagy sem – lebeszélnék arról, hogy úgy otthagyjon egy munkahelyet, hogy nincs helyette egy másik, biztosnak mondható.

Megint csak az alkalmi munkák, az éhezés, nyomor következik. Egy focipályán leszek gondnok és segédmunkás, a főnököm alkoholista, a „változatosság” kedvéért. „Természetesen” nem vagyok bejelentve se a tb-nél, se sehol.

Egyetlen megmaradt vagyontárgyam egy nem túl értékes, üres hétvégi üdülőtelek. Végső kétségbeesésemben – 1997 végén – ráveszem az egyik nyomdász barátomat, hogy hitelbe nyomjon ki egy újságot, s a telek a fedezet.

Az újságot egymagam írom meg két hét alatt, és újabb két hét alatt csődbe is megy. Már végképp nincs semmi gondom semmiféle vagyonnal, legértékesebb vagyontárgyaimat talán az a két fogászati híd jelenti, amikben van egy kis arany...

1998: Megérintem „a medence alját”. Mindent elvesztettem, amim volt, minden bekövetkezett, amitől féltem. Furcsamód ez ad egy kis lelki megnyugvást: most már aztán nincs mitől tartani. És itt, legalul, kiszolgáltatott és reménytelen helyzeteimben vergődve egyszercsak, hogy s hogy nem: elengedem-lerakom a cigarettát. S mellette elkezdek kocogni-futni. Óriási sikerélmény mindez. Visszakullogok az otthagyott iskolába, és csodák csodája: visszavesznek dolgozni. Megint „elég nehéz esetek” azok a kolléganőim, akikkel együtt kell dolgoznom: az egyik kifejezetten pszichiátriai eset, őrületes dolgokat mûvel. Visszatérőben van az önbizalmam, és képessé válok arra, hogy evvel az őrült nővel megszakítsak minden munkakapcsolatot... Egyre inkább képes vagyok a gyerekek felé fordulni, és azt hiszem, elég jó napközis tanítóvá leszek, olyanná, amilyen még az ivásom előtt sem voltam... Négy év józanság és szinte mindennapos AA-ba járás után ténylegesen kezdtem észrevenni magamon a változásokat: sokkal nyugodtabb és együttérzőbb lettem, egyre inkább tudok figyelni a gyerekek igényeire, kedves és türelmes vagyok velük, ritkán kiabálok... Visszatértem a szakmámba immár lelkileg is! Köszönöm, Istenem, hogy megérhettem! Anyagilag még mindig katasztrofális a helyzet... apróbb másodállásokat el merek már vállalni... de még így is: nem telik pl. ruhára, összesen egy nadrágom és egy öltönyöm van, még régről...

1999: Valahogy elkezdek megnyugodni egy kicsit. Megbékéltem a sorsommal, rájövök, hogy az életben rengeteg apró öröm is van, nem érdemes állandóan a család-pénz-autó-lakás tengely körül forogni, egy jó beszélgetés, egy kedves mosoly, egy jó futás, egy szellemes vicc vagy egy kis teniszezés: mind-mind örömforrás. Még 1998-ban (harmadmagammal) megalapítjuk az Adult Children of Alcoholics (Alkoholisták Felnőtt Gyermekei) önsegítő csoportot... most itt vagyok a legaktívabb. Sokat „dolgozom”, hogy a gyerekkori sérüléseimet és sérelmeimet megértsem-elfogadjam-feldolgozzam, és aztán elengedjem... még egy kis meditációs csoportot is létrehozok nagy lelkesen, ahol egy kijózanodott amerikai alkoholista-pszichiáter, John Bradshaw útmutatásai alapján gyógyítgatjuk gyermekkori önmagunkat... sok-sok nevetés és némi lelki fájdalom kíséretében. Talán ez az első év a felnőtti életemben, amikor semmi drámai esemény nem történik velem...

2000: A kertben álló kis sufnit átalakítom, és lesz egy pici, de önálló életterem. (Azt olvastam, hogy állítólag ez minden embernek fontos lenne.) A józanságomban most jutok el először odáig, hogy megengedhessek magamnak egy kicsi vakációt és néhány új ruhát. Az iskolában egy nagyon normális tanítónő mellé kerülök napközisnek, úgy látszik, egyszer tényleg minden pechszériának vége szakad... a 40. szülinapom előtt néhány héttel lefutom a maratoni távot. Nem valami fényes időeredménnyel, de ahhoz képest, hogy tíz évvel ezelőtt rendszeresen taxival vitettem magamat haza a 600 méternyire levő törzshelyemről, igazán nem kis teljesítmény... mind magamon, mind másokon elkezdem tapasztalni a futásfüggőség jeleit, de szerencsére ezt a szenvedélybetegséget már sikerül elkerülnöm. (A testedzés-függőséget is a szenvedélybetegségek közé sorolják az addiktológiában. A lányoknál ez főleg a fitneszben, a fiúknál a konditermezésben ölt testet, de viszonylag sokan futásfüggők is. A testedzésfüggőség gyakran társul anorexiával vagy bulémiával, illetve, lehet az edzés része a bulémiának, amikor a beteg nem hányással vagy hashajtózással szabadul meg a bevitt plusz kalóriáktól, hanem testedzéssel.)

A 2000. év tavaszán fontos dolog történt: többen is megkerestek, hogy foglalkoznék-e játékosokkal. Igent mondtam, de úgy, hogy ez legyen csak egy baráti társaság, nem volt kedvem újjászervezni a G. A-t, hatott még az előző kudarc emléke. (Bár az én szempontomból nem teljesen helyénvaló talán a kudarc szóhasználat, hiszen bárhányan visszaestek is, egy ember kétségtelenül megőrizte a játékmentességet: én magam...)

Baráti társaság lettünk hát, és az Örökmozgó mozi kávézójában találkoztunk kéthetente. Innen emelkedett ki az a két sorstárs, akik végül is helyet kerestek a G. A.-nak... én meg persze nem tudtam megtartani a fogadalmamat, és ott voltam a G. A. újjáalakulásánál. A két másik sorstárs közül az egyik a mai napig periodikusan játszik, de másikuk lett az utánam jövő legrégibb nemjátszó a G. A-ban, mert azóta sem játszott. Kezdetben heti egy gyûlésünk volt Budapesten, ma már heti négy van, és még másik három városban mûködik G. A., + internetes csoport is van. (Részletes adatok a „Névtelen Szerencsejátékosok” címû fejezetben találhatók.)

2001: Továbbra is napközis tanító maradok, és még mindig a sufniban lakom. A nyaralásomat a szigetvári alkohológiai osztályon töltöm: ekkor döntöm el, hogy beadom az Egészségügyi Főiskola Addiktológiai Szakára a jelentkezésemet.

2002: Szigetvárra kerülök dolgozni, sikerül magam mögött tudnom az első évet a főiskolán. Komolyan felvetődik annak a lehetősége, hogy az egyik budapesti kórházban három-négyhónapos, bentfekvéses terápiát indítanak, játékbetegek számára...

Istent kérem, hogy segítsen kivitelezni ezt a tervet.

Mivel még mindig nincstelen vagyok, plusz adósságaim is vannak, a 43. életévem ellenére sem gondolok családalapításra, holott a lelkem mélyén vágyom rá. Nincs itt az ideje. Hogy valaha is eljön-e ez az idő, nem tudom. Talán. De rendszeresen mormolom a Miatyánkot, s azt a sort is, hogy:

„...Legyen meg a Te akaratod!...”

S komolyan is gondolom.
Fényképalbum

Néhány tipikus családi és engem ábrázoló fotót szeretnék bemutatni. A fotó szót szimbolikusan értem: családi szituációkat, bizarr helyzeteket, fura érzéseket takar ez a szó. Olyasmiket, amelyek mindazonáltal nagyon jellegzetesek egy rosszul mûködő (diszfunkciós) család és annak gyermeke esetében, illetve egy szenvedélybeteg életútján. (Mindegyik fotónak adok egy fantázianevet is.)


Másság

Életem első 12–13 évében erős szőrzet virított a hátam közepén. (Azután lekopott.) Így születtem, Apám soha, egyetlenegyszer sem nyugtatott meg, hogy azért én még ennek ellenére lehetek „normális”, felnőtt férfi... sőt: „Sir”-nek (ejtsd: szőr) gúnyolt igen gyakran. 14–15 éves koromig szinte fizikai fájdalmat jelentett levenni az ingemet bárki előtt is, annyira szégyelltem ezt a dolgot. Jellemző, hogy könyvből tanultam meg úszni, kb. 16 évesen, noha apám valamikor úszóbajnok volt... de nemcsak a szőr gátolt az úszástanulásban: apámnak egész egyszerûen nem volt elég türelme gyakoroltatni...

Valahogy a hátszőrzetemmel együtt mintha a szégyenérzet is velem született dolog lenne; nem is emlékszem olyan időre, hogy a szégyenérzet ne lett volna az énem része. Talán a nevemtől való megszabadulást is ez motiválta; ki tudja – mindenesetre a mai napig szinte bármire hajlandó vagyok azért, hogy a nyilvános megszégyenülést elkerüljem.

A szőrökkel való harcom nem merült ki a fentiekben: sráckoromban szőkére akartam festeni a hajamat, de balul ütött ki, és vörös lettem, emiatt le kellett vágatni; ezt is irtóra szégyelltem... anyám pedig a hosszú hajú korszakomban állandóan azzal fenyegetett, hogy éjszaka ollóval belenyír a hajamba.

Bármit hajlandó lettem volna magamról levágatni, a hajamat kivéve. Ugyanis az osztályban nyolcadikos koromban a fiúk között a tekintély egyenes arányban állt a haj hosszával (akkoriban ez a lázadás szimbóluma volt), 14 éves koromban sokkal fontosabb volt, hogy a kortársaim elismerjenek, mint az, hogy az anyámnak tetszik-e a frizurám..., de ez minden egészséges tizennégy évesnél is így van; csak talán őket nem fenyegetik éjszakai belenyírásokkal.

Tizenhárom éves múltam, amikor apám a sarokba térdepeltetett, mert hosszú hajjal el mertem menni fociedzésre. (Ahol egyébként a nagyok terrorizálták a magamfajta erőtlen kicsiket, de ez legalább másfajta rossz érzés volt, mint az otthoni, és megvolt a remény, hogy előbb-utóbb jönnek majd nálam is kisebbek, akiket én és az akkori sorstársaim terrorizálhatunk...). Szóval, a térdepeltetés után fél évvel megengedték, hogy otthon cigizzek, és egy év múlva, a 14. születésnapomra egy hétdecis Lánchíd konyakot kaptam a szüleimtől. (Igaz: én ezt kértem.) A következetesség teljes hiánya jellemző a diszfunkciós családokban.

Bizarrságok

Apám a kooperációt igénylő tevékenységekben mindig is rendkívül türelmetlen volt. Még egy pokrócot is nehéz kirázni vele kettesben, mert képtelen megtalálni a közös ütemet. Ezen kívül még nagy akarnok is: ami kell neki, az akkor és ott kell neki, ahol és amikor kitalálja. Vasárnap inkább elmegy a szomszédba egy szöget kölcsönkérni, minthogy megvárja, míg hétfőn kinyit a bolt.

Emlékszem, egyszer sráckoromban is kitalált egy ilyen „most, azonnal!” segítenivalót, és én nemet mertem neki mondani. Erre ő átvágtatott a szomszédba, és áthívta segíteni az ottani gyereket hozzánk, akivel ráadásul én nem is voltam jóban. Nem tudom, miért, de valahogy megcsalatva éreztem magamat, és ráadásul apám még olyan bûntudatkeltőn is nézett rám... az ilyen pillanatokban szerettem volna, ha nem az az apám, aki, vagy én másvalahol vagyok gyerek... Apám tíz éves koromban tette fel először a sérült családokban oly jól ismert lemezt (a Rolls Frakció még slágert is írt ebben a témában), szóval: „Amíg az én házamban laksz, amíg az én kenyeremet eszed, amíg én veszem a ruháidat, azt csinálod, amit én mondok!”

E mondat után tízéves koromban minden ruhát letettem apám elé, ami rajtam volt, és egy szál alsónadrágban világgá mentem, novemberben... Aki átélt már ilyet, az pontosan tudja, milyen az, ha valaki lelki árvaságra jut; aki nem, az talán megérti, hogy ebben az a legszörnyûbb, hogy egy tíz éves gyereknek nincs alternatívája: a szüleivel kell élnie.

Mikor nagyobbacska lettem, olyan 15–17 év körüli, és apám vendégeket hívott, gyakran megtörtént, hogy ő berúgott és lefeküdt, így aztán nekem kellett az ő vendégeit szórakoztatnom; vagy anyámmal együtt valahogy megmentenem a kínos helyzetet. Megint a szégyen: rengeteget szégyenkeztem az apám alkoholizmusa miatt, mint mindenki, aki alkoholista gyermeke. Aztán fokozatosan rájöttem, hogy ez a gyûlölt varázsszer, az alkohol fantasztikusan képes feloldani és eltüntetni a szégyenérzetet. Egyébként sokszor átéltem, hogy anyámmal szinte úgy beszéltünk apámról és a viselt dolgairól, mintha csak egy gyerek lenne; ebből adódóan én meg a kicsi férje lettem az anyámnak. Nem szerettem, hogy így van. Ki szeretné?

Az utolsó, szüleimmel töltött nyaraláskor (tizenhét éves voltam) fentiek jegyében azt akarta az apám, hogy – mivel két szoba állt a rendelkezésünkre – az egyikben én lakjam az anyámmal, a másikban pedig ő egyedül. Sráckoromban egyébként többször is lobbiztam az apám ivása miatt: tudta nélkül két főnökét is felkerestem, valamint az akkor már nyolcvan fölött járó apai nagyapámat, hogy beszéljék rá apámat, hagyjon fel az ivással... mint amikor egy gyereknek a szülője beszél az iskolai osztályfőnökével. Valahogy a szerepem szerint én lettem a saját apám apja. Hm. Nemcsak egy szülőnek van arra szüksége, hogy tisztelje őt a gyereke, hanem egy gyereknek is, hogy tisztelje a szülőjét. Egy ivó alkoholistát képtelenség tisztelni. Sajnálni, szánni, szégyellni, mérgesnek lenni rá igen, de tisztelni, azt nem!


Sportpercek

Bizony, a sport mindig is akalmas volt arra, hogy valamiképp feloldódjon benne a személyiségem. Akár úgy, hogy drukker voltam, akár úgy, hogy aktív szereplő. Talán drukkerként inkább, hiszen én magam ugyebár nem kerültem kiélezett, drámai szituációkba, mint pl. egy olimpiai döntő... Mi a csábító erő a drámai sportversenyekben egy boldogtalan emberke számára? Az, hogy a sportvetélkedés mámorában háttérbe szorul a kisebbrendûsági érzés, a sok-sok félelem, szorongás, a családi bajok miatt érzett kilátástalanság, a szülők-tanárok ellen érzett és ki nem élt gyûlölet: MINDEN. (Néha, amikor látom a Fradi-meccsek eszüket vesztett közönségét, arra gondolok: „Te jó ég, mit csinálnának ezek, ha itt nem tombolhatnák ki magukat!” Persze, azt hiszem, nagyon hamar újratermelődik bennük a feszültség, és azt aztán levezetik a családjukon... Nemrégiben az Újpest focidrukkereinek helyi „Führerét” a saját felesége gyilkoltatta meg...)

Miért is van az, hogy szinte minden szenvedélyes játékos egyben sportrajongó is, illetve maga is sportolt? Mi a közös a játékszenvedélyben és a sportszenvedélyben?

Az adrenalin. Illetve az adrenalinfüggőség. Az, hogy a sport is nagyon alkalmas terep az érzések elnyomására, illetve átrendezésére és kiélésére. Bizony, több elhárító mechanizmus is felüti a fejét, ha az ember beleszédül egy sporteseménybe. Baj ez? Baj. De mégis, ennek ellenére megkockáztatom: voltak évek az életemben, amikor lényegében a Fradi tartott életben, mert az jelentette az egyetlen valamirevaló örömet abban a sivárságban, amiben éltem. Lehet, hogy ha nincs Fradi – méghozzá egy diadalmas Fradi, a 70-es években –, akkor meghibbanok vagy megöngyilkolom magam. Számomra minden-minden a Fradi volt. Az összes lefojtott és leszorított érzésemet azokban a heti 90 percekben éltem ki. Olvastam egy remek könyvet, Nick Hornbynak hívják a szerzőjét, aki egyenesen „Arzenal-koholistának” nevezte magát, és noha Oxfordban végzett irodalmár, ma is kinn csápol minden Arzenál-meccsen. Ő egyenesen az apakomplexusára vezeti vissza a focirajongását. Igen, szerintem is: sokaknak valahol a rajongott focicsapat egyben az apa is... (Noha az én apám még ma is él, elmondhatom, hogy utoljára 1977-ben egy Fradi–PMSC-meccsen öleltük meg egymást, talán az első gólnál... bizarr? Igen. Az. Az alkoholisták általában húzódoznak az intim szituációktól. Nekem külön meg kellett tanulnom ölelni, bármennyire is hihetetlen, vagy furcsa.)

Rengeteg apró kép villan be most az agyamba a sport kapcsán. Íme néhány:

– ‑1972: Müncheni olimpia (12 éves voltam). A Szovjetunió elleni vízilabdadöntőt elveszítik a magyarok, mert egy román bíró, akit Marculescunak hívnak, elcsalja a meccset. 12 évem ellenére komolyan fontolgatom, hogy felhívom a román követséget, és elküldöm őket az anyjukba... rendkívül nehezen nyugszom meg.

– ‑1974: Megpróbálok úgy öltözködni és úgy fésülni a hajamat, mint a holland válogatott egyik-másik tagja. Órákat töltök a tükör előtt, azon morfondírozva, hogyan tudnék jobban hasonlítani Johann Cruyffra...

– ‑1976: 16 évesen a montreali olimpia alatt csinálom meg először, hogy fordítva élek: nappal alszom és éjjel vagyok ébren az időeltolódás miatt; ekkor szokom rá a kávéra...

– 
‑1978: A focivébé nyitómeccse: Argentína–Magyarország. Nem mértem meg, de egészen biztos vagyok benne, hogy 180 felett volt végig a pulzusom. A nyári gyakorlat alatt a munkahelyen góltotót szervezek; a másik napi elfoglaltságom az ebédjegy-hamisítás. A szakma nem érdekel...

1990: Megint felfelé ível a Fradi pályája. Elkísérem a csapatot Dániába, a Bröndby elleni meccsre. Már a magyar határ előtt részeg vagyok, de mivel mindenki az, fel sem tûnik. A kompon kis híján verekedésbe keveredek balhézó magyar srácokkal, de valahogy kikeveredek a dologból. Aztán szintén „jófej” srácok másnap, hazafelé felgyújtják a hajón a Taxfree shop-ot... szégyenlem, hogy magyar vagyok. Be sem akarnak engedni Lengyelországba a határőrök a gyújtogatás miatt. Emiatt a swinoujscie-i kikötőben csonttá fagyok a metsző szélben, mire mégis valahogy kieszközlik valakik, hogy leszállhassunk a hajóról.

Bevallom, az 1992-es barcelonai olimpiára alig emlékszem, pedig nem is volt időeltolódás, és ez az áldás ugyancsak nyolcévente fordul elő; de a pia elmosta az olimpiát... ekkor szinte már állandóan ittam. Az alkoholizmusom erősebb volt a sportszenvedélyemnél is.

Aztán már kijózanodva, napközis tanárként fociedző lettem az iskolában. Szakavatott szemmel naná, hogy rögtön kiszúrtam a túl szenvedélyes srácokat; minden erőmmel igyekeztem őket a szenvedély oldaláról a játék öröme fel terelni. Nem szidtam őket, nem üvöltöztem a partvonal mellett. Kedves voltam, dicsérettel neveltem, mindig elmondtam, hogy akkor is büszke vagyok rájuk, ha utolsók lesznek, de sportszerûek maradnak... hatott. Viszont őrületes tornatanárokat és apukákat volt alkalmam megfigyelni: gyakran kigúvadt szemekkel üvöltöttek és káromkodtak az oldalvonalnál, a gyerekek pedig zavartan rohangáltak ide-oda a pályán, a sportélmény leghalványabb jele nélkül. Szörnyû volt. Olyat is láttam, amikor egy tornatanár szinte belehajszolta a gyerekét a balesetbe. (Csuklótörés.) Hjaj!

Sokszor megfigyeltem a fiúknál, hogy az apjukkal szinte csak a sporton, a sportteljesítményükön keresztül tudnak kapcsolatba, beszélgetésbe, testi kontaktusba keveredni, akár csak én a fent említett furcsa módon. Pedig, ha túl versengő egy gyermek, arról baljós dolgokat állít a modern pszichológia. (A magam részéről nagyon is egyetértek azzal, hogy ne legyen osztályzat alsóban. Gyakran éppen így menekül el a szülő a gyerekkel való intim kapcsolat elől: a gyereke és önmaga közé beteszi szinte az osztályzatot. Egy gyereknek nem arra van szüksége, hogy nap mint nap megkérdezzék tőle, hogy hanyast kapott, és eszerint kapjon dicséretet vagy büntetést. Egy gyereknek törődésre és szeretetre van szüksége, nem versengésre, érdemjegyek segítségével. Talán említettem: az első öt osztályban nem volt ötösnél roszabb jegyem...)

Most, miközben e sorokat írom, éppen a tévében beszél egy gyermekpszichiáter hölgy, hogy amikor a kamaszodó fiatalok hozzájuk kerülnek az öngyilkossági kísérletük után, a szülők szinte el se akarják hinni, hogy az ő gyerekükkel történt a dolog...

„Jegyei rendben vannak, jól tanul (már ez se mindig igaz, csak a szülő nem akarja észrevenni a romlást), akkor mi baj lehet? – Bármi. Például, hogy beszélgetés híján a szülő nem is ismeri a gyerekét, annak problémáit, örömeit, sikereit, kudarcait.

Kanyarodjunk vissza a sporthoz! Tizenkétéves koromban szinte belebetegedtem, hogy a Fradi kiesett a nemzetközi kupából, amikor a kimondhatatlan nevû Woolverhampton Vanderers (ez egy birminghami csapat) kiverte. Mind odakint, mind itthon kihagyott egy-egy tizenegyest a Fradi remek jobbszélsője, a szabadrúgás bombáiról híres Szőke „Pista”. Főleg emiatt ki is esett a Fradi, pedig esélye volt a végső győzelemre is.

Szőke Pistával harminc éves koromban összehozott az alkoholista „jósors”, tekintve, hogy kocsmát üzemeltet Budapesten. Megkérdeztem ezekről a 11-esekről őt magát is: számomra egyértelmûen kiderült, hogy ő sokkal hamarabb túltette magát az egész problémán, mint én magam... Hihetetlen, de igaz.

Ha belegondolok a kamaszkoromba, hát tényleg nem nagyon volt alkalmam bármilyen sikerélményt szereznem:

Egy fiúiskolában, egy szadista igazgató uralkodása alatt tanultam dögunalmas dolgokat, délutánonként egy fiú kézilabdacsapatban terrorizáltak az idősebbek, este apám részegen feküdt, mire hazaértem, hétvégén egy őrült kőmûves mellett kevertem a maltert, aki időnként ordítozott velem, és rém türelmetlen volt... ezen felül egy elnyomott, megszállt országban éltem, ahol reménytelenül szocializmus volt, hazudtak a médiában, a történelemórán és úgy általában véve is a túlélés alapeleme a képmutatás volt...

Kihordtam hát az érzelmi „bombáimat” az Üllői útra meg a Népstadionba... Torkomszakadtából üvöltöztem hétvégeken, hogy „bunkó Bene” (az egyik legklasszabb focista, aki valaha is magyar színekben rúgta a bőrt), „lila majmok”, „újpesti cigányok, b...-átok az anyátok...”, Rejtőt olvastam éjszakánként, ahol minden szabályt megszeg az összes szereplő, fityiszt mutatva a civilizált világ lélekölő túlkontrollálásának...

És amikor aztán legyőzTÜK (mármint a CSAPAT + MI, vagyis a szurkolók, köztük én) a „ruszkikat”, „kiejtetTÜK” a Liverpoolt, vagy éppenséggel „lealázTUK” a dél-amerikai bajnokot, nevezetesen az Estudiantes-t, akkor végre úgy éreztem, hogy vagyok valaki... és a testi érzéseim is megváltoztak ilyenkor egy-két órára: én nem tudom, de talán egy szakember tudná elemezni, hogy az agyi jutalmazó központ vagy az ópiát receptorok, netán a dopaminhálózat, vagy a jó ég tudja, mi, de egy biztos: kielégült voltam... pár órát, egy-két napot... de mégis. Volt valami, amivel végre-valahára azonosulni tudtam: nem olyan marhaságok, mint az oroszórák, a KISZ vagy a magyar filmek érthetetlen világa... valami, ami egyértelmû volt, ahol a kommunisták vagy a tanárok vagy a szülők nem írták felül a szabálykönyvet; valami, ami az volt, AMI. Ez volt a foci.

12 éves koromban fizettem elő a Népsportot...

36 éves koromban, két éves józanként voltam kint utoljára személyesen Fradi-meccsen (szinte éreztem, hogy ez lesz az utolsó), és belül hálatelt szívvel búcsúztam a pályától. Kinőttem az őrjöngést, kapcsolatba kerültem a belső világommal és az érzéseimmel, nincs szükségem artikulálatlan üvöltözésbe foglalva kiböfögni magamból a leszorított dühöket és elnyomottság-érzéseket. Felnőttem.

Újra elkezdtem viszont versenyezni: ötödosztályú tollaslabdaversenyekre járok a mai napig. Soha többé csapatversenyt: nem engedem meg a lehetőségét többé, hogy egy adrenalinfüggő vagy más okból fanatikus őrült csapattárs érzelmei, kiabálása vagy a lebaltázása elvegye tőlem a sportélményt! Akkor is kedves és dicsérő hangon beszélek magamhoz, ha minden ellenfelem legyőz egy ilyen versenyen! (Volt rá példa – de csak egyszer!)

Nem mondhatni, hogy a sport és a szerencsejáték összekapcsolása az én találmányom lenne. Gondoljunk a totóra, a tippmixre, a lóversenyre – gondoljunk szenvedélybeteg, ill. szenvedélyes vagy fanatikus ismerőseinkre...

Még két fura, de említésre érdemes élményt említenék:

Mikor először beszéltem (arc és név nélkül) a televízióban a játékszenvedélyről, odajött hozzám a technikai személyzetből egy fiatal srác.

– Gyere el velünk bandzsi-dzsampingolni! (vagy: banjee jamping.) Van olyan jó, mint a szerencsejáték! –

Nem szóltam semmit. De a fiú ráérzett a lényegre: a kockáztatás izgalma itt is, ott is egekig emeli az adrenalint. Az extrém sportok (a már említett „halálugrók”, az ejtőernyősök-siklóernyősök, hegymászók-búvárok stb.) ûzői talán veszélyeztetettebbek a játékbetegséget illetően, mint mások – illetve feltûnően sok a játékbetegek között az egykori élsportoló; gondolom, azért, mert a lelki és biokémiai folyamatok nagyon hasonlóak a játékban, mint a kemény versenysportban.

A másik fura élményem: összeismerkedtem egy igen csinos hölggyel, aki gyakorlatilag a férje testedzésfüggősége miatt vált el. A nő elmondta, hogy például kérve kérte a férjét, hogy legalább aznap ne menjen el hosszú órákra otthonról futni, amikor hazajön a kórházból az újszülött csecsemővel... a férj meg is ígérte... Aztán elment kondizni...

Itt szeretném megjegyezni, hogy Magyarországon a játékszenvedélynek se nagyon van irodalma, de a testedzésfüggőségnek aztán végképp nincs.

Még rengeteget tudnék írni a szenvedélyes sportélményeinkről, dehát végül is ennek a könyvecskének nem ez a témája.

Amikor azt írtam, hogy volt idő, hogy a Fradi tartott életben, komolyan gondoltam.

Kérem, engedjék meg, hogy hálám jeléül ideírjam a 70-es évek aranycsapatából azokat, akiknek szól ez a hála:

néhai Pusztai „Laci”
Géczi „Pista”
Hajdú „Jóska”
Ebedli „Zoli”

Nyilasi „Tibi”
Vépi Péter
Mucha „Józsi”
Martos Győző
Rab „Tibi”
Magyar „Pista”
Szabó „Ferike”
Bálint („Báró”) „Laci”

és Dalnoki „Jenő Bácsi”, az edző.

Köszönöm.

Politika

A politikával való foglalatoskodásról szinte mindaz elmondható, ami a sportról. Hogy miért van ez így? Mert a politika ugyanannak az ősi dolognak a szimbóluma, mint a sport – talán kitalálták, hogy mi ez: bizony, a HARC. És ahhoz bizony adrenalin szükséges. 5 évig éltem abból, hogy politikával is foglalkozó humoristaként kerestem a kenyeremet – nem voltam túl ismert, de azért eleget szerepeltem ahhoz a médiában, hogy ne akarjam magam jobban körülírni. 1995-ben lényegében visszavonultam. Tudtam, hogy abban a közegben nem tudok józan maradni.

Egy kis bizarr kép: a szüleim már évek óta nem álltak szóba egymással, de azért, hogy egy kicsit „torgyánozzanak” vagy „csurkázzanak”, még a hidegháborús beszédszünetet is képesek voltak felfüggeszteni... jó, mi?

Ha bemegyünk egy jó kis talponállóba, biztosak lehetünk benne, hogy öt percen belül előkerül a politika vagy a sport. Ha eléggé figyelmesek vagyunk, akkor azt is észrevehetjük, hogy a „párbeszédet” folytatók szinte egyáltalán nem párbeszédszerûen kommunikálnak, hanem csak a magukét hajtogatják, mint a süketek. Lényegében süketek is: lelkük belső hangjait nem akarják meghallani, mert az fájna, ezért kell állandóan beszélni és állandóan külső dolgok által izgalomban lenni. Négy-öt év szesz- és játékmentességre volt szükségem ahhoz, hogy a Belső Hangra, vagyis a lelkem, és olykor a rajta keresztül szóló Isten hangjára oda merjek és oda tudjak figyelni.

A politika még egy másik addikcióval is kapcsolatban van: nevezetesen a hatalomfüggőséggel.

(A hatalomaddikciónak is ritkás a szakirodalma csakúgy, mint a munkamániának, más néven a workoholizmusnak. Miért? Mert rendkívül ritkán kerülnek diagnosztizálásra ezek a betegségek. Inkább egy szövődménnyel vagy egy tünettel kerülnek orvoshoz az ilyen betegek, és ha nincs pszichoterápia, nem derül fény az ilyesféle problémára.)

Miért is olyan csábító politizálni, ami alkoholista értelemben egyenlő mások szidalmazásával és kritizálásával? Vagy miért olyan vonzó dolog sokaknak, mondjuk, a rasszizmus?

Mert legálisan meg lehet szabadulni a belső feszültségektől. Legalábbis egy időre... Miután tizenhárom éves koromban elolvastam Robert Merle Mesterségem a halál címû könyvét, amely Martin Bormann életét dolgozta fel, a rasszizmustól és az antiszemitizmustól egy életre elment a kedvem; hanem a politika úgy általában... Nos: szinte a betegségig felpörögtem még az utolsó választási kampányban is, annyira beleéltem magam a harc, a latolgatás, az érvelés-ellenérvelés szenvedélyébe. A munkahelyi pletykáknál csak egy dolog volt számomra vonzóbb és izgatóbb: a politikai pletyka. (Érdekes, valahogy a színészpletykák sose vonzottak.) Mindenesetre nagyon sokan szeretnek átruccanni mások életébe, legalább is a pletykalapdömpingből ezt veszem ki.

Most zajlik a tévében az iraki háború – bevallom: küzdenem kell, hogy távkapcsolóval a kezemben ne szippantson ki az életből a tévé; ráadásul éppen EB-selejtezős focihétvége is van. Harc, küzdelem, izgalom, vér, dráma, drukkolás, kukkolás töményen... Nehéz visszabotorkálnom a saját életembe, a saját koordinátarendszerembe, a saját munkáimhoz-feladataimhoz.

Talán nem ide kellene írni, de mindenesetre tény, hogy az addikciók „szeretnek” kéz a kézben járni, és sosem találkoztam még olyan szenvedélybeteggel, akinek csak egy addikciója lett volna. Olyannal igen, akinek, mondjuk, egy volt, ami súlyos – s amikor a fajsúlyos addikció abbamarad, akkor az addig gyengébbnek tûnők vagy lappangók általában felerősödnek – a játék abbamaradása után a „Bermuda-háromszög”: az ivás, munka, evés. Olykor a szex- vagy szerelemhajszolás, mint az én esetemben is.

Annak a típusú személyiségnek, akit „multiaddikt”-nak (többesfüggő) is szokás nevezni – amilyen én magam is vagyok –, és amire az a jellemző, hogy bármit hajlamos túlzásba vinni, az a javallott „életrecept”, amit a Kabos Gyula szokott mondani a Hyppolit, a lakáj címû filmben:

„Ebből is egy kicsit, abból is egy kicsit.”

Ami pedig a gyakorlati jó tanács, az az, hogy lehetőleg minden nap legyen egy napi terv vagy időbeosztás, amolyan „se sokat, se keveset” jelleggel, ami egyfajta sorvezető lehet. Így nehezebb kicsúszni az időből, vagy kontrollálatlan módon beleragadni egy tevékenységbe.

A politikához visszatérve: még a legkeményebb ivós időszakban is szinte kényszerem volt mindennap elolvasni az újságot; de hajlamom van a „híradófüggésre” is; nevezetesen, hogy napi 5–6 különböző híradót megnézzek. Mondanom sem kell, hogy a sportcsatornák és a hírcsatornák mekkora kihívások számomra.

Ma már gyakran előfordul, hogy nem veszek újságot, vagy, hogy csak egy híradót nézek meg. (A függőségekkel – különösen igaz a játékra – nem csupán pénzt lehet veszteni, hanem időt is.)

A szerelmi szenvedély, illetve a társfüggőség mindazonáltal elsősorban a játékosok feleségeire-partnereire jellemző. Hogy a szerelem is lehet addikció, az szinte tapasztalati tény, a magyar nyelvben is ott van a lenyomata: „Szerelemittas”; „elvette az eszét a szerelem” stb.

A „Szerelem utolsó” vérig címû film zenéjének néhány sora így hangzik:

„...Nekem nem kell a fû,

Nekem nem kell a tû,

Ha rámhajolsz:

Nekem csak az a gyönyörû,

És veled repülök,

Te is kapaszkodj belém:

Legyőzöl és fölemelsz,

S akkor minden az enyém.

És már nem hallok semmit,

Csak a lélegzeted,

Minket összeláncolt a képzelet,

Valami ezerrel végigfut a hátamon,

És csak ezt akarom,

Nagyon, nagyon, nagyon...”

– No comment. Át is értünk a következő fejezethez a fotóalbumban:


Kapcsolatok

Azt hiszem, ha létezne olyan, hogy Addiktológiai Fheng Shui, akkor az az adott személy kapcsolatrendszere lenne.

Egészséges emberek nem szoktak szoros kapcsolatot kiépíteni vagy fenntartani szenvedélybetegekkel. Nem kell ilyen vagy ehhez hasonló könyvet elolvasniuk ehhez: ösztönösen elkerülik őket.

Kiknek van „szükségük” forró kapcsolatot ápolni szenvedélybetegekkel?

A csökkent önbizalmú-önértékelésû embereknek. Ők szeretnek megmentőt játszani, mert az relatíve önbizalom-növekedéssel jár – de minderről később, a hozzátartozóknak szóló fejezetben.

A kapcsolatok sokfélék lehetnek: kapcsolat önmagammal, kapcsolat a pénzzel, kapcsolat a természettel, illetve természetfeletti erőkkel, például Istennel, kapcsolat rokonokkal, barátokkal stb., és nem utolsó sorban, ugyebár, létezik – ha létezik – párkapcsolat is.

Nézzük tovább a fotóalbumomat:

Túl azon, hogy szenvedélybeteg vagyok, magam is csökkent önértékelésû ember lévén kifejezetten vadásztam a problémákkal-nehézségekkel küzdő nőkre, hiszen mellettük lehettem VALAKI, adhattam tanácsokat, „Jani” lehettem vagy „okostojás”. Mindez nem volt tudatos: csak most, utólag látok tisztán.

„Megmentősdiből” indult az a kapcsolat is, aminek nősülés lett a vége: a kolleganőim megkértek, hogy segítsek költözni egy másik kolleganőmnek, mert éppen eljön otthonról, ugyanis veri a férje... Szegény lány annyira esendőn és szánnivalón sírdogált, hogy rögtön beleszerettem. Két nap múlva együtt aludtunk... valami furcsaság miatt a sajnálat és a szeretet rokon érzésekké váltak a szívemben, pedig manapság azt gondolom, hogy ezek teljesen eltérő dolgok, és fontos is különbséget tenni.

Aztán ez a házasság módot adott arra is, hogy elmeneküljek az otthoni, mérgező légkörből. De nem szeretném kiönteni a fürdővízzel együtt a gyereket: ez a házasság sok boldog percet, szép órát is hozott, és valódi szerelmet, ámbár egy szenvedélyes embernél nagyon nehéz meghúzni a szexuális izzás és a szerelem közötti határt – talán a határ szó nem is helyénvaló. Esetleg ott lehetne egy kicsit kapirgálni ezt a kérdést, hogy az úgynevezett szerelem mennyire kimenekülés az illetőnek a saját életéből, és mennyire ténylegesen a másik fél utáni forró vágyódás. (Oké, így se könnyû a különbséget érzékelni...)

Szerettem a feleségemet, de nem voltunk egymáshoz valók. Menthető lett volna a házasság, ha bármelyikünk mert volna segítséget kérni. De ez akkoriban szóba sem jött. 1987-ben költöztünk külön, akkoriban nemigen volt része a kultúrának, hogy a házasfelek elmenjenek párterápiára, vagy bármilyen szakemberhez forduljanak.

Azóta ő megint férjnél van, és két gyermek anyukája lett. Remélem, boldog.

1979-ben, amikor az első barátnőm teherbe esett, megpendítettem otthon, hogy mi lenne, ha esetleg ideköltöznénk. Apám azt mondta:

– Felkötném magamat!

Hm. Nem éppen az a kifejezett támogatói hozzáállás... Máskülönben, azt gondolom, egészséges családokban soha, senki nem fenyegetőzik vagy manipulál másokat öngyilkossági szándékkal. És, hogy „Normáliséknál” úgy van, hogy ha bajban van a gyerek, akkor vigaszt és támaszt kap, nem pedig szidást vagy büntetést. Például, ha egy kisgyerek elesik és sír, ne azt mondjuk, hogy „Hogy lehettél ilyen ügyetlen!” –, hanem vigasztaljuk meg! Ha egyest hoz a kisdiák, ne a sarokba állítsuk vagy megpofozzuk, hanem vigasztaljuk meg, és beszéljük meg vele, hogyan tudja kijavítani! Szinte hihetetlen, de minden évben több kisgyerek is öngyilkosságot követ el a rossz bizonyítvány miatt! És végül: ha hazajön a gyerek, és egy nem kívánt terhesség nyomja a vállát, ne bántsuk, ne szidjuk, ne taszítsuk el!

SEGÍTSÉGRE van szüksége.

Mivel nem kaptam segítséget a nehézségeimben gyerekkoromban, a mai napig nehézséget okoz kérni azt, illetve elfogadni. Mindent egyedül „szeretek” megoldani, még az is gondot jelent, hogy megkérdezzem egy vidéki városban, hol a főutca; inkább veszek egy térképet...

Általában nem mertem randevút kérni szép lányoktól; kevésnek tartottam magamat. Pedig elég csinos srác voltam világéletemben. Hja, de az önbizalom lelki kérdés; nem függ össze teljesen a külcsínnel.

Így ír erről az általam szinte Bibliaként forgatott könyvben (Vissza önmagunkhoz – A bennünk élő gyermek felfedezése. Hungalibri, 44. old.) John Bradshaw, egy híres amerikai pszichiáter:

„Fiatalon alkoholista lettem. Apám, aki szintén alkoholista volt, gyermekkoromban fizikailag és érzelmileg elhagyott. Úgy éreztem, az idő értékesebb, mint én, mivel azt nem szentelte nekem. Soha nem volt jelen, hogy viselkedésmintát nyújtson, soha nem kötődtem hozzá. Soha nem tapasztaltam, milyen az, ha egy férfi szeret és értékel. Ezért soha nem szerettem magamat igazán mint férfit.

Tizenéves korom kezdetén más apátlan fiúkkal rohangáltam. Ittunk és szajhákat hajkurásztunk, hogy bizonyítsuk férfiasságunkat. Tizenöttől harmincéves koromig szenvedélyesen ittam és kábítószereket használtam. 1965. december 11-én »bedugtam az üveget«. A kemikáliák iránti szenvedélyem befejeződött, de a szenvedélybetegségem nem. Szenvedélyesen dohányoztam, dolgoztam és ettem...”

Ha nincs, vagy nem volt elég pénz a zsebemben, szintén félszeg voltam. Valahogy mindig is amolyan James Bond szerettem volna lenni: ellenállhatatlanul vonzó, tökéletes férfi; és igazából soha nem tudtam elfogadni magamat. Sőt: talán nem is ismertem, aki voltam... pontosabban, azt hittem, az önismeret az egy olyan dolog, ami van, anélkül, hogy gondolkodni kellene rajta. „Én vagyok én, minek ezen agyalni?!” – ez volt a hozzáállásom. Aztán, amikor kijózanodtam, napi 24 órát együtt voltam egy olyan emberrel, akit nem ismertem. Ez én magam voltam...

Természetes, hogy mivel nem ismertem magamat, fogalmam sem volt arról, hogy milyen nő való nekem. Aki elfogadott egy kicsit is, és tetszett külsőleg, az gyakorlatilag nekem már elég volt ahhoz, hogy ágyba vigyem vagy ajánlatokat tegyek, persze, többnyire úgy, hogy előtte ittam egy-két (három-négy) „szíverősítőt”, merthogy a külső máz alatt ott volt a szorongó kisgyerek, aki rettegett a visszautasítástól...

Rendkívüli sebeket ejtettem különféle nőkön az önismeret hiánya és a felelőtlenségem, a tudatlanságom miatt. Ilyesmin nem segített se a diploma, se a mûveltségem – sajnos. Harmincnégy éves koromban kellett rájönnöm, hogy ezen a téren szellemileg-lelkileg egy tizenkét éves gyerek színvonalán állok. Azon a szinten, ahol elhagyott az apám a pia és a saját bajai miatt.

Deák Ferenc azt mondta, hogy a mellényt újra kell gombolni, ha egyszer elrontottuk. A lelki fejlődésemet „újra kell gombolnom” tizenkét éves koromtól. Ma már úgy érzem, alkalmas vagyok normális párkapcsolatra, és nem okozok sérüléseket. Persze, az is igaz, hogy az én kis nőcskéim szinte mind maguk is lelki sérültek voltak. Tény. Ez azonban engem nem mentesít a felelősség alól. Ahogy magamra nem tudtam vigyázni, természetes volt, hogy rájuk sem. Szívből sajnálom.

Bizonyos szakmai körökben azt tartják, hogy létezik úgynevezett romantikafüggőség is. Nem egy gyertyás vacsoránál kezdődik ez a dolog igazából, hanem ott, ha állandóan gyertyánál kell vacsorálni..., illetve, talán a legjellegzetesebb forma az, amikor középkorú hölgyek romantikus magazinokat vesznek nap mint nap, és ez helyettesíti a valódi kapcsolatokat. (Többnyire nincs is nekik, vagy, ha van, akkor szex nélkül.)

Nos, én nem magazinokat vásároltam, hanem levelek tucatjait írtam nőknek; aztán, amikor realizálódhatott volna a kapcsolat, akkor vagy egy-két szexelés után vagy anélkül, de vége lett. Ugyanis a fantáziálás volt a lényeg... a kapcsolatok nem a valóság talaján álltak. Hogyan lehet ezt legkönnyebben megtenni?

Úgy, hogy húszéves koromban rendkívül gyorsan megtanultam egy idegen nyelvet; volt is lengyel, svéd, amerikai stb. nemzetiségû barátnőm is. Még litván is, az pedig igazán komplikált ügy volt, tekintve, hogy akkor még a Szovjetunióhoz tartoztak. Ahogy a Fradi sráckoromban, úgy életemnek egy bizonyos szakaszában ezek az alibikapcsolatok szintén a túlélést szolgálták. Itthon ugyanis nemhogy lakásra-gyerekre, de még talán egy szállodai szobára se lett volna pénzem, tehát nem tudtam csajozni. „Fejben-szex” – mondják Pesten, ha egy férfi egy elérhetetlen nőre vágyik. „Levélben-kapcsolat” – ez voltam én. Elmúlt.

Jut eszembe: mi az egyik legbiztosabb módja, hogy a gyereket hozzásegítsük egy szenvedélybetegség vagy egy pszichiátriai betegség kialakulásához, de minimum ahhoz, hogy meggondolatlanul belemeneküljön egy házasságba:

A recept a következő:

Teremtsünk otthon elviselhetetlen hangulatot; például alkoholizmussal fûszerezve, de lehet simán, csak durvasággal és szeretetmegvonással vagy örökös tiltással, amikor a serdülő gyerek nem mehet szórakozni, nem alakíthat ki baráti kapcsolatokat az örökös túlellenőrzés-túlféltés-tiltás miatt...

Ha már az elviselhetetlen hangulat megvan, nagyon fontos, hogy a tizennyolc-húsz év körüli gyermek nehogy öröklés útján vagy egyéb segítséggel lakáshoz vagy külön, szeparált élettérhez jusson, mert még jól találná magát érezni, vagy netán kialakulna egy saját élettere, nem annyira kontrolláltan, kis titkokkal és saját életszférával...
Cinikus mondatok, tudom én jól.

Ez történt velem, s ez történt megannyi sorstárssal... Nem engedtek a szüleink felnőni-leválni. Nagyon sok drogos vagy anorexiás fiatal kórtörténetének ez a háttere. A szülők, persze, elhárítják a problémát a Kelemen Gábor által leírt módokon (III. fejezet): a társadalmat, a „rossz társaságba keveredést”, a drogtörvény gyengeségét, a televíziót és a nem is tudom, mi mindent hibáztatva még. Az a száraz addiktológiai igazság, hogy a legtöbb fiatal drogos és anorexiás a család mûködési zavarainak a hordozója, és nem fogja abbahagyni a szenvedélyszer használatát, amíg az adott család tagja, vagy a családi mûködés meg nem változik.

Vissza a párkapcsolataimra és a képzeletbeli fotóalbumomhoz:

Kapcsolatok ittasan

1. ‑„Akkoriban” már nagyon ittam. Nagyjából minden randevú így nézett ki: találka Mancikával, utána sörözés, taxival haza, alvás együtt, szex nélkül... ez így ment két hónapig, aztán mondvacsinált ürüggyel kidobtam szegényt – akit egyébiránt szintén egy sörözőben ismertem meg. Egyszerûbb volt őt kidobni, mint szembenézni az alkoholizmusommal. Szegény lány jártas volt az elhagyatottságban: kislány korában az apukája összeállt egy nővel, és meg sem állt Kanadáig, hátrahagyva a feleséget és őt. Ennél a kapcsolatomnál fordult elő, hogy a lány elvitt bemutatni a mamájának, aki nagyon megtetszett, és (eleve spicces voltam) két-három liternyi egri bikavér közös elfogyasztása után rá akartam térni a simogatásra a mamát illetően, mire a lány kihívott az előszobába, adott egy marha nagy pofont, és belökött a liftbe. Máig szégyellem.


2. ‑Szerettem ígérgetni ittasan a nőknek, nem is tudom, hogy miért. Irreális dolgokat, persze... Egyszer egy szilveszteri fellépéssorozat előtt azt ígértem az aktuális barátnőmnek, hogy januárban elmegyünk Görögországba a gázsiból. Egy hét múlva kerültem elő, pénz nélkül, de egy piástárssal a hónom alatt... Volt nálam egy üveg viszki is, naná – aztán ezt is kidumáltam. Szegény lány (ez is) már hozzászokott a be nem váltott ígéretekhez: a szülei egész életében ezt „játszották” vele...


3. 
‑Volt egy élettársnőm, aki tanúja volt a végső, legkeményebb ivó-játszó korszakomnak. Egyik percben a pokolba kívántam, a másik percben halálra vált hangon nyöszörögtem, hogy segítsen (felkelni, levetkőzni, italt-pénzt szerezni, elaludni, megnyugodni – mikor mit). Ővele az anyja volt komisz, és szeretet helyett mindig csak nyafogást nyújtva a kislányának, kiképezte erre a vöröskeresztes szerepre. (Eü-dolgozó is volt ez a szegény nő.) Egy ízben, amikor már vagy három napja ittam és játszottam, és gyakorlatilag a vonatjegy árát úgy kellett hajnalban visszanyernem, hogy a csapos hitelezett – ami a lehető legritkábban fordult elő abban a játékteremben –, nos, ez a hölgy elkísért egy fellépésre. Az történt, hogy a részeg kapkodásban hajnalban otthon felejtettem az ingemet: az ő blúzában akartam fellépni, amit komolyan is gondoltam... Aztán egész egyszerûen nem találtam meg a fellépés helyszínét, és ahogy ott körbe-körbe mentünk-forgolódtunk egy idegen város parkjában, hirtelen, tehetetlen dühömben, kis híján megütöttem őt, aki pedig mindig mindenben mellettem volt. Láttam megcsillanni a szemében a rettegést... Bár ezután is ittam és játszottam még (nem sokat), ez volt lelkileg életem legmélyebb pontja. Talán soha ilyen gyorsan nem is józanodtam ki. Természetesen nem ütöttem meg... de így is szörnyû volt az egész. (Ezt követően már csak egyetlen egyszer ittam.)

Tûz

A fent említett hölggyel voltam, amikor szintén több napja ittam, és őt is igyekeztem itatni, mintegy bûntársként bevonva a részegeskedésbe, amikor is egy buliba voltunk hivatalosak, de ő nem bírt eljönni. Egyszerûen ki volt már bukva a sok italtól, a reménytelenségtől – nem akart már inni sem. (Ő nem volt alkoholista, csak kísérgetett, hátha akkor meg tud óvni engem. Természetesen nem tudott. Az ital kiismerhetetlenné és erőszakossá tett, noha szelíd természetû ember vagyok. Ittasan szinte kezelhetetlen voltam olykor.)

Azt is mondta, hogy én „túl csinos vagyok hozzá képest, és most még az ital is rontott rajta...”

Viszonylag jó állapotban voltam, de távol a józanságtól. Azzal zsaroltam, hogy ha nem jön velem, akkor felgyújtom a zakómat.

Nem jött.

Én meg felgyújtottam. A zakó ott lángolt a fogason... Kevésbé beteg ember (el se jut idáig, de, ha mégis) ilyenkor tart egy kis bûnbánatot, és kialussza magát. Én: felgyújtottam a függönyt is, majd elmentem a buliba, ahol aztán igazán önpusztító módon atomrészegre ittam magamat. Szerencsére a lakás ép maradt.

De a tûzzel már korábban is volt egy kalandom: Huszonnyolc éves koromban nagyon keményen összeszólalkoztam az apámmal; mindketten részegek voltunk. A vita után – mintegy végső kétségbeesésemben, hogy nem tudok önálló életre kelni, mert a fizetésem még egy albérletre se elég – kihordtam az udvar közepére a ruháimat és az összes fotót, csecsemőkortól kezdve, leöntöttem gázolajjal, és felgyújtottam. Anyám piszkálgatta a tüzet, mentve, ami menthető... A mai eszemmel – bár nem nagyon szoktam analizálni a múltat – azt gondolom, hogy ez egy speciális öngyilkosság volt... (Az igazi öngyilkosság az egykéknek többnyire „meg van tiltva”: gyerekkoromtól érzem-tudom, hogy mivel nincs tesóm, nekem duplán kell vigyázni magamra...) Egyébiránt néha fontolgattam az öngyilkosságot, de komolyan nem tervezgettem sohasem.

(Játékbetegek között igen gyakori az öngyilkosság. Sajnos, sok van, amely nem csupán kísérlet, hanem be is végeztetik.)

Kedves Olvasó! Napestig tudnám mutatni életem – szenvedélybeteg életem – képeit. Van sok-sok borzalmas kép: predelíriumok; helyzetek, amikor nem tudtam, milyen napszak van, hol vagyok, hogy jutok haza; vagy meg akartak verni más alkoholisták...

De legyen ennyi elég!

Ez nem egy horrorkönyv akar lenni. Segítő szándékkal írom, álnéven, és gyakorlatilag honorárium nélkül. Nem az elborzasztás a célom. A célom az információ adása, és a remény felkeltése. Épp ezért most nézzünk néhány „fotót” immáron az absztinenciám idejéből; ígérem, lesznek olyan érdekesek, mint ezek a beteg képek voltak! Jöjjön hát velem a józanodás világába!

Fotóalbum 2.

Kezdetben, az AA-ba kerülésem után még jó darabig be-bejárogattam az egykori törzshelyeimre. Pedig, ahogy eddig sem, nemivóként aztán főleg nem volt várható, hogy jó dolgok fognak velem történni.

Én azonban még szerettem játszani a Mindenható szerepét, ezért az általam „reményteljesnek” ítélt alkoholistákat megpróbáltam rávenni, hogy jöjjenek el ők is az AA-ba. Egyik-másik meg is ígérte, feltéve, hogy „még egyszer, utoljára” fizetek egy-két rundot... aztán a nagy térítésnek, agitációnak nem az lett a vége, hogy ők eljöttek az AA-ba, hanem az, hogy én jól visszaestem...

De tanultam belőle.

A józanság üzenetét az AA nem kocsmákban terjeszti, hanem kórházakban. Nem véletlenül alakult ez így...

*

Egyszer, még kezdő „játékjózan” koromban felhívott egy pszichiáter, tanácsot kérvén, mit csináljon, mert nagyon játszik. Nem könnyen jövök zavarba, de ekkor ez is bekövetkezett.

– Hagyja abba! – mondtam zavaromban –, aztán persze  elbeszélgettünk, majd nem sokkal később találkoztam is vele; aztán azóta se.

Nem győzöm hangsúlyozni: a felépülés csak az abbahagyással kezdődhet el!!! A játék abbahagyása szükséges, de nem elégséges feltétele a gyógyulásnak, a felépülésnek. Csak nemjátszani nem elég, mert a személyiség struktúrája nem változik. Ugyanaz az ember előbb-utóbb megint fog játszani. Idő kérdése.

*

Mikor fél éve nem ittam már, elcipeltem apámat egy AA-gyûlésre. Kérdezgették ugyan az idősebb józanok, hogy apám akar-e jönni, vagy én tuszkolom-e inkább, mert hogy az utóbbi módszer hatástalan – én csak kötöttem az ebet a karóhoz, és elvittem. Aztán aznap hamarabb és jobban berúgott, mint máskor. Talán „felizgatták” a hallottak... Anyám kérte is, hogy máskor ne vigyem el. Jó. Beláttam, hogy tehetetlen vagyok mások alkoholizmusával szemben. Nincs hatalmam még a saját apám ivása felett sem. Szüksége van rá, hogy igyon. Nincs mit tenni.

*

Az egyik hitelezőm kérésére – már józanul – felléptem egy mûsorban. Gázsi nélkül, mert az volt az egyezség, hogy a fellépés a kamat ellensúlyozása. Iszonyúan fájt a lábam, mert feltörte egy régi cipőm, újra meg nem volt pénzem, de hősiesen álltam a sarat. A közönség tagjai között volt egy csomó részeg. Ezt megszokhattam. Viszont egyszercsak feltûnt egy pasas, aki abban a mûsorirodában dolgozott, amelyik annakidején a legtöbb fellépést diszponálta. Ő is tökrészeg volt. Hirtelen olyan érzésem támadt, mint amikor valaki egyre inkább távolodik a csatatértől; még hallja a lövedékek sivítását, de már lőtávolon kívül van... Megmenekültem!!! Rámtört ez a boldogító érzés. Két éve nem ittam, és egy éve nem játszottam ekkor. Szegény voltam, kamatért léptem fel, szorított a cipőm – de mégis tiszta voltam, józan, és boldog. 1996-ot írtak ekkor.

*

1998-ban, csóróságom zenitjén elmentem a Pizza Hut-ba diszpécsernek jelentkezni, újsághirdetés alapján. Nem vettek fel; még ki is röhögött egy húsz év körüli srác: azt mondta, hogy ha lenne motorom, talán lenne egy kis esélyem dolgozni futárként, de így nincs. Szörnyû volt. Bosszút esküdtem: azóta nem tettem be a lábamat egyetlen ilyen üzletbe sem... és nem vettem egy szelet pizzát se az utcáról a Pizza Hut-nál. Azzal szoktam tréfálkozni, hogy sem mint mûvész nem tudtam otthagyni a kezem nyomát ennél a cégnél, sem mint mosogatós...

Ezeket a szituációkat csak úgy bírtam átvészelni józanul, hogy mindig beszéltem a gyûléseken a megaláztatásokról. Egy ilyen gyûlésen a terheknek legalább az ötven százalékát otthagyja az ember... vagy tán mindet is.

*

1989-ben egy hetet töltöttem egy középnémet kisvárosban, nevezetesen Marburgban egy hobószerû életmódot követő barátomnál. Minden éjjelt átittunk, aztán nappal aludtunk. Elittuk a vonatjegyem árát is, aztán végül úgy lett pénz, hogy ez a haver elment pénzért vért adni a helyi kórházba... 2000 elején immár józanul a közelben, Frankfurtban jártam. Rászántam egy napot, és megnéztem ezt a gyönyörû (a II. világháború által is érintetlenül hagyott) városkát világosban és józanul. A főtéren csináltattam magamról egy diadalmas fotót. Egyik legkedvesebb képem... A barátom azóta is iszik. Még bírja. Ő nem alkoholista, hiszen „délelőtt sosem iszom” – mondja.

Naná. Délelőtt alszik. De a hatásomra elvitte a bátyját a német AA-ba...

*

2000. június eleje: Szenvedélyek Napja Budapesten a Corvin moziban. Egy híres pszichiáter tart előadást. Egyszer csak felteszi a kérdést:

– ‑Ki az, aki átélte már a „mindenhatóság-érzést?”

Mivel senki nem jelentkezik, szólásra emelkedem. Beszélek pár mondatot. Mire a pszichiáter:

– ‑Ha Ön szenvedélybeteg lenne, tudná, hogy ez nem így van!

Óriási röhögés. A közönség fele személyes ismerősöm...

*

Még tanító voltam, amikor már – lényegében titokban – jártam az EÜ főiskola addiktológia szakára. Egy nap odajön az egyik főnököm:

– ‑Péter, ma drogmegelőzési nap lesz az iskolában, és arra gondoltunk, hogy ez alatt maga vigyázhatna a gyerekekre, hiszen ez a téma úgysem érinti!

– Jó!

Nagyon jót fociztam aznap a srácokkal.

*

2002. nyár, Pesty László filmet forgat a játékszenvedélyről. Korrekt, jó film, elmennek a helyszínekre, nem egy stúdióbeszélgetéssel akarják letudni a mûsort, hanem tényleg beleteszik a munkát a filmbe. Az utolsó kérdés, hozzám:

– Péter, mit csinálnál, ha újra rád jönne a játszhatnék?

– Eltörném a saját kezemet!...

*

1994: Életem második AA-gyûlése. Enyhe akcentussal megkérdi egy férfi:

– Mondd csak, mióta járogatsz Te ide?

– Most vagyok másodszor. És Te?

– Én tizenhat éve.

Életem első alkalma volt, hogy tíz évnél régebben nemivó alkoholistát láttam... Ha Isten is megsegít, egy év múlva már én is a „tízen túliak” táborában leszek... De! Fontos tudni: ez egy naponként jött össze!!!

*

Egyszer összehaverkodtam egy amerikás magyarral, aki ‘56-ban ment ki. Ha jól emlékszem, akkor 1980 óta nem iszik. Egyszer, egy eléggé nehéz élethelyzetben felhívtam, egy-két percet beszéltünk telefonon; a szép nevû Maryland államban lakik. Ezeket mondta búcsúzóul:

– ‑Péter! Minden este veregesd meg a saját válladat, ha aznap nem ittál és nem játszottál... és ezt senki mástól ne várd el!!!

*

„Megjavultam?”

Nem. Nem szeretem ezt a szót.

Kaptam egy sanszot, hogy elkerüljem a kínhalált, és leéljek egy józan életet. Ahogy nem „megjavultam”, úgy régen se „rossz” voltam, hanem beteg, Nagyon beteg. Persze, hogy az ital és a játék sok rosszat kihozott belőlem.

De bûnhődtem eleget, jóvátettem, amit tudtam, nem vagyok hajlandó hason csúszni senki előtt, vagy csökkent értékû embernek érezni magamat.

– Akkor Te soha többet nem ihatsz, nem játszhatsz? – szokták kérdezni.

– ‑De. Játszhatok, ihatok. Az én döntésem, hogy ma nem csinálom egyiket sem.

– És holnap? Holnap mi lesz?

A tegnap egy beváltott csekk, a holnap egy ígérvény – mondják az amerikaiak. Remélem, hogy holnap is fogok egy olyan döntést hozni, hogy nem iszom, nem játszom, és – ahogy az egyik kollegám szokta mondani: „Felsorakozok a döntésem mögé”, vagy, ahogy a másik kollegám fogalmaz: „Hitet teszek a józanság mellett.”

Ez a könyv egy hitet tevés. Lehetséges józanul és/vagy játék nélkül élni. És érdemes. A legjobb részeges napomat se cserélném el a legrosszabb józanra!!!

Végezetül pedig következzék egy cikk, amely lényegében az első írásocskám volt a szerencsejáték-témakörben. 1997-ben, tehát hat évvel ezelőtt, két éves nemjátszóként és három esztendőnyi alkoholmentességet követően írtam. Talán érdemes lesz most egy kicsit felidézni az akkori gondolataimat, még ha egy pici átfedés lesz is a megelőző oldalakkal.

Egyébként ez a kis írásocska egy sajátos karriert is csinált, ugyanis bekerült a dr. Németh Attila–dr. Gerevich József által szerkesztett Addikciók c. könyvbe (Medicina, 2000).

(Ugyanebben a könyvben viszonylag részletesen olvashatnak az érdeklődők a játék biokémiai vonatkozásairól: Németh A.–Vandlik E.: A kóros játékszenvedély: Minden vagy semmi. 216–231. old.)

Tehát jöjjön egy

Visszatekintő – (1997)

Nagyon sokáig kinevettem volna, de leginkább nem is értettem volna, ha valaki megjósolja nekem azt, hogy játékbeteg leszek. A 70-es évek elején még nagyban szocializmus volt, szó sem lehetett a kapitalista métely egyik szimbólumának, a kaszinónak a megjelenéséről. Budapesten alighanem összesen két darab nyerőgépet lehetett fellelni (a Vidám Parkban), de nekem sikerült e kettőt megtalálnom. Gondolom, hozzám hasonlóan rengeteg kortárs gyereket kivittek a szülei a Vidám Parkba, minden bizonnyal ezen a két nyerőgépen is nagyon sokan játszottak. A nagy különbség e gyerektömeg és köztem az volt, hogy én másnap tökegyedül, titokban visszamentem játszani.

Nagyon jól emlékszem, hogy a visszamenetel közben és az első játékom alatt átéltem egy furcsa, bizarr bizsergést, fejemet elborító és a gyomromban égő izgatottságot, alig vártam, hogy odaérjek. Ezt a fajta testi felbolydulást a későbbi életemben a játékon kívül csak néhány különösen vágyott szexuális együttlét előtt-közben, vagy imádott focicsapatom egy-egy kivételes jelentőségû mérkőzése alkalmával éltem át. A sejtjeim szinte kitágultak ilyenkor, néha talán a teshőmérsékletem is megemelkedett: és a szenvedély felizzása azzal járt, hogy szinte egy másik tér-idő dimenzióba kerültem. Ha játékos vagy, T. Olvasó, akkor valószínûleg ismered ezt az érzést; ha kívülállóként olvasod e sorokat, akkor talán ahhoz az érzéshez hasonlítanám, mint amikor a szerelmét várja az ember a pályaudvaron. A pszichiátria mindezt úgy nevezi, hogy „módosult tudati állapot”.

A betegségem kémiai vonatkozásai (ha vannak ilyenek) ma sem érdekelnek túlságosan; igazából az a fontos, hogy ne felejtsem el azt, mit okozott a játék a vége felé: egy-egy hosszas, és törvényszerû veszteséget okozó játék után feldúlt voltam, képtelen voltam lenyugodni, föl-alá járkáltam, utáltam magamat, a gépeket és az egész világot. Ûzött vadként kerestem a helyemet, s agresszív voltam, noha ez nem jellemző rám. Legszívesebben fölrúgtam volna a világot... – Hogy lehetek ilyen barom? – kérdeztem mindegyre magamtól... (Szerencsétlen, szegény szenvedélybeteg voltam pedig, aki mind távolabb került a világtól, szeretteitől, a valóságtól és önmagától...) Nem tudtam, hogy beteg vagyok, és abszolút nem értettem, hogy lehetek ennyire buta pont én, aki az élet számos területén éppen okosabbnak bizonyultam az átlagnál. Nem tudtam, hogy a szenvedélybetegségeknek semmi közük nincs az okossághoz vagy az intelligenciához... Amikor már függő az ember, nem sok racionalitás van az egészben, persze, egy „igazi” szenvedélybeteg mindenáron megpróbálja valami racionalitással áthidalni a mostani és egykori önmaga közötti távolságot (én is ezt tettem): „Tudod, én azért játszom, mert: – elhagyott a feleségem, – kevés a pénzem, – sok a pénzem, – hülye a főnököm, – idióták a szüleim, a kollégáim, – elváltam, – megnősültem, – öreg vagyok, hát miért ne, – fiatal vagyok, hát miért ne.” A racionalizálás lényege, hogy „nekem jár a játék!”
Én ma úgy gondolom, hogy azért játszottam, mert ez a betegségem. Pont. Mindösszesen 6–700 ezer forintot vesztettem a kb. négy évi beteges és heti vagy napi gyakoriságú játszadozásaimmal. Ez nem azt jelenti, hogy én „ekkora”’ játékos vagyok. Ez azt jelenti, hogy ennyi pénzt tudtam kisajtolni a saját, valamint a rokonaim és a munkatársaim pénztárcájából. A nem túl értékes autóm menekült meg mindössze, és a lopásig vagy a sikkasztásig-betörésig már nem jutottam el. De szerintem nem túl lényeges az összeg: néhány tízezer forintos veszteség is okozhat családi zûrzavart. Talán nálam sokkal kisebb összeget eljátszva is eljuthat valaki odáig, hogy egy józan pillanatában beismeri, hogy beteg, felismeri azt, hogy a szenvedélyes-kényszeres játék révén mindent el lehet veszíteni: családot, házat, munkahelyet, esetleg még ennél is többet.

A veszteségek mértéke leginkább a játékos és a rokonai anyagi lehetőségeinek a függvénye. Ha valaki játszik, általában mindaddig kér újból és újból, amíg csak adnak neki. Néhányszor az is előfordult, hogy a kisnyugdíjas anyám pénzét könyörögtem ki valami azonnal megadandó tartozás ürügyén, és játszottam el, pedig akkoriban 80–150 ezer forint között kerestem havonta.

Nálam egy-egy nagyobb nyeremény általában egy katasztrofális veszteség előjátéka volt. Ha nyertem, nemcsak minden megnyert pénzt dobtam vissza, hanem még a szokásosnál is nagyobb vehemenciával hordtam otthonról a lóvét az újabb nyerés reményében. Nekem egy 10 ezer forintos nyerés általában 20–30 ezer forintomba került, olykor ennél is többe... Pedig viszonylag jó üzleti érzékem van, és elmebeteg sem vagyok... kivéve, ha játékról van szó. Jómagam az alábbi három esetben nem tudtam abbahagyni a játékot:

– ha nyerőben voltam,

– ha vesztésre álltam,

– ha döntetlen volt az eredmény a gép és köztem.

Sajnos, ez nem vicc. Az abbahagyásaimat leginkább a pénzforrásaim kimerülései okozták. Ha nagyritkán valami extra szituáció miatt mégis nyerőben hagytam abba a gépezést, szinte nem fértem a bőrömbe, semmire nem tudtam figyelni, míg vissza nem tértem az adott – vagy egy másik – játékterembe. A nyert pénz egyszerûen égette a zsebemet és izgatta az agyamat. Tulajdonképpen a nyert pénzt zsetonnak tekintettem, amely lelkiismeret-furdalás nélküli játékra jogosít fel. Szörnyû módon nem az erkölcseimet vesztettem el, hanem a becsületemet: ezért az elszórt pénzek miatt mindig bûntudatot éreztem a rokonaim felé. A magam irányában kevésbé: sokszor aszkéta életet éltem, és még egy cipőt vagy vacsorát is sajnáltam magamtól... Furcsa egy szerzet vagyok, igaz? Hatvan forintnál többet nem adtam egy szendvicsért egy játékteremben. „Drága!” – mondtam magamban, aztán belezuhintottam az ezreket egy pókergépbe.

Elég ijesztő szavak kezdetben a „betegség” és a „szenvedélybetegség”. Sokat lázadtam: persze, a játékkal akartam bebizonyítani, hogy én mégsem vagyok függő, és akkor hagyom abba, amikor akarom. Már az aktív pályafutásom vége felé egy alkalommal – hogy, hogy nem – sikerült nyerőben abbahagynom. 400 forint volt a „haszon”. El is döntöttem: én nem vagyok függő, nem vagyok beteg. Másnap visszamentem ugyanahhoz a géphez, és beledobtam 32 ezer forintot... Sajnos, az egyik törzshelyemen hitelbe is játszhattam: tudták, hogy úgyis megadom. Én meg tudtam: ha csak egyszer nem adom meg, nincs többé hitel... hát így mûködött a kölcsönös érdek.

Egy-egy mélypont vagy kutyaszorítóba kerülés után sokszor és őszintén fogadkoztam: soha többé. De aztán jött egy időszak, amikor szinte kettéhasadtam: egyaránt vágytam a játékra, de ugyanakkor meg éreztem, hogy mégse lenne jó. Szóval, játszani is akartam, meg nem is. Ilyenkor aztán mindig az a felem győzött, amelyik játszani akart.

De ez nem biztos, hogy másnál is így zajlik le: több olyan, sok éve józan alkoholistát ismerek, akik kezdetben igencsak szomjaztak az alkohol után, de mégsem ittak, és az alkohol utáni vágyuk idővel teljesen elmúlt. Talán másoknál is előfordul, hogy a nem játszás elején fellép valami sóvárgás a játék után, ami idővel valószínûleg elmúlik.

Sorsom az lett, hogy alkoholista is vagyok. Nem tudom rangsorolni, hogy melyik a nagyobb csapás: a játék-e vagy az ital. Én külön-külön is rettenetes pofonokat kaptam mindkét bajom által, s a játék igen gyakran összefonódott az ivászatommal. Talán lehet mondani, hogy bár az abnormális ivásom korábban kezdődött, de mindkét bajom elburjánzása szinte egyszerre következett be. Ivászatom utolsó éveiben az volt a koreográfia, hogy ittasan általában játszottam is, és ha elkezdtem játszani, előbb-utóbb feltûnt mellettem az ital is. Az eddigi utolsó berúgásomba (1994) is a játék vitt bele: nyolc havi absztinenciát és mintegy 100 ezer forintot vesztettem el háromnapos folyamatos játék és folyamatos ivás „segítségével”. A józanodásom azonban nem hozta magával rögvest a játék abbahagyását: 1995 márciusában játszottam utoljára, csaknem egyéves józanként.

Talán egyszer mindenkinek mindent vissza tudok fizetni, és áldozataim megbocsátását is elnyerem. Eleddig a visszafizetés nem sikerült: most mínusz irányban 2 millió forint távolságra vagyok a nullától. (A jól fizető munkahely rég a múlté.) Ezt a sok tartozást nem mind a játékkal szedtem össze: inkább azzal a rossz szokásommal, hogy túl könnyedén kértem kölcsön különböző kisebb-nagyobb összegeket. Adósságaim egyharmada kamatokból és be nem fizetett adókból jött össze, vagyis igazából nem elköltött pénzek. Nagyon sokszor „elküldött” játszani az adósságaim okozta szorító érzés. Az adósságok miatt játszani a létező legrosszabb „megoldásnak” bizonyult.

Az a szomorú igazság, hogy mûvésze lettem annak, hogyan kell kiszedni a különböző rokonokból és barátokból mindenféle pénzeket. Alig hihető ma már, hogy a manipulációknak milyen gazdag skáláját alkalmaztam a pénzszerzés érdekében. Persze, mindez nem volt tudatos. A kölcsönkérésről még a játék abbahagyásánál is később sikerült leszoknom. Leginkább nem is én szoktam le a kölcsönkéregetésről, hanem inkább elfogytak azok az emberek, akik pár száz forintnál többet tudnának vagy akarnának nekem adni.

A kölcsönök mindazonáltal általában csak átutazóban voltak nálam, általában valami igazán égető adósság eltüntetését szolgálták. Ez egy ördögi kör: kölcsönkérsz, nem tudod megadni, mert eljátszod a keresetedet, úgyhogy megint kölcsön kell kérni, hogy megadd az adósságodat... Ráadásul én a kölcsönpénzeket még a sajátoménál is felelőtlenebbül kezeltem, gyakran nem is magamra, hanem másokra költöttem, talán azért, hogy lássák: vagyok valaki, hogy erőt, hatalmat mutassak, hogy elismerjenek, szeressenek.

A kölcsönökkel az volt a helyzet tehát, hogy általában csak egy újabb „lyuk” keletkezésének az árán tudtam megadni valamely tartozást, és az idők során egyre nagyobbak lettek a lyukak. Nagyon jól tudom, hogy az adósságok nyomasztó súlya milyen nagy erővel lökhet valakit a játék felé: sokszor gondoltam azt, hogy egy nagyobb nyereség legalább egy picit kihúzna a bajból. Ha nyertem is, csak még mélyebbre süllyedtem az előbb említett gondban. Az adósságokat lehet kezelni, ennek is megvan a maga módszertana. Esetemben leginkább az adja a hitelezőim reményét, ha tudják, hogy már nem játszom, nem iszom, és már nem kérek kölcsön. Hiszek abban, hogy egyszer eljön az a nap, hogy nullán leszek.

Azt gondolom, az az én betegségem, bajom lényege, hogy nem igazán tudok veszíteni. Pontosabban, külsőleg nagyon is tudok, akár egy angol lord: rezzenéstelen arccal és könnyed félmosollyal voltam képes tízezreket otthagyni egy gépben. Leginkább belül nem tudom elfogadni a vereséget és a veszteséget, s mindazt, ami nem úgy alakul az életben, ahogy én azt elterveztem. Valószínûleg annak a beteges rögeszmének vagyok (voltam) az áldozata, hogy a dolgoknak úgy kell végbemenniük, ahogy én akarom, elterveztem, irányítom. Sok hasonló embert ismerek. Nem mindegyik szenvedélybeteg, de egyikük sem boldog. Le kellett nyelnem a békát, hogy nem én vagyok az Isten, és még azt is be kellett ismernem, hogy a saját életem is irányíthatatlanná vált.

Ma már nem akarom irányítani a körülöttem levő világot és az eseményeket, embereket. Sokszor bevertem a fejemet, amíg a mostani hozzáállásom kialakult, nem volt könnyû „menet”. Talán az én hívővé válásom nem annyira „megtérés”, mint inkább egyfajta törvényszerûség: a beteges, akarnok énemen én magam nem tudtam úrrá lenni, ez csak egy nálamnál hatalmasabb erő segítségével sikerült.

Amennyire visszaemlékszem, ötévesen már imádtam győzni és sikeresnek lenni: boldogult nagyapámat mindig rá tudtam beszélni „még egy” és „még egy” újabb kártyapartira vagy az újabb nyerés, vagy a visszavágás reményében.

Ha azt kérded, mikor és hogyan kezdődött a játékos-pályafutásom: fogalmam sincs. Azt sem tudom, hogy mikor, honnan lett volna még visszaút; volt-e ilyen pont egyáltalán. Harmincéves korom táján hatalmasodott el a játékszenvedélyem. Akkoriban kezdtem egészen irreális összegeket dobálni a gépekbe, rászokni a kölcsönkéregetésekre, s akkor kezdtem egyre több időt tölteni a gépek mellett állva: nemritkán három-négy órát, később még ennél is többet. Néhányszor nyolc-tíz órát is játszottam egyfolytában, kávé-, ital- és cigarettatömegeket fogyasztva közben.

Sorsom, múltam egy szenvedélybeteg sorsa és múltja, de én személy szerint hiszek abban, hogy a sors nem végzet, és képes vagyok befolyásolni a jövőm alakulását azzal, ha ma nem játszom, nem iszom. Próbálom megváltoztatni a kompromisszumot és veszteségeket nehezen elviselő karakteremet.

Gyógyulásomat nem az jelenti, ha „megtanulok” kis tételben játszani vagy inni, hanem az, ha egyáltalán nem akarok játszani. Ehhez változnom kellett, változnia kellett a személyiségemnek. Kis híján bele kellett halnom az italozásba ahhoz, hogy elismerjem, nekem az alkohol egy borzalmas méreg, és totális anyagi csődöt kellett csinálnom, hogy el bírjam engedni a pókergépeket. A változás és a fejlődés sokszor fájdalmas. Át kellett mennem egy csomó józan fájdalmon, amik elől mindig elmenekültem. Felnőtt lettem, felelős önmagamért. Nem volt vidám a gyerekkorom, viszont iszonyú hosszú volt, egészen addig tartott, amíg játszottam és ittam.

Hála az égnek, összeszedtem annyi alázatot, hogy elfogadjam, ami-aki vagyok: bár mindig minden álmom, vágyam arról szólt, hogy én egy ellenállhatatlan, mindent legyőző macho vagyok. A realitás az, hogy én egy meglehetősen bonyolult gondolkodású, kusza múlttal rendelkező, átlagosnak tekinthető szenvedélybeteg vagyok, mindenféle jó és rossz tulajdonsággal.

Megtanultam – elsősorban a saját káromon –, hogy ha én bármiféle valós vagy vélt problémára hivatkozva iszom vagy játszom, attól a probléma nem oldódik meg, viszont majdnem biztosan részegen és pénz nélkül fejezem be a napot (vagy éjszakát) ilyenkor.

Nem gondolom, hogy különleges vagy kiválasztott ember lennék. Nem akarok se szakértő, se tanító lenni sehol a szenvedélybetegségeim és a felépülésem okán. Viszont szívesen megosztom a józanságról és a „nem játszásról” szerzett tudásomat azokkal, akik ezt igénylik.

Felépülésem és a játéktól való megszabadulásom alapja a betegségem és a tehetetlenségem beismerése volt. Ez nem ment túl könnyen, nagyon sokszor kellett magamat kilátástalan és szégyenteljes helyzetekbe hoznom ahhoz, hogy megadjam magamat. Én egy olyan macska voltam, aki ezeregyedszer is felugrottam a forró kályhára, noha ezerszer megégettem a fenekemet. Amíg nem kapituláltam feltétel nélkül, nem volt esélyem őrült szenvedélyeim abbahagyására.

Nem lett „jó” az életem. Mindenféle nehézségeim vannak, viszont megtanultam alkalmazkodni ahhoz, ami van, elfogadom a realitást és a valóságot. Élek, életben maradtam a sors és Isten kegyelme folytán, a Névtelen Alkoholisták segítségével. Persze, azért én is kellettem mindehhez, de jól tudom, hogy én tökegyedül csak berúgni és pénzt eljátszani vagyok képes.

Nagyon kevés egyenrangú, demokratikus kapcsolatom volt az életem során. Vagy engem irányítottak, én függtem másoktól, vagy viszont. Édesanyám erős személyiség. Rendkívül elszánt, céltudatos, kitartó, nagyon határozott. Talán részben ennek köszönhető, hogy én magam is hihetetlenül akaratossá váltam, hiszen csak így érhettem el azokat a céljaimat, amik nem estek egybe anyám akaratával vagy elképzeléseivel. Borzasztó erős bennem az akarat: ha kell, kitartó és elszánt vagyok, s harcolok az utolsó leheletemig. Lelki alkatomnál fogva alkalmas lennék bármelyik kalandfilm hősét megtestesíteni. Ezért volt különösen nehéz beismerni, hogy a szenvedélyeim romlásba döntöttek, életem romhalmazzá vált, noha a kirakatot és a plafont az utolsó erőmmel is tartottam, végül minden rám dőlt. Nagyon sokáig igyekeztem bagatellizálni a problémáimat: leginkább úgy, hogy kerestem valakit, aki még nálam is többet ivott vagy játszott, nálam is nagyobb marhaságokat csinált. Ő valóban beteg! – mutattam rá ilyenkor valamelyik, még nálam is szerencsétlenebb sorstársamra.

Esetemben nem az akaraterő hiánya, hanem inkább a túlzott ragaszkodás ahhoz, hogy a saját akaratommal irányítsam a körülöttem levő dolgokat – nos, főleg ez volt az akadálya az ivás és a játék abbahagyásának. Rengeteg „csatában” el kellett véreznem ahhoz, hogy belássam: akaraterővel semmire sem megyek, csak az segít, ha elfogadom a betegségem létét mint tényt. Még ennél is nehezebb volt annak a beismerése, hogy segítségre van szükségem, mert egymagam nem tudok úrrá lenni a bajaimon. Mindig is utáltam a segítséget bármiben.

1993 nyarára mindenféle szempontból csődbe jutott az életem. Tekintve, hogy az ital látványosabb és ijesztőbb tüneteket produkált, mint a játék (az üres zseb nem olyan feltûnő, mint a tántorgás vagy a hányás), én is és a környezetem is az italról való leszokásra összpontosított. Mindeközben, persze, játszottam. Azt gondoltam, hogy legalább a játék jár nekem, ha már nem iszom... Megint az a rohadt jár...

Eddigi életem döntő fordulatát jelentette, amikor 1994-ben eljutottam az AA-ba (AA = Anonymous Alcoholics – Névtelen Alkoholisták). Az AA akkor már hat éve mûködött Magyarországon, mintegy 50–60 józan alkoholistát produkálva addigra. Egy ilyen AA-gyûlés után tudtam meg az egyik jelenlevőtől, hogy a játék is betegség. Elsőre igazán nehéz volt elhinni: akkoriban még azt hittem, hogy az a baj, hogy én túl sokat játszom, és rosszkor hagyom abba... Holott akkoriban már évek óta mindig ugyanakkor hagytam abba: amikor elfogyott az összes pénzem.

Ma már úgy látom, hogy nem a pénz volt a lényeges az én játékaimban, hanem a menekülés a valóság elől egy másik dimenzióba, ahol minden kicsit másképpen van, és sikeres macho lehetek a magam szemében egy-két „jó” gombnyomás által. (Talán nem mindenki tudja: nincs összefüggés a gombnyomás és a gép válaszreakciója között: a gép a saját programja szerint játszik, s mindegy, hogy milyen gombot nyom a játékos...)

A játékról való leszokásom döntő momentuma volt, hogy megismerkedtem a GA (GA = Gamblers Anonymous – Névtelen Szerencsejátékosok) 20 kérdéses tesztjével. Mintha személyesen ismert volna a teszt megalkotója, annyira rám illett. Ma már tudom, hogy a tesztet játékbetegek szerkesztették... 20-ból 18 igenem lett. Megtört a jég: kezdtem beismerni, hogy a játék egy óriási problémát jelent az életemben. Mindazonáltal még nem sikerült abbahagynom ekkor sem: újra és újra próbálkoztam „mérsékelten”, „kicsiben”, „szórakozásból” játszani, bár már kissé félve, egyre inkább titokban és bûntudattal játszottam. A bûntudat onnan jött, hogy megéreztem: akár a piálást, talán ezt sem volna „muszáj” csinálnom...

Ha nem is egyszerre, de elfogadtam azt, hogy ahogy az italnál az első kortyot nem szabad meginnom, úgy a játéknál az első gombnyomást kell elkerülnöm.

Egyre több párhuzamot fedeztem fel az alkoholizmus és a játékszenvedély között. Kezdtem alkalmazni az AA-ban tanultakat, Például már nem fogadkoztam játékügyben, mert nem mondtam, hogy soha többé. Az alkoholisták megtanítottak, hogy a soha túl nagy teher, nem bírom el. „Csak ma nem játszom! 24 órát kibírok!” – ez lett az új szlogen. Ez nagyon nagy változás volt, korábban azt mondtam: „ma még játszom, és holnaptól abbahagyom”. Tudatosan elkerültem a játéktermeket. 1995 márciusában jártam utoljára ilyen helyen. Semmi pénzért be nem mennék: eleget szenvedtem ahhoz, hogy a tûzzel játsszak. Nagyon jól emlékszem arra a rengeteg visszaesésemre, ami úgy kezdődött, hogy „egy pici játék nekem is jár”, és bedobtam néhány száz forintot. Aztán néhány ezret. Aztán mindent. Amikor pár hét alatt hihetetlen erőfeszítésekkel és vicsorogva feltornásztam magamat anyagilag a föld alól, megint kezdődött az egész elölről. „Csak egy kicsit...” – és visszasüllyedtem megint oda, ahonnan előzőleg feltápászkodtam, vagy még lejjebb. Mindig a „csak egy kicsit”-tel kezdődött. Bizonyosan el tudnám kezdeni még egyszer a játékot és az ivást, de korántsem biztos, hogy még egyszer abba tudnám hagyni bármelyiket is. Természetesen bármikor visszaeshetek, hiszen a visszaesés az egyik tünete a betegségeimnek: de én az esélyt a legminimálisabbra csökkentem: például azzal, hogy nem járok játékterembe kávézás, üdítőzés vagy akármi ürügyén sem. Presszókban egyszer-kétszer nézegettem, hogy mások hogy játszanak, de leszoktam erről is... feszültté tesz, és még szurkolói szinten sem akarom, hogy közöm legyen a gépekhez.

1995-ben a józanságom adta nem játszás mellett elkezdtem foglalkozni a játékszenvedéllyel. Kezdett érdekelni, hogy mi is ez a cirkusz, amibe belekeveredtem. Tapogatózásaim során eljutottam a Jász utcai drogambulanciára. Nagyon kedvesen fogadott a főorvosnő és minden munkatársa. Elkezdtem járni az e helyt mûködő Hozzátartozói Csoport gyûléseire, ahol már akkor (is) találni lehetett olyan személyt, aki a hozzátartozójának a játékszenvedélye miatt járt ezekre a gyûlésekre. Sajnos, a szenvedélybetegek családtagjai is megbetegszenek: szintén függőkké válnak. Nekik a szenvedélybeteg családtagtól függ a hangulatuk, egészségük, érzelmi és lelkiállapotuk. No meg persze az anyagi helyzetük is. Az ő betegségük az ún. kodependencia, amit leginkább „társfüggőség”-ként fordítanak. Az ő felépülésük, ha elengedik a szenvedélybeteg hozzátartozót: nem gyámolítják, nem mentik meg, nem kontrollálják, nem dicsérik-jutalmazzák-szidják-büntetik a szenvedélybeteget aszerint, hogy éppen mennyire aktívan ûzi a szenvedélyét. Paradox módon a hozzátartozók magatartásának megváltozása megnöveli a szenvedélybeteg leszokási esélyeit általában. De a hozzátartozók gyakran szintén nagyon nehezen tudják elfogadni, hogy pont a jó szándékú és minden áron megmenteni igyekvő hozzáállásuk tartja benne a betegségében a játékost. Azt hiszem, még ma is játszanék, ha lett volna egy tehetősebb rokonom, aki hajlandó újból és újból elvállalni a megmentő szerepét.

1995 őszén jelentkezett a drogambulancián az első játékbeteg sorstársam. Megalakítottuk a Gamblers Anonymous első magyarországi csoportját. Fél évig ketten voltunk, aztán többen lettünk.

Az a tapasztalat, hogy alkoholisták és szerencsejátékosok úgyszólván sohasem épültek fel kizárólag a saját erejükre támaszkodva. Én eddig személyesen még nem találkoztam felépült szerencsejátékossal, de erőt ad az, hogy személyesen ismerem azt a józan alkoholista sorstársamat, aki 1988-ban hónapokig egyedül ücsörgött az első AA-csoport „gyûlésein”, míg az első sorstárs odatalált. Ma mintegy negyven AA-csoport mûködik Magyarországon, kb. 300 józan taggal.

Jó párszor voltam már én is egyedül játékos „gyûlésen”, igyekeztem felidézni azt, milyen szörnyûségeken mentem át a játék miatt, s így már nem is volt annyira rossz, hogy egyedül vagyok... Nem akarok játszani.

A tapasztalataim alapján nem abbahagyni a nehéz. Rengetegszer abbahagytam, amikor elfogyott a pénzem. Majdnem mindig „örökre”... az igazi kérdés sokkal inkább az, hogy újrakezdi-e a játékos. Különösen, miután rendbejöttek a dolgai, és ismét lett saját pénze.

Aki egyszer szenvedélybeteg lett, az is marad. A kovászos uborkából nem lesz nyers uborka. A felépülésem nem azt jelenti, hogy már tudok kicsiben játszani, hanem, hogy nem akarok játszani. Bármekkora szünet, kihagyás után előbb-utóbb a szenvedélybeteg ismét a régi mértékben/mértéktelenségben iszik, drogozik, dohányzik, ha egyszer újrakezdi.

Úgy vélem, ez a játék esetében is így mûködik. Nálam mindenképpen.

Hol vannak azok a srácok, akik eljöttek a gyûlésekre, és  miért maradtak el? Őszintén szólva nem tudom. A GA nem kontrollálja a tagok felépülését. Én sem. Nem adunk kezdeti ösztönzést a felépülésre: vagyis nem mondjuk senkinek azt, hogy „Ne játssz!” Nem mondjuk senkinek azt, hogy ez lesz meg az lesz, ha nem játszol. Nem tudni, mi lesz: a GA egyszerûen csak egy lehetőség azok számára, akikben felébredt a vágy a játék abbahagyására. Minden tagnak magának kell eldönteni, hogy mi a jobb neki: ha játszik, vagy ha nem.

Lelki sérüléseket szereztem már gyerekkoromban, és később is. Anyám uralkodási hajlama, apám hosszas és bensőséges kapcsolata az alkohollal, a rokonság örökös balhézása, a túlérzékeny természetem, az iskolai megalázások és a „szövetséges” hiányát okozó egykeség, valamint a rengeteg lelki sérült nővel való párkapcsolataim mind összetevői annak az útnak, amit bejártam. De nem hibáztatok senkit: fel akarok épülni, és nem bûnbakokat keresni.

Ma már nem túl fontos, hogy „ki a hibás” és mennyire: én játszottam, én vedeltem, én vagyok alkoholista és kényszeres játékos. Az, hogy nem iszom és nem játszom, nem jogosít fel több tiszteletre, többlettörődésre és a mások elismeréséből táplálkozó önzőségekre. Nem akarom, hogy bármiben, bárhol kivételezzenek velem, mert én valamiféle megtért bárány vagyok. Sehol, senkinek nem engedem meg, hogy csodabogárnak kezeljen. A GA és az AA, az összes, 12 lépéses, névtelen program HÍD vissza az életbe, a családba, a társadalomba.

A „józan szenvedélybeteg” kép túlhangsúlyozása, netán a dicsekvés szintén elszigetelhetne a többi embertől és a nem szenvedélybeteg barátaimtól, ismerőseimtől. Nekem fontos, hogy ne felejtsem el, alkoholista és játékos vagyok, de nem lenne jó, ha az ismerőseimnek is folyton ez járna a fejében. Rengeteg minden vagyok még: kolléga, családtag, teniszpartner stb. Nem akarok a józanságom miatt ismét elszigetelődni. Ha valaki igényli, kész vagyok beszélni a múltamról és a jelenemről: hiszen hiteles vagyok, és félelmeket, előítéleteket segíthetek eloszlatni. De nem engedem, hogy bárhol „Bezzeg Józsi”-ként mutogassanak vagy hivatkozzanak rám, ez ugyanis esetleg a még szenvedő sorstársaimtól szigetelne el. Mindez a magyarázata annak, hogy a névtelenség borzasztó fontos, és a személyes vonzást fontosabb eszköznek tartjuk, mint a nyílt propagandát vagy hírverést, reklámot.

Tisztában vagyok a határaimmal és a korlátaimmal. Senki helyett nem tudok józan maradni, senki helyett nem tudok nem játszani. Az a teljes igazság, hogy egykor próbálkoztam ilyesmikkel, de a saját kudarcaim ráébresztettek arra, ez mennyire reménytelen.

Eddig tart a valamikori írásom.

Elmentem az AA-ba, hogy kapjak, és ott is maradtam, hogy adjak. És megalapítottam a GA-t, szintén, hogy valamit törlesszek abból az adósságból, amellyel spirituális szinten előleget, vagyis új életet nyertem...

Mi az, ami meggyógyított?

Az AA-ban azt mondták, hogy: „Gyere közénk, és mi helyetted is szeretünk Téged, amíg Te megtanulod magadat szeretni!”

Szeretet-előleget kaptam hát – önszeretetre.

Ez gyógyított meg.

A lelke mélyén minden szenvedélybeteg hadilábon áll magával, különösen önszeretet dolgában teljesen elhagyatott...

Isten és a szeretet gyógyít, és a sorstársak jelenléte... én egymagam nem tudok gyógyítani; szeretetet adni – talán igen. Információt adni – biztosan.

És beszámolni a pokolban tett utazásaimról – imhol erre is képes vagyok. Hátha valakiben – akár egyvalakiben is! – felébreszti a reményt és a vágyat. VAN KIÚT!!!

Ez az üzenete az életrajzomnak; a szörnyû képek mellékesek.

Ébredj tudatára annak, aki vagy; és még ma (nem holnap, nem elsejétől, nem hétfőtől) szeress!

Önmagaddal kezdd!

Ámen.



V. Gamblers Anonymous – 
Névtelen Szerencsejátékosok (G A.)

A G. A. története tulajdonképpen 1957 október 13-án (pénteken) kezdődött, mert ekkor volt az első ilyen jellegû gyûlés. Két szerencsejátékos találkozott, és hajnalig beszélgettek a problémáikról: így alakult meg a G. A. Los Angelesben.

Azóta is ez a világközpontja a G. A.-nak.

Azonban minden névtelen, 12 lépéses program közös őse az A. A., azaz az Anonymous Alcoholics volt, amely 1935-ben jött létre. Hihetetlen sikertörténete (manapság kb. három millió kijózanodott alkoholista tagja van) nyomán jöttek létre a többi szenvedélybetegségre is ezek a programok. Lényegében ma is az A. A. a legelterjedtebb ilyen jellegû szervezet, de jelentősnek mondható az alkoholisták családtagjait tömörítő önsegítő csoportok száma (Magyarországon is vannak ilyenek), valamint a Norcoticus Anonymous (Névtelen Drogosok vagy más néven Névtelen Anyagosok), és elmondható, hogy több száz csoportja van a G. A.-nak is: Közép-Európában kevéssé elterjedt, inkább Észak-Amerikában, Nagy-Britanniában és Ausztráliában található jelentős számú G. A.-csoport.

A csoportokban nem vezetnek nyilvántartást a tagokról, nem szereznek élelmet, szállást, ruhát, munkahelyet, pénzt; a G. A. nem foglalkozik diagnózisok felállításával, nem foglal állást orvosi kérdésekben, nem tud elrendezni családi problémákat, nem bocsátkozik kórjóslatokba, nem társul semmilyen más szervezettel.

De álljon itt a saját, hivatalos megfogalmazás, mi is az a G. A. (Ezt a meghatározást általában minden G. A.-gyûlés elején hangosan fel szokták olvasni.)

A G. A. meghatározása

A Névtelen Szerencsejátékosok olyan férfiak és nők közössége, akik megosztják egymással tapasztalataikat, erejüket, és azon reményüket, hogy segíthetnek másoknak is felépülni a játékbetegségből.

A közösséghez tartozásnak egyetlen feltétele a vágy a szerencsejátékok ûzésének az abbahagyására.

A G. A.-tagság nem jár semmiféle díjjal. Mi a saját, önkéntes hozzájárulásainkból tartjuk fent magunkat.

A G. A. nem szövetkezik semmiféle szektával, felekezettel, politikai vagy gazdasági intézménnyel, nem kíván vitába bonyolódni, nem hagy jóvá és nem ellenez semmiféle külső állásfoglalást.

Elsődleges célunk tartózkodni a szerencsejátéktól, és más szerencsejáték-betegeknek is segítséget nyújtani ebben.

Eddig tart a meghatározás.

A gyûlések szeretetteljes légkörben zajlanak. A G. A. legfőbb szervezeti egysége a csoport (már két ember is nevezheti csoportnak magát), amely fölött nem áll semmilyen más „egység”, a csoportot nem lehet „felülről” semmire sem utasítani.

A gyûléseken általában nincs párbeszéd, mindenki csak önmagáról beszélhet, vagy olyasmikről, amik összefüggenek a játékproblémájával, vagy pedig kapcsolódnak a gyûlés témájához. A témát általában a titkár vagy az általa felkért, felvezető monológot megtartó ember hozza. A leggyakoribb témák:

Elfogadás–elengedés,

Tartozás, pénzhez való viszony, kölcsönkérés,

Munka, és egyéb szenvedélyes tevékenységek,

Szeretet,

Érzések: düh, harag, öröm, bánat stb.

És még ezer más téma. A legtöbb csoportban vannak ún. lépésgyûlések is, amikor valamelyik lépést dolgozzák fel a 12 közül.

Nagyon sok csoportban felolvassák a meghatározáson kívül az alábbi szöveget is:

A legtöbben vonakodtunk elismerni, hogy a szerencsejáték valóban problémát jelent a számunkra. Senki sem gondol szívesen arra, hogy különbözik a környezetében lévő más emberektől. Így nem csoda, hogy játékos-pályafutásunkat meghatározta az a számtalan próbálkozás, amikor úgy akartunk játszani, mint a többi ember.

Minden megrögzött szerencsejátékos legnagyobb álma, hogy valamikor, valahogyan majd kontrollálni tudja a játékát. Ennek az illúziónak a fenntartása számunkra romboló hatású. Sokakat eljuttat a börtön, az őrület vagy a halál kapujába.

Mi megtanultuk teljességgel és a legmélyebb bensőnkben elfogadni: kényszeres (szenvedélyes) szerencsejátékosok vagyunk. Ez az első lépése a felépülésünknek. A játékkal kapcsolatban szertefoszlott az az ábránd, hogy olyanok vagyunk, vagy olyanná tudunk válni, mint a többi ember.

Elveszítettük a játékunk feletti kontroll képességét. Mi tudjuk, hogy nincs az a szerencsejáték-függő, aki valaha is visszanyerheti az uralmat a játéka felett.

Mindannyiunknak voltak időszakaink, amikor úgy éreztük, hogy egy időre – rendszerint csak néhány lélegzetvételnyire – ismét „normálisan” tudjuk befolyásolni a játékot, de ezt követően ismét visszazuhantunk, amit azután a sajnálatos és elviselhetetlen elkeseredés követett. Mi úgy érezzük, az a meggyőződésünk, hogy az olyan játékosok, mint mi vagyunk, egy progresszív betegségben szenvednek, amely az idő múlásával egyre rosszabbodik, és soha nem javul.

Azért, hogy elérjünk egy normális, boldog életet, megkíséreljük a legjobbat, amit tehetünk: követjük a G. A. elveit a mindennapi dolgainkban.

Az alábbiakban pedig a G. A. felépülési programja olvasható, amit gyakorlatilag az A. A.-ból vett át, kisebb változtatásokkal.

Mindazonáltal e lépések is csak ajánlások. A G. A.-ban nem kötelező semmi sem. Járni sem: ha valaki csak évente egyszer jön, akkor is szívesen látják. A G. A.-ban többnyire megkérik az újakat, hogy töltsék ki a tesztet (ezzel kezdődik ez a könyv is), de még ez sem kötelező. Az is nyugodtan járhat, akinek nincs 7 igenje, hanem, mondjuk, „csak” 3 vagy 4, de problémát jelent számára a szerencsejáték. Aki úgy gondolja, hogy nem probléma számára a játék, azt megkérik, hogy csak a nyitott gyûléseket látogassa, amin bárki részt vehet. (Jelenleg pl. a három budapesti csoport évi négy nyitott gyûlést tart, tehát háromhavonta egyet.)

‑Ezek a lépések – és még néhány egyéb anyag is – letölthetők a www.gamblersanonymous.hu weboldalról.

A névtelen szerencsejátékosok 12 lépése


1.
‑Beismertük a szerencsejátékokkal szembeni tehetetlenségünket, s hogy az életünk irányíthatatlanná vált.


2.

‑Arra a meggyőződésre jutottunk, hogy egy nálunk hatalmasabb Erő képes visszavezetni minket a normális gondolkodáshoz és a normális életbe.


3.
‑Életünk és akaratunk irányítását a saját felfogásunk szerinti Isten gondjaira bíztuk.


4.
Elvégeztük mélyreható erkölcsi és pénzügyi leltárunk elkészítését.


5. 
‑Beismertük magunknak és egy másik embertársunknak hibáink valódi lényegét.


6.
Készek voltunk megszabadulni ezen karakterhibáinktól.


7.
Alázatosan kértük Istent fogyatékosságaink felszámolására.


8.
‑Listát készítettünk mindazokról, akiknek valaha kárára voltunk, és készek voltunk jóvátételt nyújtani, ha ez lehetséges volt.


9.
‑Jóvátételt nyújtottunk mindazoknak, akiknek tudtunk, kivéve, ha ez bárkinek is sérelmes lett volna.


10.
‑Tovább folytattuk a személyes leltárt és önvizsgálatot, és ha hibáztunk vagy tévedtünk, haladéktalanul beismertük.


11.
‑Igyekeztünk ima és elmélkedés révén fejleszteni a tudatos kapcsolatunkat a saját felfogásunk szerinti Istennel, csupán azt kérve, hogy a velünk kapcsolatos akaratát felismerhessük, és erőt annak kivitelezéséhez.


12.
‑E lépések eredményeként lelki ébredést tapasztaltunk, és igyekeztünk ezt az üzenetet más szenvedélyes szerencsejátékosoknak átadni, és ezeket az elveket életünk minden megnyilvánulásában gyakorolni.

A G. A.-nak e lépések mellett vagy 12 hagyománya is. Azok a csoportosulások jogosultak G. A.-nak nevezni magukat, amelyek betartják ezeket a hagyományokat, amelyek szintén az A. A.-ból erednek, és nem valakinek a fejében fogantak csak úgy, hanem, azt lehet mondani, „véres” tapasztalatok, tehát a valóság és sok-sok tévút kipróbálása nyomán alakultak ki.

Mindegyik hagyomány nagyon fontos, de minden bizonnyal a névtelenség a legeslegfontosabb: ez adja a tagoknak a biztonságérzetet, és ugyanakkor ez óv meg attól is, hogy egy-egy tagnak elburjánozzék az egója (a szenvedélybetegségek jellemzője amúgy is az egó túlnövekedése), és fûnek-fának, tévének-rádiónak, országnak-világnak dicsekedve hirdesse kijózanodásának, illetve nemjátszásának a nagyszerûségét. Egyes tagok megszegik a névtelenség szabályát és felfedik a nevüket és G. A.- vagy A. A.-tagságukat. Ez helytelen, és többnyire a távolabbi következménye egy jó nagy visszaesés. (Ez a legfőbb oka, hogy álnéven írom ezt a könyvet.) A névtelenség valódi szerénységre és alázatra tanít; nem véletlen, hogy például a Talmud az adakozások közül a névtelenül történő adományozást tartja a legtöbbre...

Jöjjenek tehát a hagyományok, ami gyakorlatilag a csoport mûködésének a kerete.
A Névtelen Szerencsejátékosok 
(Gamblers Anonymous – G. A.) 12 hagyománya


1. 
‑Közös boldogulásunk mindennél előbbrevaló: egyéni felépülésünk a G. A. egységétől függ.


2. 
‑Megbízott vezetőink szolgálnak bennünket – nem uralkodnak rajtunk.


3. 
‑A G. A.-tagság egyetlen feltétele a szerencsejáték abbahagyásának vágya.


4. 
‑Minden csoport önálló, kivéve azokat az ügyeket, melyek más csoportokat vagy a G. A. egészét érintik.


5. 
‑Minden csoportnak elsődleges célja az, hogy eljuttassa üzenetét a még szenvedő játékosokhoz.


6. 
‑A G. A.-csoport soha nem támogathat semmilyen kapcsolódó intézményt vagy vállalkozást, és a G. A. nevet nem engedheti át használatra, nehogy pénz, vagyon és presztízs eltérítsen bennünket elsődleges célunktól.


7. 
‑Minden G. A.-csoport legyen önfenntartó, hárítsa el a külső adakozásokat.


8. 
‑A G. A. maradjon mindig nem hivatásos, bár szolgálati központjaik alkalmazhatnak szakdolgozókat.


9. 
‑A G. A. soha ne szerveződjék, bár alakíthat szolgálati választmányokat vagy bizottságokat. Ezek közvetlenül felelnek azoknak, akiket szolgálnak.


10. 
‑A G. A. nem formál véleményt kívülálló ügyekben, ezért a G. A. sohasem vonható be nyilvános vitába.


11. 
‑A nagy nyilvánossággal való kapcsolatunk nem a hírverésen, hanem a személyes vonzáson alapul. Személyes névtelenségünket meg kell őriznünk, különösen a film, sajtó, rádió és TV szférájában.

     12. 
‑Minden hagyományunk lelki alapja a névtelenség, amely folytonosan emlékeztet bennünket arra, hogy az elvek előbbrevalók, mint egyes személyek.

A G. A. magyarországi csoportjai és gyûlései:

Tisztelt Olvasó!
A könyv megjelenése óta számos változás történt. 

Az aktuális gyűléslistát megtekintheti a 

www. gamblersanonymous.hu
honlapon,
vagy hívja a  06-20-46-28-304

telefonszámot, ez a telefon mindig egy régebb óta játékmentes GA tagnál van, aki szívesen válaszol bármilyen kérdésére!

A G. A.-nak van internetes csoportja is, kizárólag játékproblémával rendelkezők számára. Ha már van e-mail címed (nem kell hozzá saját számítógép!/  küldj egy felvételi kérelmet ide: ga-feliratkozas@primlista.hu.
Én magam – természetesen – tagja vagyok az internetes csoportnak is. A tapasztalat azt mutatja, hogy a felépüléshez szükség van „élő” játékosokkal is találkozni időnként – mármint olyanokkal, akik nem játszanak –, és csak az internet általában nem elegendő a játékmentesség hosszú távú megőrzéséhez!

A G. A. gyakorlati filozófiája az, hogy nem ígérgetünk, hanem „csak” egy napig nem játszunk, méghozzá MA. Ez nagyon fontos. Nem holnaptól, nem elsejétől, hétfőtől, a gyerek ballagásától kezdve, hanem ma, és csak ma, egyéb fogadalmat nem teszünk, még akkor sem, ha kérik, akár a hitelezők, akár a feleségünk. Például a „SOHA TÖBBET” túl nagy teher, nem bírjuk ki.

De talán egy napot még a legkeményebb játékos is kibír. De, ha nem, akkor is tovább lehet bontani: bírd ki fél napig. Vagy egy órát. Tíz percet... még egy fél percet... pár mély levegőig... időt nyerni: mindig ez a taktika. Ha ma nem játszol, már lesz egy játékmentes napod, és egy hajszálnyival könnyebb lesz a holnapi napod. Nem győzöm elégszer hangsúlyozni: a nyolc évnyi nemjátszásom egyetlen naponként jött össze. Bármilyen hihetetlen, én is voltam 1 napos például...

A G. A. telefonszáma: (06 20) 462-8304 

Ez a telefon mindig egy játékosnál van, általában havonta változik, hogy kinél. Ha valamiért ki van kapcsolva, hagyj üzenetet, vagy próbálkozz később. 
A lépések közül most következzen az első lépés magyarázata; azt gondolom, hogy csak annak van esélye felépülni, aki az első lépést száz százalékig a magáévá tette... enélkül a többi lépésnek sincs értelme.

Szeretném megemlíteni, hogy kiváló „civil” barátom, Csontos János volt segítségemre a fordításban.

Első lépés

„Beismertük a tehetetlenségünket a játékkal szemben, s hogy az életünk irányíthatatlanná vált.”

Mi a G. A.-ban hisszük, hogy a játékproblémánk egy lelki eredetû betegség, amely a természeténél fogva egyre súlyosbodik, és nincs az az emberi akaraterő, amely képes lenne megállítani vagy szabályozni.

Rendelkezünk olyan tényekkel, amelyek alátámasztják ezt a hitet.

Egyszer-másszor azt hittük, hogy minden problémánk megoldható lenne egy nagy nyerés által. Ám néhányan egy-egy nagy nyerés után még a korábbiaknál is rosszabb helyzetben találtuk magunkat.

Mégis folytattuk a játékot.

Azt vettük észre, hogy már azt kockáztattuk, hogy elveszítjük a családot, a barátokat, a biztonságunkat, a munkánkat – és még mindig folytattuk a játékot. Sokan addig a pontig játszottunk, amikor mindebből következően eljutottunk a börtön, az elmebaj vagy az öngyilkossági kísérlet kapujába. Még ekkor is tovább játszottunk, és nem voltunk képesek megállni.

Úgy éreztük, hogy annak a hiedelemnek vagyunk az áldozatai, mely szerint, ha sikerülne megoldani a pénzügyi problémáinkat, akkor képesek lennénk abbahagyni a játékot, vagy úgy játszani, mint egy normál ember. Rengetegszer esküdöztünk, hogy soha többé nem játszunk, abban a hitben, hogy rendelkezünk elegendő erővel, hogy abbahagyjuk vagy kontrolláljuk a játékunkat. De az a fogyatékosságunk, hogy nem tudtunk őszintén szembenézni a játékproblémánkkal, oda juttatott bennünket, hogy felhatalmaztuk magunkat a játék folytatására. Dacára minden múltbeli eseménynek, tagadtuk a nyilvánvaló igazságot a játékszenvedélyünkkel kapcsolatban.

Belépve a Névtelen Szerencsejátékosok közé, elengedhetetlen, hogy kifejlesszük a képességet, hogy őszintén szembenézzünk a játékszenvedélyünkkel. Ez az első lépésünk a felépülésünk folyamatában, és őszinteség nélkül nem tudjuk beismerni a tehetetlenségünket a szerencsejátékokkal szemben. Muszáj őszintén elfogadni, beismerni és feltétel nélkül megadni magunkat ennek a tehetetlenségnek, és így töretlenül folytathatjuk a felépülésünket.

Bármilyen felfogás, mely szerint mi tudunk, vagy nemsokára talán ismét képesek leszünk normálisan játszani, azt jelenti, hogy még mindig úgy hisszük, hogy nem vagyunk tehetetlenek a játékkal szemben, és hogy nem fogadtuk el a játékkal szembeni erőtlenségünket.

Azoknak a sorstársaknak, akiknek nehézségeik vannak a tehetetlenségük beismerésével, le kellene írniuk, hogy mi mindent csináltak a játék alatt, mit rombolt le a játék, valamint a számtalan hiábavaló próbálkozást a játék abbahagyására.

Használd a „20 kérdést” (vagyis a tesztet) mint vezetőt! Írd le széleskörûen, részletesen és átfogóan a válaszaidat a kérdésekre, dolgozz ki minden egyes kérdést! Legyenek ezek a kérdések a kis központjai az első lépésednek! Csak a tudatosított reménytelenség, a kétségbeesés és a kilátástalanság a helyzetünk miatt tesznek képessé arra a nyitottságra, amely szükséges a második lépéshez.

A gyûlések végén a tagok megfogják egymás kezét, és elmondják az ún. 

Békesség-imát, amely így szól:

Istenem,

adj lelki békét annak elfogadására, amin változtatni nem tudok,

bátorságot,

hogy változtassak azon, amin tudok,

és bölcsességet,

hogy felismerjem a különbséget!
A 12 lépést nem lehet „megcsinálni,” vagyis nem olyanok, mint, mondjuk, egy ûrlap, amit kitöltünk, aztán kész. Ezek a lépések sokkalta inkább jelentenek egyfajta életformát. Kivéve az első lépést: az igazándiból a belépőjegy a felépüléshez.

Tulajdonképpen, amikor Felépülési program-ról beszélünk, akkor a lépések követésének elsajátítását értjük alatta. A munkám során a hozzám kerülő játékosokkal az első négy lépést vesszük át; az első kettőt írásban, a másik kettőt elsősorban szóban. Lépések nélkül is lehet játékmentes valaki. De kiegyensúlyozott lelki életet aligha élhet enélkül.

A G. A.-ban is használatosak az ún. szlogenek, amelyeket elsősorban az A. A.-ból vettek át. A legfontosabb hat ilyen szlogen:

Csak a mai nap

Élni és élni hagyni

Első dolgok először

Vedd könnyedén!

Gondolkozz, gondolkozz, gondolkozz!

Lassan siess!

Sokunk számára nagyon fontosak ezek a szlogenek. Szinte beivódtak a lelkünkbe... A G. A.-s életforma őszinteséget követel. Lehet, hogy a „kinti” világ tele van hazugsággal, képmutatással, önzéssel és másokon való átgázolással, de bennünket – egy játékost – ezek a magatartásformák visszavihetnek a régi életünkbe. És meghalunk.


VI. Kérdezz-felelek a játékszenvedélyről és a felépülésről
Figyelem! Enneka fejezetnek egy jelentősen bővített változatát megtalálhatja a Kérdezz-felelek gomb alatt a honlapomon!!!

A visszaesés

A visszaesés egyik tünete, sőt, lényegi tünete a betegségnek, hiszen ha valaki újból és újból visszatér a játékhoz – a veszteség ellenére is –, az maga a betegség.

Leginkább akkor szokták a visszaesés kifejezést használni, ha valaki már – netán a játékos önmaga – diagnosztizálta a betegséget. Ez azonban nem változtat azon a tényen, hogy a visszaesés: tünet.

Nincs igazán jelentősége annak, hogy ki hányszor esett vissza. Olyan értelemben természetesen van, hogy az ember egyre rosszabb anyagi, lelki, egészségi állapotba kerül, tehát mind mélyebb lesz a „gödör”. Mindaddig van remény a felépülésre, amíg maga a játékos érez reményt, vágyat az abbahagyásra. A tapasztalat azonban az, hogy ha valaki G. A.-tagként esik vissza, elég nehezen jön vissza a csoportjához a többiek előtt érzett szégyene miatt. A G. A.-ban is van visszaesés, de nem törvényszerûen, nagyon sokan nem játszanak soha többé azután, hogy a csoport tagjai lettek. (Én magam is a mai napig közéjük tartozom.)

Ahogy egy alkoholistának a leszokást követően az első kortyot kell (kellene) elkerülnie, úgy egy játékosnak mindig az első menet végzetes. Ezután már nincs esélye a gyógyulásnak, mert ilyenkor nem az akarat, hanem a betegség kényszerítő ereje az uralkodó, amelyet az, aki nem szenvedélybeteg, kevésbé tud megérteni, ami talán nem is várható el tőle igazán; az is épp elég, ha elfogadja ezt a tényt.

Az akaraterő
Tájékozatlan szakemberektől, hozzá nem értő civilektől és dühödt hozzátarozóktól gyakran hallani: „Nincs neki akaratereje! Azért játszik!” „Ha lenne elegendő akaratereje, abbahagyná!”, stb.

Ha visszagondolunk a Kelemen Gábor által leírtakra, könnyen rájövünk, hogy az akaraterőre kenni a dolgokat szintén egy tagadási forma. Hogy melyik típus, azt bárki kedvére eldöntheti.

Elsősorban azok az emberek (ideértve a szakembereket is) szokták kötni az ebet a karóhoz, vagyis akaraterő-kérdéssé csupaszítani ezt a betegséget, akik maguk is szenvedélybetegek, ill. valamelyik közeli rokonuk az, vagy az volt.

A szenvedélybetegségek sohasem, ismétlem, sohasem az akaraterőtől függenek! Például az alkoholizmust szokták hasonlítani a cukorbetegséghez is. Még a legacélosabb akaratú cukorbeteg is cukorbeteg marad egész életében. Ugyanez vonatkozik a szenvedélybetegségekre is. Egy szenvedélybeteg felépülése mindig a betegségbelátáson, az ELFOGADÁSON múlik, és sohasem az akaraterőn.

Persze, nagyon nehéz elfogadni azt, hogy valaki élete végéig szenvedélybeteg marad... és „csupán” annyit tehet, hogy tünetmentesíti magát – vagyis nem játszik.

Az igazság, a valóság sokszor fáj.

Nekem is fájt.

Egy szerfüggő szenvedélybetegen csak a teljes absztinencia segíthet.

Egy játékoson is.

Nem az a felépülés, ha valaki „megtanul” kicsiben játszani, hanem az, ha nem akar játszani se kicsit, se nagyot, se semekkorát...

Lehet-e nyerni?

Nem lehet. Ha nyer is éppenséggel egy játékos, akkor vagy azonnal, vagy 48 órán belül visszaviszi a pénzt, és beledobja/fölteszi. De leginkább ott, helyben és azonnal.

Minél hosszabb távon játszik valaki, annál inkább a matematikai törvényszerûségek érvényesülnek. És például a rulett több száz év alatt alakult a mai formájára, tehát ősi matematikai igazságok alapján kopasztja a játékosokat.

Egy módon lehet nyerni: ha valaki életében először rulettezik, nyer, és tényleg, de tényleg soha többé nem megy vissza. De ő nem szenvedélybeteg!

Szoktak ún. százalékszámokról beszélni, hogy például egy gép „92 százalékra van beállítva”. Nem akarok ebbe teljesen belemenni, mert annyira nem érdekes, csak annyi a lényeg, hogy Nyugaton a gépeket valóban nagyon komolyan, gondosan kimunkált törvények-szabályok szerint ellenőrzik. Nem mondom, hogy ott nincs stikli vagy korrupció, de nem annyira jellemző, mint nálunk. A magyar helyzet meglehetősen kaotikus.

A nyerési százalékra visszatérve: egy 92 százalékos gép, és, mondjuk, egy 80 százalékos gép között csak annyi a különbség, hogy az utóbbin gyorsabban lehet elveszteni a pénzt. Más szóval: Las Vegasban tovább lehet játszani egy géppel ugyanannyi pénzből, mint Kőbányán.

Mi történik, ha például egy játékos egy nagyot nyer? 
(Elsősorban a ruletten előfordul.)

Folytatja a játékot, nagyobb téten.

A nyereséget minden játékos zsetonnak tekinti, amiből lelkiismeret-furdalás nélkül játszhat. Gyakorlatilag ilyenkor senki nem vonja ki a nyert összeget az addig elvesztett pénzekből.

Miért nem tud „leállni” egy játékos menet közben?

Azért, mert egy másfajta, felpörgetett tudati és fiziológiai állapotban van. (Ha figyelmesen nézünk egy kézilabda- vagy focimeccset, láthatjuk például, hogy gyakran dühödten vágják a földhöz a labdát a játékosok, ha nem sikerül valami, vagy kihagytak egy gólhelyzetet, netán a bíró igazságtalan. Nos, ezek a játékosok se a hétköznapi lelki vagy idegi állapotban vannak... Nem véletlen az se, hogy még a barátságos, haveri focimeccsek után is szinte törvényszerû a sörözés. Az alkohol depresszáns drog, tehát segít lenyugodni.)

Megoldást hozhat-e, ha valaki vásárol otthonra egy nyerőgépet, vagy hasonló számítógépes programot?

Nem. Jó néhány játékosnak van otthon is nyerőgépe, mégis elmegy játszani, mert a tét okozta izgalomra szüksége van.

(Vadnairól, a híres humorszerzőről jegyezték fel a 30-as években, hogy egy nagy munkát kapott, német nyelvût, és Berlinbe utazott megírni a filmvígjátékot. A felesége a bérelt lakás egyik szobáját berendezte kávéháznak, pincérrel együtt, Vadnai mégis lement a sarki kávéházba, mert az otthoni nem volt „igazi”.)

Betegség lehet-e a számítógéptől vagy az internettől való függőség?

Igen. A G. A. azonban nem foglalkozik az ilyesfajta ún. „hálózati függőségekkel”, mert nincs benne tét, pénz. Ezért azonosulni se tudunk velük, ők se a szerencsejátékosokkal.

Egy internetfüggő ugyanúgy nem vesz részt sem a saját, sem a családja életében, mint a játékos, csak kevésbé pusztító a szenvedély, tekintve, hogy a számítógépező nem pénzt, hanem időt veszít. Egy szenvedélyes szerencsejátékos mind a kettőt...

Milyen kísérő tünetei, illetve milyen elvonási tünetei vannak a játékbetegségnek?

A tünetegyüttes leírásai (a DSM-IV alapján) megtalálhatók Kelemen G. cikkében, a 3. fejezetben. A legáltalánosabbak mégis a következők:

– alvászavarok;

– étvágytalanság, szexuális inaktivitás;

– kedvetlenség, levertség, depresszív állapotok, hangulati ingadozás;

– melankólia, a beteg önmagába fordulása;

– élettevékenységek (barátok, hobbi, családi kapcsolatok) beszûkülése;

– figyelemzavar;

– ‑más szenvedélybetegségek megjelenése, ill. a szenvedélyszerek (alkohol, cigaretta, kávé) fokozott fogyasztása;

Az elvonási tünet: leginkább a depresszív-depressziós állapot (nem ugyanaz – és fontos, hogy egy jó szakember meg tudja különböztetni a depressziót mint betegséget attól a depresszív állapottól, ami a rengeteg visszaesés után természetes módon létrejön);

– öngyilkossági késztetések, gondolatok.

Használ-e, ha valaki kitiltatja magát a kaszinóból?

Nem. (Egyébként valóban van ilyen lehetőség.) Ha egy játékosra „rájön” a játszhatnék, mindenképpen fog is játszani. Amikor a hozzátartozó tiltatja ki a játékost, az általában dühében – máshol – játszik egy még nagyobbat.

Milyen szenvedélyes dologra vagy addikcióra váltanak át a játékosok, ha abbahagyják a játszást?

Talán még emlékszik a T. Olvasó az előző fejezetből J. Bradshaw meghökkentő szavaira, amikor elmondta, hogy az ivás abbahagyása után szenvedélyesen evett-ivott–dolgozott-dohányzott.

Nos, a szenvedélybetegségekből való felépülésekre jellemző, hogy a szenvedély ereje kitüremkedik valahol máshol az egyén életében. A játékosoknál ez a leggyakrabban a munka.
A tipikus visszaesés a következő: A játékos tényleg abbahagyja. Nem a mama vagy a feleség kedvéért, hanem valódi belátásból. De szabad idejében nem a G. A.-ba jár (vagy oda is, de, mondjuk, havi kétszer a javasolt heti kettő helyett), és elkezd minden szenvedélyes energiájával dolgozni. Éjt nappallá téve. (Szerencsétlen esetben a játékos magánvállalkozó, és akkor tényleg nincsenek korlátai-határai a munkálkodásnak.)

Telnek a hónapok, elkezd áramlani a pénz, esetleg még az adósságokat is sikerül megadni – ha voltak. Igen ám, de örömtelen a játékos élete, és gyakran ki is zsigereli önmagát.

És akkor megenged magának egy kis játékot. Csak egy egészen kicsit. Aztán néhány héten belül ugyanott van, ahol hónapokkal azelőtt. Nem éri meg elhanyagolni a G. A.-t, és munkamániára váltani!

A másik nagyon tipikus visszaesés, amikor valaki elkezd keményebben italozni „ha már úgyse játszom, legalább ennyi örömöm legyen!” felkiáltással. Italos állapotban még a nem alkoholisták ítélőképessége is megváltozik: „Csak egy kicsit...”

Tudjuk, a „kicsit” mit jelent. Aki egyébiránt a játék lerakását, abbahagyását fájó-kongó hiányként éli meg, az fog még játszani. Emlékszem, amikor nem jártam még a Névtelen Alkoholistákhoz, mekkora kín és áldozat, szenvedés volt minden alkohol nélkül eltöltött nap. Igen, mert helyette nem volt semmi: nem volt felépülési program, új barátok, új életmód, hit... Ezért nem válik be gyakorlatilag soha az Esperal-beültetés az alkoholistáknál és a gyógyszeres kezelés a játékosoknál. Nem, mert a lélek szomjúhozik és sajog, ha csak annyi történik, hogy az addiktív cselekvés/szerfogyasztás elmarad.

Nagyon keveseknek sikerül sorstársi közösség nélkül játék- vagy italmentesnek maradni, és többnyire azok is boldogtalan, mogorva emberek – legalábbis, akikkel én találkoztam, azok ilyenek voltak.

Fontos-e rájönni, hogy miért játszik valaki, 

hogyan lett a játékszenvedély rabja?

Nem fontos. A G. A. felépülési programjának sem az áll a középpontjában, hogy miért lett valaki kényszeres játékos. Lényegében minden játékos azért játszik újra és újra, mert ez a betegsége.

Az a tapasztalat, hogy ha valaki túl sokat foglalkozik a miértekkel, akkor a lelke mélyén ott bújkál a reménykedés: „Hátha tudok (megtanulok) majd kicsiben/nyerőben játszani...”

Aki a szívében is elfogadta, hogy beteg, és hogy csak a teljes játékabsztinencia segíthet rajta, az kevésbé foglalkozik a miértekkel. (Ezért is nem érdemes pszichoanalitikushoz járni. Nem segít; a pszichoanalizálgatások mellett vígan szoktak játszani a játékosok, ami egyben érdeke az analitikusnak is, mert amíg fennáll a probléma, a játékos őhozzá – is – hordja a pénzét. Ebből következően viszont a játékosok hamar ki szoktak kopni a pszichoanalízisből...)

Lehet-e lottózni, vagy az is visszaesésnek számít?

Ezt mindenkinek magának kell eldöntenie, hogy mi a visszaesés, mi az absztinencia a számára. Én magam tudok kontrolláltan lottózni. Néha veszek szelvényt, havi egyszer-kétszer. Eddig még nem „fáztam rá”. Számomra mindenfajta gép és a rulett elkerülése a játékabsztinencia. Kártyázni se szoktam: egyszerûen sajnálom rá az időt.

Vannak-e a G. A.-n kívül más szervezetek játékosok számára?

Nincsenek. Legalábbis tudtommal.

Mennyi pénzt szükséges veszteni ahhoz, hogy valaki megbetegedjen?

Nincs ilyen kitétel. Mindenkinek máshol van az anyagi mélypontja. A játékszenvedély elsősorban emocionális problémákból fakad, és csak a következményeiben válik anyagivá. A G. A. sem a pénzre összpontosít, hanem a lelki-spirituális felépülésre.

Abba lehet-e hagyni fogadásból, vagy valaki másnak a kedvéért?

Abba lehet. De egy szenvedélybeteg esetében mindig az a kérdés, hogy vajon újrakezdi-e, nem pedig az, hogy abbahagyja-e. Mindannyian számtalanszor abbahagytuk.

Tartós játékmentesség és felépülés csak akkor képzelhető el, ha valaki a saját gyógyulása végett megy el terápiára, a G. A.-ba vagy bárhová.

Megemlíteném, hogy gyakori „üzlet”, amikor a válás felfüggesztését (elnapolását) a feleség a játék végleges abbahagyásához köti. Ez nem szokott bejönni, több okból. A legfontosabb, hogy a játékos nem a saját, belső indítékából nem játszik, tehát fennmarad a sóvárgás. Ilyenkor gyakori, hogy a legkisebb veszekedés hatására „bosszúból” vagy „csak úgy” elrohan egy játékterembe. A másik ok, hogy a feleségek többnyire nem szokták tudni betartani azt, amivel fenyegetőznek. Például: „Ha még egyszer...”, aztán jön a még egyszer (többször) játék, és nem történik semmi.

Érdemes a játékproblémát és a kapcsolati problémát szétválasztani, ha csak lehet. Persze, ez nehéz dió, mert a feleségek azt szokták mondani: „Az én Józsim aranyember lenne, csak ne játszana...” Hát ez az: az aranyembernek játszania kell ahhoz, hogy a személyisége ne essen szét; ha viszont tartósan nem játszik, akkor megváltozik, és akkor már nem lesz annyira aranyember... Bonyolult dolgok ezek, de minderről később, a hozzátartozóknak szóló fejezetben.

Mitől függ, hogy valaki periodikusan vagy mindennap játszik?

Elsősorban a pénztől. A kaszinósok inkább periodikus játszók, a gépesek jobbára kiszámíthatatlanok, a betegség egy bizonyos pontján megjelenik az a szokás, hogy ha pénzhez jut az illető, akkor órákon belül vagy egy-két nap alatt eljátssza. A betegség terápiáját tekintve, illetve a felépülés szempontjából nincs jelentősége annak, hogy ki milyen típusú játékos: mindennapos vagy periodikus.

A búcsú rituáléja

„Csak most, még egyszer, utoljára, aztán soha többé!” – hangzik a fogadkozás. És a játékos komolyan is gondolja.

Mindez csak önámítás.

A tényleges utolsónál már nem fogadkoztam; talán, mert magam sem hittem, hogy ez lehet az utolsó. Nincs szükség a „soha többé” nyomasztó súlyára, nincs semmi szükség felesleges ígérgetésekre. Semmi értelme a kocsmai, játéktermi emberektől-haveroktól való ünnepélyes búcsúkra sem. Amúgy se Te fogsz hiányozni nekik, hanem a pénzed; attól meg már rég elbúcsúztál, nemde?!

Kölcsönkéregetés

A játékosok alapvetően (kábé ötven-ötven százalékban) két részre oszthatók: akik elkezdték a kölcsönkéregetés egyre mélyülő spirálját tekergetni, és akik nem merültek bele a kölcsönökbe.

Nos, először is a legfontosabb: befejezni a kölcsönkéregetést. Ez nekem négy játékmentes év után sikerült csak. Annyira megszoktam. A következő dolog: kevesebbet költeni, mint amennyit keresel. Ez gyakorlatilag az elmúlt egy évben kezd sikerülni nekem. A harmadik dolog: tervet készíteni a hitelek visszafizetésére. Ezzel a tervvel két nagy probléma szokott lenni: a túl gyors visszafizetés, ami akár még egy visszaesésbe is belehajszolhatja az embert, illetve a másik probléma a túl lassú visszafizetés. Érdemes a kölcsön-visszaadási tervet nem egyedül, hanem egy idősebb-tapasztaltabb sorstárssal közösen megalkotni. A legeslegfontosabb dolog: ha nagyon magas tartozások vannak, elfogadni azt, hogy sok ideig fog nyomasztani, a normális életet megnehezíteni az adóssághegy – időt adni magadnak.

Szeretném megemlíteni: számomra úgy tûnik, hogy a hitelezőkkel szembeni egyetlen célravezető taktika a teljes őszinteség. Ez persze csak a normál hitelezőkre vonatkozik; az uzsorás-maffiás, ún. „meleg” pénzek esetében nem tudom, mi a teendő... Lehet, hogy ott is a legjobb taktika az őszinteség. Nem tudom, mert nekem ilyenfajta („verőemberes”) adósságom sohasem volt. Jelenleg az APEH-nak és az egykori üzlettársamnak tartozom kb. 2–2 millióval. Ez a közepesnél, illetve az átlagosnál valamivel magasabb adósságnak számít. Egyébként az én adósságaimnak legalább a felét a kamatok teszik ki. Rossz szakmáim vannak, keveset lehet velük keresni.

Fontos szempont – az őszinteség mellett –, hogy ne essünk abba a csapdába, hogy egy „nagy” játéknyereményből akarjuk visszafizetni az adósságokat. Egy játékos esetében nincs is olyan, hogy játéknyeremény, mert visszadobja. Talán a lottó ötös igen, az elég lenne... A matematikai esély a lottó ötösre: 1:50 millióhoz...

Alkohol

A szakirodalom szerint a játékosok kb. ötven százalékának van-volt alkoholproblémája is. Különösen a nemjátszás elején fontos lenne az absztinencia! Ittas állapotban még a nem alkoholisták is hajlamosabbak a játékra!

Bûncselekmény

A legtöbb játékos nem bûnöző. Sokan viszont belesodródnak a játék, illetve a meg nem adott kölcsönök miatt a sikkasztásba, lopásba. (Ha Ön eddig nem keveredett bele ilyesmibe, érdemes elkerülnie ezután is.)

A játékosok többnyire nagyszerû munkaerők, kiváló üzletemberek, fürge észjárású, szorgalmas emberek, és jól keresnek, sokat tudnak félretenni – ha nem játszanak. De csakis akkor!

Munkanélküliség

Veszélyes, stresszel járó állapot. Általában még a mentálisan teljesen egészséges embereket is megviseli. Próbálja meg elkerülni!

Ha már képes dolgozni, eleinte érdemes elfogadni egy kevésbé előnyös munkaajánlatot is, mert onnan már könnyebb tovább keresni egy jobbat, mint a partvonalon kívülről! A rendszeres munka jót tesz, segíti a felépülést.

Sok játékos mindenáron magánvállalkozó akar lenni, azonnal, tőke nélkül. Nem biztos, hogy ez előnyös. Sokszor jobb egy kisebb, de biztos jövedelmû állás a kezdetekben. „Kleine Fische, gute Fische” – mondja a német, és igaza van.

Mit tegyen az a szülő, aki kétségbeesetten fedezi fel, hogy a gyereke kirobbanthatatlan a számítógép mögül, vagyis, hogy már függ tőle? Rettegjen-e attól, hogy majd szerencsejátékos lesz?

A gyakorlati jótanácsom az, hogy szervezzen közös, elmenős (tehát nem otthoni) programokat, amiben együtt vesz részt a gyerekkel. A valódi programokkal ugyanis nem tud versenyre kelni egyetlen számítógépes program sem.

Tágabb értelemben pedig érdemes elgondolkodni, hogy mi miatt – mi elől – menekül be a gyerek a gép mögé. Van-e alkoholizmus, bántalmazás, rendszeres veszekedés a családban? Van-e esetleg túlkontrollálás? (Amikor mindenről be kell számolnia a gyereknek, és ellenőrzés nélkül nem mehet sehova sem.) Ha igen, akkor vagy próbálja megoldani ezeket a családi gubancokat, vagy kérjen segítséget! A gyerek számítógép-függősége gyakran a családi zavarok tünete. Nincs a gyereknek nagyobb esélye játékbetegnek lennie, mint más addikciót választani. Egyébiránt sok gyerek nem a számítógépezésbe, hanem a könyvekbe menekül – én magam is ezt tettem –, tehát nem föltétlenül pozitív dolog, ha a gyerek állandóan olvas!

Lehet-e szelvényfüggő valaki, tehát betege a kenónak vagy a tippmixnek?

Igen. Különösen a tippmix veszélyes. Sokkal kevesebben vannak, mint a gépesek vagy a kaszinósok, de vannak ilyen betegek is. Helyük van a G. A.-ban, szeretettel várjuk őket. (A tippmixen milliókat lehet veszteni!)

Talán itt említeném meg, hogy hazánkban ma már nagyon kevés „lovis” van, elsősorban azért, mert míg a többi szerencsejáték-típus az aranykorát éli, ez az iparág valahogy haldoklik. Egyébként a személyes véleményem az, hogy a lóversenytől nehezebb függővé válni, mint a gépektől vagy a rulettől. A lovit nevezhetnénk talán lágy szerencsejátéknak, a lágy drogok mintájára... És, ha már itt tartunk, csak az érdekesség kedvéért megemlíteném, hogy a 90-es évek elején a Tuti Tipp országos hálózatú fogadóirodákban lehetett fogadni fehér egerekre is... Aztán ez a hálózat a világon egyedülálló módon tönkrement a Bingó nevû szerencsejáték következtében, még hozzá úgy, hogy nagyon sok nyertest ki sem fizettek. (Szerintem a bingótól is ugyanolyan rendkívüli sebességgel függővé lehet válni, mint a rulettól; bár igaz, ami igaz, magam sosem bingóztam.)


A pénz

A felépülőben lévőnek újra meg kell tanulnia a pénzzel való bánást – ahogy ez Kelemen Gábor cikkében is olvasható. Ha Ön egy felépülőben levő szenvedélyjátékos, nem kell feltétlenül belemennie abba, hogy a szülő vagy a házastárs ossza be a pénzét! Inkább arra érdemes esetleg odafigyelni, hogy ne mászkáljon sok pénzzel a zsebében, mert úgy nagyobb a kísértés.

Előfordulhat, hogy erőt vesz Önön a túlzott smucigság, a kuporgatás – ez is a biztonság hiányának egy megjelenési formája. Merjen magának apróbb ajándékokat, egy-egy süteményt, kávét vásárolni! Ajándékozza meg magát a játékmentességért cserébe! Az ajándék lehet egy mozijegy vagy squasparti is. Én a teniszezést kaptam magamtól ajándékba a józanságért cserébe – előtte mindig sajnáltam a pénzt az ütőre-labdára-oktatóra-pályadíjra.

A szülők

Különösen a szülők szenvednek a tehetetlenségtől és a bûntudattól. Bûntudatuk erősíti a játékos bûntudatát (mert igenis van neki!), ami szintén szenvedélye felé hajtja.

A szülő akkor cselekszik jól, ha nem finanszírozza tovább a kölcsönök visszafizetését, a probléma megoldását teljes egészében gyermekére bízza. Természetesen tisztában vagyok vele, mennyire nehéz ezt betartani, viszont azzal szoktam a szülőket vigasztalni, hogy a játékosok többsége átlag feletti pénzkereső, s minden problémáját kiválóan meg tudja oldani, ha nem játszik – de csakis akkor.

Iszonyú nehéz új életet kezdeni, de bármilyen mélyre is süllyedt valaki, éppenséggel a kezdeti fájdalmak, kínlódások is szükségesek ahhoz, hogy visszatartó erőt adjanak arra az időre, amikor jobb irányba lendülhet a szenvedélybeteg sorsa. Bármilyen mélyről (börtönből, hajléktalanszállóról) is föl lehet kapaszkodni, de fájdalom nélkül nincs gyógyulás.

Barátnő, élettárs, házastárs

Nem lesz felhőtlen a kapcsolata attól, hogy nem játszik, esetleg felerősödnek azok a konfliktusok, amelyeknek a kezdetén mindig elrohant játszani. Tudom, szeretné, ha a társ megértené azt, hogy milyen nehéz helyzetben van. Erre egyáltalán nem biztos, hogy sor kerül, ami talán nem is várható el tőle, szerintem éppen elég, ha elfogadja: a szenvedélybeteg sorsa nem túl könnyû. Az, hogy a kapcsolata megmarad-e vagy sem, a jövő titka; mindenesetre óriási hibát követ el, ha a nem játszást a kapcsolat fennmaradásától teszi függővé! Ráadásul így komoly fegyvert és felelősséget ad partnere kezébe.

Ez az Ön betegsége, és nem az övé!

Flipper – és egyéb ügyességi játékok

Az a legnagyobb baj, hogy nagyon gyakran közvetlenül a nyerőgépek mellé állítják az ügyességi gépeket. Kétszer estem vissza a flipper miatt a pókergépezésbe, pedig tényleg csak flipperezni akartam. Ráadásul ezt a játékot is nehéz abbahagyni, ha már egyszer elkezdi az ember.

Elégedetlenség

Veszélyes állapot. Minél mélyebbre kerül valaki a játékszenvedély örvényébe, annál nehezebb és időigényesebb kikeveredni onnan. Gyakran biztatom magam, hogy ha ma nem játszom és nem iszom, akkor az a nap már ötvenegy százalékában sikeresnek tekinthető akkor is, ha semmi más nem sikerül.

Látogatás a régi (törzs)helyeken

Ez bizony szintén nagyon veszélyes dolog, akárhogy is nézzük, akkor is, ha nem akar játszani. A régi helyeken nagyon könnyen felbukkannak a régi beteges gondolatok. „Csak egy kicsit...”; „Megnézem, hogy ad a gép...”; vagy „Milyen ez az új krupié?”

Az utolsó játékom óta nem voltam játékteremben, a törzskocsmákkal pedig szerencsém volt: az egyiket lebontották, a másikat pedig étteremmé alakították, és elvitték a gépeket. Különben egyedül nagyon ritkán járok presszóba, kocsmába pedig végképp nem. (Társaságban, tapasztalatom szerint, ritkán esik vissza az ember.)

Új szokások kialakítása

Sok esztendő után ismét elkezdtem sportolni, megtanultam teniszezni, hetente úszni járok; mindez kikapcsol, fellazít. Részt vettem egy autogén tréning-tanfolyamon is.

Munkamánia

A legtöbben, amikor abbahagyjuk a játékot, rövid idő alatt akarjuk behozni az elvesztett éveket, az elvesztett pénzeket, a lemaradást a karrierben, egyszóval mindent.

A játékbetegek nagyon könnyen válnak munkamániásokká, de a túlhajszoltság, az örökös fáradtság visszaesési szimptóma. Fáradtan, túlhajszoltan az ember inkább hajlamos megengedni magának egy „pici” játékot, mindig a „pici”-vel kezdődik a nagy baj!

Muszáj tehát pihenni olykor!

Vitatkozás a játékbetegségről

Kezdetben sokszor beleestem abba a hibába, hogy leálltam civilekkel, hozzá nem értőkkel vitatkozni. Különösen az bőszített fel, amikor abszolút megbélyegzően és elítélően hallottam nyilatkozni valakit a játékbetegekről. A jól ismert közhelymondatok: „Jó dolgában nem tudja, hogy mit csináljon!”; „Akaratgyenge! Hogy lehet valaki ennyire gyenge akaratú?!”

Mindig nagyon felkavart az ilyesfajta vita, szinte kikészültem tőle. Aztán szép lassan leszoktam róla, még orvosokkal sem keveredem vitába, ugyanis mindenkinek joga van a saját elképzeléséhez. Ha egy orvos úgy gondolja, hogy ki lehet gyógyulni a játékbetegségből vagy az alkoholizmusból, ám legyen, gondolja úgy, azonban a legfontosabb az, hogy én magam tisztában legyek azzal, hogy a poklok poklát jártam meg, és az első korty vagy az első játékparti ugyanoda visz vissza!
Azt szokták mondani az Anonymous Alcoholics-ban, hogy a mozdony üti el az embert, nem az utolsó kocsi: az első kortyot kell megállni nem meginni. Szerintem a játékszenvedély is éppen ugyanilyen.

Ha nem feltétlenül szükséges, ne vitatkozzék betegségéről, különösen olyanokkal ne, akik nem értenek hozzá!

Aki tehát a G. A.-ba jár, az ne is menjen szakemberhez?

De igen. Miért is ne? Egy szenvedélybetegnek számtalan más pszichiátriai problémája is lehet a játékon kívül. Vagy akár egyéb pszichiátriai betegsége is lehet. Egy jó pszichiáter valódi főnyeremény! Különösen a betegségbelátás kialakításában lehet döntő szerepe!

Egy baj szokott lenni: ha megpróbálja „meggyógyítani” a gyógyíthatatlant, vagyis a játékszenvedélyt. Ilyenkor maga a szenvedélybeteg azonnal megmenekül a felépülés fájdalmas lelki munkájától, nekiáll várni a csodát, hogy kívülről megváltoztassák, „kivegyék” belőle a játékszenvedélyt. Ez nem mûködik!

Szisztéma

Különösen a rulettesek hisznek sokáig szisztémákban, ez is a tagadás egy formája. Nincs nyerő szisztéma. Ha lenne, akkor a kaszinók mennének tönkre, és nem az emberek.

A gépeseknek általában nincsenek szisztémáik, inkább kabalisztikus rituáléik vannak, pl. kisujjal és becsukott szemmel „nyomnak rá” a duplázógombra nagy tétnél, stb.

„Egyszer majd...”

Minden ilyen kezdetû mondat (folytatása: ... úgy fogok játszani, mint a többi ember!; ... meglelem a nyerő szisztémát!; ... jókor hagyom abba!, stb.) gyakorlatilag aktív tagadásnak számít. A kovászos uborkából SOHA többé nem lesz nyers uborka. (A mondást hallottam már főtt kukoricás változatban is...)

Hazudozás

Lehet a játékszenvedély következménye is, de lehet jellemhiba is, illetve a sérült gyermekkorból visszamaradt védekezési mechanizmus. Fontos, hogy a játékos törekedjen a teljes őszinteségre már a kezdetektől. És hogy felhagyjon az önámítással is – ebben óriási segítség a G. A., ahol mások őszinteségén keresztül ráláthat önmaga hazug önbecsapásaira és torz hiedelmeire is.

Öngyilkosság

Az öngyilkosság vagy az erős öngyilkossági késztetések krízisnek (válságos helyzetnek) számítanak. Érdemes és szükséges ezzel pszichiáterhez fordulnia! Még az sem nagy baj, ha az orvos nem ért a játékbetegséghez, ám ért a kríziskezeléshez. Krízishelyzetben érdemes elfogadni a gyógyszereket. Ez nem a játékbetegséget fogja gyógyítani, nem is arra van. Krízisben nem is lehet igazi terápiát-rehabilitációt kezdeni, először meg kell oldani a krízist. Az a véleményem, hogy elég sok olyan szakember van, aki nagyon jól ért az öngyilkosság, illetve a krízis kezeléséhez!

Mi a legfontosabb?

Hogy se a beteg, se a család ne szégyellje az öngyilkossági késztetést vagy az öngyilkossági kísérletet, és tényleg mindenképpen forduljanak szakemberekhez (krízisintervenciós osztály, pszichiátriai ambulancia stb.).

Hirtelen nagy öröm, valódi szerencse

Direkt ezt hagytam a végére, hogy pozitív dologgal záródjék le ez a fejezet. A váratlan öröm, szerencse (gyermekszületés, új állás, váratlan ajándék stb.) szintén veszélyes a visszaesés szempontjából, mert az erős pozitív érzelmeket is nehéz kezelni – számomra például nehezebb, mint a negatívakat –, és egy játékos általában örömében is játszani szokott... – ilyenkor is nagyon fontos elmenni a G. A.-gyûlésre, beszélni az örömökről, gyakorolni a megosztást!

T. Olvasó!

Számtalan fontos kérdés vetődhet föl még a játékszenvedély kapcsán, néhány fontos kérdést külön is taglalok a hozzátartozóknak szóló fejezetben, ilyen például a megmentés, ill. a segítség kérdésköre.

VII. Hunor s Magor, valamint Mike

Szeretnék bemutatni néhány más játékost is, hogy ne csak az én történetem legyen olvasható, bizonyára érdekes lesz olvasni másokról is.

Az első két szereplőt azért választottam, mert bizonyosan nem alkoholisták, és szerettem volna, ha ilyen történetek is szerepelnek. Mindketten tagjai a budapesti G. A.-nak. Egyikük rulettes, a másikuk gépes. Az interjú óta egyikük visszaesett, de aztán visszajött a csoportba, és már több mint egy éve újból játékmentes. A másik szereplő nem esett vissza.

A riporter – természetesen – én magam vagyok. A Hunor és a Magor álnevek – a szokásainknak megfelelően.

Péter: 
– Mióta nem játszotok?

Hunor: 
– 31 napja.

Magor: 
– 8 hónapja.

Péter: 
– ‑Hogyan álltok az alkohollal? Gyakran találkoztam azzal a jelenséggel, hogy bár nem alkoholista az illető játékos, az idők során aztán mégis kiderül, hogy korábban bizony komoly gondok voltak ezen a téren is, csak a játék mellett már nem maradt pénz inni...
Hunor: 
– ‑Soha nem okozott gondot, de egyszer-kétszer azért voltam már részeg. Ráadásul a véletlen úgy hozta, hogy pár éve vettem egy telket, amin szőlő is van, úgyhogy csinálok is bort, pálinkát. Tudom kontrollálni az ivásomat.

Magor: 
– ‑Nem probléma, heti 1–2 pohár bort iszom. Az igazsághoz tartozik, hogy amikor kb. 1 hónapos nem játszó voltam, volt egy durva berúgásom, és párszor előtte is előfordult már az életemben, úgyhogy én is sejtem, mit jelenthet a részegeskedés.

Péter: 
– ‑Nem zavar benneteket, hogy a csoportban többen is vagyunk, akik nem csak játékosok, de alkoholisták is?

Hunor: 
– Nem, egyáltalán nem zavaró.

Magor: 
– ‑Én még hálás is vagyok ezért, mert valamikor régen dolgoztam egy pszichiátriai osztályon mint segédápoló, és az ottani hangulat, meg a saját gőgöm miatt kialakult bennem egy felsőbbségi érzés az alkoholistákkal és főként a drogosokkal szemben. Amióta tudom, hogy én is szenvedélybeteg vagyok, és járok csoportba, mindez megszûnt.

Péter: 
– Hogy kezdődött a játék?

Hunor: 
– ‑Fiatalon kikerültem Nyugatra (akkor 22 éves voltam, most 42 vagyok), nem volt se munkám, se munkaengedélyem, ezért aztán azt találtam ki, hogy majd megélek a rulettból. Itthon előtte olvastam egy-két szépirodalmi könyvet, ami a szerencsejátékról, a dzsentrivilágról szólt; például Kellér Andor híres könyvét, sőt, néhányat még ki is vittem magammal. Úgyhogy valamiképp rá is hangolódtam erre a döntésre. Mikor először elmentem a kaszinóba, 100 márka volt nálam. Elsőre nyertem, de már ekkor a legelső alkalommal is pénz nélkül mentem haza. Még a legelején azért előfordult néhányszor, hogy óriási erőfeszítésekkel ugyan, de pénzzel a zsebemben tudtam elhagyni a kaszinót, de ezeket a pénzeket is visszabuktam két-három napon belül. Vagyis már az elejétől visszahordtam a nyereményt, bármennyi is volt az. A legnagyobb nyereményem hatvanezer márka volt, pár nap alatt azt is visszavittem a kaszinóba. Egyszer – ez már Pesten volt – rövid idő alatt annyi pénzt nyertem, hogy vehettem volna rajta egy használt Maseratit. (Olasz nosztalgia-luxusautó – F. P.) Felhívtam a barátnőmet a munkahelyén, hogy jöjjön gyorsan, fontos dolog van. Mire odaért, visszabuktam az összes pénzt. Azzal a gondolattal, hogy nyerek neki is egy autót...

Magor: 
– ‑1990–91 körül kezdődött. Elkísértem egy barátomat egy játékterembe. Bedobtam néhány húszast. Vissza-visszajárogattam időt tölteni. Vidéken laktam és éjszaka dolgoztam – ez volt a segédápolós időszak –, és sokszor nem mentem haza reggel, hanem mozikban, játéktermekben töltöttem a napot.

Péter: 
– Nem lettél álmos estére, mikor a munka kezdődött?

Magor: 
– ‑Naná, hogy álmos lettem. Rengeteg kávét ittam, és éjszaka sutyiban azért mindig lehetett aludni egy kicsit a kórházban.

Péter: 
– Mennyi idő után lettél függő?

Magor: 
– ‑Maximum egy évig tudtam kontrollálni a játékomat, utána már nem nagyon, menthetetlenül játékbeteg lettem. 20–21 éves koromban kezdtem játszani, most 31 vagyok. Ja, és még valami: gépfüggő, magyarul automatás vagyok.

Péter: 
– Mi volt a legrosszabb élmény a játék során?
Hunor: 
– ‑Rengeteg borzasztó élmény volt, nehéz egyet kiemelni. Talán azt az esetet említeném meg, amikor a rólam mit sem sejtő rokkant nagybátyám rám bízta a házának az eladását, és én eljátszottam a pénzt, ami egyébként 1,8 millió forint volt; persze, ez nem mostanában, hanem 93-ban történt.

Magor: 
– ‑Én, ha lehet, nem az esemény, hanem az érzés kategóriájában fogalmaznám meg a legrosszabb élményt, ami természetesen nem egy alkalom, hanem sok-sok eset. A végén már mindannyiszor ez ismétlődött: Ülök a gép előtt, már az utolsó forintjaimat játszom el. Hazamenni nem merek, kölcsönkérni nincs kitől, nem ritkán 15–20 óra játék van mögöttem, fázom (sokszor még akkor is, ha egyébként meleg van), és minden sejtemet átjárja az az istenverte érzés, hogy már megint (illetve még mindig) itt vagyok...

Péter: 
– ‑Magyarán, azt állítod, hogy nem is a következmények a legrosszabbak, hanem ez az érzés a pénz elfogyása előtt?
Magor: 
– ‑Amikor már a következményekről van szó, ez már inkább játszma: újabb fogadkozás, kölcsönkérés, alku a rokonokkal.

Hunor: 
– ‑Hasonló érzések sokszor lejátszódtak bennem is, de a végén annyira kifáradtam-kifakultam a sokévi játékban, hogy már érezni is csak nagyon tompán tudtam. Talán már a bosszankodás sem ment igazán. Valahogy belefásultam mindenbe, felőrölt a játék, az örökös hazudozás, kölcsönkéregetés, tûzoltás. Elvesztek belőlem az érzések. Kilúgozódtam a játékcirkuszban.

Péter: 
– ‑Szeretném, ha mesélnétek arról egy kicsit, hogyan hatott a játék a kapcsolataitokra!

Hunor: 
– ‑Abszolút megbízhatatlan lettem, ezért a rokonság nagyon gyanakvóvá vált velem kapcsolatban. Az első házasságom alatt annyi mindent rontott meg a játék, és engem annyira eltorzított, hogy lényegében ennek a következtében váltunk el. A testvéremmel teljesen megromlott a kapcsolatom. (Őt is becsaptam, „levettem” pénzzel.) Talán évi kétszer, ha találkozunk. Megbízhatatlannak tart. Azokban a korszakokban, amikor játszom, szinte teljesen elmagányosodom. Ilyenkor még egy kávéra sincs pénzem, és nem is nagyon vágyom társaságra. Minden percben a játék körül forog az agyam. Azonban amikor nem játszom, olyankor normális társasági lénnyé változom. Az az igazság, hogy nagyon sok kapcsolat, barát, társaság úszott el a játék miatt.

Péter: 
– ‑Most, hogy erről beszélsz, elég keserûnek tûnsz. Sokszor abbahagytad?

Hunor: 
– ‑Sokszor. Három év volt a legnagyobb szünet. De most optimista vagyok. G. A.-ba járva más még a abbahagyás-szüneteltetés élménye is.

Péter: 
– Most van párkapcsolatod?

Hunor: 
– ‑Van egy régóta tartó élettársi kapcsolatom. Most nehéz szakaszban vagyok: naponta telefonálgatnak a hitelezők, rohangálok a munkák után, szóval, nem tudni, hogy mit hoz a közeli jövő. Pláne a távoli...

Péter: 
– Kedves Magor, most téged kérdeznélek a kapcsolataidról!

Magor: 
– ‑Mélyebb baráti kapcsolatom nagyon kevés volt. Maximalista voltam: mindent vagy semmit! Haverjaim se igen voltak. Langyos dolognak tartottam volna. A párkapcsolathoz is hasonlóan álltam hozzá, bár ott azért belebonyolódtam egy-két komolytalan kalandba. (Azt figyeltem meg, hogy a játékosok között nagyon gyakori a kapcsolatban hûséges típus – F. P. megjegyzése.) Egy időben kifejezetten „játszottam” a nőkkel is. ha sikerült őket magamba bonyolítanom, akkor „győztem”, és már nem is érdekeltek. Nem voltak egyenrangú párkapcsolataim: vagy a másik fölébe keveredtem, vagy rohangáltam nem elérhető csajok után. A mostani párkapcsolatom még aktív játékos koromban kezdődött. Őt kivételesen nem akartam manipulálni. Ez a lány a játék alatt nagyon sokszor akart „megmenteni”. Talán azért is tartott ki mellettem, mert az apja is szenvedélybeteg volt. (Nagyon gyakori képlet – F. P. megjegyzése.)

Péter: 
– Okozott-e feszültséget, változást a játék abbahagyása?

Magor: 
– ‑Főleg kezdetben volt sok a súrlódás. A játszás abbahagyása után is használta még az irányítói hozzáállást. Sokáig tartott, amíg elfogadta, hogy nem ő az én megmentőm, játékügyben. De végül abbahagyta az oktató-irányító-dominálásra törekvő magatartást.

Péter: 
– Hogyhogy?

Magor: 
– ‑Mikor már komolyan be voltam gyulladva a játék miatt, elkezdtem járni egy pszichiáternőhöz. Az élettársam a terápia alatt hívogatta őt, hogy engem lekontrolláljon (járok-e, hogy haladok stb.), és egy idő után valahogy elhitte ennek az orvosnőnek, hogy mind nekem, mind önmagának sokat segít, ha megbékél azzal a ténnyel, hogy nem az ő irányításával történik a gyógyulásom. Szép lassan kezdtem felnöni a játékos kisfiúból egy egyenrangú férfivá, de ez nem ment simán. Sokat segített az, hogy az élettársam eljött a G. A. nyitott gyûléseire, ahol megvilágosodott a számára, hogy igazából nem egy „gyenge” karakterû, önmagáról és másokról gondoskodni képtelen pasas vagyok, hanem egy olyan szenvedélybeteg, aki a G. A. segítségével és felépülési programjával képes befolyásolni a sorsát és a jövőjét. Így aztán az élettársam feladta a dominanciát, amit addig gyakorolt felettem. Szerencsére az idők során anyám is feladta a megmentő-kioktató szerepet, bár néhányszor próbálkozott még, de már képes voltam leállítani őt.

Péter: 
– Hogyan kerültetek a G. A.-ba, és hogy érzitek itt magatokat?

Hunor: 
– ‑Nekem 1995 körül már került a kezembe angol nyelvû G. A.-irodalom, de akkor úgy gondoltam, hogy ez túlságosan „amerikai,” és nálunk biztos nem mûködne. Végül is egy pszichiáter főorvos hozott-küldött ide. Én tulajdonképpen már reményvesztett voltam, igazából nem hittem, hogy bármi segíthet rajtam. Most úgy vagyok, hogy csoda történt, de babonából még félek elhinni... Tudom, hogy ez furcsán hangzik, de igaz. Minden gyûlést várok, már fél órával előtte itt vagyok. 20 év küszködés, szenvedés, magamba fordulás, tompaság után a G. A. meghozta a megváltást. De félek, hogy nehogy véget érjen ez a felszabadultság! Számomra a „csak a mai nap nem játszom!” egy gordiuszi csomó átvágását jelentette. Új perspektívák keletkeztek, hiszen mindig is jó pénzkeresőnek számítottam, és most először van arra remény, hogy meg is tudom tartani a pénzeimet.

Péter: 
– Úgy tudom, hogy visszaestél az első G. A.-gyûlésed után.

Hunor: 
– ‑Igen. Bár a régiekhez képest a veszteség összege elenyésző volt, de a visszaesés iszonyúan megviselt. A negatív érzelmek intenzitása olyan erős volt, mint 18–20 évvel ezelőtt, amikor még nagyon fejbevágott egy-egy vesztés. Borzalmas hétvégét okozott.

Péter: 
– Megfordult a fejedben, hogy nem jössz vissza a csoportba?

Hunor: 
– Nem.

Péter: 
– Nehéz volt visszajönni?

Hunor: 
– ‑Nem igazán. A visszaesés nyomasztó súlyát feloldotta a G. A.-gyûlés. Megkönnyebbültem, hogy elmondhattam, s a csoport ezt megértéssel fogadta. Nagy dolog volt, hogy nem tagadtam le! A „régi” életemben egy visszaesés után automatikusan következett a tagadás. Amióta visszaestem és visszajöttem, azóta érzem itt igazán otthon magamat...

Péter: 
– Kedves Magor, Te hogy kerültél a G. A.-ba?

Magor: 
– ‑Nagyon sokáig küzdöttem a G. A.-csoportba járás gondolata ellen. Holott a pszichiáterem már a legelső találkozáskor javasolta. Az segített leginkább, hogy ez a pszichiáternő semmit se erőltetett. Azt mondta, hogy felőle akár játszhatok is, az én döntésem. Így nagyon nehéz lett volna őt manipulálni. Kifogta a szelet a vitorlámból. Megmondta azt is, hogy egyetlen módszer dicsekedhet igazi eredményekkel (évek óta nem játszó játékosokkal), a Gamblers Anonymous. Kb. fél évig ellenálltam, ami idő alatt kétszer visszaestem; úgy látszik, erre volt szükségem ahhoz, hogy bebizonyítsam magamnak, hogy tehetetlen vagyok a játékkal szemben, és hogy nem egy konkrét ok vagy személy miatt játszom, hanem azért, mert ez a betegségem. Ezeket a visszaeséseket ugyanis már tényleg nem lehetett kire-mire rákenni.

Péter: 
– Milyen érzésekkel jöttél az első gyûlésre?

Magor: 
– ‑Megtéréssel, megadással-feladással. Kicsit szorongtam, hogy mi lesz, hogy lesz, de már az első gyûlésen azt éreztem, hogy sikerült letennem az addig cipelt terheket.

Péter: 
– És azóta hogy érzed magadat?

Magor: 
– ‑Hálás vagyok, hogy hazataláltam, s hogy az első gyûlés óta nem „kellett” játszanom.

Péter: 
– ‑Ennek a könyvnek a legfőbb célközönsége a még aktívan játszó játékosok. Mit üzentek nekik?

Hunor: 
– ‑Sokkal egyszerûbb volt eljönni és beépülni a csoportba, mint azt vártam. Volt bennem egy hitetlenség, hogy a G. A. is csak egy megoldást nem hozó, alibi intézmény. De elmúlt ez a hitetlenség!

Magor: 
– ‑Megdöbbentő volt, hogy sokkal kisebb erőfeszítés járni a gyûlésekre, mint amennyi energiát elvitt a problémám tagadása!

Péter: 
– ‑Ennél jobb végszót kitalálni sem lehetne! Köszönöm az őszinte válaszaitokat!


„Mike”

„Mike” e sorok írásakor az én betegem. Ez úgy értendő, hogy természetesen van saját kezelőorvosa, aki ellenőrzi és irányítja a felépülését, hozzám olyan értelemben tartozik, hogy tagja az általam vezetett játékbetegcsoportnak.

Amikor a csoportomba kerül valaki, akkor az első feladata az, hogy kitöltse a G. A. húsz kérdéses tesztjét, és, hogy az igennel megválaszolt kérdéseket részletesen, példákkal illusztrálva is kifejtse, írásban. Ezzel készítem elő az Első Lépést, illetve a betegségbelátást. Ezt a feladatot komolyan veszem, ennek következtében a klienseim is komolyan veszik.

A „Mike” természetesen álnév, az én javaslatomat elfogadva lett ez a beteg neve. Azt alábbi írásbeli feladat néhány napi ittlétet követően készült, és azért választottam, mert rendkívül jól rávilágít a betegség lényegére. „Mike” természetesen hozzájárult a közléshez.

Nem szeretnék itt most egy teljes anamnézist közölni, csak egy pár szót az előzményekről:

Mike játékbetegsége – szemmel láthatóan – előrehaladott állapotban van. Ő maga 47 éves, elvált, jelenleg a lányával, két unokájával és a vejével él egy háztartásban.

Elmondása szerint 14 éve kezdődött a játéka. Kezdetben naponta játszott, kb. 6 éve jellemző az, hogy amint pénzhez jut, azonnal rohan játszani. Játékgépes beteg. Alkoholista is; a problémás ivása 17 éves korában, 30 évvel ezelőtt kezdődött. Úgy érzi, hogy a játékszenvedélye súlyosabb, mint az italozása: van, hogy egyáltalán nem költ italra játék közben: „hátha pont azon a pénzen nyerne”.

1989-ben vált el. Akkor még nem játszott, de az ital szerepet játszott a válásban, és az is, hogy akkoriban egyszerre két munkahelye volt, „soha nem volt otthon”.

Nagyon bízik a terápiában és abban, hogy sikerül felépülnie.

Jól motivált, együttmûködőkész beteg.

És akkor jöjjön a tesztfeladat. (Stilárisan és mondatszerkezetileg is megőriztem az eredeti szöveg hangulatát, és csak ott változtattam, ahol a közérthetőség miatt nagyon muszáj volt. – Fekete Péter.)

1. Játszottál-e a munkaidőd rovására?

– ‑Igen. A játékgépezés közben úgy elment az idő, hogy már nem volt idő bemenni dolgozni.

2. Előfordult-e valaha, hogy a játék miatt vált gondterheltté az otthoni életed?

– ‑Igen, mert állandóan csak a pénzt viszem hazulról, és kialakult a családom és köztem egy állandó veszekedés és gyûlölködés.

3. Érintette-e már a jó híredet a játék?

– ‑A jóhíremet nem érintette, csak anyagilag, mert az idegenek nem törődtek azzal, hogy játszom.

4. Éreztél-e valamikor lelkiismeret-furdalást a játék után?

– ‑Mindig érzek, mert ha nyerek, én azt is eljátszom, és olyan gép nem létezik, amelyik állandóan adna. Ha kiadja a legnagyobb nyereményt, én akkor is vesztes vagyok, mert visszadobom, és tudom, hogy üres kézzel fogok távozni.

5. ‑Játszottál-e valaha is azért, hogy fizethesd az adósságaidat, illetve így oldjad meg az anyagi nehézségeidet?

– ‑Igen. Például van egy nagyobb tartozásom, és megkaptam a fizetést. De nemhogy a tartozást törleszteném, vagy egy részét, hanem még azt is eljátszom, mert nyerni akarok. Pedig ismerem magam, vagyis, hogy nyertesen soha nem megyek el.

6. Gátolt-e a játék a törekvéseidben, és abban, hogy hatékony legyél?

– ‑Igen. Lett volna otthon is sok munkám vagy elintéznivalóm, de én elmentem a játékterembe, és rögtön játszottam is.

7. ‑Vesztés után érezted-e azt, hogy minél előbb vissza kell menned, és vissza kell nyerned azt, amit elvesztettél?

– ‑Mindig az van, hogy vesztés után vissza kell mennem, mert olyankor meg vagyok győződve arról, hogy vissza fogom nyerni az elvesztett pénzt. Ha nem tudok visszamenni játszani, napokig rosszul vagyok. Meg vagyok győződve, hogy nem sok pénz kellett volna, hogy nyerjek, és olyankor nem gondolok arra, hogy én úgyis visszadobnám, mintha az ablakon szórnám ki. Ilyenkor töröm a fejem, hogy honnan lehetne pénzt szerezni, és legtöbbször, sajnos, tudok is szerezni, és aztán csinálom magamnak a kárt.

8. ‑A nyerést követően éreztél-e erős késztetést arra, hogy minél előbb visszatérj, és még többet nyerj?

– ‑A nyerésemnél meg fordítva vagyok, és el se akarok menni. Volt olyan eset is, amikor zárórakor nyertem egy nagyobbat, és nemhogy hazavittem volna a nyereményemet, hanem szaladtam a másik játékterembe. Volt, hogy még ott is tovább nyertem, de ilyenkor föltettem a tétet a legnagyobbra... egy pillanat alatt el lehet játszani az egészet.

9. Gyakran előfordul-e, hogy eljátszod az utolsó filléredet is?

– ‑Én mindig az utolsó filléremig játszom. Ha csak néha-néha játszanám el, nem is zavarna... (...) De az a baj, hogy ilyenkor még kérek kölcsönt is.

10. Kértél-e valaha kölcsön azért, hogy játszhass?

– ‑Rengetegszer kértem kölcsön játékra, és ha belegondolok, majdnem mindig tudok pénzt szerezni, sajnos. Ha nem adnának, nagyon meg lennék sértve, pedig, ha jól belegondolok, jól tennék, ha nem adnának. Nagyon hirtelen tudok megharagudni, de aztán ez ugyanolyan gyorsan el is megy. Sajnos, adnak kölcsönt, mert tudják, hogy visszakapják. Régen rengeteg szívességet tettem a kölcsönökért, és nem is tudta mindenki, hogy a pénz játékgépre kellett.

11. Adtál-e már el bármit azért, hogy legyen pénzed játszani?

– ‑Rengeteg mindent eladtam, hogy játszani tudjak. Pl. két hónapos videót 30 darab kazettával 12 ezer forintért. A pénz meg nem tartott tovább fél óránál. Tévét is adtam el 15 ezerért. Jótállásos mosógépet, bőrdzsekit, cipőt, meg amit csak lehetett. Még gyûrûket is. Szóval mindent, amiből pénzt lehetett csinálni.

12. ‑Előfordult-e, hogy a mindennapi kiadások rovására szerettél volna „félretenni a játékra”?

– ‑Én mindig a mindennapi kiadások rovására játszom, mert mindig vesztesen távozom. Így félretenni sem kell... Úgy érzem, ha tudnék félretenni (értsd: spórolni. – F.
P.), akkor nem is lennék játékos.

13. ‑Megtörtént-e, hogy a játék miatt nem törődtél megfelelően önmagaddal vagy a családoddal?

– ‑Sokszor megtörtént. Ha pénz van nálam, legelső a játék. Nem tudok olyankor másra gondolni. Sem a családomra, sem magamra. Minden megszûnik körülöttem, nem hallok, nem látok mást, csak a gépek villogását és a játékot. Teljességgel kikapcsolok, körülöttem minden más megszûnik létezni. Nem érdekel, hogy utána marad-e pénzem vagy lesz-e ennem, és hogy a családomnak lesz-e pénze. Ha valamit én megígérek, azt be szoktam tartani, de már a boltba se mernek leküldeni, mert több az esély, hogy eljátszom a gyerek pelenkájára való pénzt is. Van két fiú unokám, tiszta szívből szeretem őket, de nem biztos, hogy lenne pelenkájuk, ha én venném. Sajnos, ilyenkor azt mondtam magamnak, hogy csak azért játszottam, hogy még csokit is tudjak venni nekik. Persze, ez csak kifogás, így próbálom magam meggyőzni. Ilyenkor aztán nem érdekel senki és semmi, legszívesebben meghalnék, úgy szégyellem magam, de mégis csinálom. Ha nincs nálam pénz, akkor csak nézem, de egy idő után ez is majdnem olyan, mintha én játszanék. Például egyszer éjszakás voltam, és csak pár percig akartam nézni, mert ment a buszom... aztán egyszer csak azt vettem észre, hogy már egy óra is eltelt.

14. Játszottál-e valaha hosszabb ideig annál, mint ameddig tervezted?

– ‑Sokszor. Több pénzt költöttem el, mint amennyit eredetileg akartam, aztán meg elkéstem a munkából... nagyon sokszor lekéstem a buszt, és sok megbeszélt találkozót is lekéstem ezért. Pedig be akartam tartani, amit ígértem, de szinte akkor szoktam „felébredni”, amikor már egy fillérem sincs.

15. ‑Játszottál-e valaha is azért, hogy így menekült el az aggodalmaid és a gondjaid elől?

– ‑Igen. Azért játszottam, hogy nyerjek, és ebből adjak a családomnak is. Pedig, ha így átgondolom, csak a gép nyer. Úgy tudnék nyerni, ha bedobnék egy ezrest, és 50 ezret kiszednék... de ha megnyerném, mindjárt játszanék tovább... Szerintem ez az emberi kapzsiságra és gyönge akaratra épül, itt csak az nyer, aki nem játszik. Ha valaki bedob a gépbe húsz forintot és nyer ötezret, akkor se nyer, csak úgy, ha azonnal kiveszi, és elmegy onnan. De mindig a gép nyer.

16. ‑Tettél-e már valami törvénysértőt, vagy fontolgattad-e, hogy teszel, azért, hogy így szerezzél pénzt a játékra?

– ‑Igen. Mindkettő előfordult. Például, mázsaszám adtuk el a vállalat áruját, illetve nem azt az árut adtuk ki, ami a számlán szerepelt. Visszáruval is csaltunk: volt, hogy a papíron létezett ugyan a visszáru, de a valóságban nem... ez őrült sok pénzt hozott. Mások például autót vettek ezekből a pénzekből, én meg a gépbe szórtam. Soha nem volt elég a pénz.

17. Zavarta-e a játék az alvásodat?

– ‑Igen. A legtöbbször olyan állapotba kerültem, hogy az öngyilkosságot fontolgattam. Nem érdekelt semmi. Csak forgolódtam az ágyban, és zakatolt az agyam. Megfogadtam magamnak, hogy többet nem játszom, de soha nem tartottam be. Volt olyan is, hogy az építkezésen a rám bízott anyagpénzt eljátszottam. Egy szemet se tudtam aludni, törtem a fejemet, hogy honnan szerezzek reggel pénzt. Végül sikerült, de nagyon megdolgoztam érte. Olyan is volt, hogy éjjel-nappal dolgoztam, mégis az első utam a játékhoz vezetett. Ilyenkor még csak nem is iszom, mert az van bennem, hogy hátha pont az italra elfogyó pénzen nyerek.

18. ‑A veszekedések, csalódások vagy feszültségek arra késztetnek-e téged, hogy játssz?

– ‑Tudom, hogy ez csak kifogás, de muszáj volt játszani, ha a lányommal összevesztünk, vagy ha valami nem úgy sikerült, ahogy szerettem volna. Mindig azt hittem, hogy megnyugtat, ha játszom, pedig akik ismernek, azok azt mondják, hogy teljesen megváltozom, egész más leszek, mintha nem is én lennék. Olyan vagyok, mint aki hipnotizálva van, és akkor ébredek csak, amikor a gép megáll. Ebből rengeteg veszekedésem és csalódásom volt a családommal és a munkahelyemen egyaránt. De sajnos, egyedül ezen változtatni nem tudtam, pedig igazán akartam, de mindig csak az ígéret maradt.

19. ‑Érezted-e már, hogy bármi jót, ami csak ért, játékkal kellene megünnepelned?

– ‑Volt ilyen. Egyszer felhívtam a rég nem látott húgomékat, akik kérdezték, hogy miből élek. Hamar küldtek is ötezer forintot. Pár óra múlva a pénzből semmi se volt meg, mind eljátszottam, és még egy fröccsöt se ittam. Ott álltam megint egy fillér nélkül. De ebben az a legszomorúbb, hogy még csak fel sem hívtam őket utána. Mert elsüllyedtem volna a szégyenbe! Egy köszönömöt megérdemeltek volna. Ha rágondolok, iszonyúan fáj az egész. A húgom szeretne bemutatni már a családjának, de én meg jól levizsgáztam, dehát mindig ennyire hülye vagyok. De föl fogom hívni, és el fogom neki mondani, hogy mi történt, még akkor is, ha ez rosszul fog esni neki...

20. Gondoltál-e arra, hogy tönkremehetsz a játék következtében?

– ‑Gondoltam. De soha nem tudtam megállni, hogy ne játsszak. Pedig rengetegszer megígértem. De nem tudtam betartani, és csökkenteni sem voltam képes a játékot. Ha nincs a lányom, már rég eladtam volna az otthonomat.


VIII. A hozzátartozók
Figyelem! Ennek a fejezetnek jelentősen kibővített változatát megtalálhatja a Kérdezz-felelek gomb alatt a honlapomon, két részre bontva:

Szerencsejátékosok hozzátartozói

és

Szenvedélybetegek hozzátartozói  címek alatt
Nem is tudom, hogy nem evvel a fejezettel kellett volna-e kezdenem a könyvet. Hiszen az a tapasztalatom (az előző kiadás alapján), hogy az olvasóim nagyobbik része a hozzátartozók közül kerül ki. Nemcsak emiatt, ám azt gondolom, hogy talán ez a leglényegesebb fejezete lehet ennek a könyvnek.

Nos. A modern addiktológiába, illetve annak egyik fő áramvonalába, a családterápiába is beszivárgott a rendszerelmélet, más néven a kibernetika. Miért lényeges ez? Mert manapság már a szenvedélybeteg italozását vagy drogozását, netán a játékot a rosszul mûködő család mintegy tünetének, vagyis a mûködési zavar egyik megnyilvánulásának tekintik. Itt most nem elsősorban a szenvedélybetegség kialakulására koncentrálunk, hanem főként arra, hogy hogyan-miként marad fent a játék. Van ugyanis egy lényeges alapállítása a családterápiának, nevezetesen az, hogy ha csak annyi történik, hogy abbamarad a szenvedélyszer használata (a játék), de a család szerkezetében és mûködésében nem jön létre változás (pl. a mama vagy a feleség továbbra sem engedi felnőtt emberként mûködni a játékost), akkor idő kérdése, és a szer vagy a játék megint előkerül, mert a család mûködési zavaraiból támadó egyensúlyvesztést a szerhasználat állítja vissza.

Talán ez eddig ködösen hangzik; nézzünk néhány tipikus példát, és akkor könnyebben érthető lesz.

Drogozó serdülőknél pl. gyakori jelenség, hogy éppenséggel a drogprobléma megjelenése tartja egyben a szülők házasságát. Hogy is van ez?

Hát úgy, hogy adott, mondjuk, egy rossz házasság rossz légkörrel, veszekedésekkel, netán alkoholizálással, megcsalásokkal, munkamániával fûszerezve. Mondjuk, keveset is van otthon a szülő, meg feszült is a légkör, ennek következtében aztán a szülőnek is lesz egy be nem vallott lelkiismeret-furdalása, amit úgy kompenzál, hogy megpróbálja agyonellenőrizni, „elővenni” a gyereket, nem elengedni a hétvégére a barátaihoz, stb. Ettől aztán egyre feszültebb lesz a gyerek, és egyre kevésbé szívesen van otthon, szinte menekül – ahogy az én esetemben is történt, ha még emlékszik a T. Olvasó. Mind többet lesz a haverjaival, és megjelenhet a szorongás egyrészt pl. a kényszerû hazugságok miatt (figyelem: ha még tetszenek emlékezni a hajlevágási problémámra az anyámmal, abból is látható, hogy egy 14–15 éves egészséges gyereknek sokkal fontosabb, hogy megfeleljen a kortársainak, mint a szüleinek, tehát, ha elnyírják a kortársaival való együttléttől, akkor hazudni fog!), másrészt felütheti a fejét az, amit a szakemberek szeparációs szorongásnak is neveznek, s ami nagyjából úgy magyarázható, hogy valaki önszántából távolodik el ugyan a saját családjától, de mégis szorong a testi-lelki eltávolodottság, valamint az őszinteség hiánya miatt.

Szóval, tegyük fel, hogy létrejön a drogprobléma. Kezdetben a szülők szinte nem is „akarják” észrevenni, vagyis sokáig elmennek a nyilvánvaló kísérőjelek mellett (tagadás: „a mi családunkban nem lehet ilyen probléma”), de aztán a drogprobléma, vagyis a valóság mégis erősebb lesz, mint a tagadás páncélja. Kiderül, hogy drogos a gyerek. És a kezdeti bûnbakkeresés („Ki a hibás? Az iskola? A hülye haverjai? A fogyasztói társadalom? A liberalizmus? Konrád György egymaga?”, stb.) után a szülők összefognak. Együtt keresik a probléma megoldását. Együtt aggódnak. Együtt ellenőrzik, együtt látogatják (jó esetben) a drogrehabilitáción a gyereket, stb., stb. Mindennek a „melléktermékeként” stabilizálódik a házasság.

És aztán, ha a drogos gyerek tényleg abbahagyja, tényleg kijózanodik, és ráadásul egy felnőtt, önálló életre szeretne átváltani, nagyon gyakran hatalmas tudattalan erők révén a szülők megakadályozzák ezt, magukhoz láncolják a gyereket, beleköpnek a házasságába, nem engedik elköltözni, stb. Miért? Mert lényegében a gyerek, illetve a drogprobléma stabilizálta a házasságukat, és félő, hogy a gyerek az életkorából adódó normális kirepülésével az is bekövetkezne, hogy ismét meginogna a szülők házassága, mert a gyerek, és különösen a gyerek súlyos drogproblémája az, ami a házasságot kiegyensúlyozta. Természetesen ez egy beteges egyensúly. És mindezek miatt elég fontos lenne, hogy a drogosok szülei járjanak ún. szülői csoportba, illetve a mindenféle szenvedélybetegek közeli rokonai – így a játékosoké is – járjanak hozzátartozói csoportba. Fontos például az is, hogy a szakemberek lehetőleg ne csak a szenvedélybeteget kezeljék izoláltan, mert családi változtatások nélkül az egyén is visszarendeződik, amint visszakerül a régi környezetébe.

A hozzátartozók a megmentői, mindenáron gondoskodni akaró hozzáállásukkal szoktak hozzájárulni ahhoz, hogy a szenvedélybeteg ne tudjon felnőni. Ami hosszú távon oda vezet, hogy ismét drogozni, inni, játszani fog. (Még akkor is így van ez, ha a szerencsejáték-probléma kicsit későbbi életkorban szokott kialakulni, mint a drogbetegség.)

Nem kell ám nagy dolgokra gondolni. Az én anyám pl. akár házasságban éltem, akár élettársi kapcsolatban, mindig a kezembe nyomott egy lábasnyi kaját, ha meglátogattam. Jószándékból, nemde? Persze. Csak éppen minden ilyen kaja-hazahurcolás gyengítette az én párom háziasszonytudatát. És egy láthatatlan szál volt, ami jelezte, hogy se én nem váltam le teljesen az anyámról, se ő énrólam. (Az egyke fiúk anyukái nehéz esetek anyósként. A legnehezebbek...)

A másik ilyen klasszikus példa, amikor a középkorú alkoholista férjet titokban apróbb-nagyobb összegekkel pénzeli az anyuka; a háttérből mintegy támogatva az ivást. Nem bevallottan, persze. Az ilyen pénzeket lelkiismeret-furdalás nélkül issza el az ember. Magamról tudom... és ez is egy kicsit a házasság határait elmaszatoló jelenség. Amikor elmosódottak egy házasság vagy egy család határai, az általában valamilyen mûködési zavarra utal, sőt, önmagában is egy zavaró tényező.

Itt rengeteg példát lehetne felsorolni, az egyik ilyen klasszikus, amikor csak merő kötelességtudatból töltik az anyóséknál a karácsonyi Szentestét a felnőtt (pontosabban a fel nem nőtt) gyerekek, mert nem mer valamelyik házasfél nemet mondani, a szülői haragtól rettegve.

Egyszer az A. A.-ban egy sorstársam azt mondta:

– Nem volt valami jó a gyerekkorom, viszont baromi sokáig tartott. Egész addig, amíg ittam...

Yes. Ugyanezt elmondhatom én is.

Térjünk vissza egy kicsit oda, hogy nagyon gyakori, hogy a házasfelek szinte nem is ismerik egymást, mert annyira elborít-elfed mindent a szenvedélybeteg és a játék/alkohol kapcsolata körül bonyolódó cirkusz, hogy ki sem tudnak derülni a házasság valódi, mélyebb problémái. Mik ezek? Bármi. Kezdve a frigiditástól/impotenciától egészen addig, hogy a két félnek szöges ellentétben áll a világnézete, a politikai irányultsága, vagy egyszerûen csak az, hogy az egyik imádja a társaságot, a másik utálja, az egyik a hegyekben szeret(ne) nyaralni, a másik a tengerparton. De mivel a „hol voltál – lehelj rám – hol a pénz – törődhetnél többet is a gyerekekkel – már megint leittad magad/eljátszottad a pénzt”, stb. cirkusz, valamint az azt követő durcás, ámde csökönyös „nem szólunk egymáshoz” uralja a házasságot, nagyon sokszor a valóságban nem állja meg a helyét a hozzátartozók (elsősorban feleségek) által hangoztatott mondat: „Ha nem inna az én Józsim, nem lenne semmi baj!”

Lenne. Csak, amikor elkezdődnek ezek a „józan” problémák, mivel nem tanulták meg a felek sem a kezelését, sem a felismerését, csak az ivós-játszós cirkuszban jártasak, hát hamar újra bekövetkezik az ivás/játék, mert a torz egyensúly csak így tartható. És néha ez a házastársnak tudattalanul elemi érdeke, mert az ivás-játszás árnyékában nem derülhet ki, hogy ő tulajdonképpen egy kibírhatatlan hárpia, vagy, hogy minden erővel kerüli a szexet, vagy, hogy mindenáron uralkodni-irányítani akar. Egy gyermeki szintre vagy az alá süllyedt alkoholistát-játékost könnyû irányítani. A legtöbbször úgy is beszélnek velük, mint a gyerekkel vagy a kutyával. („Szégyelld magad, feküdj le; Te állat, mit képzelsz? Miért nem tudod megérteni”, stb.) Hogy igazából a család vagy a házasság mûködési zavaráról, és ezen belül a feleség (illetve a nem szenvedélybeteg) személyiségproblémáiról is szól a családon belül a szenvedély fennmaradása, azt mi sem bizonyítja jobban, mint az, hogy ha egy alkoholista felesége megszabadul a piás férjtől özvegység vagy válás útján, a legtöbbször egy újabb problémás személyt, leginkább szintén egy alkoholista férfit „szerez be” magának.

Az egyik ismerősöm mesélte, hogy az ő édesanyja alkoholistákat „gyûjtött”. Azt mondta, szó szerint: „Van, aki bélyeget gyûjt, van, aki szalvétát, az én anyám alkoholista férfiakat.”

Mindez természetesen vonatkozik a játékos-feleségekre is – és, ugye, már tudjuk azt is, hogy ráadásul a baj gyakran nem jár egyedül: vagyis kb. a játékosok fele problémás módon iszik is.

Jó, jó, de mi mozgatja ezt az egész mechanizmust? – kérdezhetné most bárki. A legtöbbször a feleség gyerekkorában van elásva a probléma gyökere, nevezetesen, hogy gyerekkorában valamelyik – gyakran mindkét – szülője problémás ember volt. Leginkább szenvedélybeteg, de nem csupán ez, hanem más személyiségzavarok is jellemzőek. Mik ezek? A túlzott durvaság, a túlzott smucigság, a ridegség, merevség, hogy ha a gyermeket kis felnőttnek tekintik és nem elégítik ki a speciális, gyermeki szükségleteit; a munkamánia, a kóros féltékenység és/vagy kóros házasságtörés, a pszichiátriai betegségek okozta nehéz felnövekedés, a szülők öngyilkossági kísérletei vagy az azzal való fenyegetőzés, stb., stb. Ilyenkor az történik, hogy a gyermek számára természetes lesz egy problematikus személlyel való együttélés, illetve az avval való csatározás, és felnőtt korban a problémás emberek tudattalan szinten a gyermekkor meleg érzését idézik föl, és ezáltal keltenek vonzalmat. Akit vertek a szülei gyermekkorában (vagy kikötöztek), az nagy eséllyel egy hasonló férfit fog választani felnőttként. A durva apák lányai felnőttként általában unalmasnak, illetve nem elég érdekesnek tartják a megbízható, kiegyensúlyozott, segítőkész fiúkat. Ellenben vonzódnak a megközelíthetetlen, érzelmileg hideg, kiszámíthatatlan, önző férfiakhoz. Arról is van szó némileg, hogy a nő (nem tudatosan) szeretne egy „visszavágót”. Vagyis, ha már a papa szeretetét, törődését, odaadását, figyelmét és gyengédségét nem sikerült kivívni, hátha egy hasonló férfiból felnőtt nőként majd sikerül mindezt előcsalogatni... Így mennek aztán lépre a szenvedélybeteg-feleségek, és sokszor a férj valóban nem alkoholizált vagy nem játszott még a házasság kezdetén, de utólag ki szokott derülni, hogy azért volt egy csomó figyelmeztető jel: hogy durva volt, hogy soha nem mondta ki, hogy „szeretlek”, hogy nem volt megbízható, hogy gyámolításra szorult, de aztán meg kikérte magának a gyámkodást, stb.

A rosszul mûködő családban felnőtt nők (és néha férfiak) számára igen vonzó feladat egy bajban levő emberen segíteni. Ez az a tulajdonság, amivel a legtöbb szenvedélybeteg hozzátartozója fölakad egy láthatatlan horogra, amiről aztán nagyon nehéz lekászálódni, és segítség (valódi segítség) nélkül nagyon sokszor nem is sikerül.

Ez hogy van?

A főiskolán tanultam egy csodálatosan kifejező magyar szót (ezúton is hálásan köszönöm), nevezetesen azt, hogy „énbizonytalan”. Talán nincs még egy nyelv a földön, amely ennyire gyönyörûen kifejezné, miről is van szó. És aki énbizonytalan, az a másikra építi a magabiztosságát. Arra az erőt adó érzésre, ami a másikon való segítés, gyámkodás, megmentés révén jön létre. Lehet persze mindezt önbizalomhiánynak vagy a gyengékhez való vonzódásnak is nevezni, de én maradnék az énbizonytalanságnál.

Ilyenkor általában létrejön az a forma, ami az én családomban is: az anyám lett a családfő. Az apám pedig az alkoholizálása és a gyengesége miatt mintha egy másik gyerek lett volna. Mindez módot adott az anyámnak, hogy „eltüntesse” az énbizonytalanságát. Igen ám, de az anyám súlyos árat fizetett ezért: együtt kellett élnie egy alkoholistával. Aztán persze az, hogy az apám szép lassan kiszorult a döntéshozatalból, és az anyám egyre inkább velem beszélte meg a dolgokat – ahogy említettem mindezt a Bizarrságok címû fejezetben –, eltorzította a család szerkezetét. A szüleim között megszûnt a szexuális kapcsolat (jó ég tudja, mikor, de rég), én voltam az anyám lelki társa... apám meg amolyan „lézengő ritter”, mintha csak a Bánk bán-ból lépett volna elő.

Persze, aztán ezt az egészet tovább cifrázta-komplikálta az én alkoholizmusom. Érdekes módon engem nem sodort közelebb az apámhoz; inkább egy egészen furcsácska dolog történt: anyám egyre jobban az én élettársammal kezdett koalíciót kötni, és vele beszélte meg pl. az én ivásomból eredő bajokat. Emlékszem, egyszer éppen a szüleimnél voltunk ezzel a bizonyos élettárssal, amikor egyszer irtó másnaposan éledeztem, és meghallottam, ahogy rólam a másik szobában az anyám és az élettársam beszél. Néhány pillanatig az a borzasztó furcsa érzésem volt, mintha nekem két anyám lenne... pedig nem hallucináltam; az élettársam is anyai hangsúllyal és aggodalommal beszélt rólam. Persze, idősebb volt jó néhány évvel. Gyakran volt jóval idősebb partnerem, de ki merem jelenteni, hogy nem valamiféle anyakomplexus miatt, hanem azért, mert tudtam, hogy az idősebb, elvált nők nem akarnak gyereket, kevesebbel is beérik, és talán nem feltétlenül kell nekem sem elköteleződnöm hosszabb időre, ettől ugyanis féltem egy kissé a házasságom kudarca után.

Most, ennél a pontnál talán érdemes megismerkedni a kodependencia nevezetû idegen szóval, amit nevezzünk mostantól társas függésnek (társfüggőségnek is szokták mondani, de az egy kicsit helytelen, legalábbis szerintem), de talán még könnyebben érthető lesz a mondanivalóm, ha a kodependens személyt csak egész egyszerûen Megmentőnek nevezem így, nagy kezdőbetûvel. Tehát kodependens vagy Megmentő, netán társas függő az a személy, akinek iszonyú fontos lenne, hogy a másik (értsd: a szenvedélybeteg) abbahagyja a játékot vagy az alkoholizálást, és ezért hajlandó nagyon sok ésszerûtlen-határtalan megmentő akciót tenni vagy megaláztatást elviselni.

A kodependencia egy többnyire gyerekkorban rögzült túlalkalmazkodási forma, amely úgy alakul ki, hogy valaki a már leírt problémák valamelyikével (durvaság, szenvedélybetegség stb.) küszködő szülővel kénytelen együtt élni.

De most nézzük, mit írnak a nálam avatottabb szerzők a kodependenciáról!

A most következő idézetek dr. Kelemen Gábor Az addikciók széles spektruma c. könyvéből valók (Országos Alkohológiai Intézet, 1994., Alkohológiai füzetek 27. A szerző engedélyével.)

E. Larsen szerint a kodependencia egy olyan tanult önmeghiúsító viselkedés és személyiségszerkezeti hiba, amely nagymértékben csökkenti az egészséges, intim kapcsolat kialakításának és fenntartásának a képességét.

M. Bettie: „A kodependens olyan ember, aki engedékenyen tûri, hogy egy másik ember viselkedése befolyásolja őt, miközben elszánt erőfeszítéssel törekszik a másik ember viselkedésének a szabályozására.”

J. Small szerint a kodependens a gyermekkorra visszavezethető elutasítástól, elhagyástól, sérüléstől, megszégyenítéstől való félelemből adódóan egyfelől a felnőttkori kapcsolataiban képtelen a saját érzelmi igényeit és érdekeit megfelelően képviselni, másfelől kényszeresen törekszik olyan dolgok, események és személyek kontrollálására, melyek nem kontrollálhatók a számára...

T. L. Cermak szerint a kodependencia a kevert személyiségzavar kategóriájába sorolható. A jellemzőit (kritériumait) az alábbiakban adja meg:

1. ‑az önértékelés mások és önmaga kontrollálásának a függvénye, és ez súlyos következményekkel jár az egyén számára;

2. ‑mások szükségleteinek kielégítéséért vállalt felelősség, a saját igények egyidejû elhanyagolása;

3. ‑szorongás és pszichológiai határok torzulása, az ehhez kapcsolódó intimitásprobléma és elkülönülés;

4. ‑összefonódott, szinte összeolvadó kapcsolat egy személyiségzavarban, narkomániában, kodependenciában és/vagy indulatszabályozási zavarban szenvedő személlyel;

5. ‑három vagy annál több állítás megléte az alábbiak közül:

– a tagadási elhárító mechanizmusának kiterjedt alkalmazása,

– az érzések elfojtása dramatikus indulatkitörésekkel vagy anélkül,

– depresszió,

– túlzott reagálási készenlét,

– különféle kényszerek,

– narkománia,

– ‑múlt vagy jelenbeli ismétlődő testi vagy szexuális abúzusok áldozata (abúzus = visszaélés),

– stresszel összefüggő betegségek,

– ‑legalább két éve az elsődleges kapcsolatot egy aktív szenvedélybeteg jelenti anélkül, hogy emiatt külső segítségért folyamodna.

Dr. Kelemen Gábor 1994-es könyvében többek között a következők találhatók még:

... A kodependencia gyorsan szaporodó szakirodalmában a tüneti leírások terjedelmüket tekintve messze túllépnek a Cermak által 1986-ban összeállított tünetregiszteren. Mindamellett több kodependencia-kérdőív is létezik. Mivel az idézett szerzők tünetfelsorolása jóval meghaladná e tanulmány terjedelmét, az alábbiakban a különböző szerzők által egységesen jellegzetesnek tartott főbb tünetek felsorolására vállalkozom.

Gondoskodás, gondviselői beállítódás. Másokért, mások érzéseiért, gondolataiért, cselekményeiért, választásaiért, szükségleteiért, jólétéért vagy annak hiányáért vállal felelősséget. Vonzódik a szorult helyzetben levőkhoz. Unatkozik, üresnek érzi az életét, ha nem részese valamilyen válságos helyzetnek vagy problémának, amelyben segíthetne. Elbizonytalanodik, bûntudatot érez, ha ő kap segítséget.

Alacsony fokú önértékelés. Gyakorta hibáztatja önmagát, de felháborodik, amikor mások bírálják. Elhárítja a dicséretet és a méltánylást, de letörtté válik, ha nem dicsérik. Bûntudatot érez, amikor pénzt költ magára. Retteg attól, hogy hibázni fog, mindent tökéletesen szeretne elvégezni. Gondolkodását a kellene és a muszáj sémák uralják. Nehezére esik a spontán viselkedés és a tréfálkozás.

Elfojtások. A félelem és a bûntudat kiszorítja a tudatból a másféle érzéseket. Fél attól, hogy megtudja, milyen is ő valójában.

Kényszerek. Nagyfokú aggódást érez mások problémái iránt. A legapróbb dolgok is izgatják. Állandóan másokat ellenőriz. Szeretné a társait rajtakapni azon, amikor hibát követnek el. Kényszeresen dolgozik, költekezik, eszik vagy gyógyszereket szed.

Kontrollálás. Nem engedi, hogy a dolgok a maguk természetes útján történjenek meg körülötte. Úgy hiszi, hogy ő tudja, hogyan kellene másoknak viselkednie. A legkülönbözőbb eszközöket, pl. bûntudatkeltés, kényszerítés, fenyegetés, tanácsadás, dominancia, manipulálás stb. használja fel a kontroll megszerzésének érdekében. Úgy érzi, hogy őt kontrollálják az emberek és a körülmények.

Tagadás. Nem veszi észre a problémákat, vagy úgy tesz, mintha azok nem léteznének. Jobb színben tünteti fel a helyzetet, mint amilyen az valójában. Minden reális terv nélkül olyan általánosságokkal vigasztalja magát, hogy „lesz ez még jobb is”. Hisz a hazugságokban, és becsapja önmagát.

Függőség. Nagyon fél az elutasítástól, elhagyástól és egyedül maradástól, ezért a legnagyobb visszaéléseket is eltûri azoktól, akikhez ragaszkodik. Nem képes önszeretetre, s úgy érzi, hogy senki sem szereti őt. Nem hiszi el, hogy képes lenne egyedül is megállni a helyét.

Kommunikációs zavar. Nem mondja azt, amit gondol. Nem azt gondolja, amit mond. Nehezére esik a tárgyra térni, s nem biztos benne, hogy mi az, amiről voltaképpen beszélni akar. Nem képes nemet mondani. Csak mások nézeteinek meghallgatása után nyilvánít véleményt. Hazudik, hogy fedezze másvalaki mulasztását. Úgy érzi, nem lehet fontos az, amit ő mond. Beszédstílusa lehet cinikus, öngúnyoló vagy ellenséges.

A határok gyengesége. Gyakran hangoztatja, hogy mások bizonyos megnyilvánulásait tovább már képtelen elviselni. Mégis addig tûr, amíg lehetséges, miközben hagyja, hogy mások megsértsék. Végül kitör, és teljesen intoleránssá válik.

Bizalomhiány. Nem bízik önmagában, az érzéseiben, a döntéseiben, s más emberekben. Azokban akar bízni, akik méltatlanok a bizalmára. Azt gondolja, hogy őt elhagyta az Isten.

Harag. Gyakran érez ijedtséget, haragot, sértettséget, de fél a saját haragjától. A környezetében élők is ijedt, haragos vagy sértett emberek. Fél más emberek haragjától. Azt hiszi, el fogják hagyni, ha kimutatja a haragját. Elfojtja a haragérzést. Szégyelli azt, amikor haragszik. Úgy véli, képes lenne leszokni a haragról.

Szexuális problémák. Az ágyban is a gondviselő szerepét játssza. A haragját, sértettségét szexualitásban próbálja feloldani. Nehezére esik megmondani azt, hogy neki mi esne jól a szexben, kényszeríti magát a házaséletre.

Lojalitásproblémák. Diszfunkcionális családból származik, amelyhez ambivalens-passzív és/vagy agresszív viszony fûzi. Egyaránt szégyelli az eredeti családból eredő és a más személyekkel kapcsolatos nehézségeit, de nem keres segítséget a megoldásukra.

Progresszivitás. Egy idő után elfásul, depressziós lesz, s izolálódik az öndestruktív viselkedéssel összefüggésben. Elhanyagolja a napi teendőit és a hozzátartozóit, reménytelennek tartja a helyzetét, úgy érzi, csapdába került. Öngyilkosságról fantáziál, vagy erőszakossá válik. Elhízik, alkoholista vagy gyógyszerhasználó lesz.

***

Elbúcsúzunk hát – végleg – dr. Kelemen Gábor írásaitól, illő köszönettel, hogy használhattam az anyagait.

Jómagam is kodependens vagyok, mint ahogy nagyon sok más szenvedélybeteg társam is az. Hogy úgy mondjam, a kodependenciát „találtam” a szenvedélybetegségem alatti rétegekben... Talán még helyesebb lenne úgy mondani, hogy a szenvedélybetegségeim mellett. És ez egyáltalán nem ritka. Aktív ivóként is kodependens voltam, csak számtalan tünet nem látszott, mert éppenséggel az ivás elfedte.

A párkapcsolataim kilencven százaléka úgy kezdődött, hogy bajban volt egy nő, akit én „megmentettem” vagy éppen kisegítettem, netán felvidítottam a bánatában. (A feleségemmel úgy jöttem össze, hogy elköltözött éppen az előző férjétől, és nem volt, aki vigasztalja-bátorítsa.)

Nem bajban levő, vidám-kiegyensúlyozott nőkhöz közeledni soha nem volt elég önbizalmam. Nem is vonzottak. Bezzeg, aki bajban volt!

A kodependensekre rendkívül jellemző, hogy humán szakmát, azon belül is segítő foglalkozást választanak. Gyakran lesz belőlük pedagógus, szociális munkás vagy egészségügyi alkalmazott. Sajnos, meglehetősen gyakori, hogy egy pszichológus vagy pszichiáter maga is kodependens. És amíg aktív kodependens, nem is tud segíteni a betegein, mert képtelen érzelmileg kívül maradni a problémákon, ráadásul rejtett módon elismerést vár a klienstől, tehát túlmotivált lesz a segítésben; gyakran leomlanak az ilyenkor oly szükséges határok. A kodependens pedagógusokkal az a fő baj (volt szerencsém rengeteghez), hogy az ún. Belső Gyermeki Énjük feszültségét tovább testálják a gyerekekre, ráadásul rettegnek a főnökeiktől (általában a kodependensek nehezen viselik a főnököt, mert az a szülőt szimbolizálja, akitől nagyon is tartani kellett gyerekkorban) – és ezért borzasztó szigorral igyekeznek kontrollálni a reájuk bízott gyerekeket, hogy „minden rendben legyen”. Nagyon gyakran látom, hogy egy iskolában a gyerek és annak pajkos viselkedése kifejezetten frusztráló tényező. Mondjuk ki: a kórházakban igen sûrûn előfordul, hogy a beteg zavaró tényező, az iskolákban pedig ugyanígy a gyermek. Mindez a túlságosan poroszos és tekintélyelvû hierarchia mellett a rengeteg kodependens dolgozó munkálkodásának a következménye.

De egy kicsit messzire kanyarodtam, ideje lenne a szenvedélybetegek hozzátartozóihoz visszatérni.

A munkámnak része az is, hogy a hozzátartozókkal foglalkozom. Heti egy alkalommal hozzátartozói csoportot vezetek. Talán a múltam is hozzásegít ehhez: 8 éve járok a Névtelen Alkoholisták Hozzátartozói Csoportjaiba, amit az Alcoholics Anonymous Family Groups-ból rövidítve Al-anonként szoktak emlegetni, s amely jelenleg már több magyar városban is mûködik (Budapest, Pécs, Szekszárd, Sopron, Mohács). Harmadmagammal 1998-ban alapítottam egy másik hozzátartozói csoportot, nevezetesen az „Alkoholista és egyéb Rendellenesen Mûködő Családok Felnőtt Gyermekei”-t, amely az Adult Children of Alcoholics-ból rövidítve az ACA névre hallgat, és Budapesten, Pécsett, valamint Egerben vannak csoportjai. Tel.: (06 1) 269-0590.

Szóval, elég jól ismerem a hozzátartozói problémakört. Szeretek a hozzátartozókkal lenni, segíteni nekik. Nagyon sok türelem szükséges hozzájuk. Gyakran nem hajlandók elismerni, hogy velük is lehetnek személyiségproblémák, hanem inkább pajzsként kitartják a hozzátartozójuk ivását vagy játékát, és mindenáron arról akarnak beszélni, magukról semmiképp.

Ez is a tagadás egyik formája. A kodependensnél a legtipikusabb, hiszen azért is van szükségük a problémaemberükre, nehogy önmagukkal kelljen foglalkozni...

Nehezen is jönnek el, önmagukért meg végképp ritka, hogy rászánják magukat a csoportok látogatására. Inkább mindig csak Ő, Ő, Ő, azaz a szenvedélybeteg Megmentői akarnak lenni.

Ez a betegségük.

De a kodependenciából is van kiút. Fel lehet épülni. El lehet engedni lelkileg a szenvedélybeteg hozzátartozót, nem muszáj egy életet a Megmentő gyötrelmes szerepében eltölteni. Persze, ahogy a szenvedélybetegek, úgy a kodependensek se tudnak kizárólag önmagukra támaszkodva felépülni. Ezért (lenne) fontos a hozzátartozói csoportok látogatása.

Egy együtt nem mûködő hozzátartozó sokszor egymaga meg tudja csáklyázni az egész felépülést. Azon az osztályon, ahol dolgozom, fel sem vesznek úgy beteget, hogy egy vele együtt élő hozzátartozó el nem vállalná, hogy minimum havi egyszer eljön a hozzátartozói csoportba, illetve egy családterápia-szerû együttlétre. Valamint itt az a szokás, hogy kizárólag a beteg kérheti a kezelését. Ha a Megmentő telefonál ide, hogy ugyan vegyék már föl a fiacskáját/férjecskéjét, az nem elegendő. Ez ugyanis még mindig része a megmentős játszmának. Azt lehet mondani, hogy a hozzátartozó idetelefonálása egy aktív tünet, nem pedig a beteg vágya a kilábalásra.

Most pedig térjünk rá a játékos-hozzátartozókra.

Mi is a legfontosabb?

Feladni a Megmentő-i szerepet. Ez sokszor van annyira nehéz, mint a játék abbahagyása.

Fontos, hogy a hozzátartozó megvonja a saját határait. Anyagilag is. És, hogy tudatában legyen: minden anyagi megmentéssel meghosszabbítja a saját hozzátartozója szenvedését.

Persze, nem fog tetszeni, ha bejelenti a játékosnak, hogy vége az apanázsnak, a „mostmégazegyszerutoljárafizesdki” korszak lezárult. Lehet, hogy dühös lesz, csúnyákat fog mondani vagy elrohan. Ne féljen, valószínûleg nem fog éhen halni. Leginkább keres magának egy másik balek Megmentőt, de talán még az is lehet, hogy abbahagyja a játékot... Nem muszáj ám Önnek bedobnia magát a játékos és a játék következményei közé, értve ezen, hogy ha megmenti a bíróságtól vagy a verőemberektől, megint csak a fájdalomtól óvja, amihez joga van, de jó tudni, hogy legtöbben csak akkor tudtuk abbahagyni a játékot, amikor már igencsak fájdalmas dolgok történtek velünk.

Nem feltétlenül szükséges megpuhulni az öngyilkossággal való fenyegetőzésre sem. Például arra, ha azt mondja valaki: „Márpedig öngyilkos leszek, ha nem adsz pénzt!” Lehet ám azt is mondani, hogy: „Márpedig nem adok, de szívesen elkísérlek egy pszichiáterhez, aki szakember az öngyilkosság területén, ellentétben velem, aki csak egy rémült rokon vagyok!”

Sajnos, a játékbetegek hozzátartozóinak nincs még önsegítő csoportja Magyarországon. Az első ilyen csoport az USA-ban alakult 1960-ban. A játékos-hozzátartozói csoportnak az a neve, hogy Gam.-anon (Gamblers Anonymous Family Groups). Viszont a G. A.-csoportok szoktak néha ún. Nyitott Gyûléseket tartani, amelyekre bárki, így a hozzátartozók is eljöhetnek.

A játékosok hozzátartozóinak a felépülés első lépése úgy szól, hogy:

„Beismertük, hogy tehetetlenek vagyunk a játékszenvedéllyel szemben – s hogy életünk irányíthatatlanná vált.”

Egy hozzátartozónak nincs hatalma a játékos vagy annak a játéka felett, bár ez minden megmentő álma...

Nehéz megtenni ezt a legelső lépést. A Megmentők is tagadnak, de az ő tagadásuk nem a játékszenvedélyre vonatkozik, hanem arra, hogy súlyosan függenek a játszó hozzátartozótól: annak állapotától, hangulatától, játékától, szeszélyeitől, jelenlététől és jelen nem lététől, stb. A hozzátartozók gyakran elindulnak segítséget keresni, de természetesen nem önmaguk, hanem a játékosuk számára, holott nem ritkán rosszabb lelki és testi (sőt: anyagi) állapotban vannak, mint maga a játékos.

Az engem felkeresők 90 százaléka is női hozzátartozó. Gyakori, hogy megpróbálnak rávenni, hogy beszéljek a férj vagy a gyerek „fejével”. Természetesen nem szoktam ez elől elzárkózni, de mindig azt szabom feltételül, hogy maga a játékos hívjon fel, s lehetőleg úgy, hogy ne legyen a szobában női hozzátartozó. Még csak egy vagy két esetben fordult elő, hogy teljesült ez a nem túl nagy feltétel... Mindebból látszik, hogy a hozzátartozónak az a betegsége, hogy túlságosan erősen hozzákötötte az érzelmi életét a játékoshoz. Csak akkor van esély a játék befejeződésére, ha a játékos maga is vágyik arra. Anyuka vagy feleség „kedvéért” nem lehet leszokni.

Közös jellemző, hogy az anyák, feleségek (olykor az apa és a testvérek is) szisztematikusan keresik magukban is az okot, hogy miért lett a játékosuk játékos. Néha úgy tûnik a számomra, hogy ezeknek a hozzátartozóknak szükségük van az önmarcangolásra, önvádra. Persze, az is gyakori, amikor a hozzátartozók kijelölnek egy bûnbakot, ez szinte klasszikus megoldás.

Ezek a hozzátartozók nehezen szokták elfogadni azt az érvelésemet, hogy senki sem rendelkezik olyan nagy hatalommal, befolyással, hogy egymaga képes legyen szenvedélybetegséget „okozni”.

Természetesen a balhés gyerekkor komoly rizikófaktor, tehát könnyen válhat belépőjeggyé a szevedélybetegségek birodalmába (pl. az alkoholisták felnőtt gyermekei általában vagy szenvedélybeteggé válnak, vagy szenvedélybeteg társat választanak, esetleg ez is, az is megesik velük), dehát egy elfuserált gyerekkorhoz is minimum három ember szükséges: a két szülő és a gyerek. Ezen kívül ott vannak még a genetikai és a környezeti tényezők.

– Mit lehetne mégis tenni? – kérdezheti most Ön, ha van egy játékosa.

I. Ne mentse meg a továbbiakban! (Adósságok kifizetése, a játékos hazugságokkal való fedezése, stb.)

II. Ha a játékos elfogadja – de csak akkor!!! – szolgáljon információkkal a játékbetegségről. Nagy körültekintéssel, ne indulatból vagy egy veszekedés közepette tegye mindezt – úgy inkább árt, mint használ. Fel szokott merülni kérdésként, hogy a hozzátartozó hogyan adja a játékosa kezébe ezt a könyvet.

Nos, a javaslatom a következő: amikor a játékos éppen egy mélyponton van: például a szokásosnál is többet vesztett, vagy a szokásosnál is jobban el van keseredve, említse meg, hogy Ön ismer egy könyvet, amely a játékbetegségről szól, s egy játékbeteg írta. Ha ezzel nem vált ki érdeklődést, várjon, ne nyomja a játékos kezébe még a könyvet! Várja meg, amíg a játékos maga kéri ezt a könyvet, ne akarjon elébe menni az eseményeknek! Egy ilyen könyv elfogadása-elolvasása félig felér a tagadás feladásával! Ha Ön említést tesz a könyvről, már elhintette a magot, várjon türelemmel, amíg a játékos a mérlegeléseiben odáig jut, hogy kíváncsivá válik!!!

Ha erővel a játékos kezébe nyomják a könyvet, akkor a játékos vagy el sem olvassa, vagy ha igen, akkor bólint egyet: „igen, valóban sok mindenben igaza van a szerzőnek!” – mondja, majd tovább játszik. Higgye el, megéri türelmesnek lenni! Nagyon sok hozzátartozóval beszélgettem erről az utóbbi években. Az abbahagyásra meg kell érnie a játékosnak. – De mikor, mikor lesz már neki elég, könyörgöm! – vetheti Ön most közbe. Nem tudni. Sokan játszanak a sírig, az őrületek házáig.

III. Kezdjen el saját magával törődni! Fordítsa önmagára azt az energiát, ami eddig a játékosa kontrollálására ment el! Higgye el, amíg Ön örökké a játékosával foglalkozik (aggódás, manipulálás, kontrollálás), addig éppenséggel a játékos egoizmusát, fontosságtudatát erősíti. Ha Ön már nem vesz részt intenzíven a játékcirkuszban, esetlen a játékosnak leesik a tantusz, hogy ez az ő betegsége.

A válással és a szétköltözéssel csak akkor érdemes fenyegetőzni, ha Ön valóban képesnek érzi magát arra, hogy azt megtegye. Ön nem áldozat, mert van választási lehetősége! Hozzáállhat az élethez és a játékossal való kapcsolatához úgy is, hogy nem játssza tovább a megmentő-üldöző-áldozat háromszög egyik szerepét sem!

Példa erre:

1. ‑Ön megmenti a játékost. Például pénz ad, vagy pénzt szerez. A mûvelet jó érzést ad, hiszen Ön „valaki”, egy „jó ember”, aki megmentette a szerettét.

2. ‑A pénz játékra megy el, és esetleg újabb adósság is keletkezik. Ön „áldozat”, akit átvertek, akivel „kibabráltak”. Ezért Ön előveszi a mutatóujját, és ilyeneket mond:

„Ezerszer megmondtam már, hogy...”

„Ez volt az utolsó alkalom, hogy...”

„Ha még egyszer, akkor...”

Ön körbejárta a háromszög csúcsait, és most az üldöző pózát vette fel.

3. Valamennyi idő elteltével (ez lehet 5 perc és fél év is) Ön azt mondja:

– ‑Na jó, most az egyszer még segítek (hiszek) Neked! – és Ön nekiáll újból kölcsönt szerezni, vagy könyörögni a játékos főnökének, hogy mégse rúgja ki a játékosát az állásából. Tehát Ön megint megmentő lett, kezdődik minden elölről. Mindez egy egész életen keresztül játszható. Ám a játékos esélyei az abbahagyásra nagyban megnőnek, ha abbahagyják körülötte a játszmázást.[*]

Gyakori eset, hogy a feleség tényleg abbahagyja a játszmázást, és akkor a férj visszaköltözik az anyukájához – akivel lehet folytatni a megszokott játszmákat. Ha Ön egy ilyen partinak a résztvevője, és éppenséggel a feleség, valójában beláthatja, hogy tényleg igaz, hogy Ön nem tudja megállítani a férjét – de ez jó hír is, mert ebből az következik, hogy a férje betegsége nem az Ön hibájából ered, és kívül esik az Ön hatósugarán a gyógyulás is. Ön nem felelős sem a játékért, sem a felépülésért.

* A játszma szó ma már beszivárgott a mindennapi szóhasználatba. A legtöbb használó nem tudja, hogy pontosan mit is jelent, csak valami homályos érzés számukra, hogy a játszma egy nem teljesen tiszta, nem egyenes hozzáállás, kommunkiáció. E könyv  tárgya nem teszi lehetővé, hogy bővebben kifejtsem mindezt, de néhány szót mégis írnék erről. A játszma szó a tranzakcióanalitikus pszichológiai iskola alapfogalma. Ez az irányzat az emberek egymás közötti megnyilvánulásából következtet az egyénre. Elterjesztője néhai Eric Berne, egy német származású kanadai pszichiáter, akik nagyszerű, és rendkívüli példányszámban fogyó könyveket írt erről. /Nálunk is lehet ezeket kapni, remek fordításban./  A játszma trükkös lépések sorozata, ahol a kezdeményező egy képzeletbeli zsetonra játszik, egyéni beállítottsága szerint, aszerint, hogy az életszerepe szerint mártír, örök vesztes, meg nem értett zseni, stb. Legkönnyebb felismerni a játszmát aszerint, hogy a legtöbbször egy álkérdéssel indul, amiben van egy bújtatott ítélet.
Például:

 -Hol voltál már megint?   /Értsd: Későn jöttél, Te csirkefogó!/

- Ennyi pénzt adtál egy ilyen cipőért?  /Értsd: Meggondolatlan költekező balek vagy./

stb, stb. 

A játszmák hígítják a kapcsolatokat, távolítják a résztvevőket. /sokszor épp ez a rejtett cél./

Lehetőleg ne tegyünk fel álkérdéseket, ne ítélkezzünk. Inkább érdemes valódi kérdéseket feltenni, már csak azért is, mert így esély lesz arra, hogy valódi választ kapjunk.Iménti példák játszmaindítás nélkül:

-Hol voltál?

-Szerintem sokat fizettél a cipőért. Te hogy látod ezt?

Csongor és Tünde

Most pedig következzék egy interjú egy aktívan játszó játékbeteg feleségével. A hölgy meglehetősen tisztában van a játékszenvedély természetével, lényegével, valamint saját magát is képes kívülről szemlélni.

Neveiket, melyek álnevek, az irodalomból kölcsönöztem: Csongornak és Tündének „kereszteltem át” őket. Péter természetesen én vagyok.

Tünde valamikor járt egy hozzátartozói csoportba, ahol azonban elsősorban drogos gyerekek szülei voltak – erről lesz szó a riportban is. Ugyebár, sajnos, játékbetegek hozzátartozóinak nincs önsegítő csoportja (de reménykedjünk, hogy egyszer lesz).

A riport pár évvel ezelőtt készült. Információim szerint Csongor még mindig játszik. A riportban szóba kerülő házat mégsem árverezték el a fejük fölül. Tünde viszont szakmát váltott: egy családsegítőnél kezdett el dolgozni...

Csongor és Tünde a riport készítésekor, 1999 májusában az 50-es éveik elejét taposó házaspár voltak. Két tinédzserkorú gyerekkel és egy kétszintes családi házzal rendelkeztek, ami akkoriban éppen árverezés előtt állt. Tünde néhány évvel korábban elindította a válópert, 26 évi házasság után, hátha ezen az úton hozzájuthat valamennyi pénzhez, ha ilyeténképpen a munkahely levonja Csongor fizetéséből a gyerektartást, s postán elküldi. De a terv nem vált be, mert Csongornak az utóbbi években már csak alkalmi munkái voltak – nem lehetett tőle pénzt levonni. Tünde megszüntette a válópert. Szétköltözni sem tudnának, mert nincs hová menni. (Nagyon gyakori probléma.)

Csongornak egyetemi végzettsége és kiváló szakmája van – csakhát, ugye, a játék, a megbízhatatlanság a gond. Tünde szervezéssel, ügyintézéssel foglalkozik – komikus módon Csongor egyik régi munkahelyén, ahonnan már jó régen kirúgták Csongort.

A házaspár mindkét tagját jól ismerem – de természetesen csak Tündével beszélgetek. Ő már kilábalt a tagadásból, képes kívülről szemlélni a helyzetét, és e könyv számára hasznos tapasztalatoknak a birtokosa.

Csongor néhányszor járt a G. A. gyûlésein, még 1996-ban. Már nem emlékszem, hogyan hatottak rá ezek a gyûlések, s arra sem, hogy abbahagyta-e bármilyen rövid időre is a játékot. (A G. A.-ba való bekerülés nem jelenti automatikusan a játék abbahagyását.)

Csongor kaszinós játékos.

Tünde konszolidált külsejû, jó ízléssel, de egyszerûen öltözködő, kedves teremtés. A külső szemlélő valószínûleg el se tudná képzelni, hogy mennyi szenvedés van már mögötte. Kocsival érkezik, ami az esetében nem luxus, hanem munkaeszköz, mert gyakran jár vidékre. Bár nem vagyunk rendszeres kapcsolatban, régóta tiszteljük és régóta tegezzük egymást.

Péter: 
– Hogy vagy?

Tünde: 
– ‑Nem túl jól. Most jövök az orvostól. Betegeskedem... azt hiszem, a sok stressztől van...

Péter: 
– ‑Otthon mi újság?

Tünde: 
– ‑Hát, gyakorlatilag külön élünk... a férjem a nappaliban alszik... ott is eszik... 24 órán keresztül megy nála a tévé... még mindig jellemző rá az örökös hangulati ingadozás... A rosszkedvétől sikerült már elhatárolódnom, tehát nem veszem át; de a jókedve még mindig magával ragad – persze, ritkán van már jókedv a mi házunkban.

Péter: 
– Igazából hogyan értendő az, hogy „hangulati ingadozás”?

Tünde: 
– ‑Mondjuk, az egyik végpontja a depresszió, a másik végpontja pedig az, hogy a férjem vádaskodik, másokat szidalmaz.

Péter: 
– Kiket szidalmaz?

Tünde: 
– Leginkább a hitelezőket, akik visszakövetelik a pénzeiket.

Péter: 
– Hogyan kezdődött a játékcirkusz?
Tünde: 
– ‑Csongornál először a depresszió jelent meg. Az egész család „udvarolt” neki, hogy jobb kedvre derítse, de ő nem reagált. Aztán belefogott másodmagával egy vállalkozásba. Sikeres volt, elég sok pénze és viszonylag sok szabadideje keletkezett. Fokozatosan csúszott bele a játékba. Kezdetben még játékgépezett, aztán kezdett el-eljárogatni a kaszinókba. Eleinte persze még nem mindennap. 1990-ben kezdődött mindez.

Péter: 
– Te hogyan reagáltál erre?

Tünde: 
– ‑Nagyon naiv voltam. Sokáig, kb. egy éven keresztül elhittem, amit a férjem hazudott, hogy dolgozik, ügyeket intéz éjjelente, s azért nem jön haza.

Péter: 
– Hogyan derült ki az igazság?

Tünde: 
– ‑Szép lassan. Aztán egy ízben a férjem maga is bevallotta. Rettenetes állapotban jött haza, sápadt volt, remegett, ivott, s bevallotta, hogy 20 ezer márkát vesztett. Ez akkoriban kb. 1,5 millió forintot ért, gyakorlatilag a vállalkozása azévi nyereségével volt egyenértékû... A férjem hajdani üzlettársának ma úszómedencés villája van...

Péter: 
– ‑Mikor észlelted először, hogy ez egy pusztító szenvedély, s komoly betegségről van szó, amely kihat a család többi tagjára is?

Tünde: 
– ‑Kb. négy-öt évig azt hittem, hogy a játék egy rossz szokás mindössze, az abbahagyás csupán elhatározás kérdése, s a család együttes erővel le tudja küzdeni ezt a problémát. Néha arra is gondoltam, hogy bennem van a hiba, és ha ügyesebb vagy okosabb lennék, akkor el tudnám érni, hogy a férjem ne játsszon. Talán azért is dédelgettem olyan sokáig azt az illúziót, hogy összefogással legyőzhető a játékbetegség, mert a házasságunkban 11 évi türelmes várakozás után lettek csak gyerekeink, s ez nagyon összekovácsolta a férjemmel a kapcsolatunkat.

Péter: 
– ‑Mikor jöttél rá, hogy tehetetlen vagy a férjed játékszenvedélyével szemben?

Tünde:
– ‑Még további egy-másfél év kellett hozzá. Ez alatt az idő alatt néha elfogadtam, hogy nem áll hatalmamban irányítani a férjem játszását, de időnként reménykedtem, hogy valahogy mégis el tudom érni, hogy leálljon a játékkal. Szóval, egyfajta hullámzás volt ez a másfél év.

Péter: 
– ‑Úgy tudom, hogy ha valaki viszonylag nagy tételben rulettezik, s ráadásul naponta, akkor nagynéha szokott nyerni egy-egy nagyobb összeget. Vagy tévedek?

Tünde: 
– ‑Éppenséggel pont egy ilyen nagyobb nyereségnél (30 ezer márka) ismerte el a férjem, hogy milyen sokat vesztett már, és hogy mindennapos játékos.

Péter: 
– Mi lett a 30 ezer márkával?

Tünde: 
– ‑Visszahordta a kaszinóba. A gyerekeknek vett egy-egy biciklit, meg elmentünk étterembe.

Péter: 
– Ennyi?

Tünde: 
– ‑Ennyi. Egy másik nagyobb nyereségéből egyszer vett nekem egy blúzt.

Péter: 
– Mondd, milyen nagyobb mélypontokra emlékszel a férjednél?

Tünde: 
– ‑Kb. háromévnyi játék után kezdődtek a férjemnél az öngyilkossággal való fenyegetőzések. Egyszer a veszteség miatti dühében összetörte a bútort. Akkor például azt hittem, hogy ez a mélypont elég lesz, és nem megy többet a kaszinóba, de tévedtem.

Péter: 
– ‑Milyen a viszony a férjed és a gyerekek között?

Tünde: 
– ‑A férjem példásan jó apa volt egészen a játékig. Rengeteget foglalkozott a gyerekekkel, szabadidejében mindenfelé hurcolta őket. Ezt az idillt teljesen szétdúlta a játék. Hetek telnek el úgy, hogy a férjem még csak nem is találkozik a gyerekekkel. A fiú (13 éves) még mindig nagyon ragaszkodna az apjához, de a lánynál (16 éves) már kialakult egyfajta távolságtartás.

Péter: 
– ‑Most pedig arra kérlek, mesélj egy kicsit a küzdelmeidről! Mi mindennel próbálkoztál, s mi az, ami bevált, mi az, ami nem?

Tünde: 
– ‑Az évek során nagyon elfáradtam, hiszen gyakorlatilag én lettem a családfő. A férjem ugyanis – túl azon, hogy éjjel nem volt otthon – nappal sem volt „hadra fogható” állapotban. A játékba való belemerülésével párhuzamosan elkezdtek megcsörrenni a számonkérő telefonok, amely beszélgetések alkalmával vagy a férjem által meg nem adott pénzeket vagy az el nem végzett munkát kérték számon különböző emberek. Egy darabig próbáltam ilyen-olyan pénzekből megadni az adósságokat, de aztán kimerültek a források. A férjem eleinte csak a baráti körből kért kölcsön, de egy idő elteltével már idegeneknek is tartozott. Kirúgták az állásából, nekem viszont munkába kellett állnom. (Előtte sok évig otthon voltam.) Muszáj volt dolgoznom, hogy legalább a legalapvetőbb dolgokat ki tudjam fizetni, s legyen mit ennünk.


– ‑   Egyébként a munkába állásom az egyetlen pozitív oldala az egész játékos hercehurcának. Szeretem a munkámat, sikerélményt s némi önbizalmat ad.


– ‑    Csongor utoljára 1996-ban adott haza pénzt. Aztán még volt egy időszak, amikor már nem adott pénzt, de időnként „nagybevásárolt”. Hogy ilyenkor nyert vagy kölcsönkért – a jó ég tudja. Mindenesetre a lányunk ilyenkor legszívesebben az egész áruházat megvetette volna vele – hiszen soha nem tudtuk, hogy mikor lesz pénze megint.


– ‑    Aztán egy idő múlva már ezek a nagybevásárlások is elmaradtak. 1996-ban kerültem a Jász utcai hozzátartozói önsegítő csoportba. Csak ezt követően mintegy fél évvel vettem észre magamon, hogy bizony, én is belebetegedtem a játékba: túltengett bennem az önsajnálat, fûnek-fának panaszkodtam, és megromlott a kapcsolatom a gyerekeimmel. Különösen ez utóbbi volt ijesztő.


– ‑    Megpróbáltam segítséget kérni egy ismerős paptól, és egy pszichológus barátnőmtől is.


– ‑    A pappal való beszélgetés jót tett ugyan, de nem igazán használt.


– ‑    Ez a pap gyakorlati tanácsokat is adott: például, hogy írassam a házat a nevemre. Sajnos, nem fogadtam meg a tanácsát: úgy gondoltam, hogy az én férjem játéka még nem olyan súlyos, hogy szükség lenne efféle óvintézkedésre. Tévedtem.


– ‑    A pszichológusnő elsősorban relaxálni tanított. Az volt ugyanis az egyik fő problémám, hogy a férjem hajnali hazaérkeztéig képtelen voltam elaludni. A relaxálás mellett ez a pszichológusnő „megtanított” aludni. Ő egyébként nagyjából tisztában volt a játékbetegség lényegével, s ajánlott is egy specialistát – egy pszichiátert. Oda azonban nem ment el a férjem.


– ‑    (Véletlenül ismerem a szóban forgó pszichiátert. Ha találkozunk, mindig érdeklődik a G. A. felől, mert saját elmondása szerint nem tud igazán zöld ágra vergődni a játékosokkal... F. P. megjegyzése.)


– ‑    Volt a férjemnek egy időszaka, amikor különösen sokat fenyegetőzött az öngyilkossággal. Összefogtam az egyik jó barátjával, s közösen kerestünk egy pszichiátert, aki csoportterápiát ajánlott. A férjem csupán egyszer ment el, ezt követően mindig talált valami kifogást, hogy miért nem megy:


– ‑    „– Ég az arcom, hogy nem tudok fizetni a terápiáért!”


– ‑    „– Ugyan, mit tudna mondani nekem egy orvos?”


– ‑    „– Helyettem úgysem fogja senki megadni az adósságokat!”


– ‑    „– ‑A gyerekek iránt érzett bûntudatomat úgysem tudja feloldani senki!”

(Itt hadd álljak meg egy pillanatra – Fekete Péter. – Teljes mértékben képes vagyok azonosulni Csongorral, magam is sokszor éreztem azt, hogy rajtam igazából csak egy halom pénz segíthet, semmi más. A pénz általában arra jó egy játékos esetében, hogy befedje a problémákat, és folytatódjon a játék. Majdnem minden aktív játékos azt mondja, gondolja, érzi, hogy egy nagy halom pénz birtokában újrakezdené tiszta lappal az életét, és dehogy játszana! Egy kicsit sem! Csakhogy a G. A. tapasztalata az, hogy a teljes csőd, a teljes vereség bekövetkezése volt az, ami elindított minket egy másféle élet irányába. Ez a teljes csőd éppenséggel felépülésünk talpköve lett. A G. A. jelentősége éppen abban áll – mondjuk, egy kórházi pszichiátriai osztállyal szemben –, hogy itt a kezdő nem játszó találkozhat olyan emberekkel, akik a több évi vagy évtizednyi játékmentes év tapasztalatát, biztatását tudják nyújtani a számára. A reményt nyújtják az „öregek” a saját életük példájával. Ez az egyik magyarázata – szerintem – a 12 lépéses programok sikerességének. Magam is jól emlékszem, hogy milyen frenetikus hatással volt rám életem második gyûlésén a Névtelen Alkoholistáknál az, hogy találkoztam egy pasassal, aki akkor 17 éves józan volt. Neki elhittem, hogy ez a hely, ez a 12 lépés és a gyûlések látogatása a megoldás az én alkoholproblémáimra. A játékkal is ugyanez a helyzet.)


Térjünk vissza az interjúhoz.




Péter: 
– És hogyan állsz Te a bûntudattal?

Tünde: 
– ‑Kérlek szépen: jól állok! Óriási dolog volt az, hogy eljutottam a hozzátartozói csoportba! Megtettem az első lépést a 12-ből, azaz, elismertem, hogy tehetetlen vagyok a játékkal és a játékosom szenvedélyével szemben, s ezáltal sikerült megszabadulnom az addig bennem terpeszkedő bûntudattól!

Péter: 
– ‑Ezek szerint sokat segített a hozzátartozói csoport. De ezzel együtt voltak-e még lelki mélypontjaid, annak dacára, hogy ebbe a csoportba jártál?

Tünde: 
– ‑Hogyne, persze. Több is. Például magamra maradtam egy nagy problémával: a fiunk betegségével (epilepszia). Aztán, amikor az apám halálos beteg lett, Csongor szintén nem állt mellettem, hanem tovább játszott éjjelente. A családi ünnepek mind-mind egészen keserûvé változtak. Az is nagy és régóta tartó mélypont, hogy a házunkra jelzálogkölcsönt vett fel a férjem. Persze, nem fizette, úgyhogy a bank elindította az árverezést. Apró szerencse a bajban, hogy időközben ez a bank tönkrement, úgyhogy nyertünk egy pici időt. De nem tudom, hogy mi lesz velünk... A férjem időnként megpróbál munkába állni, de nem nagyon képes megtartani a munkahelyeit a játék miatt. Csongor nemrégiben sikkasztott is egy komolyabb összeget. Mégsem lett baj belőle, rendőrségig sem jutott a dolog: egy régi barátja zsebből kifizette Csongor helyett a pénzt, és felvette magához dolgozni...

Péter: 
– ‑Úgy látszik, mégiscsak a szerencse kegyeltje a férjed... Ezt elég simán megúszta!

Tünde: 
– ‑Igen, de azért van ám baj éppen elég. Például a hitelezők örökös zaklatása, a rettegett telefonok. Lelkileg ez nagyon nyomasztóan hat rám.

Péter: 
– ‑Azt szokták mondani, hogy a szenvedélybetegek nem tudnak kiszállni a képzeletbeli körhintából. A Te férjednél hogy néz ki ez a „körhinta”?

Tünde: 
– ‑Azt hiszem, valahogy így: depresszió-játék-vesztés-depresszió-játék.

Péter: 
– ‑Váltsunk témát. Mit gondolsz, használ ez a könyv majd valamennyit a hozzátartozóknak?

Tünde: 
– ‑Természetesen igen. De a teljes igazság az, hogy én valószínûleg hiába olvastam volna el egy ilyen könyvet, bizonyára ugyanazokat a dolgokat követtem volna el, csináltam volna végig, amiket csináltam. A hozzátartozóknak is szükségük van egy komoly lelki mélypontra ahhoz, hogy elmenjenek egy csoportba, vagy, hogy készen álljanak a magatartásuk megváltoztatására. A mai tudásomhoz, sajnos, szükséges volt átmennem sok-sok keserûségen, szenvedésen, tehetetlenségérzésen.

Péter: 
– Ezzel a mai tudásoddal mi az, amit másképpen csinálnál?

Tünde: 
– ‑Két dolgot biztosan: adósságot nem fizetnék ki, és nem hadakoznék egy percig sem.

Péter: 
– Szó nélkül tûrnél?

Tünde: 
– ‑Fordítva. Rájöttem, hogy én büntetésből, haragból, dacból és sértettségből sok évig alig beszéltem a férjemmel, ha játszott. Ez nem hozott semmilyen eredményt. Ma már újra beszélgetünk! A fő különbség az eddigiekhez képest, hogy nem hozom szóba a játékot. Az ő dolga, az ő betegsége. Ő vagy megoldja, vagy nem. Én ezt nem tudom helyette lerendezni. Talán nem tartozik szorosan ide, de lehet, hogy azért is tudtam elhagyni ezt a haragszomrád-színházat, mert van egy olyan érzésem, hogy valószínûleg mi nem egymás mellett fogjuk leélni az életünket.

Péter: 
– ‑A közeli jövőtökben benne rejlik esetleg még a hajléktalanság lehetősége is?

Tünde: 
– ‑Elvileg igen, bár ezt nem tartom túl valószínûnek. Nehéz megjósolni, hogy hogyan fog alakulni az életünk.

Péter: 
– Hogy látod a gyerekek jövőjét?

Tünde: 
– ‑Nem is tudom. A kezdetektől fogva őszintén megbeszéltem velük a problémákat. Valószínûleg eszükbe sem jutott, hogy esetleg őmiattuk játszik a papa. (A legtöbb játékos vagy alkoholista gyerekének megfordul a fejében az, hogy esetleg azért nem jár szívesen haza a papa, mert „én nem vagyok elég jó gyerek” – F. P.). A képhez az is hozzátartozik, hogy a gyerekek még nem tudták elfogadni azt, hogy a játékszenvedély betegség, s az apjuk beteg. Az utóbbi években a gyerekek nagyon anyagiasak lettek. Elképzelhető, hogy ez a család anyagi bizonytalansága, instabil helyzete miatt alakult így.

Péter: 
– ‑Mondd, mi a véleményed arról, hogy újabban gyógyszereket is adnak – úgymond – a játékbetegségre?

Tünde: 
– ‑Nem hiszek benne. A gyógyszer nem változtatja meg a játékos személyiségét. Egyébként a férjem egy ízben hosszabb időre bekerült egy pszichiátriai osztályra a játék miatt. Adtak neki ilyesfajta gyógyszert, amely – állítólag – csökkenti a játék utáni sóvárgást. A férjem el is kezdte szedni ezt a gyógyszert, de olyan erős mellékhatásai voltak, hogy abbahagyta. Legalábbis a férjem így mesélte. A mellékhatások két hét múlva múltak volna el, de Csongor hamarabb abbahagyta a gyógyszer szedését.

Péter: 
– És mi a véleményed az oly sokat emlegetett kitiltatásról?

Tünde: 
– ‑A kitiltatásról az a véleményem, hogy egyrészt általában nem mûködik, másrészt pedig nem segít. Ha játszani akar, akkor előbb-utóbb úgyis talál rá lehetőséget az illető.


– ‑    Egyébiránt egyszer – jó régen – kitiltattam Csongort az egyik kaszinóból. Jócskán meg is orrolt rám ezért. Aztán fél év elteltével a férjem kieszelt egy „ellencselt”. Írt egy levelet a kaszinónak, amelyben úgy állította be a történteket, mintha saját maga tiltatta volna ki önmagát, és a levélben kérte, hogy oldják föl a kitiltást. Ezt szinte azonnal meg is tette a kaszinó. De a kitiltás miatt egy pillanatig sem szünetelt a játék.


– ‑    Ha rajtam múlna, minden kaszinót és nyerőgépet betiltanék ebben az országban. (Van néhány ország, ahol nem engedélyezik a kaszinók mûködését. Izrael például ilyen állam. – F. P.)

Péter: 
– ‑Utólag visszatekintve voltak-e olyan jelek, amelyekből ki lehetett volna következtetni azt, hogy a férjed ennyire súlyos szenvedélybeteg lesz egyszer?

Tünde: 
– ‑Nem voltak. Igaz, jó párszor elcipelt Csongor a lóversenyre, még évekkel ezelőtt, de ott képes volt kontrolláltan játszani. (Magyarországon kevés a lóversenyes beteg, legfőképpen azért, mert a szerencsejáték-ipar ezen ágazata haldoklik már évek óta. Lóversenyezni „kicsiben”, „kontrolláltan” magam is képes voltam, bármilyen hihetetlen is. Az én bódító szerem az automata volt. A lóversenyen sosem éreztem azt a bizsergést a bőröm alatt, amit egy pókergép előtt. Egyébiránt a játékipar kreátorai valószínûleg észlelték ezt a paradoxont, és kitalálták a lóversenyautomatát. Pénzbedobással mûködik.

A játékgép lényege az, hogy egy csomó lóversenyfutam fel van véve videóra, s nem lehet tudni, hogy a gép melyik futamot fogja lejátszani. A startnál kell bedobni a pénzt. Különböző lovakra különböző oddsok vannak, természetesen... Egy barátom vagyonokat vesztett egy ilyen automatán. S ha már az oddsnál tartunk, közel két éve, hogy megjelent a Tippmix. Bizony, jó néhány tippmix-függő ember van ma már, de többnyire olyanok, akik korábban a totózást, a lóversenyezést vagy a nyerőgépezést is kényszeres jelleggel csinálták. A tippmix – szemben a totóval vagy a lottóval – azért különösen veszélyes egy játékosra nézve, mert olyan a belső logikája, hogy szinte csábít arra, hogy nagy összegben játsszon az ember. – Fekete Péter.)

Tünde: 
– ‑Szóval, volt ez a kis lóversenyezgetés, amit én szívből utáltam, de más jel nemigen akadt. Csongor laza, bohém, vicces és nagyvonalú férfi volt – talán ezért is szerettem meg annyira. Nem volt annyira pedáns, szabálytisztelő, mint én vagy az apám. Ugyanakkor a bohémsága mellett a férjem mégis megbízható és szorgalmas ember volt. Nos, amióta tart a játék, nincs vidámság, lazaság, de megbízhatóság sincs. Az egyik legnagyobb baj az a számomra, hogy már nem tudom tisztelni a férjemet, nem tudok felnézni rá, mint régen.

Péter: 
– Számodra mi a legutálatosabb a játékcirkuszban?

Tünde: 
– ‑A férjem öngyilkossággal való fenyegetőzése, az állandó stressz és a hitelezők zaklatása. Bár még manapság is van alvásproblémám, közel sem olyan súlyos, mint régen. Két éve szedek Sanaxot, de elég keveset. Azidőtájt, amikor hajnalig virrasztottam a férjemre várva, sokat dohányoztam, ettem, ittam, a stresszt oldandó.

Péter: 
– Bízol a jövőben?

Tünde: 
– ‑Bízom! A legnehezebb időkben is hívő katolikus maradtam. Ám azt is meg kell mondjam, olykor ez sem adott elegendő erőt. A férj játékszenvedélye rendkívüli próbatétel egy feleség számára.


– ‑    Most úgy érzem, hogy öt-tíz év múlva egész biztosan sokkal nyugodtabban fogok élni, mint mostanság. Azt hiszem, hiba volt, hogy sokáig csak a férjem árnyékában éltem, és nem alakítottam ki saját egzisztenciát. Mostanában kezdek magamra találni, amióta dolgozom, és sikeres vagyok a munkámban. Önállóan meg tudom – és meg merem – szervezni a szabad időmet, amit teljességgel tudok élvezni a férjem jelenléte nélkül  is. Ez régebben nem így volt. Kezdem elhinni azt, hogy én egyedül is erős vagyok, függetlenül attól, hogy a férjem mit csinál!
Péter: 
– ‑Ez egy nagyszerû végszó ennek a beszélgetésnek a végére, jobbat bizonyosan nem is találhatnánk! Köszönöm Neked, Tünde, hogy hajlandó voltál megosztani a történetedet és a gondolataidat velem és a leendő olvasókkal!

és a gyerek(ek)?...

Hát igen... ez bizony fogas kérdés. Mit mondjunk, mit ne mondjunk, hogyan árt neki legkevésbé a játékcirkusz... Mit lehetne tenni, nehogy olyan legyen ő is, mint az apja...

Kedves Hozzátartozó! Tisztában vagyok azzal, hogy ez mekkora teher. Azzal is, hogy csak egyetlen megoldás cikázik a fejében: mikor, hogyan lehetne abbahagyatni már a játékot a játékossal?

Induljunk ki abból a feltételezésből, hogy az Ön férje még játszik, vagy már megint játszik – legvalószínûbb, hogy ezért is vette meg ezt a könyvet. A most következő gondolatok legnagyobb része nem a saját fejemből pattant ki, hanem a szakirodalomból kölcsönöztem, hogy ezáltal segítsek. Tehát:

Mit tegyen a hozzátartozó a gyerekkel kapcsolatban, ha az egyik szülő aktív szenvedélybeteg? (A jótanácsok alkoholisták házastársaira is vonatkoznak!)

1. Törődjön többet önmagával, személyes fejlődésével, lelki egészségével!

A gyerekek legnagyobbrészt öntudatlanul, utánzás révén tanulnak. Váljon Ön olyan emberré, aki pozitív minta! Ön szerepmodell, akár gondolt rá eddig, akár nem. Ön is példaadó: ha ideges, zavart, ingerlékeny, a gyerekei is azok lesznek. De ha Ön képes mosolyogni, a gyerekei is képesek lesznek; ha abbahagyja a veszekedést a beteg férjjel, akkor ezt a konfliktuskezelő „megoldást” a gyerekei sem fogják beépíteni a repertoárjukba. Ha ön oldottabb, fesztelenebb lesz, ezáltal az otthona hangulata is megváltozik – függetlenül attól, hogy játszik-e a játékosa.

2. Hallgassa meg (hallgassa végig) a gyerekeit!

Üljön le velük. A beszélgetés ne kikérdezés legyen: mi volt az iskolában? mi volt az ebéd? megetted-e? kész-e a lecke? Tudassa vele, hogy érdekli önt a gyerek mondandója. Tanuljon meg hallgatni és figyelni anélkül, hogy minősítené, kommentálná a hallottakat, és állandóan intelmekkel, jótanácsokkal látná el a gyerekeket! Az, hogy tud hallgatni és meghallgatni, nem jelenti azt, hogy ön mindennel egyetért! Csak azt jelenti, hogy hajlandó figyelni rájuk. Fogadja el a gyerekek jogát arra, hogy azok lehessenek, akik, és azt gondolhassák, amit gondolnak.

Ez nehéz. Lehet, hogy hallani fog felháborító vagy felkavaró gondolatokat is. Amikor ön ugyanennyi idős volt, szintén voltak nem helyénvaló gondolatai. Lehet, hogy még most is vannak. Az, hogy prédikálás nélkül végighallgat egy gyereket, nem jelenti azt, hogy egyetért velük. Ez csak a kommunikáció beindulása. A valakivel és nem valakinek való beszélés kezdete.

3. Mondjon igazat! Legyen a gyerekekkel őszinte!

Lehet, hogy eltorzult a gyerek valóságérzete. Nehezen ismeri fel az igazságot. Az aktív játékos (alkoholista) legtöbbször be nem váltott ígéretekben hazudik. Amikor azt mondja, hogy otthon lesz vacsorára, úgy is gondolja, de mégsem ez történik. Ez zavarba hozza a gyereket. A szenvedélybeteg nem hazudik ugyan, de mégsem ér haza vacsorára. A gyerek hallja, amint a feleség fedezi a szenvedélybeteget – azaz szintén hazudik –, és követi a mutatott példát ily módon a feleség is. Mert nem akar ő sem szembesülni a valósággal, és titkolja érzéseit, az elkeseredettségét, csalódottságát a gyerekek elől. Azonban csak a valósággal való szembesülés hoz vissza valakit az egészségbe. Enyhít a gyerekek terhein, ha ön nem rejtegeti a valóságot és a valódi érzéseit előlük.

Az érzések sohasem helyesek vagy helytelenek. Egyszerûen csak vannak. Nem jó dolog olyasmiket mondani vagy hallani: „Nem szabad így érezned!”, mert hiszen azt érezzük, amit érzünk. Talán olyan létezik, hogy egy viselkedés helytelen vagy nem megfelelő, de az érzések nem lehetnek helyesek vagy helytelenek. Ha azt érezzük, hogy helytelen, amit érzünk, akkor ennek következményeképpen bûntudatunk lesz, ami csak tovább ront a dolgokon. Mondhatja a gyereke, hogy „Utálom az apámat!” Ha ön azt válaszolja, hogy „Nem szabad apádat utálnod, hiszen beteg”, ezzel bûntudatot kelt a gyerekben. Milyen „szörnyû” gyerek is lehet ő, ha olyasvalakit utál, aki beteg... Inkább fürkéssze ki a gyerek érzelmeit, semmint bûntudatot keltsen. Mondhatja azt is: „Tudom, mit érzel. Néha én is úgy érzem, hogy utálom. Valójában nem utálom, csak azt, amit a betegség kihoz belőle. Amit igazán utálok, az a betegsége.” Segítsen neki ezt tisztázni. Mindez még a saját gondolkodásának a kitisztulásában is segíthet.

A düh, amit a szenvedélybeteg kivált önből: valódi. Nem kifizetődő úgy dönteni, hogy helytelen, ha dühös. Nincs semmi baj, ha dühös, ráadásul ezt még a gyerek is látja. (De az már baj, ha a belső dühei miatt rombolóan viselkedik...)

Ha a gyerek kiéli a düheit, az még mindig jobb, mintha passzív marad egy olyan helyzetben, amit gyûlöl. Az a düh, amit a gyerek magába fojt, gyomorpanaszokat, depressziót és sokféle más tünetet hoz létre.

Ha a gyerek üvöltözik, kiabál és hisztizik, legyen bármilyen kellemetlen is önnek, még mindig egészségesebb, mintha magába fojtja az érzelmeit. Miután „kiengedték a gőzt”, önök leülhetnek, és megbeszélhetik a problémát. A gyerekek is sokat aggódnak. Ráadásul erőtlennek érzik magukat. Aggasztja őket, amit magukba fojtanak. Ön azonban segítséget nyújthat: az aggodalmak kezelhetőbbek, ha nyíltan beszélünk róluk.

4. Oktassa gyermekeit!

Mondjon el mindent, amit a játékszenvedélyről tud! Üljön le, és válaszoljon a gyerek minden ilyen jellegû kérdésére! Lehet az is, hogy a gyerek olyat kérdez, amire nem tud válaszolni. Pl.: „Azt értem, hogy amikor apu játszani kezd, nem tudja abbahagyni, de akkor miért kezdi el?” Ön válaszolhat így: „Mert éppen ez a betegség lényege. Hogy tisztában van vele, hogy nem tudja abbahagyni, mégis meggyőzi magát, hogy nem így lesz!” És a gyerek folytathatja: „Igen, de...” Ezen a ponton nem baj, ha Ön azt mondja: „Én sem értem teljesen. Az egyetlen dolog, amiben biztos vagyok, hogy nekünk nem szabad megengedni, hogy az apu játszása irányítsa az életünket és az érzéseinket. De ehhez szükségem van a segítségedre, mint ahogy neked is az enyémre!”

5. Adja fel a tagadást!

A tagadás a szenvedélybetegségek legnagyobb szövetségese, és egyben az Ön legnagyobb ellensége. Mondhatja ezt a gyermekeinek: „Az apu elveszti a józan eszét, ha játékról van szó. Ez az oka annak, hogy gyakran úgy viselkedik, ahogy nem akar, és ahogy mi sem akarjuk. Hogy megígéri, hogy hazajön, aztán mégsem látjuk egész este. De nem szabad elfelejtenünk, hogy amikor úgy viselkedik, ahogy nem akar, az nem csupán ő egyedül, hanem ő és a betegsége együtt. Ezt elég nehéz lesz észben tartani, hiszen a betegsége a legtöbbször láthatatlan, és a papa pont úgy néz ki, mint abban az időben, amikor még nem járt el játszani. De, ha valamelyikünk elfelejtené, amit most elmondtam, figyelmeztessük és emlékeztessük egymást, jó!? Jobban fogjuk magunkat érezni, ha összetartunk, és nem titkoljuk a problémát, hanem beszélünk róla. Hiszen ez mindannyiunk problémája!”

6. Ne óvja gyermekét, hogy a szenvedélybetegség pusztításait megismerjék!

Ha például az alkoholista az otthonunkban megrongál dolgokat, a legjobb, ha szembesítjük pusztításának nyomaival, azaz, Ön nem takarítja el. A gyermek is láthatja. Ön mondhatja ezt: „Nagyon bánt és elkeserít, hogy ezt látnod kell. De nem akarom sem magam előtt, sem előtted eltitkolni.”

Ugyanez vonatkozik a játékos pusztítására: a be nem tartott ígéretekre és az örökös pénzhiányra. Mondja el, mi az oka: apu eljátssza.

Ha a gyerekeit minden áron meg akarja védeni a szomorú valóságtól, gyengévé és zavarttá teszi őket. Hiszen úgyis tudják, hogy történt vagy történik VALAMI, ami nagyon nincs rendben. Miért bízná ennek a valaminek a kitalálását a gyermek fantáziájára? A képzelődés a legrosszabb valóságnál is pusztítóbb, ijesztőbb és szorongáskeltőbb lehet. Az ismeretlen rossztól jobban félünk, mint amiről tudjuk, hogy mi a lényege.

A valóságot egyébként sem lehet letagadni. Előbb-utóbb átüt az elhallgatás falán. Ha ön arra használja az energiáit, hogy tagadja a tényeket, ezzel onnan vesz el energiát, ahol hasznosabban is felhasználhatná: például a javulás területeiről!!!

7. Ne féljen gyengédséget kimutatni gyermekeinek!

Nincs olyan, hogy „túl sok” szeretetet ad a gyermeknek! Az azonban nem szeretet, hogy életük nehézségeinek, az apa szenvedélybetegségének kárpótlásaként minden hóbortjukat teljesíti! A szeretet például az, ha elmondja gyermekének, hogy szereti, ha megöleli, megpuszilja; ha elmondja, mennyire szerencsésnek érzi magát, hogy ő az ön gyermeke. Szüksége van arra, hogy ezt hallja! Az nem elég, ha ön azt mondja neki: „Úgyis tudod, hogy mennyire szeretlek!” Ez önnek sem lenne elég! És ez nem jelenti azt, hogy minden, amit a gyerek csinál, az szeretetre méltó. Ő a szeretetre méltó, mint gyermek, mint emberi lény.

„Szeretem, aki vagy. De nem kell szeretnem minden tettedet. És ha valamit nem szívelek benned, akkor sem szeretlek kevésbé” – mondhatja a gyermekének. Ennek a kinyilatkoztatásnak világosnak kell lennie. Ugyanúgy, ahogy szeretheti a férjét, és gyûlölheti a betegségét. A két dolog nem azonos, nem egy.

8. ‑A gyermekek szempontjából nagyon fontos, hogy világosan meghatározott korlátaik legyenek!

Tudassa a gyerekkel, hogy egy bizonyos, meghatározott időben tálalja a vacsorát. Hogy a lefekvés és a leckeírás ideje is kötött. Ne engedje, hogy a család szokásai, időrendje szétessen csak azért, mert, mondjuk, a szenvedélybeteg nem jön haza időben! A gyermeke otthoni életének következetesnek és kiszámíthatónak kell lennie, mert a következetlenség és az összevisszaság olyannyira megzavarhatja a gyereket, hogy elveszti az éntudatát! Senki sem érzi jól magát, ha nap mint nap nem tudja, hogy mi történik körülötte! Ez kizökkenti az egyensúlyából. Rendezett életet kínáljon föl gyermekeinek, ésszerû szabályokkal, és követelje meg a szabályok betartását! A gyerekek MINDIG próbára teszik a korlátokat és a szabályokat, csak azért, hogy megbizonyosodjanak, valóban léteznek-e, vagy csak „duma” az egész. Ha egy szabály igazságos, akkor nem számít, hogy tetszik-e a gyereknek, vagy sem. Ha szigorúnak is tûnik, az még nem jelenti azt, hogy a gyerek nem lesz hálás érte, és ne érezné nagyobb biztonságban magát. És az embernek biztonságban kell éreznie magát ahhoz, hogy ki tudjon fejlődni az egészséges önérzete.

9. A gyerekeknek felelősséget kell vállalniuk a viselkedésükért!

Ha a gyerek betör egy ablakot, legyen az ő gondja annak a helyrehozatala! Övéi a kudarcai és a sikerei egyaránt. Övé az egyes és az ötös is – ne a mama kedvéért tanuljon! Ha elkésik az iskolából, az ő viselkedésének a következménye, és ebből következően az ő problémája. Ne magyarázza ki a tanár előtt, ne írjon hamis igazolást. Hogy ne legyen ő is szenvedélybeteg, abban a „nem megmentésnek”, a felelősség át nem vállalásának döntő szerepe van! Egyébként is, a nehézségek leküzdésének megtanulása része az önbecsülés felépítésének.

Ha a gyerekének gondja van, segítsen neki átgondolni a választási lehetőségeket, de ne Ön adja meg a választ vagy a megoldást! A szenvedélybetegek gyermekei gyakran tehetetlennek érzik magukat a saját sorsukban. Mintha csak az életet „kirótták” volna rájuk. Buzdítsa tehát a gyerekét arra, hogy kezdeményező legyen, új dolgokat próbáljon ki. Mutasson ebben példát: ne áldozatként éljen, hanem ön is merjen kezdeményezni, változtatni, új dolgokat, gondolatokat kipróbálni. Járjon önsegítő csoportba, ha lehet: ez a példa lehet, hogy nagyobb segítség, mintha a gyerekét mindenáron be akarja passzírozni egy gyermekpszichológushoz!

Az új dolgok kipróbálása fontosabb, mint a sikeresség. A legtöbb dolog nem azonnal hoz eredményt. De, ha valamit nem próbálunk meg, akkor sikert sem érhetünk el. Ha ön otthon ül, szentségel, hogy miért olyan a férje, amilyen, és nem tesz semmit önmagáért, a gyerekbe beépül ez a minta, és áldozatként fogja tengetni az életét, ha netán párkapcsolati problémái lesznek majdan!

Támogasson új kezdeményezéseket, és bármilyen kis sikerélményt is. Ha a gyermekének (és önnek) fejlődik az önbecsülése, az az egyetlen mód, ami ártalmatlanná teheti a szenvedélybetegségek családi hatásait. Paradox módon, lehetséges, hogy pont ez a csapás az, aminek a mentén felismerheti és fejlesztheti a saját értékeit mind ön, mind pedig a gyermeke. Az énfejlődés nem várt ajándék lehet így. Ha kemény munka nélkül öregszünk, mit sem változik önbecsülésünk... Életünk kihívásai révén fejlődünk. A nehéz idők miatt, nem pedig a „könnyû idők” miatt fejlődünk igazán. Ugyanez vonatkozik a gyerekekre is. Ha ön és a gyermekei is saját kézbe veszik az önbecsülésük fejlesztését, többé már nem fog a szenvedélybeteg tetteitől függni, hogyan érzik magukat, és megszûnik a kilátástalanság érzése is. Nem rögtön, persze. De ahogy a nyelvtanulásban sem csak a sikeres nyelvvizsga adhat örömöt és sikerélményt, úgy ezen az úton is lehet élvezni már az első, apró eredményeket is! Ön és gyermekei érdemesek egy jobb életre!


IX. Egy kis móka

Amint már említettem, humoristaként éltem öt hosszú évet; ebből több mint három évig úgy, hogy aktív ivó és játékos voltam... Kevesen tudták: többnyire a fellépések után ittam le magamat és/vagy játszottam.

Számomra a humor sok minden: hobbi, pénzkereset, kikapcsolódás – ma már. De alapvetően menekülés volt: az elfogadhatatlan valóság abszurddá tételével egyfajta énvédő mechanizmus. Nem lehet elfogadni, ha valakinek az édesapja este hétkor pocsolyarészegen fekszik az ágyban, ha az igazgatójának „Führer” a beceneve a középiskolában, és ehhez méltóan is viselkedik, vagy ha állandóan bûntudatot keltenek benne, ha elmegy a nagyszüleihez. Velem ez mind megtörtént.

Hogy a humor is énvédő mechanizmus, azt például az is bizonyítja, hogy Auschwitzban a foglyok kabarémûsort hoztak létre... vagy gondoljunk csak a politikai viccekre: minél burjánzóbb egy diktatúra, annál markánsabb, keményebb viccek keletkeznek... a demokrácia általában a politikai viccek kimúlását idézi elő.

Visszatérve magamra: elég mogorva, szomorú és olykor kétségbeesett humorista voltam, azt hiszem. Az oldott, jó kedélyû, vidám emberek ritkán lesznek humoristák... Inkább az a tipikus, ami velem is történt, hogy a fájdalmas valóságból valaki gyakran átrándul az abszurd világba, a humorba, egyfajta ösztönös öngyógyításként, és azután ezt mûvészi szintre tornázza fel.

A humoristák nehéz, háklis, problémás emberek. Nagyon gyakran szenvedélybetegek. Kusza gyerekkorral, túlérzékeny lélekkel, a kontrollálásra és a kritizálásra óriási hajlamokkal rendelkezvén. Csupán egy-két olyan humoristával találkoztam, aki lelkileg egészséges lett volna.

Maga a humor viszont gyógyító. És amikor egy beteg elkezd tréfálkozni, megjelenik a beszédében egy kis kedves öngúny, az mindig a gyógyulás jele. (Ugyanez vonatkozik a kodependensekre is.)

Ebben a könyvben már olyan sok szomorúság, betegség, „vér és könny” szerepelt, hogy talán nagyon is itt az ideje egy vidám kis paródiának. Még eddig nem jelent meg sehol. Kérem, fogadják szeretettel!

Ha a feltalálók és a felfedezők szenvedélyes
szerencsejátékosok lettek volna...

Szervusz, Faraday!


Képzeld, tegnap egymás után háromszor kipörgött a 22-es a kaszinóban! Naná, hogy ma egész délelőtt a 22-esre tettem, de egyszer sem vánszorgott oda az a nyavalyás golyó! Kínomban Teslától kértem kölcsön, ő most kapott előleget a csehszlovákoktól, mert róla fognak elnevezni egy lemezjátszót...

Matild is elhagyott, egy tengerésztiszt miatt. Mondtam neki, hogy legalább a vasárnapi lottósorsolást várja meg, hátha ki tudom váltani a nagymamája medalionját a zaciból. De hiába beszéltem neki.

Annyira dekoncentrált vagyok, hogy megrázott egy békacomb, amikor Galván híres kísérletét modelláltam...

Legalább egy húszas kéne elsejéig! A főbérlőm eldugta a szenespince kulcsát, mert tartozom neki. Mínusz három fok van a szobámban délben, de Fahrenheit szerint még annál is kevesebb. Áram sincs, pedig tegnap feltaláltam a villanykörtét. Még jó, hogy a gramofonom lendkerékkel megy.


Csókollak


T. Alva Edison



Kedves Coulomb!


Itt Livingstone! A sydney-i börtönből jelentkezem. Joggal kérdezheted most, hogy hogyan is kerültem ide.

Nos, a holland nagykövetségen ünnepeltük a csapóajtó feltalálásának a 150-ik évfordulóját, amikor a nagykövet unokaöccse mellé keveredtem, aki így szólított meg:

– Van egy tuti befutóm a hatodik futamban! Tegnap együtt voltam vesekőzúzáson egy zsokéval, és előtte neki olyan görcsei voltak, hogy azt hitte, belehal a fájdalomba, úgyhogy nem akarta a sírba vinni a titkot, hogy bunda lesz a mai galoppon... persze, végül nem halt meg, sőt, ő is indul a futamban... nem jön ki velem? Megalapozhatná a további utazgatásait anyagilag! – hunyorított bátorítólag újdonsült ismerősöm.

Mi tagadás, még mindig nagyon le vagyok égve azok után, hogy tavaly Las Vegasba vezettem egy expedíciót. Kellett a pénz.

Gyorsan elterveztük, hogy „5 ló körbe” rendszerben fogadunk, de mivel „véletlenül” nem volt egyikünknél sem készpénz, Philip (így hívták az unokaöcsit) kölcsönvette a nagykövetné briliáns nyakékét. Azt hazudtuk a nagyságos asszonynak, hogy csak kifényesítjük a konyhában az ékszert, hogy jobban mutasson.

Csak 200-at akartak adni érte a biziben, erre Philip lebuzizta a becsüst, amire kihívták a rendőrséget. Ez önmagában nem lett volna baj, de olyan sok időt vesztegettünk a közjáték miatt, hogy 2 másodperccel a kasszazárás után érkeztünk ki a lovira. Képzelheted, habzó szájjal néztük, ahogy egy vesebeteg zsoké kenterbe veri a mezőnyt, mi meg egy rohadt petákot se keresünk az évszázad lehetőségén. Az ékszert is vissza kellett szereznünk, de mire visszaértünk, akkorra meg a bizományi zárt be.

Nem volt jobb ötletünk, éjszaka betörtünk a bizományiba, hogy visszaszerezzük a nyakéket. Mázlink volt, mert a riasztó pont az én szerencseszámaimmal volt bekódolva. De mégis lebuktunk. A rendőrök nem fogadták el azt a kitalációt, hogy mi filmszínészek vagyunk, akik a Négy muskétásban szereplünk rövidesen, és éppen most gyakoroljuk a Milady ékszereinek a visszaszerzését.

300-at kéne hogy küldjél, de azonnal. Ennyi az óvadék. Tudom, hogy sok pénz, de emlékezz vissza, hogy a feleségem hozományát közösen vesztettük el black jack-en.


Ölellek


David

Kedves Barátaim!


Végre sikerült!


Tegnap bankot robbantottam!


Alfred Nobel



Helló, Magellán!


Kempelen vagyok, és sietve írom ezt a levelet, mert a cár betiltott minden nyerőautomatát, és nekem 24 órát adtak, hogy elhagyjam Szentpétervárt, különben irány Szibéria! Nem bírom a hideget; tavaly is, amikor fókavadászatra hívtál a Barrents-tengerre, én állandóan a kapitánnyal kockáztam a fûtött parancsnoki kabinban, emlékszel?

Tegnap találkoztam egy őrült íróval, akinek apró tûznyelvek lobogtak a szemében, és meggyőzött, hogy egy teljesen biztos szisztémája van, de aztán menekülnünk kellett, mert egy feldühödött hitelező valami 500 oldalas kéziratot követelt tőle. Azt tervezzük, hogy Madagaszkárra megyünk, és ott megalapítjuk a Nemzeti Lóverseny Vállalatot. Ott még nincsenek betiltva az automaták sem. Igaz, a sakkot viszont nem ismerik. Majd csak lesz valahogy, nem igaz?

Búvárszivattyú vagy hópárducbunda nem érdekel? Van egy nepper a kaszinó mellett, aki őrült olcsón árul ilyesmiket. De persze én már nem tudom leszervezni, mert hajnalban hajóra szállunk Dosztojevszkijjal. (Így hívják az írót.) Szerinted is jó ómen, hogy a 13-as kabinban fogunk lakni, és pont 21 lépcső vezet a fedélzetről a kártyaszobába?

Csak nehogy úgy járjak, mint a Barrents-tengeren, amikor olyan sok ideig kártyáztam az első tiszttel, hogy a zsebemben levő szerencsepatkó átmágnesezte az iránytût. Emlékszel, lényegében ennek következtében fedeztük fel Argentínát és a tangót! ... Kár, hogy Dél-Amerikából is ki vagyok tiltva...

Arról hallottál, hogy Mengyelejev egy periódusos szisztémával nyert a ruletten? Most meg valami ismeretlen elemeket keres, olyan biztos a sikerben, hogy előre bejelölte a szisztémájában ezeket. Istenem, ha egyszer nekem ennyi önbizalmam lenne... Sokszor csókollak: Farkas


U. i.: ‑a 40 koronát nem felejtettem el! De lehet, hogy csak szárított heringben tudom megadni, ha Madagaszkáron nem ismerik a pénzt!



Szia, Farkas!


Megkaptam a leveledet! Remélem, Te is megkapod ezt a küldeményt, noha a brit posta már 6 éve bojkottál, tudod, amikor volt az a kis postarablásunk, talán emlékszel...

Velem óriási dolog történt: az egyik hitelezőm úgynevezett gőzvitorlással üldözött, én meg a nyavalyás kis kutteremen próbáltam menekülni előle. Már olyan közel voltunk egymáshoz, hogy láttam a marcona bérgyilkosokat, amint késekkel és ki nem fizetett váltókkal a szájukban éppen átugrani készülnek az én kis lélekvesztőmre... És akkor – ki tudja, hányadszor – megsegített a jóisten, és fölfedeztem az Északnyugati Átjárót!

És ezzel együtt sikerült leráznom az üldözőket. De a szerencsesorozat még nem ért véget: a Kelet-Indiai Társaság lovaggá ütött, és ezzel olyan sok pénz járt, hogy Monte Carlóban sikerült kiváltanom a zaciból a nagybátyámat, visszavásároltam a portugáliai birtokomat, sőt, képzeld, még Röntgennek is megadtam az összes adósságot! (Ő az utóbbi időben egy kis gépezettel zaklatta a feleségemet, és a géppel mindent átvilágított, hogy nincs-e otthon készpénz. Rém kellemetlen volt.)

A negyven koronát hagyd a csudába! Sőt, ha bejön az a szisztéma, amin éppen most dolgozom, megveszem egész Madagaszkárt, ketten felváltva leszünk a király, és az általános iskolákban kötelező tananyagnak bevezetjük a kopogós römit és a kanasztát. Na?

Ja, még valami: tavalyelőtt nem volt pénzem bélyegre, úgyhogy: futó D4–F6.


Szeretettel üdvözöllek:


Sir MAGELLÁN,
neked csak „MAGI”



Kedves Amundsen úr!


Ön nem ismer engem. Micsurin vagyok, a Szovjetunió Sztalin-díjas biológusa.

Azt hallottam, hogy ön járatos a fogadások terén, különösen, ami a kutyaszánversenyeket illeti. Én még kezdő vagyok, ezért lenne néhány kérdésem:

1. ‑Nem lehetne-e keresztezni a lottót és az agárversenyt? Ezt úgy gondolom, hogy a kutyák nem egy lélekölő, vad versenyben mérkőznének egymással, hanem a Központi Bizottság egy megbízható tagja kihúzná egy kalapból az agarak befutási sorrendjét. Pavlov is támogatja az ötletemet. Tudja, akit külföldön csak „Kutyás Pavlovnak” vagy „Nyálas Pavlovnak” szoktak hívni.

2. ‑Ha kiderül, hogy a gombócevő verseny győztese bulémiás és képes titokban kihányni az ételt, akkor az vis maiornak számít, és vissza kell fizetni a betett összeget, nem? (Most vesztettem 30 rubelt egy ilyen fogadással.)


Elvtársi üdvözlettel:


Micsurin



Tisztelt Micsurin Elvtárs!


Megkaptam kedves levelét! Az agárversenyekhez nem értek, de mellékelten küldök ajándékba három husky kutyát, mindegyik versenynyertes szülőktől származik. cserébe azt szeretném kérni, hogy próbálja meg rábeszélni Lenin elvtársat, hogy engedje meg, hogy én fedezhessem fel Novaja Zemlját! Tudja, ahol olyan kurva hideg van! Az a helyzet, hogy én Scott kapitánnyal egy külön kis háziversenyt folytatok, ami most döntetlen, és a Novaja Zemlja nagyon jól jönne nekem!

A gombócevő bajnoksághoz annyit fûznék hozzá, hogy én már három éve leszoktam a fogadásokról, amikor a Déli sarkon egy kutyaszánverseny miatt elvesztettem a télikabátomat. Jöhettem haza szvetterben...


Tisztelettel:


Roald Amundsen


U. i.: ‑Az igaz, hogy a kommunisták klerikálisnak minősítették, és betiltották a keresztrejtvényt?



Kedves Farkas!


Mégiscsak szükségem lenne arra a negyven koronára. Már harmadik hónapja mosogatok Baden-Badenben, az Imperiál szállóban. Most nem szeretném részletezni az előzményeket, legyen elég annyi, hogy öngyilkos akartam lenni, de még az orosz ruletten is kudarcot vallottam; egész éjszaka nem találtam el a halántékomat...

Szereztem vevőt a sakkautomatára! Kápé fizetnének, csak előbb engem ki kellene váltani a mosogatásból. Ohm telefonált, hogy most már törvényszerû, hogy nyerjen, olyan nagy a feszültség és kicsi az ellenállás a börzén.

Hallottad, hogy Morsét letartóztatták, mert rövidhullámú jeladóval manipulálta a bankszámláját?

Te különben melyik rádiósra fogadtál: Marconira vagy Popovra? Én Marconira tettem az utolsó pénzemet, de az oroszok nem ismerik el, hogy ő nyert. Mit lehet csinálni ilyenkor? Fogadjak föl verőembereket?


Küldj pénzt, S.O.S!!!


Sir MAGI

Kedves Diesel, Drága Rudolfom!


Már nem bírom tovább. Elmegyek Freudhoz, hátha ő kigyógyít a játékbajomból!

Itt, Philadelphiában 1:12-hözt adják, hogy nem bírom abbahagyni a pókerezést. Kétségbe vagyok esve! Holnap érkezik a feleségem, akinek már a vasútállomáson villámokat szokott szórni a szeme. Ki kéne már találnom valamit ezek ellen a villámok ellen!


Benjamin Franklin


*

És másnap megszületett a villámhárító, az emberiség nagy örömére...

X. Utószó

Most, amikor e sorokat írom, 2004 májusa van. Az előző fejezetek megírása óta két fontos esemény történt e könyv témájának szempontjából: találtam kiadót, és immáron 7 hónapja mûködik Magyarország első, játékszenvedélyre specializálódott terápiája Budapesten, a Nyírő Gyula Kórház II. számú pszichiátriai osztályán belül. Jelenleg itt dolgozom, ugyanúgy konzultánsként, mint az előző munkahelyemen. (Kérem, hogy aki velem akar személyes kontaktusba kerülni, az ne itt keressen, mert nehezen vagyok elérhető, inkább megadom az e-mail címemet: sziszilveszter@freemail.hu)

A terápia bentfekvéses, 3 hónapig tart, és gyógyszermentes. Eddig kb. 30-an végeztek, és csak kevesen estek vissza.

A betegek a hagyományos pszichiátriai betegektől elkülönítve, de nem elzártan nyertek elhelyezést – ámbár az első három héten nem hagyhatják el a terápiás részleg területét. A terápiás csoportok nagy részét és a hozzátartozók számára szervezett csoportokat jómagam vezetem, az egyéni pszichoterápiát pedig a részlegvezető orvosnő. Előzetes telefonos bejelentkezés után, és egy részletes szakvizsgálatot követően lehet ide kerülni. Kizárólag a beteg kérheti a felvételét.

Az elmúlt időszakban némileg átrendeződött a szerencsejáték-ipar kínálati-fogyasztási piaca is: nagy számban terjedtek el ugyanis az ún. rulettautomaták. Egyre több ember esik áldozatul ezeknek a masináknak, a rulettautomata ugyanis a szerencsejátékok heroinja. Gyorsabban függők lesznek tőle az emberek, mint a hagyományos nyerőautomatáktól, nagyobbak a veszteségek és gyakoribbak az öngyilkossági késztetések is. Mára a betegek 20–25 százaléka a rulettautomatákba őrül bele. A hagyományos (tehát golyós-mechanikus) rulettbetegek részaránya nem változott: stabilan kb. 10% az összes beteghez képest. Viszont, úgy látom, hogy a nem gépi, vagyis hagyományos rulettbetegek felépülési esélye kisebb, mert rendkívül nehezen engedik el azt az illúziót, hogy „lehet nyerni”. Valahogy úgy van ez, hogy a gépekkel szembeni esélytelenséget könnyebb belátni. Pedig addiktológiai szempontból tökéletesen mindegy, hogy valaki gépi vagy hagyományos ruletten játszik: ha netán nyer is, ellenállhatatlan a késztetés, hogy visszamenjen, és addig játsszék, amíg tart a pénze.

(Havas Henrik 2003-ban megjelentetett egy riportkönyvet a szerencsejátékról, és ebben számtalan történet szól arról, hogy gazdagnak számító emberek hogyan vesztették el mindenüket – sőt, még azon felül is – hagyományos ruletten.)

A terápián megjelent az első tippmixfüggő sorstárs is. Sejtéseim szerint több száz ilyen beteg lehet országszerte, az ő számukra mintegy biztatásul következik egy interjú ezzel a bizonyos beteggel. Ő a Berci álnevet választotta. Sikeresnek nevezhető terápia után nemrégiben távozott az osztályról, szerintem jó esélyekkel arra nézve, hogy tartósan absztinens marad. (Mike – ha még emlékeznek rá – sajnos, visszaesett, és nem fejezte be a terápiát.)

A Bercivel készített interjút monológgá sûrítettem, megőrizve az ő szófordulatait, stílusát. Köszönet neki, amiért hozzájárult a közléshez!

(Magáról a tippmixről elég annyit tudni, hogy a totóhoz hasonló játék, három lényeges különbséggel:

– csak akkor lehet nyerni, ha minden mérkőzést eltalál valaki;

– ‑a fogadás tétjét a játékos határozza meg. Úgy tudom, hogy ez jelenleg szelvényenként minimum 200 Ft és maximum 100 000 Ft;

– ‑nemcsak focimeccsekre, hanem mindenféle más sporteseményre lehet fogadni. A játékos maga dönti el – egy 120 eseményt tartalmazó listáról –, hogy melyik eseményre tippel.)

***


Berci...
„51 esztendős vagyok, három évvel ezelőtt lettem betege a tippmixnek, gyakorlatilag két hét alatt. De persze voltak előzmények.

Mindig is szerettem játszani – szinte bármit. Ez a bármi elsősorban sportjátékokat jelentett, mindenek előtt a focit. Tíz éves korom körül voltam először focimeccsen. De a gyerekkoromban gyakran felbukkant a snóbli, a snúrozás is. Örömforrást jelentettek. Otthon kevés volt az öröm: apám alkoholista volt, és nagy szegénységben éltünk.

A családban is engem kiáltottak ki „fekete báránynak,” és az iskolában is benne voltam a balhékban, gyakran én vittem el mások balhéit-bûneit, még ha nem is én voltam a főkolompos, akkor is. Jó tanuló voltam, de nem tudtam beilleszkedni a többiek közé. Nem csupán örömtelen voltam tehát, hanem nagyon magányos is.

Tizenegy éves koromban volt az első hatalmas sportélményem: a tokiói olimpia. Otthon le se lehetett vakarni a néprádió hangszórójáról, és olykor az iskolában is hallgathattuk, hiszen sok döntő délelőtt volt, az időeltolódás miatt.

Bárhol is voltam, mindig fő szervezője voltam az amatőr focicsapatnak: iskolában, munkahelyen, lakóhelyen egyaránt. Hetedikes koromban csapatkapitány lehettem az iskolaválogatottban a városi úttörőolimpia döntőjében. Csóró melósgyerekként ez nagy büszkeség volt számomra – még úgy is, hogy elvesztettük ezt a bizonyos döntőt.

Matekot soha nem kellett otthon tanulnom, elég volt az órán figyelni, és így is iskolaelső voltam. Szintén hetedikes koromban már ingyen korrepetáltam más gyerekeket matekból.

Kora ifjúságomtól a sport volt a mindenem. Hatodikos koromban új helyre költöztünk. A lakótelepen rögtön szerveztem csapatot is, bajnokságot is. Az én csapatom a „PUNCS” nevet viselte, teljes nevén: Piszkos Utcai Mezítlábas Csavargók. Az elnevezést természetesen én találtam ki.

Ipari iskolába kerültem, és ki más lehetett volna az iskolai sportfelelős, mint én. 16 évesen ismerkedtem meg a totóval. Rendszeresen vásároltam a Sportfogadás címû lapot, amely szinte biblia volt a számomra. Az újságot szerdánként – a megjelenés napján – vásároltam meg, szombatig a tippeken járt az eszem, és a szelvényt szombat dél előtt szinte rituálisan feladtam. Beszélgettem ugyan másokkal is a tippekről, de mindig egyedül játszottam. Általában hétfőn lehetett megtudni az eredményeket az újságból, de én már vasárnap meghallgattam az olasz rádióadókat, és az esti hírekből pedig megtudtam a magyar eredményeket, úgyhogy, mire hétfőn kinyitottam az újságot, már mindent tudtam. Két-háromhetente nyertem kisebb összegeket, ilyenkor igencsak meg voltam elégedve magammal...

Gyakran beszélgettem a totóról az ismerőseimmel. Felnéztem a „szakértőkre”. Az ipari iskolából kidobtak, lényegében azért, mert a foci számomra sokkal fontosabb volt, mint az iskola, és túl sok igazolatlan órám gyûlt össze a foci miatt, ráadásul még meg is buktam. Ekkoriban már előfizetője voltam a Népsportnak. Az NB-I-es csapatoknál fejből tudtam a játékosok neveit, de még a környékünkön levő megyei csapatok összeállítását is, játékosait is név szerint ismertem.

Tizenkilenc éves koromban magam is igazolt, nagypályás játékos lettem egy megyei első osztályban szereplő csapatban. Egyébként ezidőtájt elmenekültem otthonról: apám ivása miatt már elviselhetetlen volt a légkör. Egy munkásszállón laktam kezdetben. Néha-néha még visszajártam, de a hangulat ugyanolyan elviselhetetlen volt, ezért aztán leszoktam erről is.

Minden nap úsztam, futottam, súlyzóztam a heti két fociedzés mellett. Természetesen maradt a totó is. A vasárnapokat jobban vártam, mint a karácsonyt. A honvédségnél is csapatot szerveztem, és oda is járattam a Népsportot. A totómat a honvédségi postás adta fel, amikor nem tudtam kimenni. Nem maradt ki egyetlen hét sem...

Az életbe, mondhatni, sikeresen beépültem: jól sikerült a házasságom, jöttek munkasikerek, házat építettem, kocsim lett. A totózás meg maradt, és egyáltalán nem emeltem a téteket: mindössze heti néhány szelvénnyel játszottam. Ez így is maradt egészen 1997 környékéig, amikoris megjelent Magyarországon a tippmix.

Kezdetben nem érdekelt, idegennek tûnt, nem értettem se a logikáját, sem a szabályait. De aztán 2000-ben kb. két hét alatt függője lettem a játéknak. Megbetegedtem.

Először csak a játék öröme jelent meg. Elvarázsolt, hogy mennyi mindenre lehet tippelni. Még akkoriban nem is fogadásnak neveztem, hanem tippelésnek. Először kis összegekben játszottam, sikerélményt adott, ha nyertem. Ötszáz forinttal kezdtem, az volt a legelső tét. Ha nyertem is, maximum ezer-kétezer forintot. Aztán az első nagyobb nyeremény után (tizennyolcezer forint) nem sokkal jött egy olyan érzés-sejtés, hogy ebben nagy pénzt is lehet nyerni. A tizennyolcezres nyerés robbantotta be a rakétát: elkezdtem emelni a téteket. Úgy gondoltam, hogy sokkal nagyobb a nyerési esély, mint a totóban.

Elkezdődött az őrület: statisztikákat kezdtem gyártani, külföldön zajló másod-, harmad-, sőt, negyedosztályú bajnokságokat is megpróbáltam figyelemmel kísérni. Elkezdtem foglalkozni a focin kívül más sportágakkal is. Aktív totós koromban maximum a különböző szintû olasz bajnoki és az első osztályú angol foci volt érdekes a számomra, de immáron az izlandi NB I-től kezdve a svéd másodosztályon keresztül a német jégkorongig és az amerikai baseballig MINDENNEL foglalkoztam.

Naponta csak a táblázatok böngészése két-három órába tellett, a téteken való töprengés pedig újabb egy-két órát vett el az életemből. Vettem egy teletextes tévét, így már élőben tudtam követni az eredmények alakulását – és végképp „elszálltam”. Miután mûholdvevő antennát is vásároltam, már a spanyol, angol, olasz, német nyelvû teletexteket is néztem. Muszáj volt mihamarabb megtudnom, hogy nyertem-e, hogy aztán ennek fényében másnap mennyi pénzt tudok feltenni...

Nyeregettem ugyan, de egy fél év elteltével már mínuszban voltam, és soha többé nem is jöttem fel nullára. Eleinte a saját pénztartalékaimat dobtam be, aztán hozzányúltam munkahelyi pénzekhez, majd jöttek a kölcsönkérések, a közüzemi számlák csúsztatgatása, kölcsön megadása újabb, másoktól kért kölcsönökből.

Két év elteltével lelkileg és fizikailag is padlóra kerültem. Már ekkorra óriási feszültség volt maga a játék is, különösen úgy, hogy mindenki elől titkoltam. De néha azt kívántam: bárcsak lebuknék valahogyan; talán vége lenne ennek az egész borzalomnak. A játék csak szenvedést okozott, örömöt egy grammot sem. Ráadásul teljesen elvesztettem a totós koromban még meglevő realitásérzékemet. Nem volt tiszta a fejem, hiszen kizárólag a pénzért, illetve annak a visszaszerzéséért játszottam. Jelentkeztek a fizikai tünetek is: éjszakai rémálmok, verejtékezés, egy-egy nagy összegû bukás után szédülés, lábrogyadozás. Tíz kilót fogytam. Próbáltam mindent palástolni: kettős életet éltem. Ráadásul keményen dolgoztam, hiszen kellett a pénz is, és rettegtem, hogy nehogy gond legyen a munkámmal. A munkahelyemen mindent elvállaltam, semmire nem mondtam nemet.

Már a hazugságok és a kimagyarázkodások tengerében fuldokoltam. Ûzött vad voltam, és hihetetlen őrültségekre voltam képes a játék miatt. Minden nap kényszeresen játszottam. Olyan is volt, hogy felhívtam telefonon a saját üzenetrögzítőmet, hogy legyen ürügyem kimenni játszani a munkahelyemről.

A családból is szép fokozatosan kiépültem: egy filmet vagy egy kirándulást nem lehetett velem végigcsinálni, mert állandóan a teletextet akartam nézegetni, tíz percenként felugráltam a tévé elől, ha ment egy film, és elrohantam a saját tévémhez a teletext miatt.

„Végre” eljött a lebukásom. A feleségem felfedezte, hogy nullán van az OTP-számlánk. Beszélt a főnökömmel, aki szintén jelezte, hogy különböző tartozásaim vannak. Borzasztó volt, de valahogy örültem, hogy felszabadultam a hihetetlen nyomás alól. Ám visszagondolva nem lett volna erőm ahhoz, hogy önként feladjam magamat.

A feleségem kétségbeesett, összetört: mi lesz a házzal, a családdal? Összeszövetkeztek a főnökömmel, hogy feküdjek be a városi kórház pszichiátriájára. Nem tudtam, hogy beteg vagyok, de elfogadtam, hogy kórházba kerüljek. Az az igazság, hogy bármit elfogadtam volna, csak hogy kikecmeregjek ebből a szörnyû helyzetből.

Gyógyszeres kezelést kaptam, de az orvos elismerte, hogy nem tud mit kezdeni velem. Nem mondta, hogy beteg vagyok. Nem is biztatott. A kezelés lényege az volt, hogy megpróbáltak elszigetelni a játéktól, és csak akkor engedtek haza – szombaton –, amikor már bezárt a totózó.

Az osztályon rajtam kívül csak egy játékbeteg volt: az egyik ápoló. Szintén tippmixes volt. Egy darabig próbálkozott, és kérte a szaktanácsaimat, de én elzárkóztam ez elől.

Aztán az egyik kórházi eltávozásomkor otthon láttam a tévében egy mûsort, amely a Nyírő kórházban megnyílt, játékfüggők számára létesült terápiát mutatta be. Ez olyan nagy hatással volt rám, hogy elhatároztam: bármi áron, akár még gyalog is elmegyek erre a bizonyos terápiára.

2004. február 2.-án érkeztem meg a Nyírőbe. Egy ideje már játékmentes voltam, de belül még ugyanolyan összezavarodott voltam, mint az előző kórházi kezelés kezdetén.

Lelkileg és fizikailag is egyaránt mélyponton voltam.

Gondoltam, hogy nehéz lesz a terápia a sok kötöttség és a különböző, ám ugyanolyan betegségekkel küzdő emberrel való szoros együttlét miatt, ám mégis bíztam egy kicsit a terápiában, a személyzetben és egy parányit magamban is, hiszen számtalan nehéz élethelyzeten keresztülvergődtem már korábban is.

Az első időszak, az ún. „pizsamás” korszak, amikor nem hagyhattuk el az osztály területét, elég nehezen telt. Talán már említettem: örökmozgó lévén nehezen viselem a bezártságot.

De az idő előrehaladtával, a terápiás program részletesebb megismerésével, illetve ezek fokozatos elfogadásával, valamint a filmek és a könyvek elemzésével, a csoportfoglalkozásokkal sikerült a belső ellenérzéseimet legyőzni.

A G. A. az első találkozáskor nagyon idegennek tûnt, de később, amikor megragadott a gyûlések szellemisége, feloldódtam, ami abban is megnyilvánult, hogy hozzá mertem szólni a témákhoz. Átéreztem, hogy akárcsak a terápián, a G. A.-gyûléseken is hozzám hasonló hús-vér emberek vannak, akik ugyanolyan problémákkal és érzésekkel küszködnek, mint jómagam. Lényegében mindegy, hogy ki az illető, és mit-mennyit játszott. A lényeg, hogy mindnyájas szenvedélyes játékosok, betegek vagyunk. Ha a betegségünkről nyíltan és őszintén tudunk beszélni egymás közt, akkor a felépülés szempontjából nagyon hasznosak ezek az összejövetelek.

Nagyon hasznos volt számomra az a tanfolyam (12 órás), amelyet a doktornő tartott a számunkra a terápia során, a betegségünkről.

Sok olyan ismeretre tettem szert, amelyről korábban sejtésem se volt.

Mint nagy mozgásigényû ember, alig vártam, hogy elteljen az első időszak, és járhassak sportolni – amely tevékenység része a terápiának, de nem a legelejétől.

Tudtam azonosulni az alkoholbetegekről szóló filmekkel is, noha jómagam szinte egyáltalán nem iszom és nem is ittam soha alkoholt. Az „asszertivitás” (önérvényesítést jelent – Fekete Péter) csoportokra is szerettem járni, és érdekes feladat volt, amikor egy befejezetlen film végét kellett megírni forgatókönyvszerûen. Már szinte sajnálom, hogy a főszereplőből nem „csináltam” tippmixfüggőt, méghozzá olyat, aki végül leszokik.

Sokat jelentett a G. A. „24 órás programjának” elsajátítása, azaz, hogy „csak ma” nem játszom. Biztonságot jelent, hogy mindig csak 24 órára fogadom meg a játékmentességet.

Számomra nemcsak hasznos és tanulságos volt a terápia, hanem egyenesen létfontosságú. Remélem, más tippmixbetegek is felépülnek majd itt, és talán segítség vagy bátorítás lehet nekik ez a kis beszámoló.

XI. fejezet: Idegen szavak magyarázata

Addiktológia: Függőségekkel, szenvedélybetegségekkel foglalkozó tudomány.

Addiktológus: Szakorvos, aki a fent említett betegségekben szenvedőket hozzásegíti a felépüléshez. Addiktológusi szakvizsgát az az orvos tehet, aki már rendelkezik legalább egy szakvizsgával; belgyógyász, háziorvos vagy pszichiáter. Leggyakrabban pszichiáterek specializálódnak addiktológusnak. (Figyelem, a pszichológus nem orvos! Csak a klinikai szakpszichológus jogosult betegekkel szakmaszerûen foglalkozni!)

Adrenalin: A mellékvesékben termelődő hormon. Stresszhormonnak is nevezik. Segítségével a cukortárakból vércukor kerül a vérbe, és így a szervezet felkészül a megpróbáltatások (akadályok, küzdelem) elviselésére. Vagyis, az egész szervezet, és a belső szervek is fokozottabban mûködnek, mint egyébként.

Compulsiv gambling: A játékszenvedély (angol) orvosi elnevezése. A kompulzív kényszerest jelent. 
Diszfunkciós család: Nem mûködő vagy rosszul mûködő család.

Gamblers Anonymous: (G. A.) Névtelen Szerencsejátékosok. Világszervezet szerencsefüggők számára. A tagság önkéntes. Helyi csoportokban mûködik.

Neurotranszmitter: Idegi ingerületátvivő anyag. Miután az idegsejtek többsége nem közvetlenül kapcsolódik egymáshoz, ezért különböző közvetítő molekulák segítségével tartanak egymással kapcsolatot. Ezek az ingerületátvivő molekulák speciális "futárok", melyeket egyik idegsejt "küld" a másikhoz, így befolyásolva annak mûködését.

Patológiás: kóros, beteges.

Szerotonin: Egy olyan neurotranszmitter, amely alapvető az agy biokémiájában. Beszélhetünk szerotoninrendszerről is. A játékosok a szerotoninrendszer mûködésére ható tablettát szoktak kapni.

Szinapszis: Az idegsejtek egymáshoz való csatlakozásának helye.

Receptorok: A sejtek felszínén különböző kis érzékelők találhatók, amelyek tulajdonképpen "megfogják" a különböző neurotranszmittereket. Ezek az ún. receptorok.

...és egy legutolsó utószó:

2005 nyara van...Úgy bizony: rendkívül nehezen találtam kiadót. Sokáig úgy tűnt : van, biztos...aztán mégsem. Végül szinte a szerencse segítet. Bár nekem nagyon komplikált a kapcsolatom a szerencse szóval, nem is tudom, hányadán állok vele.

Már nem dolgozom a Nyírőben...eljöttem az egészségügyből. Igazából nem is tudom, melyik igaz inkább: én nem tudok gyökeret verni az egészségügyben, vagy  talán egy magamfajta józan szenvedélybeteg segítő idegen ott...Talán mindkettő igaz. Egy józan alkoholisták számára létesült hajléktalan szállón dolgozom. 
Továbbra is absztinens vagyok az alkoholt és a játékot illetően. Sajnos a cigibe visszaestem, most is fújom...ebből is látszik, hogy nem múlnak el a szenvedélybetegségek. Sajnos. 

2004-ban megnősültem. Jóls sikerült házasság- legalábbis eddig. Apám még ugyanebben az évben meghalt. Nem tudtuk megbeszélni a dolgainkat, és már nem is fogjuk soha. .. már a halála elótt megdolgoztam azért, hogy képes legyek neki megbocsájtani. Békében váltunk el, és szellemileg tiszta volt az utolsó napon is, ráadásul még józan is volt. 

Mind Hunor, mind Magor többszörösen visszaestek. Egyikük azóta már újra két éves játékmentes. Berci tartja magát. Tünde még mindig együtt van Csongorral, de részleteket nem tudok. 

Amúgy a könyvben leírt társadalmi, és a szerencse- játékipari helyzet nem változott. Mint ahogy a játékos betegek megítélése, szakszerű ellátása sem nagyon javult. De nézünk bizakodva a jövőbe!A remény talán az egyik legszebb emberi szó. Kevesen tudják, hogy az “Eszperantó “ szó reménykedőt jelent. 23 éve beszélem ezt a nyelvet, vagyis fél életemben reménykedő voltán...ezután is az maradok.

